**ಮಾಸ್ಕ್ ಧರಿಸದೆ ಇದ್ದರೆ 500 ರೂ ದಂಡ: ಭಾರತೀಯ ರೈಲ್ವೆ**

ಕೊರೊನಾ ವೈರಸ್ ಸೋಂಕು ಹರಡುವುದನ್ನು ತಡೆಯಲು ಮುನ್ನೆಚ್ಚರಿಕೆ ಕ್ರಮವಾಗಿ ಭಾರತೀಯ ರೈಲ್ವೆಯು, ನಿಲ್ದಾಣಗಳು ಹಾಗೂ ರೈಲುಗಳಲ್ಲಿ ಮಾಸ್ಕ್ ಧರಿಸುವ ನಿಯಮ ಉಲ್ಲಂಘಿಸುವ ಜನರಿಗೆ 500 ರೂಪಾಯಿ ದಂಡ ವಿಧಿಸುವುದಾಗಿ ಪ್ರಕಟಿಸಿದೆ. ಅಲ್ಲದೆ, ಉಗುಳುವ ಅಥವಾ ಅದೇ ರೀತಿಯ ಕೃತ್ಯಗಳು ಕಂಡುಬಂದರೆ ತನ್ನ ಆವರಣದ ಸ್ವಚ್ಛತೆಯನ್ನು ಹಾಳುಮಾಡುವ ಚಟುವಟಿಕೆ ಎಂದು ಪರಿಗಣಿಸಿ 500 ರೂಪಾಯಿ ದಂಡ ವಿಧಿಸುವುದಾಗಿಯೂ ಪ್ರಯಾಣಿಕರಿಗೆ ರೈಲ್ವೆ ಎಚ್ಚರಿಕೆ ನೀಡಿದೆ. ಈ ನೂತನ ದಂಡ ನಿಯಮಗಳು ತಕ್ಷಣದಿಂದಲೇ ಜಾರಿಗೆ ಬರುತ್ತಿದ್ದು, ಮುಂದಿನ ಆದೇಶ ಪ್ರಕಟಿಸುವವರೆಗೂ ಆರು ತಿಂಗಳವರೆಗೆ ಚಾಲ್ತಿಯಲ್ಲಿ ಇರಲಿದೆ.   
  
ರೈಲುಗಳ ಚಲನೆಯಲ್ಲಿನ ಪ್ರಮಾಣೀಕೃತ ಕಾರ್ಯಾಚರಣೆ ಪ್ರಕ್ರಿಯೆ (ಎಸ್‌ಒಪಿ) ಉಲ್ಲೇಖಿಸಿರುವ ರೈಲ್ವೇಸ್, ರೈಲಿನ ಪ್ರವೇಶ ಮತ್ತು ಪ್ರಯಾಣದ ಅವಧಿಯಲ್ಲಿ ಎಲ್ಲ ಪ್ರಯಾಣಿಕರೂ ಮಾಸ್ಕ್‌ಗಳನ್ನು ಧರಿಸಿರುವುದು ಕಡ್ಡಾಯವಾಗಿರಲಿದೆ ಎಂದು ಸೂಚಿಸಿದೆ.  
  
ಕೋವಿಡ್ ಸೋಂಕಿನ ಹೆಚ್ಚಳದ ನಡುವೆ ಭಾರತೀಯ ರೈಲುಗಳ ಸಂಚಾರದ ಸಂಬಂಧ 2020ರ ಮೇ 11ರಂದು ಎಸ್‌ಒಪಿ ಜಾರಿಗೆ ತರಲಾಗಿತ್ತು. ಅದರಲ್ಲಿ ಎಲ್ಲ ಪ್ರಯಾಣಿಕರು ರೈಲು ಪ್ರವೇಶಿಸುವುದರಿಂದ ಪ್ರಯಾಣದುದ್ದಕ್ಕೂ ಹಾಗೂ ನಂತರ ಮಾಸ್ಕ್ ಧರಿಸುವುದು ಕಡ್ಡಾಯ ಎಂದು ಹೇಳಲಾಗಿತ್ತು. ಮಾಸ್ಕ್ ಧರಿಸದೆ ಇರುವುದು ರೈಲ್ವೆ ಕಾಯ್ದೆಯಡಿ ಅಪರಾಧ ಎಂದು ಅದು ತಿಳಿಸಿದೆ.  
  
**ನಾಸಾದ ಚಂದ್ರಯಾನ ಯೋಜನೆ ಬಿಡ್ ಗೆದ್ದ ಎಲೋನ್ ಮಸ್ಕ್**  
  
ಚಂದ್ರನ ಅಂಗಳದಲ್ಲಿ ಗಗನಯಾತ್ರಿಕರನ್ನು ಇಳಿಸುವ ನಾಸಾದ ಬೃಹತ್ ಯೋಜನೆಯ ಗುತ್ತಿಗೆಯನ್ನು ಖ್ಯಾತ ಉದ್ಯಮಿ ಎಲೋನ್ ಮಸ್ಕ್ ಪಡೆದುಕೊಂಡಿದ್ದಾರೆ. 2024ರ ಆರಂಭದಲ್ಲಿ ಚಂದ್ರನಲ್ಲಿಗೆ ಗಗನಯಾತ್ರಿಕರನ್ನು ತರುವ ಬಾಹ್ಯಾಕಾಶ ನೌಕೆಯನ್ನು ರೂಪಿಸುವ 2.9 ಬಿಲಿಯಲ್ ಡಾಲರ್ ಮೌಲ್ಯದ ಗುತ್ತಿಗೆಯನ್ನು ಎಲೋನ್ ಮಸ್ಕ್ ಒಡೆತನದ ಖಾಸಗಿ ಬಾಹ್ಯಾಕಾಶ ಸಂಸ್ಥೆ ಸ್ಪೇಸ್‌ಎಕ್ಸ್ ಪಡೆದುಕೊಂಡಿದೆ. ಕ್ರಮವಾಗಿ ಜಗತ್ತಿನ ಮೊದಲ ಮತ್ತು ಮೂರನೇ ಅತ್ಯಂತ ಶ್ರೀಮಂತ ವ್ಯಕ್ತಿಗಳು ಎನಿಸಿರುವ ಬೆಜೋಸ್ ಮತ್ತು ಮಸ್ಕ್ ಅವರು ನಾಸಾದ ಈ ಮಹತ್ವಾಕಾಂಕ್ಷಿ ಯೋಜನೆಯ ಬಿಡ್ ಪಡೆಯಲು ತೀವ್ರ ಪೈಪೋಟಿ ನಡೆಸಿದ್ದರು. 1972ರ ಬಳಿಕ ಚಂದ್ರನಲ್ಲಿ ಮೊದಲ ಬಾರಿ ಮನುಷ್ಯರನ್ನು ಇಳಿಸುವ ಈ ಬೃಹತ್ ಯೋಜನೆಯು ಯಾರ ಪಾಲಾಗಿದೆ ಎನ್ನುವುದು ಕುತೂಹಲ ಮೂಡಿಸಿತ್ತು.  
  
ಮಸ್ಕ್ ಅವರ ಸ್ಪೇಕ್ಸ್ ಎಕ್ಸ್ ಏಕಾಂಗಿಯಾಗಿ ಬಿಡ್ ಸಲ್ಲಿಸಿದರೆ, ಅಮೇಜಾನ್.ಕಾಂನ ಸಂಸ್ಥಾಪಕ ಬೆಜೋಸ್ ಅವರ ಬ್ಲೂ ಒರಿಜಿನ್ ಸಂಸ್ಥೆಯು ಲಾಖ್ಹೀಡ್ ಮಾರ್ಟಿಕ್ ಕಾರ್ಪ್, ನಾರ್ತ್‌ರೋಪ್ ಗ್ರುಮ್ಮನ್ ಕಾರ್ಪ್‌ ಮತ್ತು ಡ್ರೇಪರ್ ಸಹಭಾಗಿತ್ವದಲ್ಲಿ ಬಿಡ್ಡಿಂಗ್ ನಡೆಸಿತ್ತು. ಇದರ ಜತೆಗೆ ರಕ್ಷಣಾ ಗುತ್ತಿಗೆದಾರ ಕಂಪೆನಿ ಡೈನೆಟಿಕ್ಸ್ ಕೂಡ ಸ್ಪರ್ಧೆಯಲ್ಲಿತ್ತು.  
  
ಆದರೆ ಈ ಗುತ್ತಿಗೆಯನ್ನು ಬಾಹ್ಯಾಕಾಶ ಕ್ಷೇತ್ರದಲ್ಲಿ ಗಮನಾರ್ಹ ಸಾಧನೆ ತೋರಿಸುತ್ತಿರುವ ಸ್ಪೇಸ್ ಎಕ್ಸ್‌ಗೆ ನಾಸಾ ನೀಡಿದೆ. ಈ ಘೋಷಣೆಯ ಬಳಿಕ 'ನಾಸಾ ರೂಲ್ಸ್' ಎಂದು ಎಲೋನ್ ಮಸ್ಕ್ ಟ್ವೀಟ್ ಮಾಡಿದ್ದಾರೆ. ತನ್ನ ಆರ್ಟೆಮಿಸ್ ಕಾರ್ಯಕ್ರಮದ ಭಾಗವಾಗಿ ಅಮೆರಿಕದ ಬಾಹ್ಯಾಕಾಶ ಸಂಸ್ಥೆಯು ತನ್ನ ಮೊದಲ ವಾಣಿಜ್ಯ ಹ್ಯೂಮನ್ ಲ್ಯಾಂಡರ್ ಯೋಜನೆಯ ಒಪ್ಪಂದ ಮಾಡಿಕೊಂಡಿದೆ.  
  
'ನಾಸಾವು ಅಪೋಲೋ ಯೋಜನೆಯ ಬಳಿಕ ನಡೆಯುತ್ತಿರುವ ಮೊದಲ ಮನುಷ್ಯರನ್ನು ಚಂದ್ರನ ಮೇಲೆ ಇಳಿಸುವ ಚಂದ್ರಯಾನ ಯೋಜನೆಗೆ ಸ್ಟಾರ್‌ಶಿಪ್‌ಅನ್ನು ಆಯ್ಕೆಮಾಡಿಕೊಂಡಿದೆ. ಮಾನವ ಬಾಹ್ಯಾಕಾಶ ಆವಿಷ್ಕಾರದಲ್ಲಿನ ಹೊಸ ಯುಗದಲ್ಲಿ ನಾಸಾಗೆ ಸಹಾಯ ಮಾಡಲು ನಾವು ವಿಧೇಯರಾಗಿದ್ದೇವೆ' ಎಂದು ಸ್ಪೇಸ್ ಎಕ್ಸ್ ಟ್ವೀಟ್ ಮಾಡಿದೆ.