**ಈ ಬಾರಿಯೂ 'ಸಾಮಾನ್ಯ ಮುಂಗಾರು': ಹವಾಮಾನ ಇಲಾಖೆ**

ಈ ಬಾರಿಯ ಮುಂಗಾರು ಸಾಮಾನ್ಯವಾಗಿರಲಿದೆ ಎಂದು ಭಾರತೀಯ ಹವಾಮಾನ ಇಲಾಖೆ (ಐಎಂಡಿ) ಅಂದಾಜಿಸಿದೆ. ತನ್ನ ಮೊದಲ ಹಂತದ ಲಾಂಗ್ ರೇಂಜ್ ಫೋರ್‌ಕಾಸ್ಟ್‌ನಲ್ಲಿ (ಎಲ್‌ಆರ್‌ಎಫ್) ಅದು ಈ ಮಾಹಿತಿ ನೀಡಿದೆ. ಈ ವರದಿ ನಿಖರವಾದರೆ, ದೇಶದಲ್ಲಿ ಸತತ ಮೂರನೇ ವರ್ಷ ಸಾಮಾನ್ಯ ಮುಂಗಾರು ಉಂಟಾಗಲಿದೆ. ನಾಲ್ಕು ತಿಂಗಳ ಕಾಲ ಭಾರತದಲ್ಲಿ ಮಳೆ ಸುರಿಸಲಿರುವ ನೈಋತ್ಯ ಮುಂಗಾರು ತನ್ನ ವಾರ್ಷಿಕ ಸರಾಸರಿ ಮಳೆಯಲ್ಲಿ ಶೇ 70ರಷ್ಟುನ್ನು ಸುರಿಸಲಿದೆ. ಐಎಂಡಿ ವರ್ಷಕ್ಕೆ ಎರಡು ಬಾರಿ, ಏಪ್ರಿಲ್ ಮತ್ತು ಜೂನ್ ತಿಂಗಳಲ್ಲಿ ಎಲ್‌ಆರ್‌ಎಫ್ ಬಿಡುಗಡೆ ಮಾಡುತ್ತದೆ.  
  
ಜೂನ್‌ನಿಂದ ಸೆಪ್ಟೆಂಬರ್ ಅವಧಿಯ ಪರಿಮಾಣಾತ್ಮಕ ಮಳೆಯು ದೀರ್ಘಾವಧಿ ಸರಾಸರಿಯ (ಎಪಿಎ) ಶೇ 98ರಷ್ಟು ಇರಲಿದೆ. ಇದು 'ಸಾಮಾನ್ಯ ಮಳೆ'ಯ ವರ್ಗಕ್ಕೆ ಬರುತ್ತದೆ ಎಂದು ಐಎಂಡಿ ಪ್ರಧಾನ ನಿರ್ದೇಶಕ ಮೃತ್ಯುಂಜಯ್ ಮೊಹಾಪಾತ್ರ ತಿಳಿಸಿದ್ದಾರೆ.  
  
ನೈಋತ್ಯ ಮುಂಗಾರು ಅವಧಿಯ ಎಲ್‌ಪಿಎಯನ್ನು 1961-2010ರವರೆಗಿನ 50 ವರ್ಷಕ್ಕೂ ಹೆಚ್ಚಿನ ಸಮಯದಿಂದ ಸರಾಸರಿ 880 ಮಿಮೀ ಮಳೆಯಲ್ಲಿ ಲೆಕ್ಕಾಚಾರ ಮಾಡಲಾಗಿದೆ. ದೇಶಾದ್ಯಂತ ಒಟ್ಟಾರೆ ಮಳೆ ಸಾಮಾನ್ಯವಾಗಿರುತ್ತದೆ ಎಂದು ಅಂದಾಜಿಸಲಾಗಿದೆ. ಆದರೆ ಜಮ್ಮು ಮತ್ತು ಕಾಶ್ಮೀರ, ಲಡಾಖ್, ದೆಹಲಿ, ಪೂರ್ವ ಉತ್ತರ ಪ್ರದೇಶ ಮತ್ತು ಅದರ ಸುತ್ತಲಿನ ಬಿಹಾರ, ಜಾರ್ಖಂಡ್, ಒಡಿಶಾದ ಒತ್ತರ ಭಾಗಗಳು, ಛತ್ತೀಸಗಡ ಮತ್ತು ಪಶ್ಚಿಮ ಬಂಗಾಳದಲ್ಲಿ ಸಾಮಾನ್ಯಕ್ಕಿಂತ ಕಡಿಮೆ ಪ್ರಮಾಣದಲ್ಲಿ ಮಳೆಯಾಗಲಿದೆ ಎಂದು ತಿಳಿಸಿದೆ.  
  
**ಕೋವಿಡ್ ಪರೀಕ್ಷೆ ತಪ್ಪಿಸಿಕೊಳ್ಳಲು ಹಾರಿಬಿದ್ದು ಓಡಿದ ಜನ**  
  
ಕೋವಿಡ್ ಪರೀಕ್ಷೆಯ ಕಾರಣದಿಂದ ಸಣ್ಣ ಮಕ್ಕಳು ಸೇರಿದಂತೆ ಹತ್ತಾರು ಮಂದಿ ರೈಲ್ವೆ ನಿಲ್ದಾಣದಿಂದ ಹುಚ್ಚೆದ್ದು ಹೊರಗೆ ಓಡಿದ ಘಟನೆ ಬಿಹಾರದ ಬಕ್ಸರ್‌ನಲ್ಲಿ ನಡೆದಿದೆ. ರೈಲ್ವೆ ನಿಲ್ದಾಣಕ್ಕೆ ಬಂದಿದ್ದ ವ್ಯಕ್ತಿಯೊಬ್ಬರಿಗೆ ಅಲ್ಲಿಯೇ ಶಿಬಿರ ಹಾಕಿದ್ದ ಆರೋಗ್ಯ ಕಾರ್ಯಕರ್ತರು ಕೋವಿಡ್ ಪರೀಕ್ಷೆಗೆ ಒಳಪಡುವಂತೆ ಸೂಚಿಸಿದ್ದರು. ಇದರಿಂದ ಗಾಬರಿಗೊಂಡ ಆ ವ್ಯಕ್ತಿ, ಭಯದಿಂದ ಅಲ್ಲಿಂದ ಓಡಿದ್ದಾರೆ. ಇದೇ ರೀತಿಯ ವಾತಾವರಣ ಇತರೆ ಅನೇಕ ರೈಲು ನಿಲ್ದಾಣಗಳಲ್ಲಿಯೂ ಕಂಡುಬಂದಿದೆ. ಕೋವಿಡ್ ಪರೀಕ್ಷೆಗಳಿಗೆ ಒಳಪಡಲು ಜನರು ಹೆದರುತ್ತಿದ್ದಾರೆ. ಇದರಿಂದ ಸರ್ಕಾರದ ಉದ್ದೇಶಕ್ಕೆ ಮತ್ತಷ್ಟು ಹಿನ್ನಡೆಯಾಗಿದೆ.  
  
ದೇಶದ ವಿವಿಧ ಭಾಗಗಳಿಂದ ಮರಳುವ ಬಿಹಾರದ ಜನರಿಗೆ ಕೋವಿಡ್ ತಪಾಸಣೆ ನಡೆಸುವ ಸೌಲಭ್ಯಗಳನ್ನು ಎಲ್ಲ ರೈಲು ನಿಲ್ದಾಣಗಳಲ್ಲಿಯೂ ಕಲ್ಪಿಸಲಾಗಿದೆ ಎಂದು ಮುಖ್ಯಮಂತ್ರಿ ನಿತೀಶ್ ಕುಮಾರ್ ಇತ್ತೀಚೆಗೆ ಪ್ರಕಟಿಸಿದ್ದರು. ಇದು ರೈಲ್ವೆ ನಿಲ್ದಾಣದಲ್ಲಿ ಪ್ರತಿದಿನದ ಚಟುವಟಿಕೆಯಾಗಿ ಪಾಲನೆಯಾಗುತ್ತಿದೆ.

'ರೈಲು ನಿಲ್ದಾಣದಿಂದ ಹೊರಡುತ್ತಿರುವ ಜನರನ್ನು ತಡೆದಾಗ ಅವರು ವಾದಿಸಲು ಶುರುಮಾಡುತ್ತಾರೆ. ಈ ಘಟನೆ ವೇಳೆ ನಿಲ್ದಾಣದಲ್ಲಿ ಒಬ್ಬರೂ ಪೊಲೀಸರು ಇರಲಿಲ್ಲ. ಸ್ವಲ್ಪ ಹೊತ್ತಿನ ಬಳಿಕ ಒಬ್ಬ ಮಹಿಳಾ ಪೊಲೀಸ್ ಬಂದರು. ಆದರೆ ಆಕೆ ಒಬ್ಬರೇ ಇರುವುದರಿಂದ ಅಸಹಾಯಕಿಯಾಗಿದ್ದರು' ಎಂದು ಬಕ್ಸರ್‌ನ ಸ್ಥಳೀಯ ಪಾಲಿಕೆ ಸದಸ್ಯ ಜೈ ತಿವಾರಿ ತಿಳಿಸಿದ್ದಾರೆ.  
  
ಬಿಹಾರದಿಂದ ಭಾರಿ ಸಂಖ್ಯೆಯ ಜನರು ವಿವಿಧ ರಾಜ್ಯಗಳಿಗೆ ಉದ್ಯೋಗಕ್ಕಾಗಿ ವಲಸೆ ಹೋಗುತ್ತಾರೆ. ಈಗ ಮಹಾರಾಷ್ಟ್ರ, ದೆಹಲಿ ಸೇರಿದಂತೆ ವಿವಿಧ ರಾಜ್ಯಗಳಲ್ಲಿ ಕಟ್ಟುನಿಟ್ಟಿನ ಕ್ರಮಗಳನ್ನು ತೆಗೆದುಕೊಳ್ಳುತ್ತಿದ್ದು, ಲಾಕ್‌ಡೌನ್ ಭೀತಿ ಉಂಟಾಗಿರುವುದರಿಂದ ಮುಂಬೈ, ಪುಣೆ, ದೆಹಲಿ ಮುಂತಾದ ರೈಲುಗಳಲ್ಲಿ ಅಪಾರ ಪ್ರಮಾಣದ ಜನರು ತಮ್ಮ ಹಳ್ಳಿಗಳಿಗೆ ಮರಳಲು ವಾಪಸಾಗುತ್ತಿದ್ದಾರೆ. ಹೀಗೆ ಬರುವವರಿಗೆ ಕೋವಿಡ್ ಪರೀಕ್ಷೆ ಕಡ್ಡಾಯ ಎಂದು ಮುಖ್ಯಮಂತ್ರಿ ನಿತೀಶ್ ಕುಮಾರ್ ಹೇಳಿದ್ದಾರೆ. ಆದರೆ ಕೋವಿಡ್ ಪರೀಕ್ಷೆಗೆ ಒಳಗಾಗು ಹೆದರುತ್ತಿರುವ ಜನರು, ಅದರಿಂದ ತಪ್ಪಿಸಿಕೊಳ್ಳುತ್ತಿದ್ದಾರೆ.