**ಸೆಲ್ಫಿ ಮಾಯಾ ಬಜಾರು**

ಅಂಗೈಯಲ್ಲಿ ಸಾಧ್ಯವಾಗುವ ಅದ್ಭುತ ಈ ಸೆಲ್ಫಿ. ಕನ್ನಡಿಯೇ ರೂಪಾಂತರಗೊಂಡು ಹೀಗಾಗಿರಬೇಕು ಎಂಬಷ್ಟರ ಮಟ್ಟಿಗೆ ನಮ್ಮ ಮುಖವನ್ನೇ ತೋರಿಸುವ ಈ ಫೋಟೋಗ್ರಫಿಯ ಮ್ಯಾಜಿಕ್ ಇದೀಗ ಅಪಾಯಕಾರಿಯೂ ಹೌದು. ಸೆಲ್ಫಿಯ ಅನೂಹ್ಯ ಸಾಧ್ಯತೆಗಳು, ಈ ಕ್ರೇಝ್ ತಂದೊಡ್ಡುವ ಅಪಾಯಗಳತ್ತ ಒಂದು ನೋಟ ಇಲ್ಲಿದೆ.  
  
ಅಮ್ಮ ಲೇ ಮಗಾ, ಪಕ್ಕದ್ಮನೆ ಹುಡುಗಿಗೆ ಲಕ್ವಾ ಹೊಡೆಯಾಕತ್ತೈತಿ... ಮಕಾ ಎಲ್ಲಾ ತಿರ್ವಾಕತ್ತಾಳ ಬಾಯಿ ತುಟಿ ಎಲ್ಲಾ ಸ್ವಟ್ಟಗಾಗಾಕ್ ಹತ್ಯಾವ... ಎನರ ಮಾಡು...  
  
ಮಗ ಏ ಅವ್ವಾ ಅದು ಲಕ್ವಾ ಅಲ್ಲಬೇ.. ಆಕಿ ಸೆಲ್ಫಿ ತೆಗಿಯಾಕತ್ತಾಳ..!  
  
ಇಂಥದ್ದೊಂದು ಜೋಕು ಇಂದಿನ ಬಹುತೇಕರ ಮೊಬೈಲ್ ಫೋನಿಗೆ ಬಂದಿರಲಿಕ್ಕೆ ಸಾಕು. ಇದು ಅದ್ಯಾರೋ ಒಬ್ಬರ ಕಹಾನಿ ಅಲ್ಲ.. ನಮ್ಮ ಪಕ್ಕದ ಮನೆಯವರು, ಅಲ್ಲೇ ಪಕ್ಕದ ಬೀದಿಯವರು, ಸ್ಕೂಲ್ ಮಕ್ಳು, ಕಾಲೇಜು ಕನ್ಯೆಯರು, ಪಕ್ಕಾ ಪೊರ್ಕಿ ಹುಡುಗ್ರು .. ಎಲ್ರಿಗೂ ಇಂದು ಒಂದು ಖಯಾಲಿ ಅದು ಸೆಲ್ಫಿ... ಯಾವುದೇ ಹೊತ್ತಿರಲಿ ಗೊತ್ತಿರಲಿ, ಎಂಥದ್ದೇ ಸನ್ನಿವೇಶ ಇರ್ಲಿ, ವಾತಾವರಣ ಇರ್ಲಿ ಮುಖ ಸೊಟ್ಟಗೆ, ತುಟಿ ನೇರ ಒಂದು ಸೆಲ್ಫಿ ಅಷ್ಟೇ. .. ಹಾಗಾಗಿ ಹೋಗಿದೆ.  
  
ಮನುಷ್ಯನಿಗೆ ತನ್ನನ್ನ ತಾನು ಕಾಣೋ ಹುಚ್ಚು ಇವತ್ತು ನಿನ್ನೆಯದಲ್ಲ. ನೀರಿನ ಅಲೆಯಿಂದ ಆರಂಭವಾದ, ತನ್ನನ್ನು ತಾನು ಕಾಣುವ ಹುಚ್ಚು, ಕಲ್ಲಿನ ರಿಫ್ಲೆಕ್ಷನ್‌ನಿಂದ ಸಾಗಿ ಕನ್ನಡಿ ತನಕ ಬಂದು ನಿಂತಿತ್ತು. ತನ್ನ ತಾನು ಕಾಣುವ ಈ ಹುಚ್ಚಿನ ಏಕಮೇವಾದ್ವಿತೀಯ ಸಾಮ್ರಾಟನಾಗಿ ಬಹುಕಾಲ ಮೆರೆದಿದ್ದು ನಿಸ್ಸಂಶಯವಾಗಿ ಕನ್ನಡಿಯೇ. ಆದ್ರೆ, ಈ ಸೆಲ್ಫಿ ಹುಚ್ಚು ಮಾತ್ರ ರಾಕೆಟ್‌ಗಿಂತಲೂ ವೇಗವಾಗಿ ಎಲ್ಲರ ಮನಸ್ಸಿನಲ್ಲಿ ಹೊಕ್ಕು ಕುಳಿತು ಬಿಟ್ಟಿದೆ. ಅದ್ರಲ್ಲೂ ಹದಿಹರೆಯದವರಲ್ಲಿ ಡೇಂಜರಸ್ ಖಯಾಲಿ ಕೂಡ ಆದ ಉದಾಹರಣೆಗಳು ಇತ್ತೀಚೆಗಿನ ದಿನಗಳಲ್ಲಿ ಬೇಕಾದಷ್ಟು ಸಿಗ್ತಾ ಇದೆ.  
  
  
  
**ಸೆಲ್ಫಿ ಅಂದ್ರೆ ಡೇಂಜರಪ್ಪೋ**  
  
ಇಂದು ಸೆಲ್ಫಿ ಹುಚ್ಚಿಗೆ ವಿಶ್ವದಲ್ಲಿಯೇ ಅತ್ಯಂತ ಹೆಚ್ಚು ಜನ ಭಾರತದಲ್ಲಿ ಬಲಿಯಾಗ್ತಿದ್ದಾರೆ. ಇತ್ತೀಚೆಗೆ ಮಂಡ್ಯ ಬಳಿಯ ನಾಲೆಯಲ್ಲಿ ಕೊಚ್ಚಿಹೋದ ವೈದ್ಯರು ಇರಬಹುದು, ಕಳೆದ ತಿಂಗಳು ಮುಂಬೈನ ಕಡಲಲ್ಲಿ ಮುಳುಗಿಹೋದು ಕಾಲೇಜು ಕನ್ಯೆಯರು ಇರಬಹುದು ಎಲ್ರದ್ದೂ ಒಂದೇ ಕಥೆ. ತಮ್ಮ ಸುತ್ತಲಿನ ಜಗತ್ತಿನಲ್ಲಿ ಏನಾಗಿದೆ ಅನ್ನೋದನ್ನ ಮರೆತು, ಮೊಬೈಲಿನ ಪುಟ್ಟ ಕ್ಯಾಮರಾದಲ್ಲಿ ತಮ್ಮನ್ನ ತಾವು ಸೆರೆಹಿಡಿಯೋದು. ಆ ಭರದಲ್ಲಿ ಇಂದು ವಿಶ್ವಾದ್ಯಂತ ಸಾವಿರಾರು ಜನ ಬಲಿಯಾಗ್ತಾ ಇದ್ದಾರೆ. ಆದ್ರಿಂದಲೇ, ಹಲವು ರಾಷ್ಟ್ರಗಳು ಅಪಾಯಕಾರಿ ಖಯಾಲಿಗಳಲ್ಲಿ ಸೆಲ್ಫಿಗೆ ಅಗ್ರಸ್ಥಾನ ನೀಡಿವೆ. ಅಮೆರಿಕ, ಯೂರೋಪ್, ರಷ್ಯಾ, ಇಂಗ್ಲೆಂಡ್ ಹೀಗೆ ಪ್ರತಿಯೊಂದು ದೇಶಗಳಲ್ಲಿಯೂ ಸೆಲ್ಫಿ ಸಮಸ್ಯೆ ಆ ದೇಶಗಳ ಮಾನಸಿಕ ಸ್ಥೈರ್ಯದ ಮೇಲೆ ಪ್ರಹಾರ ಮಾಡ್ತಿದೆ. ಒಂದೆಡೆ ಸಾವು, ನೋವಿನ ಜೊತೆಗೆ, ದು:ಖಕರ ಸನ್ನಿವೇಶದಲ್ಲಿಯೂ ಸಂವೇದನಾರಹಿತ ನಡವಳಿಕೆಗೂ ಸೆಲ್ಫಿ ಕಾರಣವಾಗ್ತಿದೆ.  
  
ಈ ಸೆಲ್ಫಿ ಎಂಬ ಮಾಯೆ ಮಾನವನ ಮೆದುಳನ್ನ ಯಾವ ರೀತಿ ಆಕ್ರಮಿಸಿಕೊಳ್ಳೋ ಸಾಧ್ಯತೆ ಇದೆ ಅಂದ್ರೆ ಇದು ಆತ್ಮಹತ್ಯೆಯಂತಹ ಪ್ರಕರಣಕ್ಕೂ ದಾರಿ ಮಾಡಿಕೊಟ್ಟಿದೆ. ಅದಕ್ಕೆ ಒಂದು ಉದಾಹರಣೆ ಕೊಡೋದು ಆದ್ರೆ, ಬ್ರಿಟನ್ನಿನ ಡ್ಯಾನಿ ಬೌಮ್ಯಾನ್ ಎಂಬ ಯುವಕ. ಈತ ಸೆಲ್ಫಿ ಹುಚ್ಚಿಗೆ ಬಿದ್ದು ಆತ್ಮಹತ್ಯೆಗೆ ಮುಂದಾಗಿದ್ದ. ಆತ ತನ್ನದೇ ಪರ್ಫೆಕ್ಟ್ ಸೆಲ್ಫಿ ತೆಗೆದುಕೊಳ್ಳಲೇ ಬೇಕು ಅನ್ನೋ ಹಟಕ್ಕೆ ಬಿದ್ದಿದ್ದ. ಪರ್ಫೆಕ್ಟ್ ಸೆಲ್ಫಿ ತೆಗೆದು ಸಾಮಾಜಿಕ ಜಾಲತಾಣಗಳಲ್ಲಿ ತನ್ನ ಸ್ನೇಹಿತರಲ್ಲೇ ಅತಿ ಹೆಚ್ಚು ಲೈಕ್ ಪಡೀಬೇಕು ಅನ್ನೋದು ಆತನ ಗುರಿಯಾಗಿತ್ತು. ಇದಕ್ಕಾಗಿ, ಆತ ಪ್ರತಿದಿನ ಪ್ರಯತ್ನ ಪಡ್ತಿದ್ದ. ಒಂದಿನವಂತೂ, ಸತತ ಹತ್ತು ಗಂಟೆಗಳ ಕಾಲ ಪ್ರಯತ್ನಿಸಿ 200 ಸೆಲ್ಫಿ ತೆಗೆದಿದ್ದ. ಅಷ್ಟಾದ್ರೂ, ಆತನಿಗೆ ಅದು ಪರ್ಫೆಕ್ಟ್ ಆಗಿ ಬಂದಿಲ್ಲ ಎಂದೆನಿಸಿ 15ರ ಹರೆಯದಲ್ಲೇ ಆತ್ಮಹತ್ಯೆಗೆ ಮುಂದಾಗಿದ್ದ.  
  
ಈ ವೇಳೆ ಆತನನ್ನ ಪರೀಕ್ಷಿಸಿದ ಮನೋವೈದ್ಯರಿಗೆ, ಇದು ಮಾನಸಿಕ ಖಾಯಿಲೆ ಅನ್ನೋದು ದಢವಾಯ್ತು. ಡ್ಯಾನಿ ಬೌಮ್ಯಾನ್ ಅನಿಯಂತ್ರಿತ ಆಲೋಚನೆಗಳಿಗೆ ಒಳಗಾಗೋ, ಪದೇ ಪದೇ ಪೀಡಿಸೋ ಯೋಚನೆಗೆ ದೂಡೋ ಮತ್ತು ವಿಚಿತ್ರ ನಡವಳಿಕೆಗೆ ಕಾರವಾಗೋ ಒಬ್ಸೆಸ್ಸಿವ್ ಕಂಪಲ್ಸಿವ್ ಡಿಸ್‌ಆರ್ಡರ್ ಹಾಗೂ ತನ್ನಲ್ಲಿ ಏನೋ ಗಹನವಾದ ಕೊರತೆ ಇದೆ ಅನ್ನೋವಂತಹ ಕಾಲ್ಪನಿಕ ಮನಸ್ಥಿತಿಗೆ ಒಡ್ಡುವ ಬಾಡಿ ಡಿಸ್ಮಾರ್ಫಿಕ್ ಡಿಸಾರ್ಡರ್ ಎಂಬ ಮಾನಸಿಕ ಖಾಯಿಲೆಗೆ ತುತ್ತಾಗಿಬಿಟ್ಟಿದ್ದ. ಇದರಿಂದಾಗಿ ಆತ ಶಾಲೆ ಬಿಟ್ಟಿದ್ದ, ಯಾರೊಂದಿಗೂ ಬೆರೆಯದೇ ಮೂಲೆ ಸೇರಿ ಬಿಟ್ಟಿದ್ದ. ತನ್ನಬಗ್ಗೆ ತಾನೇ ಯೋಚಿಸುತ್ತಾ ಖಿನ್ನತೆಗೆ ಒಳಗಾಗಿದ್ದ. ಹೀಗಾಗಿ ಆತ್ಮಹತ್ಯೆ ಉದ್ದೇಶದಿಂದ ವಿಷ ಕುಡಿದಿದ್ದ. ಆದರೆ ಸಕಾಲದಲ್ಲಿ ಡ್ಯಾನ್ನಿಗೆ ಸೂಕ್ತ ಚಿಕಿತ್ಸೆ ದೊರೆತಿದ್ದರಿಂದ ಬದುಕಿದ. ಮನೆಯಲ್ಲಿ ಪ್ರೋತ್ಸಾಹ ಪಡೆದು ಈಗ ಆ ಖಾಯಿಲೆಯಿಂದ ಗುಣಮುಖನಾಗಿದ್ದಾನೆ. ಮೋಟಿವೇಶನಲ್ ಸ್ಪೀಕರ್ ಆಗಿ ಜನರಲ್ಲಿ ಹುಮ್ಮಸ್ಸು ತುಂಬುತ್ತಿದ್ದಾನೆ.