**ಸೀಟು ಹುಡುಕುವ ಕಷ್ಟಸುಖ**

ಪಿಯುಸಿ [ಫಲಿತಾಂಶ](https://vijaykarnataka.com/topics/%E0%B2%AB%E0%B2%B2%E0%B2%BF%E0%B2%A4%E0%B2%BE%E0%B2%82%E0%B2%B6" \t "_blank) ಬಂದಿದೆ. ಎಸ್ಸೆಸ್ಸೆಲ್ಸಿ ರಿಸಲ್ಟ್‌ ಇನ್ನೇನು ಬರಲಿದೆ. ಕೋರ್ಸ್‌, ಕಾಲೇಜಿನ ಆಯ್ಕೆಯ ದ್ವಂದ್ವ ಮಕ್ಕಳು, ಪೋಷಕರಲ್ಲಿ. ಫಲಿತಾಂಶಕ್ಕನುಗುಣವಾಗಿ ಮುಂದಿನ ಹೆಜ್ಜೆಯ ಪ್ರಶ್ನಾರ್ಥಕ ಚಿಹ್ನೆ ಮುಂದಿಟ್ಟುಕೊಂಡ ಮನೆಮನೆಗಳ ಕಥೆ ಇಲ್ಲಿ ತೆರೆದುಕೊಂಡಿದೆ.  
ಆಗಿಂದ ಅವಳ ಫೋನ್‌ ಎಂಗೇಜ್‌ ಬರ್ತಾ ಇತ್ತು. ನನ್ನ ಛಲ ಬಿಡದ ಪ್ರಯತ್ನಕ್ಕೆ ಕೊನೆಗೂ ಅವಳ ಮೊಬೈಲ್‌ ಒಲಿಯಿತು. 'ಹಲೋ' ಎಂದಳು. ಕೂದಲೇ ಕೇಳಿದೆ, 'ಎಷ್ಟು'  
  
ಕಡ್ಮೆ ಕಣೇ ಅಯ್ಯೋ ಹೇಳೇ ನನ್ನ ಹತ್ರ ಏನು ಸಂಕೋಚ ತೊಂಬತ್ತೆರಡು ಕಣೇಕಡ್ಮೆ ಆಯ್ತು ಯಾವುದಕ್ಕೆ ಹೋಗ್ತಾನೆ ನೋಡ್ಬೇಕಷ್ಟೇ ಕಾಮರ್ಸ್‌ ತೆಗೊಂಡು ಸಿ ಎ ಮಾಡ್ಬೇಕು ಅಂತ ನಮ್ಮಾಸೆ ಇವ್ನ ಮಾರ್ಕು ನೋಡಿದ್ರೆ ಕಾಲೇಜಲ್ಲಿ ಸೀಟು ಕೊಡ್ತಾರಾ ಅಂತಲೇ ಡೌಟು  
  
ಅಯ್ಯೋ ತೊಂಬತ್ತೆರಡಕ್ಕೆ ಸೀಟು ಸಿಗಲ್ವಾ ನಮ್ಮ ಕಾಲವೇ ಚೆನ್ನಾಗಿತ್ತು ಕಣೇ ಪಾಸ್‌ ಆಗಿದ್ರೆ ಸಾಕಿತ್ತು. ಮನೆ ಮಂದಿಯೆಲ್ಲಾ ಖುಷಿ ಪಡೋರು ಈಗ ನೋಡು, ನೀನು ಅಷ್ಟು ಮಾರ್ಕು ತೆಗೆದಿದ್ರೂ ಅಳ್ತಾ ಇದ್ದೀಯಾ ಅಷ್ಟು ಪರ್ಸೆಂಟಿಗೂ ಸೀಟು ಸಿಗಲ್ವೇನೇ  
  
ನೀನು ಯಾವ ಕಾಲದಲ್ಲಿದ್ದೀಯಾ? ಬೆಸ್ಟ್‌ ಕಾಲೇಜಲ್ಲಿ ಸೀಟು ಸಿಗ್ಬೇಕು ಅಂದ್ರೆ ತೊಂಬತ್ತೆಂಟಾದ್ರು ಬರ್ಬೇಕಿತ್ತು ಅದ್ಸರಿ ನಿಂಗ್ಯಾರೋ ಕಾಲೇಜು ಪ್ರಿನ್ಸಿಪಾಲ್‌ ಎಫ್‌ ಬಿ ´ಫ್ರೆಂಡ್ ಅಂದ್ಯಲ್ಲ ಅವ್ರನ್ನು ಕೇಳೋಕಾಗುತ್ತೇನೆ?  
  
'ಅದ್ಯಾರು ಅಂತ ಹುಡುಕಿ ಹೇಳ್ತೀನಿ ನಾಳೆ ನಾನೇ ಬರ್ತೀನಿ ಬಿಡು ' ಫೋನ್‌ ಕಟ್‌ ಮಾಡಿ ಎಫ್‌ ಬಿ ಜಾಲಾಡಹೊರಟೆ.  
  
ಮರುದಿನ ನನಗಾಗಿಯೇ ಕಾಯುತ್ತಿದ್ದವಳಂತೆ ಬಾಗಿಲು ತೆರೆದವಳೇ ಶುರು ಮಾಡಿದಳು ಅಲ್ಲಾ ಕಣೇ ಸಿಕ್ಕಿರೋ ಮಾರ್ಕಿಗೆ ನಾನು ಕಾಮರ್ಸ್‌ ಸೀಟು ಸಿಗುತ್ತೋ ಇಲ್ವೋ ಅಂತ ಟೆನ್ಷನ್‌ ನಲ್ಲಿ ಸಾಯ್ತಾ ಇದ್ರೆ ನಮ್ಮ ಮಾವನವ್ರದ್ದು ಹೊಸಾ ರಾಗ ನಮ್ಮ ಕುಟುಂಭದಲ್ಲೇ ಯಾರು ಡಾಕ್ಟರ್‌ ಆದವ್ರಿಲ್ಲ ಇವನನ್ನು ಡಾಕ್ಟರ್‌ ಮಾಡಲೇ ಬೇಕು ಸೈನ್‌‚ ತೆಗೊಳ್ಳಲಿ ಅಂತ ಒಂದೇ ವರಾತ ಮೊದಲೇ ಇವನಿಗೆ ಸೈನ್ಸ್‌ ಅಂದ್ರೆ ಜ್ವರ ಬರುತ್ತೆ ಇನ್ನು ಅದಕ್ಕೆ ಸೇರಿಸೊದು ಹೇಗೆ ಹೇಳು ನಾದಿನಿ ಮಗಳನ್ನು ಹೀಗೇ ನಮ್ಮಾವನವರ ಒತ್ತಾಯಕ್ಕೆ ಸೈನ್ಸಿಗೆ ಸೇರಿಸಿ ಕೆಲವು ವರ್ಷ ಮೊದಲು ಫೇಲ್‌ ಆಗಿದ್ದಳಲ್ಲ, ಅಂಥದ್ದೊಂದು ನಮ್ಮನೇಲಿ ಆಗದಿರಲಪ್ಪಾ  
  
ಅದ್ಸರಿ ಕಣೇ ಮಕ್ಕಳಿಗೆ ಯಾವುದರಲ್ಲಿ ಆಸಕ್ತಿ ಇದೆಯೋ ಅದನ್ನು ಓದ್ಬೇಕು, ಅದನ್ನು ಮೊದಲು ವಿಚಾರಿಸು. ಈಗಿನ ಮಕ್ಕಳು ನಮ್ಮ ಹಾಗಲ್ಲ ನಮ್ಮ ಕಾಲದಲ್ಲಿ ಪಸ್ಟ್‌ ಕ್ಲಾಸ್‌ ಮಾರ್ಕು ತೆಗೆದರೆ ಅಂಬಾರಿ ಮೆರವಣಿಗೆ ಮಾಡ್ಸೋದೊಂದು ಬಾಕಿ ಇತ್ತು. ಆದ್ರೆ ಅವರು ಕಡ್ಡಾಯವಾಗಿ ಸೈನ್ಸ್‌ ತೆಗೆದುಕೊಳ್ಳಲೇಬೇಕು ಅನ್ನೋ ಸಂಪ್ರದಾಯದ ಜೊತೆಗೆ. ಅಕಸ್ಮಾತ್ತಾಗಿ ಬೇರೇನಾದ್ರು ಓದೋದು ಅಂತ ಅರ್ಜಿಲಿ ಬರೆದಿದ್ರೆ ಕಾಲೇಜಿನಲ್ಲಿ ಅಲ್ಲಿನ ಲೆಕ್ಚರರ್ಸ್‌ ತಾವೇ ಅದನ್ನು ಬದಲಾಯಿಸುವಂತೆ ಮಾಡುತ್ತಿದ್ದರು ಅದೆಲ್ಲಾ ಸರಿ ನೀನೊಬ್ಳೇ ಇದ್ದೀಯಾ ಮನೆಯವ್ರೆಲ್ಲಾ ಎಲ್ಲೇ? ಕಾಣಿಸ್ತಾ ಇಲ್ಲ  
  
ಇವತ್ತು ಕಾಲೇಜುಗಳಲ್ಲಿ ಎಡ್ಮಿಶನ್‌ ಫಾರಂ ಕೊಡ್ತಾರಂತೆ ಕಣೇ ಅದಕ್ಕೆ ಇವ್ರೊಂದು ಕಡೆ, ಮಾವ ಒಂದು ಕಡೆ, ಅತ್ತೆ ಇನ್ನೊಂದು ಕಡೆ, ಮೈದುನ ಅವನ ಆಫೀಸಿನ ಅಕ್ಕಪಕ್ಕದ ಕಾಲೇಜು ಹೀಗೇ ಎಲ್ಲರೂ ಹೊರಗೆ ಹೋಗಿದ್ದಾರೆ.

ಮಗ ಅವನ ಗೆಳೆಯರು ಬಂದಿದ್ರು ಅಂತ ಹೊರಗೋಗಿದ್ದಾನೆ. ಇನ್ನೇನು ಬರ್ತಾನೆನಿನ್ನ ಎಫ್‌ ಬಿ ಪ್ರಿನ್ಸಿಪಾಲ್‌ ಹತ್ರ ಕೇಳಿದ್ಯಾ? ಆ ಕಾಲೇಜು ತುಂಬಾ ಫೇಮಸ್‌ ಅಲ್ವಾ ಜೊತೆಗೆ ನಮ್ಗೆ ಹತ್ರಾನು ಆಗ್ತಿತ್ತು. ಆದ್ರೆ ಇವ್ನಿನ್ನು ಯಾವ ಸಬ್ಜೆಕ್ಟ್ ತೆಗೋಳ್ಳೋದು ಅಂತಾನೇ ಡಿಸೈಡ್‌ ಆಗಿಲ್ಲ ಅದೇ ಪ್ರಾಬ್ಲೆಮ್‌  
  
ಹುಂ ಆನ್‌ ಲೈನ್‌ ಸಿಕ್ಕಿದ್ರು ಕೇಳಿದೆ ಆನ್‌ ಲೈನ್‌ ನಲ್ಲೇ ಅವರ ಕಾಲೇಜಿನ ಬ್ರೋಷರ್‌ ಡೌನ್ಲೋಡ್‌ ಮಾಡಬಹುದಂತೆಅದರ ಮೊದಲು ಲಾಗಿನ್‌ ಆಗೋಕೆ ಪೇ ಮಾಡ್ಬೇಕಾಗುತ್ತೆ ಡಿಟೈಲ್ಸ್‌ ನಿಂಗೆ ವಾಟ್ಸಾಪ್‌ ಮಾಡಿದ್ದೆ ರಾತ್ರೆನೇ ನೋಡಿಲ್ವಾ  
  
ಹೌದಾನೋಡಿಲ್ಲ ನಿನ್ನೆ ಇಡೀ ನೆಂಟರಿಷ್ಟರದ್ದೆಲ್ಲಾ ಫೋನ್‌ ಕಾಲ್‌ ಅಟೆಂಡ್‌ ಮಾಡೋದೇ ಆಯ್ತು. ಈಗ್ಲೇ ನೋಡಿ ಮಾಡ್ತೀನಿ. ನಿಲ್ಲು ಡೋರ್‌ ಬೆಲ್‌ ಆಗ್ತಿದೆ. ಯಾರೋ ಬಂದ್ರು ಅಂತ ಕಾಣ್ಸುತ್ತೆನೋಡ್ತೀನಿರು ಎಂದು ಹೊರ ಹೋದವಳ ಬೆನ್ನ ಹಿಂದಿನಿಂದ ಐದಾರು ಜನ ಒಳ ನುಗ್ಗಿದರು ಅವಳ ಮಾವ, ಮೈದುನ, ಗಂಡನನ್ನೂ ಸೇರಿಸಿ. ಒಬ್ಬೊಬ್ಬರದ್ದು ಒಂದೊಂದು ನಿಲುವು. ಯಾವ ಕೋರ್ಸಿಗೆ ಸೇರಿದರೆ ಮುಂದೆ ಹೆಚ್ಚಿನ ಅವಕಾಶಗಳು ಸಿಗೋದು ಅನ್ನುವ ಚರ್ಚೆ, ಕೆಲವರದ್ದು ಸೈನ್ಸ್‌ ತೆಗೊಂಡು, ಕಷ್ಟ ಪಟ್ಟು ಇಂಜೀನಿಯರ್‌ ಆಗೋದರಷ್ಟು ಬೆಸ್ಟ್‌ ಇನ್ಯಾವುದೂ ಇಲ್ಲ ಅನ್ನೋ ಸಲಹೆ.

ನಾನು ಸುಮ್ಮನುಳಿಯಲಿಲ್ಲ. ನೋಡಿ ಹುಡುಗನ ಇಂಟ್ರೆಸ್ಟ್‌ ಮೊದಲು ನೋಡ್ಕೊಳ್ಳಿ ನಮ್ಮ ಪರಿಚಿತರೊಬ್ಬರು ಅವರ ಮಗನನ್ನು ಹಠದಿಂದ ಎಂಜಿನಿಯರ್‌ ಮಾಡ್ಬೇಕು ಅಂತ ಸೈನ್ಸಿಗೆ ಸೇರಿಸಿದ್ರು. ಆ ಹುಡುಗ ಓದಿನಲ್ಲಿ ತುಂಬಾ ಜಾಣ ಆದ್ರೂ ಅವನಿಗೆ ಎಂಜಿನಿಯರಿಂಗ್‌ ಮಾಡೋದು ಇಷ್ಟ ಇರ್ಲಿಲ್ಲ. ದಿನ ಇಡೀ ಮನೆಯಲ್ಲಿ ಎಂಜಿನಿಯರಿಂಗ್‌ ಎಷ್ಟು ಉತ್ತಮ ಅನ್ನೋ ಮಾತು ಕೇಳಿ ಕೇಳೀ ಮೊಂಡು ಬಿದ್ದ ಅವ್ನು ಬೇಕು ಅಂತಲೇ ಕೇವಲ ಪಾಸ್‌ ಆಗುವ ಮಾರ್ಕಿನಷ್ಟೇ ಉತ್ತರ ಬರೆದು ಬಂದ. ಆ ಮಾರ್ಕಿಗೆ ಎಂಜಿನಿಯರಿಂಗ್‌ ಸೀಟು ಸಿಗೋದಿಲ್ಲ ಅಂತ ಅವನಿಗೂ ಗೊತ್ತಿತ್ತು. ಮತ್ತೆ ಪರೀಕ್ಷೆ ಬರೆ ಅನ್ನೋ ಮನೆಯವರ ಒತ್ತಾಯಕ್ಕೆ ಒಪ್ಪಲಿಲ್ಲಕೊನೆಗೆ ಅವ್ರ ಮನೆಯವ್ರು ಹೋದಲ್ಲಿ ಬಂದಲ್ಲಿ ತಮ್ಮ ಗೋಳು ಹೇಳ್ಕೋಳ್ಳೋದುದಾರಿ ತಪ್ಪಿದ ತಮ್ಮ ಮಗ ಅಂತ ಅಳೋದು ಆದ್ರೆ ಹುಡುಗ ಮೂಲ ವಿಜ್ಞಾನ ಕಲಿಯುವ ಹುಮ್ಮಸ್ಸಿನಲ್ಲಿ ಬಿ ಎಸ್‌ ಸಿ ಸೇರಿ ಈಗ ಎಮ್‌ ಎಸ್‌ ಸಿ ಮುಗಿಸಿ ಡಾಕ್ಟರೇಟ್‌ ಮಾಡ್ತಾ ಇದ್ದಾನೆ. ಜೊತೆಗೆ ಮಕ್ಕಳಿಗೆ ಸೈನ್ಸ್‌ ಸುಲಭವಾಗಿ ಅರ್ಥ ಆಗುವ ರೀತಿಯಲ್ಲಿ ಪುಟ್ಟ ಪುಟ್ಟ ಪುಸ್ತಕಗಳನ್ನು ಬರೆದು ಪಬ್ಲಿಶ್‌ ಮಾಡಿದ್ದಾನೆ. ಯಾಕೆ ಹೇಳಿದೆ ಅಂದ್ರೆ ಈಗಿನ ಮಕ್ಕಳ ಕನಸು ಕೇವಲ ಉದ್ಯೋಗ ಗಿಟ್ಟಿಸಿಕೊಳ್ಳುವ ಕೋರ್ಸಿಗೆ ಸೇರುವುದಷ್ತೇ ಆಗಿರುವುದಿಲ್ಲ. ಅದರಿಂದಾಚೆಯೂ ಯೋಚಿಸ್ತಾರೆ  
  
ಹುಂ ಇದೊಂದು ರೀತಿಯಾದ್ರೆ ನನಗೆ ಗೊತ್ತಿರೋ ಕೇಸ್‌ ಬೇರೇನೇ ಮಾರ್ಕು ಕೊಂಚ ಕಡಿಮೆ ಬಂದ ಹುಡುಗಿ. ಅಪ್ಪ ಅಮ್ಮನಿಗೆ ಮಗಳು ಪ್ರತಿಷ್ಟಿತ ಕಾಲೇಜಿನಲ್ಲಿ ಕಲಿಯುತ್ತಿದ್ದಾಳೆ ಅಂತ ಹೇಳಿಕೊಳ್ಳಬೇಕೆಂಬ ಹೆಮ್ಮೆ ಹಳ್ಳಿಯಲ್ಲಿದ್ದ ಜಮೀನು ಮಾರಿ ಹುಡುಗಿಯನ್ನು ನಗರದ ದೊಡ್ಡ ಕಾಲೇಜಿಗೆ ಸೇರಿಸಿದರು. ಅವಳಲ್ಲಿ ಪಾಠ ಕಲಿಯೋದು ಬಿಟ್ಟು ಕೆಲವು ಶ್ರೀಮಂತ ಮಕ್ಕಳು ಮಾಡುವ ಶೋಕಿ ಕಲಿತಳು. ದಿನಾ ಮನೆಯಲ್ಲಿ ಹಣ ಕೇಳೋದು ಖರ್ಚು ಮಾಡೋದು ಕೇಳಿದರೆ ಆ ಕಾಲೇಜಲ್ಲಿ ಓದಬೇಕಾದ್ರೆ ಅಲ್ಲಿದ್ದ ಉಳಿದವರ ಲೆವೆಲ್ಲಲ್ಲಿ ಇರ್ಬೇಕು ಇಲ್ಲದಿದ್ರೆ ನಂಗೆ ಬೆಲೆ ಇರೋಲ್ಲ ಅನ್ನೋದು ಅವಳ ವಾದ. ಹೇಗೋ ಕಷ್ಟ ಪಟ್ಟು ಎರಡು ವರ್ಷ ನೂಕಿ ಕಾದರು. ರಿಸಲ್ಟ್‌ ನೋಡಿದರೆ ಅತಿ ಕಡಿಮೆ ಅಂಕದಲ್ಲಿ ಪಾಸ್‌ ಆಗಿದ್ದಳು. ಎಲ್ಲಾ ಅನುಕೂಲತೆಗಳಿದ್ದ ಕಾಲೇಜು ಅವಳಿಗೆ ಅಂಕ ತಂದುಕೊಡಲಿಲ್ಲ. ಮುಖ್ಯ ಬೇಕಾಗಿರೋದು ಮಕ್ಕಳ ಮನಸ್ಸು ಹಾಳಾಗದಂತೆ ನೋಡಿಕೊಳ್ಳುವ ವಾತಾವರಣ ಎಂದಿದ್ದು ಇನ್ನೊಂದು ಧ್ವನಿ.

ಅಯ್ಯೋ ನಮ್ದು ಇನ್ನೊಂದು ಕಥೆ ಮಗಳು ಎಸ್ಸೆಸ್ಲೆಸಿಗೆ ಬರುವಾಗ ಎಂಜಿನಿಯರ್‌ ಆಗ್ತೀನಿ ಅಂತ ಹೇಳ್ತಾ ಇದ್ದಳು ಮೊದಲ ವರ್ಷದ ಪಿ ಯು ಸಿ ಗೆ ಬರುವಾಗ ಡಾಕ್ಟರ್‌ ಆಗೋದು ಅಂದಳು ಎರಡನೇ ವರ್ಷದ ರಿಸಲ್ಟ್‌ ಬಂದ ಮೇಲೆ ಮಾರ್ಕು ಇದ್ದರೂ ನಾನು ಆರ್ಟ್ಸ್ ತೆಗೊಂಡು ಇಂಗ್ಲೀಷ್‌ ಮೇಜರ್‌ ಮಾಡ್ತೀನಿ ಅಂದಳು. ಡಿಗ್ರೀ ಮುಗಿಯುವ ಹೊತ್ತಿಗೆ ಎಲ್‌ ಎಲ್‌ ಬಿ ಓದೋದು ಎಂಬಾಸೆ ಅವಳದ್ದು. ಕೊನೆಗಿನ್ನೇನು ಬದಲಾಗುತ್ತೋ ನೋಡ್ಬೇಕು ಎಂದು ನಕ್ಕರೊಬ್ಬರು.  
  
ಅಯ್ಯೋ ಕಲಿಯೋದಾದ್ರೆ ಫಾರಿನ್ನಲ್ಲೇ ಕಲೀಬೇಕು. ಇಲ್ಲೆಂತ ಹೇಳ್ಕೊಡ್ತಾರೆ ಮಣ್ಣು ಎಂದು ತಮ್ಮ ಇಬ್ಬರು ಕುಲ ಪುತ್ರರನ್ನು ಫಾರಿನ್ನಿಗಟ್ಟಿದ ಪಿತಾಮಹರೊಬ್ಬರ ನುಡಿ,  
  
ನಾವಿಂತಹ ಘನ ಗಂಭೀರ ಮಾತುಕತೆಯಲ್ಲಿ, ಹಲವರ ಅನುಭವಾಮೃತದಲ್ಲಿ ಮುಳುಗೇಳುವಾಗ ತಣ್ಣಗೆ ನಗು ನಗುತ್ತಾ ಒಳ ನುಗ್ಗಿದ ಗೆಳತಿಯ ಮಗ 'ಅಮ್ಮಾ ನಾನು ಯಾವ ಕಾಲೇಜಿಗೆ ಹೋಗೋದು ಅಂತ ಡಿಸೈಡ್‌ ಮಾಡಿದೆ.ಅಪ್ಪ ,ಇಲ್ಲೊಂದು ಸೈನ್‌ ಮಾಡಿದರಾಯ್ತು' ಎಂದ. ಬಂದವರೆದುರು ಹುಡುಗನಿಗೆ ಏನೂ ಹೇಳುವಂತಿರಲಿಲ್ಲವಾದ ಕಾರಣ ನಡುಗುವ ಕೈಗಳಲ್ಲೇ ಅವನು ಕೊಟ್ಟ ಅಪ್ಲಿಕೇಷನ್ನು ತೆಗೆದುಕೊಂಡಳು ಗೆಳತಿ.

ಮನೆ ಹತ್ತಿರದ ಕಾಲೇಜು, ದಿನಾ ಬಸ್ಸಲ್ಲೇ ಹೋಗಿ ಬರುವಂತಹ ಅನುಕೂಲ. 'ಕಾಮರ್ಸ್‌ ತೆಗೋಳ್ತೀನಿ ಅಪ್ಪಾ ಲಿಮಿಟೆಡ್‌ ಸೀಟ್‌ ಇರೋದಿಲ್ಲಿ ಬೇಗ ಸೈನ್‌ ಮಾಡಿ ಕೊಡು. ನನ್ನ ಜೊತೆ ಇವನೂ ಅದೇ ಕಾಲೇಜಿಗೆ ಸೇರ್ತಾನಂತೆ, ಇವನ ಮನೆಗೂ ಹೋಗಿ ಹೋಗ್ಬೇಕಿನ್ನು. ಇಂಟವ್ರ್ಯೂ ಬೇಗ ಇರುತ್ತೆ ಇಲ್ಲಿ. ಇವತ್ತೇ ಕೊಟ್ಟು ಬರ್ತೀವಿ ನಾವು' ಎಂದು ಹಿಂದೆ ನಿಂತಿದ್ದ ಗೆಳೆಯನನ್ನೆಳೆದು ಅಡ್ಡ ಗುರಾಣಿಯಂತಿಟ್ಟ.  
  
ಅಪ್ಪ ಅಮ್ಮನಿಗೂ ಇವನ ಆಫರ್‌ ಯಾಕೋ ತಳ್ಳಬೇಕೆನ್ನಿಸಲಿಲ್ಲ. ಸೈನ್‌ ಹಾಕಿ ಮರಳಿ ಅವನ ಕೈಗಿತ್ತಾಗ ಎಲ್ಲರ ಮುಖದಲ್ಲೊಂದು ನಿರಾಳಭಾವ. ಹುಡುಗನೊಬ್ಬನನ್ನು ದಾರಿಗೆ ಹಾಕಿದೆವು ಎಂದುಕೊಂಡು ಮೆತ್ತನೆದ್ದು ಮನೆ ಕಡೆ ಹೊರಟೆವು.  
  
ಮನೆ ಮನೆ ಕಥೆ  
  
ಬಹುಶಃ ಇದು ಈಗ ಮನೆ ಮನೆ ಕಥೆ. ಓದಿನ ಆರಂಭಿಕ ಘಟ್ಟದಲ್ಲಿ ತಮಗೆ ಬೇಕಾದ ಓದನ್ನು ಆಯ್ಕೆ ಮಾಡಿಕೊಳ್ಳುವ ಅವಸರ, ಅವರಿವರೊಡನೆ ಹೋಲಿಕೆ ಮಾಡಿಕೊಂಡು ಕಾಲೇಜುಗಳ ಮೇಲು ಕೀಳಿನ ಪಟ್ಟಿಯನ್ನು ಕೇಳಿದಾಗ ತಳಮಳ . ತಮ್ಮ ಮಕ್ಕಳು ಯಾವ ಜಾಗದಲ್ಲಿ ಓದಬೇಕು, ಏನನ್ನು ಓದಬೇಕು ಎಂದು ನಿರ್ಧರಿಸುವಲ್ಲಿನ ಗೊಂದಲ, ಹೊರಗಿನ ಊರಿಗೆ ಹೋಗಿ ಕಲಿಯುವಂತಾದಾಗ ಮಕ್ಕಳು ಕೆಡಬಹುದು ಎಂಬ ಹೆದರಿಕೆ, ಒಟ್ಟಿನಲ್ಲಿ ಈ ಸಮಯ ಗೊಂದಲಮಯಾ

ಮಕ್ಕಳ ಕಲಿಕೆಯ ಮಟ್ಟ ನೋಡಿಕೊಳ್ಳಿ, ಅವರ ಬುದ್ಧಿಮತ್ತೆಗೆ ಮೀರಿದುದನ್ನು ನಿಮ್ಮಾಯ್ಕೆ ಎಂದು ಅವರ ಮೇಲೆ ದಯವಿಟ್ಟು ಹೇರಬೇಡಿ. ಓದುವ ಮಕ್ಕಳಿಗೆ ಪಾಠ ಮಾಡುವ ಯಾವ ಕಾಲೇಜು ಕೂಡಾ ಕಲಿಯಲು ಒಳ್ಳೆಯ ಸ್ಥಳವೇ. ಅದು ಹಳ್ಳಿಯಲ್ಲಿದ್ದರೂ, ದಿಲ್ಲಿಯದಾದರೂ ಎಂಬ ಅರಿವು ನಮ್ಮೊಳಗಿರಬೇಕು. ಓದನ್ನು ಅನಿವಾರ್ಯವೆಂದು ಮಾಡುವ ಬದಲು ಇಷ್ಟ ಪಟ್ಟು ಓದುವಂತಹ ವಾತಾವರಣ ನಮ್ಮದಾಗಬೇಕು. ವಿಶ್ವಾಮಿತ್ರನ ಮನಸ್ಸು ಕೆಡಿಸಿದ ಮೇನಕೆಯಂತೆ ಈಗ ನಮ್ಮ ಮಕ್ಕಳ ಮನಸ್ಸು ಕೆಡಿಸಲು ಇಂಟರ್ನೆಟ್‌ ಎಂಬ ಮೇನಕೆ ಕಾಯುತ್ತಾ ಇರುತ್ತಾಳೆ, ಮೊಬೈಲ್‌, ಲ್ಯಾಪ್ಟಾಪ್‌, ಕಂಪ್ಯೂಟರುಗಳ ರೂಪದಲ್ಲಿ. ಅವಳ ಕಾಮನೆಗೆ ಬಿದ್ದು ಒದ್ದಾಡುವ ಬದಲು ಅದರ ಸರಿಯಾದ ಉಪಯೋಗವನ್ನಷ್ಟೆ ಮಾಡಿ. ಕಲಿಕೆಗೆ ಪೂರಕವಾದ ಹತ್ತು ಹಲವು ವಿಶೇಷ ವಿಷಯಗಳನ್ನು ಒಳಗೊಂಡ ಭಂಡಾರವದು. ಯಾವುದನ್ನು ಅಲ್ಲಿಂದ ಹೆಕ್ಕಬೇಕು ಎಂಬ ವಿವೇಚನೆ ಬೆಳೆಸಿಕೊಳ್ಳುವತ್ತ ಮಕ್ಕಳನ್ನು ಸೆಳೆಯಬೇಕುಕಲಿಕೆಗದು ಪೂರಕವಾಗಬೇಕೇ ಹೊರತು ಮಾರಕವಾಗಬಾರದು. ನಮ್ಮ ಮಕ್ಕಳ ಏಳಿಗೆಯ ಜೊತೆಗೆ ಓದಿನ ಹಸಿವಿರುವ, ಅನುಕೂಲವಿಲ್ಲದ ಮಕ್ಕಳಿಗೆ ಸಾಧ್ಯವಾದರೆ ಸಹಾಯಹಸ್ತ ಚಾಚುವತ್ತಲೂ ಮನ ಮಾಡಿ.