ನಾಳೆ ಕೆಲಸದಿಂದ ತೆಗೆದು ಹಾಕಿದರೆ? ಸಂಪಾದನೆಯೇ ಇಲ್ಲದಿದ್ದರೆ? ಮನೆಯೇ ನಡೆಯದಿದ್ದರೆ? ಅಂತೆಲ್ಲ ಯೋಚನೆಗಳು ಕಾಡಿದ ನಂತರ ಕೊನೆಗೊಮ್ಮೆ ಒಂದು ನಿರ್ಧಾರಕ್ಕೆ ಬಂದುಬಿಟ್ಟಳು. ಮೂರು ದಿನ ಅಳೆದು ಸುರಿದು ಯೋಚಿಸಿ ಒಂದು ದಿನ ಹೆಡ್‌ ಆಫೀಸಿಗೆ ಎಲ್ಲ ಬವಣೆ ವಿವರಿಸಿ ಒಂದು ಮೇಲ್‌ ಕಳಿಸಿಯೇ ಬಿಟ್ಟಳು! ಮುಂದಾಗಿದ್ದೆಲ್ಲ ಕನಸಿನಂತೆ! ಹೆಡ್‌ ಆಫೀಸಿನಿಂದ ಒಬ್ಬರು ಹೆಂಗಸು ಬಂದು ಇವಳೊಡನೆ ಮಾತಾಡಿ ನಡೆದಿದ್ದನ್ನೆಲ್ಲ ಮತ್ತೆಮತ್ತೆ ಕೇಳಿಕೊಂಡರು. ಆ ನಂತರ ಒಂದು ಟೀಮ್‌ ನಿಗದಿ ಮಾಡಿ ಇಲ್ಲಿಗೆ ಕಳಿಸಿದರು. ಇವಳ ಜೊತೆ, ಅವನ ಜೊತೆ ಪ್ರತ್ಯೇಕವಾದ ಮಾತುಕತೆ ನಡೆಸಿದರು. ಆಗಲೂ ಅವನೇನು ಸುಮ್ಮನಿರದೇ ಎಲ್ಲ 'ಸೆಕ್ಷುಯಲ್‌ ಹರಾಸ್‌ಮೆಂಟ್‌' ಕೇಸ್‌ಗಳಂತೆಯೇ ಅವಳ ಮೇಲೆಯೇ ತಪ್ಪು ಹೊರೆಸಿ, ತಾನು ಅವಳನ್ನು ನಿರಾಕರಿಸಿದ್ದಕ್ಕೆ ಈ ರೀತಿ ಆರೋಪ ಮಾಡುತ್ತಿದ್ದಾಳೆ ಅಂತೆಲ್ಲ ಕೆಟ್ಟಾಕೊಳಕ ಮಾತಾಡಿದ. ಅವಳು ಗಟ್ಟಿಯಾಗಿ ನಿಂತಳು. ನಂತರ ಅವನು ತಪ್ಪಿತಸ್ಥ ಅನ್ನುವುದು ತೀರ್ಮಾನವಾಯಿತು. ಕೊನೆಗೆ ಮತ್ತೆ ಅವಳ ತಂಟೆಗೆ ಹೋಗದಿರುವಂತೆ ಕಠಿಣವಾದ ಎಚ್ಚರಿಕೆ ಕೊಡಲಾಯಿತು. ಅವಳಿಗೊಂದು ಕಡೆ ಖುಷಿಯಾದರೆ, ಮತ್ತೊಂದು ಕಡೆ ಅವನು ಮತ್ತೇನು ಕಾಟ ಕೊಡುತ್ತಾನೋ, ಮತ್ತೇನು ತೊಂದರೆ ಅನುಭವಿಸಬೇಕೋ ಅನ್ನುವ ಭಯ. 'ನೋಡುವಾ ತಡಿ, ಅಳಿಯನ ಕುರುಡು ಬೆಳಗಾಗುವುದರಲ್ಲಿ' ಅಂತ ಸಮಾಧಾನಿಸಿದೆ. ಆದರೆ ಅರೆ! ಆಗಿದ್ದೇನು ಗೊತ್ತೇ? ಹೆದರಿ ಬೆದರಿ ತಗ್ಗಿ ನಡೆವಾಗ ಪೌರುಷ ತೋರಿಸುತ್ತಿದ್ದ ಅವನು, ಈಗ ಅವಳನ್ನು ಕಂಡರೆ ಹೆದರಲು ಶುರು ಮಾಡಿದ! ಅವನು ತೊಂದರೆ ಕೊಡುವ ಮಾತು ಹಾಗಿರಲಿ, ಇವಳು ಎದುರಾದರೆ ಮುಖ ಗಂಟಿಕ್ಕಿ ಮತ್ಯಾವುದೋ ಬಾಗಿಲಿನಿಂದ ಆಚೆ ಹೋಗಲು ಶುರು ಮಾಡಿದ! ಬಗ್ಗಿದಾಗ ಜುಟ್ಟು ಹಿಡಿದವ, ಎದ್ದಾಗ ಕಾಲು ಹಿಡಿದಿದ್ದ! ಈಗಲೂ ಆಶ್ಚರ್ಯ ಪಡುತ್ತಾಳೆ ಅಷ್ಟು ಮೃದು ಸ್ವಭಾವದ ತನಗೆ ಅಷ್ಟೊಂದು ಧೈರ್ಯ ಎಲ್ಲಿಂದ ಬಂತು ಎಂದು ...

ನೆಮ್ಮದಿಯಾಗಿದ್ದರು ಗಂಡ-ಹೆಂಡತಿ. ಸಮಸ್ಯೆಗಳೇ ಇರಲಿಲ್ಲವೆಂದಲ್ಲ, ಹಾಸಿ ಹೊದೆಯುವಷ್ಟಿತ್ತು. ಆದರೆ ಗಂಡ ಮನೆಯ ಎಲ್ಲ ಸಮಸ್ಯೆಯನ್ನೂ ನೋಡಿಕೊಳ್ಳುತ್ತಿದ್ದರು. ಇವರಿಗೆ ಮನೆಯೇ ಸರ್ವಸ್ವ. ಅವರವರ ಪೋರ್ಟ್‌ಫೋಲಿಯೋ ನಿಗದಿಯಾದ ಸಂಸಾರ ಅದರ ಪಾಡಿಗದು ನಡೆಯುತ್ತಿತ್ತು. ಒಂದು ದಿನ ಹೊರಗಿನ ಕೆಲಸ ಮುಗಿಸಿ ಬಂದ ಗಂಡ ಸುಸ್ತು ಅಂದರು. ಪಾಪ ಹಸಿವಿರಬೇಕು ಅಂದುಕೊಳ್ಳುತ್ತಾ ಊಟ ಕೊಟ್ಟು, ಅಡಿಗೆಮನೆ ಕ್ಲೀನ್‌ ಮಾಡಿ ಬಂದಾಗಲೇ ಕೂತಲ್ಲಿಯೇ ಗಂಡ ಪ್ರಾಣ ಬಿಟ್ಟಿದ್ದು ತಿಳಿದದ್ದು. ಕುಸಿಯಲೂ ಸಮಯವಿಲ್ಲದ ಅವರು ಮಕ್ಕಳಿಗೆ, ನೆಂಟರಿಗೆ ಫೋನ್‌ ಮಾಡಿದರು. ಅಂತ್ಯಸಂಸ್ಕಾರ ಮುಗಿಯಿತು. ಇನ್ನವರು ಹೇಗೆ ಬದುಕು ಸಾಗಿಸುತ್ತಾರೋ, ಮನೆಯಾಚೆಯ ವ್ಯವಹಾರವೆಲ್ಲ ಪಾಪ ಗಂಡನೇ ಮಾಡುತ್ತಿದ್ದುದು, ಇನ್ನಿವರ ಗತಿ ಏನು ಅಂತ ನಮಗೆ ಗಾಬರಿ. ಆರ್ಥಿಕವಾಗಿಯೂ ತುಂಬ ಅನುಕೂಲವಾಗೇನೂ ಇರಲಿಲ್ಲ. ಏನೂ ತಿಳಿಯದ ಇವರು ಎಲ್ಲಿಂದ ಶುರು ಮಾಡುತ್ತಾರೋ ಅಂದುಕೊಂಡೆವು.