ಆದರೆ ಆದದ್ದೇ ಬೇರೆ! ಅವರ ಮಕ್ಕಳು ಒಳ್ಳೆಯವರೇ ಆದರೂ ಅವರೆಲ್ಲ ವಿದೇಶದಲ್ಲಿದ್ದರು. ಅವರು ಇಲ್ಲಿಗೆ ಬರುವಂತಿಲ್ಲ. ಇವರನ್ನೇ ಕರೆದರೆ 'ಅಲ್ಲಿ ಬಂದು ನಾನೇನು ಮಾಡಲಿ' ಅಂತ ಕೇಳುತ್ತಾರೆ. ಇಬ್ಬರಿಗೂ ಅವರವರದ್ದೇ ಆದ ಅನಿವಾರ್ಯತೆಗಳು. ಹೀಗೆಲ್ಲ ನಿರ್ಧಾರವಾಗುವುದರಲ್ಲಿ ಮೊದಲಿನ ದಿನಗಳ ಶಾಕ್‌ ಕಳೆದಿತ್ತು. ಬದುಕಿನ ಬಗ್ಗೆ ಯೋಚಿಸಲೇಬೇಕಾದ ಸಮಯ ಬಂದಿತ್ತು. ಮನೆಯಾಚೆಯ ಯಾವ ವ್ಯವಹಾರವೂ ಗೊತ್ತಿಲ್ಲದ ಆಕೆ ಆಗ ಬದುಕನ್ನು ಕೈಗೆತ್ತಿಕೊಂಡ ಪರಿ ನೋಡಬೇಕು! ಗಂಡನಿದ್ದಾಗ ಯಾವುದು ಎಲ್ಲಿದೆ ಅಂತ ಗೊತ್ತಿಲ್ಲದವರು, ಬ್ಯಾಂಕಿನ ಪಾಸ್‌ ಬುಕ್‌, ಚೆಕ್‌ ಬುಕ್‌ ಎಲ್ಲ ಎದುರಿಗಿಟ್ಟುಕೊಂಡರು. ಇದ್ದ ಒಂದು ಹಳೆಯ ಕಾಲದ ದೊಡ್ಡ ಮನೆಯನ್ನು ಮಾರಿ ಒಂದಿಷ್ಟು ಟ್ಯಾಕ್ಸ್‌ ಕಟ್ಟಿದರು. ಉಳಿದದ್ದನ್ನು ಬ್ಯಾಂಕಿನಲ್ಲಿ ಡೆಪಾಸಿಟ್‌ ಇಟ್ಟರು. ತಿಂಗಳು ತಿಂಗಳಿಗೆ ಬಡ್ಡಿ ಬರುವಂತೆ ಮಾಡಿಕೊಂಡರು. ಆ ನಂತರ ವೃದ್ದಾಶ್ರಮವೊಂದಕ್ಕೆ ಹೋಗಿ ಅಲ್ಲಿನ ಎಲ್ಲ ಇನ್ಮೇಟ್ಸ್‌ ಗೂ ಪ್ರತ್ಯೇಕ ರೂಮ್‌ ವ್ಯವಸ್ಥೆ, ಅಚ್ಚುಕಟ್ಟಾದ ಊಟ-ತಿಂಡಿ ವ್ಯವಸ್ಥೆ ಎಲ್ಲ ನೋಡಿ ಅಲ್ಲಿ ಒಂದು ರೂಮ್‌ ತೆಗೆದುಕೊಂಡರು. 'ಬೇಯಿಸುವ ಕೆಲಸವಿಲ್ಲ ಸಧ್ಯ! ಬ್ಯಾಂಕಿನ ಮತ್ತು ಇನ್ನಿತರ ವ್ಯವಹಾರಗಳನ್ನೆಲ್ಲ ನೆಮ್ಮದಿಯಾಗಿ ಮಾಡಿಕೊಳ್ಳಬಹುದು' ಅಂತ ನೆಮ್ಮದಿಯಾಗಿ ಹೇಳಿಕೊಂಡರು. ಊರಿನಿಂದ ಸ್ವಲ್ಪ ದೂರವೇ ಇದ್ದಿದ್ದರಿಂದ ಬಸ್‌ ಹಿಡಿದು ಹೋಗಿ ಎಲ್ಲ ವ್ಯವಹಾರ ಮುಗಿಸಿಕೊಂಡು ಬಂದು ಕೊನೆಗೆ ನಿರಾಳವಾದರು. ಹತ್ತಿರದ ಬ್ಯಾಂಕಿನಲ್ಲೊಂದು ಖಾತೆ ತೆರೆದರು. ಅಲ್ಲಿಗೆ ಬದುಕು ಒಂದು ಹಂತಕ್ಕೆ ಬಂದು ನಿಂತಿತ್ತು. ಆ ನಂತರ ಬೇಕೆನ್ನಿಸಿದಾಗ ವಿದೇಶಕ್ಕೆ ಹೋಗಿ ಮಕ್ಕಳ ಮನೆಯಲ್ಲಿದ್ದು ಬರುತ್ತಿದ್ದರು. ಇಲ್ಲಿರುವಾಗ ಬಿಡುವಿನ ಸಮಯ ವ್ಯರ್ಥಗೊಳಿಸುವುದೇಕೆಂದು, ಸಾಕಷ್ಟು ವಿದ್ಯಾವಂತೆಯೂ ಆಗಿದ್ದ ಅವರು ಆಶ್ರಮದವರೇ ನಡೆಸುತ್ತಿದ್ದ ಶಾಲೆಯಲ್ಲಿ ಪಾಠ ಹೇಳುತ್ತಿದ್ದರು. ಆಶ್ರಮದಲ್ಲಿನ ಕಾರ್ಯಕ್ರಮಗಳಲ್ಲಿ ಖುಷಿಯಿಂದ ಭಾಗವಹಿಸುತ್ತಿದ್ದರು. ಹಳೆಯ ಹೊಲಿಗೆ ಮಷಿನ್‌ನಲ್ಲಿ ಬಟ್ಟೆ ಹೊಲಿದುಕೊಳ್ಳುತ್ತಿದ್ದರು. ಒಟ್ಟಿನಲ್ಲಿ ಮೀನು ನೀರಿಗಿಳಿದಷ್ಟು ಸುಲಭಕ್ಕೆ ಹೊಸ ಬದುಕಿಗೆ ಹೊಂದಿಕೊಂಡರು.

ಮೃದು ಸ್ವಭಾವದ ಅವಳು, ಮನೆಯೇ ಸರ್ವಸ್ವ ಎಂದುಕೊಂಡ ಅವರು ಎಲ್ಲರಿಗೂ ಆ ನಿಮಿಷದ ಧೈರ್ಯ ಹೇಗೆ ಬರುತ್ತದೆ ನೋಡಿ! ಬದುಕು ಗೋಡೆಗೆ ಒತ್ತರಿಸಿ, ಬೇರೆ ದಾರಿ ಇಲ್ಲದಂತೆ ಮಾಡಿದಾಗ ತಿರುಗಿ ಬೀಳುವುದು, ಪಕ್ಕಕ್ಕೆ ಹಾರುವುದು ಎಲ್ಲವೂ ಸಹಜ ಪ್ರತಿಕ್ರಿಯೆಯಲ್ಲವೇ .? ಹೆಣ್ಣು ದೈಹಿಕವಾಗಿ, ಮಾನಸಿಕವಾಗಿ ಗಂಡಿಗಿಂತ ದುರ್ಬಲಳು, ಅವಳನ್ನು ಕಾಪಾಡಲು ಯಾವಾಗಲೂ ಪುರುಷೋತ್ತಮನೊಬ್ಬನ ಆಗಮನವಾಗಲೇಬೇಕು ಅನ್ನುವ ನಂಬಿಕೆ ಈ ಕಾಲದಲ್ಲಿಯೂ ಬಲವಾಗಿಯೇ ಇದೆ. ಮೊನ್ನೆ ಮೊನ್ನೆ ಯಾರೋ ಫೇಸ್‌ಬುಕ್‌ನಲ್ಲಿ ಹಾಕಿದ್ದರು, 'ನೀನೇ ಮನೆಯ ದೀಪ ಎಂದು ಗಂಡಸು ಹೆಣ್ಣಿಗೆ ಹೇಳುತ್ತಾನಾದರೂ, ಹೆಣ್ಣು ಅಬ್ಬಬ್ಬಾ ಎಂದರೆ ಬಲ್ಬ್ ಬದಲಿಸುವಾಗ ಏಣಿ ಬೀಳದಂತೆ ಹಿಡಿದುಕೊಳ್ಳಬಲ್ಲಳು ಮಾತ್ರ' ಎಂದು. ಇಂಥವನ್ನೆಲ್ಲ ಕಂಡರೆ, ಹಾಗೆ ಹೇಳಿರುವುದು ಆತ್ಮೀಯರೇ ಆದರೂ, ಅದು ತಮಾಷೆಯೆಂದು ನನ್ನಿಂದ ಪರಿಗಣಿಸಲೂ ಆಗದು ಮತ್ತು ಎದುರು ಬೀಳದೇ ಉಳಿಯುವುದು ನನ್ನಿಂದಾಗದು. ಹಾಗಾಗಿ ಉತ್ತರಿಸಲೆಂದು ಕಾಮೆಂಟ್‌ ಬಟನ್‌ ಒತ್ತಿದರೆ ಈಗಾಗಲೇ ಸಾಕಷ್ಟು ಜನ ಹೆಂಗಸರು 'ನಮ್ಮ ಮನೆಯಲ್ಲಿ ಬಲ್ಬ್ ಬದಲಿಸೋದು, ವೈರ್‌ ಹಾಕೋದು ಎಲ್ಲ ನಾನೇ' ಅಂದಿದ್ದು ಓದಿ ಖುಷಿಯಾಯಿತು. ಅದಕ್ಕಿಂತ ಖುಷಿ ಕೊಟ್ಟದ್ದೆಂದರೆ 'ನೀವು ಯಾವ ಕಾಲದಲ್ಲಿದ್ದೀರಿ' ಅಂತ ಕೆಲ ಗಂಡಸರೂ ಬರೆದಿದ್ದು. ಇಷ್ಟಕ್ಕೂ ಕಲಿಯುತ್ತೇನೆಂದು ಪಟ್ಟು ಹಿಡಿದರೆ ಬದುಕು ಕಲಿಸದೇ ಉಳಿಸುವುದು ಯಾವುದು!