ನಮಗೀಗ ತಿಳಿದಿರುವಂತೆ ದಕ್ಕನದಲ್ಲಿ ದೊರೆಯುವ ಅತಿ ಹಳೆಯ ಶಾಸನಗಳು ಅಸೋಕನ ಪಾಲಿ ಶಾಸನಗಳು, ಶಾತವಾಹನರ ಪ್ರಾಕ್ರುತ ಶಾಸನಗಳು ಮತ್ತು ತಮಿಳು ಶಾಸನಗಳು. ಕದಂಬರ ಸಂಸ್ಕ್ರುತ ಶಾಸನಗಳನ್ನೂ ಇವುಗಳೊಂದಿಗೆ ಸೇರಿಸಬಹುದು. ಇವುಗಳನ್ನು ಹೊರತುಪಡಿಸಿದರೆ ಕನ್ನಡದ ಶಾಸನಗಳು ತುಂಬಾ ಹಳೆಯವು. ಇಂದು ಎಲ್ಲರೂ ಒಪ್ಪಿಕೊಂಡಿರುವಂತೆ ಅಯ್ದನೆಯ ಶತಮಾನಕ್ಕೆ ಸೇರುವ ಹಲ್ಮಿಡಿ ಶಾಸನ ಬಹು ಹಳೆಯ ಕನ್ನಡದ ಬರವಣಿಗೆ. ಅದಕ್ಕೂ ಹಿಂದೆ ಕೆಲವು ಶಾಸನಗಳು ಇವೆ ಎಂದು ಬಹು ಹಿಂದೆ ಕೆಲವರು ಮಾತನಾಡಿದ್ದಾರೆ.

ಹಲ್ಮಿಡಿಯನ್ನು ಲೆಕ್ಕಕ್ಕೆ ಹಿಡಿಯುವುದಾದರೆ ಕನ್ನಡ ಲಿಪಿಯ ಬೆಳವಣಿಗೆ ಸುಮಾರು ಅಯ್ದನೆಯ ಶತಮಾನಕ್ಕಿಂತ ಹಿಂದೆ ಆಗಿತ್ತು ಎಂಬುದು ಸ್ಪಶ್ಟ. ಈಗ ಅತಿ ಹಳೆಯ ಕನ್ನಡ ಶಾಸನ ಎಂದು ವಾದಿಸುತ್ತಿರುವ ತಾಗರ‍್ತಿ ಶಾಸನವನ್ನು ಗಣಿಸಿದರೆ ಕನ್ನಡ ಲಿಪಿಯ ಇತಿಹಾಸ ಕ್ರಿಸ್ತಶಕ ನಾಲ್ಕನೆಯ ಶತಮಾನಕ್ಕಿಂತ ಹಿಂದಕ್ಕೆ ಎಂದೆನ್ನಬೇಕಾಗುತ್ತದೆ. ಉಳಿದ ಈ ಮೇಲೆ ಪ್ರಸ್ತಾಪಿಸಿದ ಅಂಶಗಳನ್ನು ಪರಿಗಣಿಸಿದರೆ ಬಹುಶಾ ಕ್ರಿಸ್ತಶಕದ ಎಡಬಲಕ್ಕೆ ಕನ್ನಡ ಲಿಪಿಯ ಇತಿಹಾಸ ಹೋಗುತ್ತದೆ. ಈ ತಿಳುವಳಿಕೆಯನ್ನು ನಾನು ಇಟ್ಟುಕೊಳ್ಳುತ್ತೇನೆ. ಹೀಗೆ ಕ್ರಿಸ್ತಶಕದ ಎಡಬಲದಲ್ಲಿ ಕನ್ನಡಕ್ಕೆ ಲಿಪಿಯನ್ನು ಅಳವಡಿಸಿಕೊಂಡಿರಬಹುದು ಎಂಬುದಕ್ಕೆ ಪೂರಕವಾಗಿ ಲಿಪಿಯನ್ನು ಅಳವಡಿಸಿಕೊಳ್ಳುವಲ್ಲಿನ ಮತ್ತು ಅಳವಡಿಸಿಕೊಂಡ ನಂತರದ ಕೆಲವು ಬೆಳವಣಿಗೆಗಳು ಇವೆ. ನನ್ನ ಈಗಿನ ಬರವಣಿಗೆಯ ಪ್ರದಾನ ಆಶಯ ಕನ್ನಡ ಲಿಪಿಯ ಸುದಾರಣೆ ಪ್ರಕ್ರಿಯೆಯನ್ನು ಕುರಿತು ಬರೆಯುವುದು. ಲಿಪಿಯ ಕುರಿತ ಚಿಂತನೆಗಳು ಲಿಪಿ ಅಳವಡಿಸಿಕೊಳ್ಳುವ ಮೊದಲಿನ ದಿನಗಳಿಂದಲೆ ನಡೆದಿವೆ ಎಂಬುದು ಸ್ಪಶ್ಟ. ಕನ್ನಡದಾಗ ಲಿಪಿ ಬಗೆಗೆ ವ್ಯಾಪಕ ಚಟುವಟಿಕೆ ನಡೆದಿತ್ತು ಎಂಬುದಕ್ಕೆ ಈ ಮುಂದಿನ ಕೆಲವು ಅಂಶಗಳು ಪೂರಕವಾಗುತ್ತವೆ.

ಕನ್ನಡಕ್ಕೆ ಸಹಜವಾದ ಏ, ಓ, ಳ್, ೞ್‌, ಱ್‌ ದ್ವನಿಗಳು ಪಾಲಿ, ಪ್ರಾಕ್ರುತ ಮತ್ತು ಸಂಸ್ಕ್ರುತ ಬಾಶೆಗಳಲ್ಲಿ ಇಲ್ಲ. ಕನ್ನಡಕ್ಕೆ ಲಿಪಿಯನ್ನು ಅಳವಡಿಸಿಕೊಳ್ಳುವಾಗ ಈ ದ್ವನಿಗಳಿಗೆ ಲಿಪಿಯ ಅವಶ್ಯಕತೆಯನ್ನು ಕನ್ನಡದ ಅಂದಿನ ವಿದ್ವಾಂಸರು ಮನಗಂಡು ಅವುಗಳನ್ನು ಬೆಳೆಸಿಕೊಂಡರು. ಕನ್ನಡಕ್ಕೆ ಲಿಪಿಯನ್ನು ಅಳವಡಿಸಿಕೊಳ್ಳುವಾಗ ಪಾಲಿ-ಪ್ರಾಕ್ರುತಗಳಿಗೆ ಬಳಕೆಯಾದ ಇಲ್ಲವೆ ಇದುವರೆಗೆ ಹೇಳಿಕೊಂಡು ಬಂದಿರುವಂತೆ ಸಂಸ್ಕ್ರುತದ್ದಾದ ಲಿಪಿಯನ್ನು ಯತಾವತ್ತಾಗಿ ಅಳವಡಿಸಿಕೊಂಡಿಲ್ಲ ಎಂಬುದು ಇದರಿಂದ ಸ್ಪಶ್ಟವಾಗುತ್ತದೆ. ಅಂದರೆ ಕನ್ನಡಕ್ಕೆ ಲಿಪಿಯನ್ನು ಅಳವಡಿಸಿಕೊಳ್ಳುವ ಮೊದಲ ದಿನದಿಂದಲೆ ಕನ್ನಡ ಲಿಪಿಯ ಸುದಾರಣೆ ಯೋಚನೆ ಇದೆ. ಅಂದರೆ, ಕನ್ನಡ ಬಾಶೆಯ ಜಾಯಮಾನಕ್ಕೆ ತಕ್ಕಂತೆ ಯಾವ ದ್ವನಿಗಳು ಅವಶ್ಯ ಮತ್ತು ಅನವಶ್ಯ ಎಂಬುದನ್ನು ಕನ್ನಡದ ವಿದ್ವಾಂಸರು ಆಗಿನಿಂದಲೆ ಚಿಂತಿಸುತ್ತಿದ್ದಾರೆ.