ಇದರ ಮುಂದುವರಿಕೆಯಾಗಿ ಕನ್ನಡ ಲಿಪಿಯ ಬಳಕೆಯ ಆರಂಬದ ದಿನಗಳಲ್ಲಿಯೆ ಇನ್ನೊಂದು ಮಹತ್ವದ ಬದಲಾವಣೆ ನಡೆಯುತ್ತದೆ. ಕನ್ನಡಕ್ಕೆ ಮೊದಮೊದಲು ಲಿಪಿಯನ್ನು ಅಳವಡಿಸಿಕೊಂಡಾಗ ಬಿಂದುವನ್ನು ತೆಗೆದುಕೊಂಡಿರಲಿಲ್ಲ. ಕನ್ನಡದಾಗ ಬಿಂದು ಇರಲಿಲ್ಲ ಎಂಬುದನ್ನು ಹಲವು ವಿದ್ವಾಂಸರು ತೋರಿಸಿದ್ದಾರೆ. ಕನ್ನಡ ಲಿಪಿಗೆ ಬಿಂದುವಿನ ಸರ‍್ಪಡೆ ಆನಂತರದ ಕಾಲದಲ್ಲಿ ನಡೆಯುತ್ತದೆ. ದೊರೆತ ಹಳೆಯ ಕನ್ನಡದ ಬರವಣಿಗೆಯಲ್ಲಿಯೆ ಸೊನ್ನೆ ಬಳಕೆ ಆಗಿದೆ. ಆದರೆ ಅದರ ಬಳಕೆ ತುಂಬಾ ಮಿತವಾಗಿದೆ ಎಂಬುದು ಮುಕ್ಯ. ಆರಂಬದ ಶಾಸನಗಳಲ್ಲಿ ಸೊನ್ನೆ ಪದಕೊನೆಯಲ್ಲಿ ಮಾತ್ರ ಹೆಚ್ಚಾಗಿ ಬರುತ್ತದೆ, ನಂತರ ಅದು ಸಂದಿ/ಸಮಾಸವಾದೆಡೆಯಲ್ಲಿ ಬಂದು ಸೇರಿಕೊಳ್ಳುತ್ತದೆ, ಆನಂತರದ ಅದರ ಹೆಜ್ಜೆ ಪದನಡುವೆ ಸಹಜವಾಗಿ ಬರುವುದು. ಈ ಪ್ರಕ್ರಿಯೆಯನ್ನು ಮೊದಲ ಕೆಲವು ಶತಮಾನಗಳ ಕನ್ನಡ ಶಾಸನಗಳನ್ನು ಅವಲೋಕಿಸಿದಾಗ ಸ್ಪಶ್ಟವಾಗಿ ತಿಳಿಯುತ್ತದೆ. ಅಲ್ಲದೆ, ಆನಂತರ ಸುಮಾರು ನಡುಗಾಲದವರೆಗೆ ಬಿಂದುವಿನ ಬಳಕೆ ಕಡಿಮೆ ಇತ್ತು ಎಂಬುದು ಕೂಡ ಇದಕ್ಕೆ ಪೂರಕವಾಗುತ್ತದೆ. ಅನುನಾಸಿಕದ ಬದಲಿಗೆ ಬಳಕೆ ಆಗುವ ಈ ಬಿಂದು ನಡುಗಾಲದ ನಂತರ ತನ್ನ ಸ್ತಾನವನ್ನು ಎಲ್ಲೆಡೆ ಬದ್ರಪಡಿಸಿಕೊಂಡು ಇಂದು ಸಹಜವಾಗಿ ಬಳಕೆ ಆಗುತ್ತಿದೆ. ಹೀಗೆ ಕನ್ನಡಕ್ಕೆ ಮೊದಲಿಗೆ ಇಲ್ಲದ ಬಿಂದುವನ್ನು ನಂತರ ಸೇರಿಸಿಕೊಂಡಿದೆ. ಇದು ಮೊದಲ ಕನ್ನಡ ಲಿಪಿ ಬದಲಾವಣೆ ಪ್ರಕ್ರಿಯೆ ಮತ್ತು ಲಿಪಿ ಸುದಾರಣೆ ಆಲೋಚನೆಯ ಎರಡನೆ ಮಹತ್ವದ ಬೆಳವಣಿಗೆ.

ಇನ್ನು ಮುಂದೆ ನಡುಗಾಲದಲ್ಲಿ ಮತ್ತೊಂದು ಮಹತ್ವದ ಬದಲಾವಣೆ ನಡೆಯುತ್ತದೆ. ಅದು ಱ್‌ ಮತ್ತು ೞ್‌ ಲಿಪಿಗಳನ್ನು ಕನ್ನಡದಿಂದ ತೆಗೆದದ್ದು. ಈ ಎರಡೂ ದ್ವನಿಗಳು ಹಳೆ ಕಾಲದಲ್ಲಿ ಉಚ್ಚರಣೆಯಲ್ಲಿ ಸಹಜವಾಗಿದ್ದು ನಡುಗಾಲದ ವೇಳೆಗೆ ದ್ವನಿಮಾ ಗುಣವನ್ನು ಕಳೆದುಕೊಂಡು ಕ್ರಮೇಣ ದ್ವನಿ ಗುಣವನ್ನೂ ಕಳೆದುಕೊಂಡು ಕೇವಲ ಲಿಪಿಯಾಗಿ ಉಳಿದುಕೊಂಡವು. ಹಾಗಾಗಿ ಇವುಗಳನ್ನು ಕನ್ನಡ ಲಿಪಿಯಿಂದ ತೆಗೆಯುವುದು ಸಹಜವೆನಿಸಿ ಅವನ್ನು ಬಿಡಲಾಗಿದೆ. ಹರಿಹರ ಇದನ್ನು ಗೋಶಿಸಿಕೊಳ್ಳುತ್ತಾನೆ ಕೂಡ. ಯಾವುದೆ ಲಿಪಿಯನ್ನು ಸುಮ್ಮನೆ ಬಿಡುವುದು ಮತ್ತು ಗೋಶಿಸಿ ಬಿಡುವುದರ ನಡುವೆ ಬಹು ವ್ಯತ್ಯಾಸ ಇರುತ್ತದೆ.

ಇಲ್ಲಿ ನಾಗವರ‍್ಮ, ಕೇಶಿರಾಜರ ಲಿಪಿ ಸುದಾರಣೆ ಪ್ರಯತ್ನವನ್ನೂ ಉಲ್ಲೇಕಿಸಬೇಕು. ಅಕ್ಕರಗಳನ್ನು ಕಳೆಯುವ ಪ್ರಯತ್ನವನ್ನು ಬಹುಶಾ ಬಾರತ ಮಟ್ಟದಲ್ಲಿಯೆ ನಾಗವರ‍್ಮ ಮೊದಲು ಮಾಡಿರುವನು ಮತ್ತು ಕನ್ನಡ ಬಾಶೆಗೆ ಮಾಡಿರುವನು. ಆದರೂ ಕನ್ನಡದಲ್ಲಿ ಕೇಶಿರಾಜನ ಅಕ್ಕರಗಳ ಕೂಡುವ-ಕಳೆಯುವ ಕೆಲಸವನ್ನು ಹೆಚ್ಚಾಗಿ ಮಾತನಾಡಲಾಗಿದೆ. ಈ ಅಕ್ಕರಮಾಲೆಯ ಸುದಾರಣೆಯನ್ನು ಆದುನಿಕ ವಿದ್ವಾಂಸರು ಲಿಪಿ ಬದಲಾವಣೆ ಎಂದು ನೋಡುವ ಪ್ರಯತ್ನ ಮಾಡಿದಂತಿಲ್ಲ. ಕನ್ನಡಕ್ಕೆ ಬೇಡವಾದ ಹತ್ತು ಅಕ್ಕರಗಳನ್ನು ಕನ್ನಡದಿಂದ ಕಳೆಯಬೇಕು ಎಂದು ಅವರು ಕರೆ ಕೊಡುತ್ತಾರೆ. ಆ ಹತ್ತು ಅಕ್ಕರಗಳಿಗೆ ಬಳಕೆಯಾಗುವ ಹತ್ತು ಲಿಪಿಗಳನ್ನೂ ಬಿಡಬೇಕು ಎಂಬುದೆ ಇದರ ಅರ‍್ತ. ಕೇಶಿರಾಜ ಕಳೆಯಬೇಕು ಎಂದು ಹೇಳಿದ ಲಿಪಿಗಳು ಇಂತಿವೆ, ‘ಋ, ೠ, ಲೃ, ಲೂ, ಶ್, ಳ್, ಕ್ಶಳ, ವಿಸರ‍್ಗ, ಜಿಹ್ವಾಮೂಲಿಯ, ಉಪಾದ್ಮಾನಿಯ’. ಮಹಾಪ್ರಾಣಗಳ ಬಗೆಗೆ ಅವನು ತಾಳಿರುವ ನಿಲುವು ಕೂಡ ಅವನ ಹಿರಿಕನಾದ ನಾಗವರ‍್ಮನ ನಿಲುವನ್ನು ಅನುಸರಿಸುವುದೆ ಆಗಿದೆ. ನಾಗವರ‍್ಮ ಕನ್ನಡದಾಗ ಮಹಾಪ್ರಾಣ ದ್ವನಿಗಳು ಇಲ್ಲ ಎಂಬ ವಿಚಾರದ ಪರ ಇದ್ದವನು. ಕೇಶಿರಾಜ ಕೂಡ ಮಹಾಪ್ರಾಣ ನಿಯಮಿತವಾದ ಅನುಕರಣೆ ಮತ್ತು ಒಂದೆರಡು ಸಂಕ್ಯಾವಾಚಕಗಳಲ್ಲಿ ಮಾತ್ರ ಬರುತ್ತವೆ ಎಂದು ಹೇಳಿದ್ದಾನೆ. ಹಾಗಾದರೆ, ಮಹಾಪ್ರಾಣ ಅಕ್ಕರಗಳನ್ನು ಕೂಡ ಕನ್ನಡದಲ್ಲಿ ಇಲ್ಲದವು ಎಂದು ಅವನು ಹೇಳಿದ್ದಾನೆ. ಅಂದರೆ ನಾಗವರ‍್ಮ ಮತ್ತು ಕೇಶೀರಾಜರು ಮಹಾಪ್ರಾಣ ಅಕ್ಕರಗಳಿಗೆ ಬಳಸುವ ಲಿಪಿಗಳನ್ನೂ ಬಿಡಬೇಕು ಎಂಬ ನಿಲುವನ್ನು ಹೇಳಿದಂತೆ. ಇದನ್ನೂ ಲಿಪಿ ಬದಲಾವಣೆಯ ಚರಿತ್ರೆಯೊಳಗೆ ಸೇರಿಸಿಕೊಳ್ಳಬಹುದು.