ಕೊಳದ ಮೇಲಿನ ಕಮಲ ಸುಂದರವಾಗಿಯೇ ಕಾಣುತ್ತಿತ್ತು . ಕಮಲದ

ಬೇರಿನ ಸುತ್ತಲಿರುವ ಕೆಸರು ನನ್ನವಳ ಕಣ್ಣಿಗೆ ಕಾಣಿಸಲಿಲ್ಲ . ಕಾಣಿಸದಿರುವುದೇ

ಕ್ಷೇಮವೆನಿಸಿತು. ಮಗು ಆಕರ್ಷಕವಾಗಿತ್ತು. ನಮ್ಮ ಮನೆಯಲ್ಲಿ ಪುಟ್ಟ ಮಕ್ಕಳಿರಲಿಲ್ಲ.

ನಾನು ಮತ್ತು ನನ್ನವಳು ಮಗುವನ್ನು ಎತ್ತಿಕೊಳ್ಳುವುದು, ಆಡಿಸುವುದು ಆರೈಕೆ

ಮಾಡುವುದು ಸಾಮಾನ್ಯವಾಯಿತು. ಮಗು ದೂಡ್ಡದಾಗುತ್ತಿದ್ದ೦ತೆ

ಸುಧಾಳೊಡನೆ, ಆತ್ಮೀಯವಾಗಿ ಮಾತನಾಡುವುದು ಸಾಮಾನ್ಯವಾಯಿತು, ಮೊದಲಿನ

ಪರಕೀಯ, ಅಜ್ಞಾತ ಮನೋಭಾವನೆ ಉಳಿಯಲಿಲ್ಲ. ಸ೦ದರ್ಭಾನುಸಾರ ಅವಳು

ಮನಬಿಚ್ಚಿ ಮಾತನಾಡಲಾರಂಭಿಸಿದಳು. ಹೀಗೆ ದಿನಗಳು ಕಳೆಯುತ್ತಿರಲು

ಕೊನೆಯ ಮಗಳ ಎರಡನೆಯ ಹೆರಿಗೆ ಹತ್ತಿರವಾಯ್ತು ಹೆರಿಗೆ ತಾವು ಇರುವ

ಬೆಂಗಳೂರಿನಲ್ಲಿಯೇ ಆಗಲೆಂಬುದು ಅಳಿಯನ ಅಪೇಕ್ಷೆಯಾಗಿತ್ತು. ಆರೈಕೆಗಾಗಿ

ಕೆಲವು ತಿಂಗಳು ನನ್ನವಳು ಮಗಳ ಬಳಿ ಹೋದಳು.

ಈಗ ನಾನು ಸುಧಾಳ ಬಳಿ ಮುಕ್ತವಾಗಿ, ನನ್ನವಳ ಭಯವಿಲ್ಲದೇ

ಮಾತನಾಡಲು ಅವಕಾಶ ಸಿಕ್ಕಿತು,

ಮಗುವಿಗೆ ‘ಹರ್ಷ’ ಎಂದು ನಾಮಕರಣ ಮಾಡಿದ್ದಳು. ಒಂಭತು ತಿಂಗಳು

ಕಳೆದರೂ, ಹರ್ಷನ ತಂದೆಯನ್ನು ನಾನು ನೋಡಿರಲಿಲ್ಲ . ಸುಧಾ ನನ್ನಿ೦ದ ತನ್ನ

ಸಂಬಂಧದ ಗುಟ್ಟನ್ನು ಮುಚ್ಜಿಡುತ್ತಿದ್ದಾಳೆಂದು ಅನ್ನಿಸಿತು . ಆ ದಿವಸ ನಾವಿಬ್ಬರೇ ಇದ್ದಾಗ

ಕೇಳಿದೆ . ‘’ ಸುಧಾ , ಎಲ್ಲಿಯವರೆಗೆ ಈ ರಹಸ್ಯವನ್ನು ಕಾಪಾಡಿಕೊಳ್ಳುವಿಯಮ್ಮ’’. ‘’ ಯಾವ ರಹಸ್ಯ ಅಂಕಲ್ ’’ ಅದು ನಿನಗೆ ಗೊತ್ತಿದೆ . .

ಈ ರಹಸ್ಯ ಬೆಂಕಿಯ ಸಮಾನವಾಗಿದೆ . ಇದು ನಿನ್ನನ್ನು ಅಂತರಂಗದಲ್ಲಿ ಸುಡುತ್ತಿದೆ .

ಅಲ್ಲವೇ ’’ ಸುಧಾ ಸ್ವಲ್ಪ ಹೊತ್ತು ಸುಮ್ಮನಾದಳು. ಮುಖ ಸಪ್ಪಗಾಗಿ , ಕಣ್ಣಿರು

ಉಕ್ಕಿಬಂದವು. “ಕಣ್ಣೀರು ನಿಸ್ಸಹಾಯಕತೆಯ ಸಂಕೇತ. ಇನ್ನಾದರೂ

ಮುಚ್ಚುಮರೆಯಿಲ್ಲದೇ ಹೇಳು” ಅಂದೆ.

“ ವಯಸ್ಸು 35 ರ ಹತ್ತಿರ ಬಂದಿತು. ಮದುವೆ ಮರೀಚಿಕೆಯಾಯಿತು.

ಹೆಣ್ಣು ಮುವತ್ತರೋಳಗಾಗಿ ಮದುವೆಯಾಗಬೇಕು. ತಡವಾದರೆ, ಅವಕಾಶಗಳು

ಕಡಿಮೆಯಾಗುತ್ತವೆ . ಸ್ನಾತಕೋತ್ತರ ಪದವಿ ಮುಗಿಸಿದಾಗ ನನಗೆ ಇಪ್ಪತೆಂಟು

ವರ್ಷ ಪಿ.ಎಚ್ .ಡಿ ಮಾಡಬೇಕೆಂಬಾಸೆಯಾಯ್ತು. ಬಳಿಕ ಉಪನ್ಯಾಸಕಿಯಾಗಬೇಕೆಂಬ

ಹಂಬಲ ಹೆಚ್ಚಾಗತೊಡಗಿತು. ಏನತ್ಮಧ್ಯೆ ನಾಲ್ಕಾರು. ಹಂಗಾಮಿ ಉದ್ಯೋಗದಲ್ಲಿರುವ

ಗಂಡುಗಳು ನೋಡಲು ಬಂದರು. ಅವರೇ ಒಪ್ಪಲಿಲ್ಲವೋ ಅಥವಾ ನಾನೇ

ಒಪ್ಪಲಿಲ್ಲವೋ, ಕೂಡಿಬರಲಿಲ್ಲ ಒಂದೂವರೆ ವರ್ಷಗಳ ಹಿಂದೆ ಈ ಕಾಲೇಜಿಗೆ

ಬಂದೆ. ನಿಮಗಿದು ಗೊತ್ತಿರುವ ವಿಷಯ. ಮದುವೆಯ ಆಸೆ ಬತ್ತಿಹೋಯಿತು.

ಬದುಕಿಗೆ ಒಂದು ನಿರ್ದಿಷ್ಟವಾದ ಹಂತಗಳಿವೆ. ಕಳೆದುಹೋದ ಬಾಲ್ಯ ಯೌವನ

ಮತ್ತೆ ಹಿಂತಿರುಗಿ ಬರಲಾರವು.

ನನಗಿರುವುದೊಂದೆ ಜನ್ಮ ಹೆಣ್ತನದ ಎಲ್ಲ ಆಶೋತ್ತರಗಳನ್ನು

ಈಡೇರಿಸಿಕೊಳ್ಳಬೇಕೆಂಬ ಬಯಕೆಯಾಯಿತು. ಸದಾನಂದ ನನ್ನ ಸಹೊದ್ಯೋಗಿ.

ಅವನನ್ನು ಬಳಸಿಕೊಂಡೆ. ಸುಖಿಸಿದೆ, ಸಂಭ್ರಮಿಸಿದೆ. ತಾಯಿಯಾಗಬೇಕೆಂದೆ,

ನಾನೇ ತಾಳಿ ಕಟ್ಟಿಕೊಂಡೆ. ಸದಾನಂದನ್ನೇ ಗಂಡನಾಗಿ ಅಂತರಂಗದಲ್ಲಿ ಸ್ವೀಕರಿಸಿದೆ,

ಕಾಮಿಸಿದೆ. ಬಸಿರಾದೆ. ಸದಾನಂದನಿಗೆ ಮಡದಿ ಮಕ್ಕಳಿದ್ದಾರೆ . ಅವನ ಸಂಸಾರ

ಒಡೆಯಬಾರದೆಂಬ ಕಾರಣದಿಂದ ಅವನು ನನ್ನ ಗಂಡನೆಂಬುದನ್ನು ಗುಪ್ತವಾಗಿರಿಸಿದೆ.

ಬದುಕಿನ ಎಲ್ಲ ಹಂತಗಳನ್ನು ತಲುಪಿದೆ . ತಾಯ್ತನ ಪಡೆಯುವ

ಅವಕಾಶದಿಂದ ವಂಚಿತಳಾಗಬಾರದೆಂದು, ಕೊನೆಯ ಹಂತದಲ್ಲಿ ಇದೆಲ್ಲ ನಾನೇ

ತೆಗೆದುಕೊಂಡ ನಿರ್ಧಾರ. “ಇದನ್ನು ನೀವು ಹೇಗಾದರೂ ಭಾವಿಸಿಕೊಳ್ಳಿ” ಎಂದು

ಅವಳು ಮೌನವಾದಾಗ ನಾನು ಮೂಕನಾದೆ.