ಕಾಳಪ್ಪನಿಗೆ 58 ತುಂಬಿದ ಕಾರಣ, ನಿವೃತ್ತನಾಗಿ ಮುಕ್ತನಾದನು. ಕಾಳಪ್ಪನಿಗೂ ಭ್ರಷ್ಟತೆಯಿಂದ ತುಂಬಿದ ವ್ಯವಸ್ಥೆಯಲ್ಲಿ ಮುಂದುವರೆಯುವದು ಸಾಕಾಗಿತ್ತು. ನಿವೃತ್ತನಾದದ್ದು ಸಮಾಧಾನವಾಗಿತ್ತು. ತನ್ನ ಕೆಲಸಗಳ ಚಾರ್ಜ ನುಂಗಶೆಟ್ಟಿ ಸಹಾಯಕ ಇಂಜನಿಯರಿಗೆ ಒಪ್ಪಿಸಿದ್ದನು . ಮುಂದೆ ಮೂರ್ನಾಲ್ಕು ತಿಂಗಳಲ್ಲಿ , ಕಛೇರಿಯಿಂದ ಒಂದು ಪತ್ರ ಬಂತು. ಲಿಂಗಸಗೂರಿಸ ಪೋಲಿಸ್ ಠಾಣೆಯಲ್ಲಿದ್ದ ,ಆಂಗಲ್ ಕಳವಿನ ಪ್ರಸಂಗದ ಕೇಸು ಮುಕ್ತಾಯವಾಗಿದ್ದು, ಅಲ್ಲಿ ಪೋಲಿಸ್ ವಶದಲ್ಲಿದ್ದ, ಎಂ.ಎಸ್,ಆಂಗಲಗಳನ್ನು ಕಛೇರಿಯ ವಶಕ್ಕೆ ತೆಗೆದುಕೊಳ್ಳಲು ಸಹಿ ಮಾಡುವುದಕ್ಕಾಗಿ ಖುದ್ದಾಗಿ ಬರಬೇಕೆಂದು ಪತ್ರದಲ್ಲಿ ತಿಳಿಸಲಾಗಿತ್ತು . ಕಾಳಪ್ಪ ಮೊದಲು ಕಛೇರಿಗೆ ಹೋಗಿ, ಬಳಿಕ ನುಂಗಶೆಟ್ಟಿಯ ಜೊತೆ, ಲಿಂಗಸಗೂರಿಗೆ ಹೋದನು .

ನೂರು ಅಂಗಲಗಳನ್ನು, ಪುನಃ ನನ್ನ ತಾಬಾಕ್ಕೆ ತೆಗೆದುಕೊಂಡಿದ್ದೇನೆ ಎಂದು ದಾಖಲೆಗೆ ಸಹಿಮಾಡಿದನು. ಬಳಿಕ ಅವುಗಳನ್ನು ನುಂಗಶೆಟ್ಟಿಗೆ ಒಪ್ಪಿಸಿದ್ದೇನೆ ಎಂದು ಕಾಳಪ್ಪ ಸಹಿ ಮಾಡಿದನು. ನನ್ನ ವಶಕ್ಕೆ ತಗೊಂಡಿದ್ದೇನೆ . ಎಂದು ನುಂಗಶೆಟ್ಟಿಯು, ಪ್ರತ್ಯೇಕವಾಗಿ ಬರೆದು ಸಹಿ ಮಾಡಿ , ಕಾಳಪ್ಪನಿಗೆ ಒಪ್ಪಿಸಿದನು .ಈ ಕೇಸು ಮುಕ್ತಾಯವಾಗುವ ಬಗ್ಗೆ ನುಂಗಶೆಟ್ಟಿಗೆ ಮೊದಲೇ ಗೊತ್ತಾಗಿದ್ದುದರಿಂದ, ಮುನ್ನಾದಿನ, ತನ್ನ ಸಹಾಯಕ, ವೆಂಕಟೇಶನೊಂದಿಗೆ ಲಿಂಗಸಗೂರಿಗೆ ಹೋಗಿ, ವ್ಯವಹಾರವನ್ನು ನಿರ್ಧರಿಸಿಕೊಂಡು ಬಂದಿದ್ದನು. ಸರಕಾರಿ ಟಿಪ್ಪರಿನಲ್ಲಿ, ನಾಲ್ಕಾರು ಜನ ಕೂಲಿಯವರು, ಗೊದವ್ ನಿನಿಂದ ಆಂಗಲ್ ಗಳನ್ನು ತುಂಬಿದರು . ಪೊಲೀಸರಿಗೆ ಒಂದಿಷ್ಟು ರೂಪಾಯಿಗಳನ್ನು ಕೊಟ್ಟು ಟಿಪ್ಪರಿನಲ್ಲಿ ಕುಳಿತು ವೆಂಕಟೇಶನು ಮೊದಲೇ ಗೋತ್ತುಪಡಿಸಿದ ಗಜರಿ ಅಂಗಡಿಯ ಗೊದೌನಿಗೆ ಹೊರಟನು. ಕಾಳಪ್ಪನನ್ನು ಕರೆದುಕೊಂಡು, ನುಂಗಶೆಟ್ಟಿ ‘ಡಿಲಕ್ಸ್ ಹೊಟೆಲ್ಲಿಗೆ ಹೊರಟನು. ಆಗ ಮಧ್ಯಾಹ್ನ ಊಟದ ಸಮಯವಾಗಿತ್ತು. ತನಗಾಗಿ ರಾಯಲ್ ಚಾಲ್ಲೆಂಜ್ ವಿಸ್ಕಿ ಮತ್ತು ಕಾಳಪ್ಪನಿಗಾಗಿ ಕಿಂಗ್ ಫಿಷರ್ ಬೀರು ತರಿಸಿದನು. ಬೇಡವೆಂದು ಎಷ್ಟೇ ಆಗ್ರಹಿಸಿದರೂ, ಬೀರು ಕುಡಿಯಲೇ ಬೇಕೆಂದು ಕಾಳಪ್ಪನಿಗೆ ಆಗ್ರಹಿಸಿದನು. ವ್ಹಿಸ್ಕಿ ನಿಧಾನವಾಗಿ ತಲೆಗೇರುತ್ತಿದ್ದಂತೆ, ನುಂಗಣ್ಣನ ಮಾತುಗಳು ತೊದಲು-ತೊದಲಾಗಿ ಅಸ್ಪಷ್ಟವಾಗತೊಡಗಿದವು. ಅಷ್ಟರಲ್ಲಿ. ವೆಂಕಟೇಶ ಬಂದು, ಹತ್ತು ಸಾವಿರ ರೂಪಾಯಿಗಳನ್ನು ನುಂಗಶೆಟ್ಟಿಗೆ ಕೊಟ್ಟನು. ಡ್ರೈವರನನ್ನು ಕರೆದುಕೊಂಡು ಊಟಮಾಡಲು ತಿಳಿಸುತ್ತಾ, ವೆಂಕಟೇಶನಿಗೆ 500 ರೂಪಾಯಿಕೊಟ್ಟು ಕಳಿಸಿದನು.

‘ಕಾಳಪ್ಪ ನಿಮ್ಮ ಸರ್ವೀಸಿನುದ್ದಕ್ಕೂ ಬರೀನೇರ ಗೆರೆಯಲ್ಲಿ ನಡೆದಿರಿ, ಇದರಿಂದಾಗಿ ನೀವು ‘ಗುಡ್ ಫಾರ್ ನಥಿಂಗ್ ‘ ಎಂಬ ಹೆಸರು ಪಡೆದಿರಿ. ಮೂವತ್ತು ವರ್ಷ ಸರ್ವೀಸ್ ಮಾಡಿದಿರಿ!, ಏನೂ ಗಳಿಸಲಿಲ್ಲ!. ಮನುಷ್ಯನಿಗೆ ಪ್ರಾಮಣಿಕತೆ ಬೇಕು ನಿಜ! ಆದರೆ ಅದರ ಜೊತೆ ಹಣದ ಬಲಾನೂ ಇದ್ದರೆ, ಸಮಾಜದಲ್ಲಿ ಒಂದು ಇಮೇಜು; ಅಸ್ಥಿತ್ವ ಇರುತ್ತೆ. ಈ ಕಳವಿನ ಕೇಸಿಗಾಗಿ ನೀವೆಷ್ಟು ಹೈರಾಣಾಗಿಲ್ಲ! ಸಾವೀರಾರು ರೂಪಾಯಿಗಳನ್ನು ನಿಮ್ಮ ಸ್ವಂತದ್ದು ಖರ್ಚುಮಾಡಿದಿರಿ ಕಳ್ಳರನ್ನು ಹಿಡಿದು, ಊರ ಜನರಿಂದಲೇ ಛೀಮಾರಿ ಹಾಕಿಸಿಕೊಂಡಿರಿ! ಇರಲಿ ಬಿಡಿ. ಮನುಶ್ಯ ಸ್ವಭಾವಗಳನ್ನು ಬದಲಿಸೋಕೆ ಆಗೋಲ್ಲ!. ಈಗ ನಿಮ್ಮ ಸರ್ವೀಸ್ ಮುಗಿದೇ ಹೋಗಿದೆ ಮಾತಾಡಿ ಪ್ರಯೋಜನನವೇನು ನಾನು ಎಲ್ಲಾ ಆಂಗಲ್ ಮಾರಿ ಬಿಟ್ಟೆ. ನನ್ನ ತಾಬಾದಲ್ಲಿವೆ ಅಂತಾ ಲೆಕ್ಕಕ್ಕೆ ತೋರಿಸಿದ್ದೇನೆ. ಅವುಗಳನ್ನೆಲ್ಲಾ, ಪುನಃ ಕಿತ್ತಿದ ಜಾಗಾದಲ್ಲಿ ಕೂಡ್ರಿಸಿದೆನು ಅಂತಾ ಎನ್.ಎಂ.ಆರ್. (ದಿನಗೂಲಿಯ ವೇತನ ಪಟ್ಟಿ) ತುಂಬಿ, ಕನಿಷ್ಟ 25,000 ರೂಪಾಯಿಗಳನ್ನು ಸಂದಾಯ ಮಾಡಿಕೊಳ್ಳುತ್ತೇನೆ. ಇವತ್ತು ಪೋಲೀಸ್ ಗೊದೌನಿನಲ್ಲಿ ಆಂಗಲ್ ಟಿಪ್ಪರಿಗೆ ತುಂಬಿದ, ಖರ್ಚನ್ನು , ಆಂಗಲ್ ಖರೀಸಿದ ಪಾರ್ಟಿಯೇ ಕೊಟ್ಟಿದ್ದಾನೆ! ನಾಮಕ್ಕೆ ವಾಸ್ತೆ, ನಮ್ಮ ಆಫೀಸಿನ ಟಿಪ್ಪರ್ ತಂದಿದ್ದೇನೆ. ನಮ್ಮ ಡ್ರೈವರಿಗೆ ನೂರಿನ್ನೂರು ಕೊಟ್ರೆ ಅವನೂ, ಬಾಯಿ ಮುಚ್ಗೊಂಡು, ಸುಮ್ಮನಿರ್ತಾನೆ!. ನನ್ನ ಸಹಾಯಕ (ವರ್ಕ ಇನ್ಸೆಕ್ಪ್ಟರ್) ವೆಂಕಟೇಶನಿಗೆ, ಒಂದೆರಡು ಸಾವೀರ ಕೊಟ್ರೆ ಆಯ್ತು!, ಅವನೂ ಖುಷಿ ಇರ್ತಾನೆ.ನನಗೆ , ದಿನಾಲೂ ಆಫೀಸಿನಲ್ಲಿ ಚಿಲ್ರೆ ಖರ್ಚು ಬರ್ತಾವೆ.

ನಾನು ಧಾರಾಳವಾಗಿ ಖರ್ಚು ಮಾಡ್ತೀನಿ. ಎಲ್ರೂ ನನಗೆ ಗೌರವ ಕೊಡ್ತಾರೆ. ಕಾಳಪ್ಪ ಒಂದು ಮಾತು ನೆನಪಿಟ್ಟುಕೋ!. ಈ ಪ್ರಾಮಾಣಿಕತೆ, ಸತ್ಯ, ಆದರ್ಶ ಅನ್ನುವ ಇವೆಲ್ಲ, ಇಂದಿನ ಕಾಲದಲ್ಲಿ, ಶೋ ಕೇಸಿನಲ್ಲಿಡೋ ಅಂದದ ವಸ್ತುಗಳು!. ಏನಿದ್ರೂ ಅಧಿಕಾರ ಇದ್ದಾಗ, ನಾಲ್ಕು ಕಾಸು ಮಡ್ಕೋ ಬೇಕು!. ಅಧಿಕಾರ ಕಳೆದುಕೊ0ಡ ಗಂಡಸು, ಹರೆಯ ಕಳೆದಕೊಂಡ ಸೂಳೆ ಇಬ್ರೂ ಸಮ!. ಇರ್ಲಿ, ಈ ಕೇಸಿನ ಸಲುವಾಗಿ, ನಿನ್ನ ಸ್ವಂತ ಹಣ ಖರ್ಚುಮಾಡಿದ್ದೀಯಾ ತಗೋ!’ ಎಂದು ಸಾವೀರ ರೂಪಾಯಿ ಕೊಡಲು ಮುಂದಾದನು. ‘ನುಂಗಶೆಟ್ಟಿ, ಬಹಳ ಕಷ್ಟ ಪಟ್ಟು. ಇಲ್ಲಿಯವರೆಗೆ ನನ್ನ ಪ್ರಾಮಣಿಕತೆ, ಆದರ್ಶ ಕಾಪಾಡಿಕೊಂಡು ಬಂದಿದ್ದೇನೆ. ಕೊನೆಯ ಗಳಿಗೆಯಲ್ಲಿ ಇದನ್ಯಾಕೆ ಮಾರಿಕೊಳ್ಳಲೀ, ದಯವಿಟ್ಟು ಬೇಡ’ ಎಂದು ನಿರಾಕರಿಸಿದನು ಹೊರಗೆ ಬಂದಾಗ, ನುಂಗಶೆಟ್ಟಿಯ ಕಾರು, ಹೊರಡಲು ಸಿದ್ಧವಾಗಿತ್ತು. ಅವನು ಕಾಳಪ್ಪನಷ್ಟೇ ಅಧಿಕಾರ ಹೊಂದಿದ್ದ, ಸಹಾಯಕ ಇಂಜನಿಯರ್’, ಸ್ವಂತದ ಕಾರು ಖರೀದಿಸಿದ್ದಾನೆ! ಕಾಳಪ್ಪ ಇಂದಿಗೂ ತನ್ನ ಹಳೆಯ ಮೊಪೆಡ್ ಮೇಲೆ ಓಡಾಡುತ್ತಿದ್ದಾನೆ. ತಾನು ನಡೆದು ಬಂದ ‘ದಾರಿ’ಯನ್ನು ಮೆಲಕು ಹಾಕುತ್ತಾ, ತನ್ನ ಬದುಕಿನಲ್ಲಿ ನೆಮ್ಮದಿ ಇದೆ ಅಂದುಕೊಳ್ಳುತ್ತಾ, ಮನೆಗೆ ಹೊರಟನು.