**ನಗೆ 'ಪನ್‌'ಡಿತನ ಸಾರ್ಥಕ ಬದುಕು ಡುಂಡಿ ಅಟ್‌ 60**

## ನಗೆ 'ಪನ್‌'ಡಿತನ ಸಾರ್ಥಕ ಬದುಕು ಡುಂಡಿ ಅಟ್‌ 60 ಡುಂಡೀರಾಜರು ಬರೆದು ನಗಿಸಿದರು.

**ಡುಂಡೀರಾಜರು ಬರೆದು ನಗಿಸಿದರು. ಹಾಸ್ಯ ಸಾಹಿತ್ಯ ಸಾಮ್ರಾಜ್ಯದಲ್ಲಿ ಬಲು ಎತ್ತರಕ್ಕೇರಿದರು. ದಶಕಗಳಿಂದ ನಮ್ಮನ್ನೆಲ್ಲ ನಗಿಸುತ್ತ ಬಂದಿರುವ ಈ ಕವಿ ಇದೀಗ ಅರುವತ್ತರ ಮೈಲಿಗಲ್ಲು ದಾಟಿದ್ದಾರೆ. ಅವರ ಬ ಗೆಗೊಂದು ಆಪ್ತ ಬರಹ.**

ನಾನಿನ್ನೂ ವಿದ್ಯಾರ್ಥಿನಿಯಾಗಿದ್ದಾಗ ಆಗಿನ ಹೆಚ್ಚಿನ ವಿದ್ಯಾರ್ಥಿಗಳ ಹಾಗೆ ಓದುವ ಹವ್ಯಾಸವಿತ್ತು. ಪತ್ರಿಕೆಗಳಲ್ಲಿ, ವಿಶೇಷಾಂಕಗಳಲ್ಲಿ ಬರುತ್ತಿದ್ದ ಅನೇಕ ಹನಿಗವನಗಳನ್ನು ಓದಿ ತಮ್ಮನೊಡನೆ ಹೇಳಿ ಹಂಚಿಕೊಂಡು ನಗುವ ಪರಿಪಾಠವಿತ್ತು. ಹಾಗೂ ಆ ನಗೆಗವನಗಳನ್ನು ಬರೆದವರು 'ಡುಂಡಿರಾಜ'ರೆಂಬ ಅಪರೂಪದ ಹೆಸರಿನವರು ಎಂದೂ ಗಮನಕ್ಕೆ ಬಂದಿತ್ತು. ಮಾತು ಮಾತಿಗೆ ಬೆಟ್‌ ಕಟ್ಟುವ ಅಭ್ಯಾಸವಿದ್ದ ನನ್ನ ತಮ್ಮ ಇವರ ಹೆಸರು 'ದುಂಡಿರಾಜ'ರೇ ಇರಬೇಕು, ನೀನು ಮಾತ್ರ 'ಡುಂಡಿರಾಜ' ಎನ್ನುತ್ತೀಯೆ ಎಂದು ಶುರು ಹಚ್ಚಿದ. ನಾನು ಡುಂದಿ ಎನ್ನುವುದೂ ತಮ್ಮ 'ದುಂಡಿ' ಎನ್ನುವುದೂ ಮುಂದುವರಿದು ಕೊನೆಯಲ್ಲಿ ಒಂದು ಬೆಟ್‌ ನಿರ್ಧಾರವಾಯ್ತು.

ನೇರವಾಗಿ ಕವಿಗೇ ಪತ್ರ ಬರೆಯುವುದು, 'ನಿಮ್ಮ ಹೆಸರು ಡುಂಡಿಯಾ?' ಎಂದು. ಡುಂಡಿ ಎಂದು ಉತ್ತರ ಬಂದರೆ ನನ್ನ ತಮ್ಮ ನನಗೆ ಹತ್ತು ರೂಪಾಯಿ ಕೊಡಬೇಕು, ಡುಂಡಿ ಎಂದಾದರೆ ನಾನು ನನ್ನ ತಮ್ಮನಿಗೆ ಹತ್ತು ರೂಪಾಯಿ ಕೊಡುವುದು. (ಆಗಿನ ಕಾಲಕ್ಕೆ ಹತ್ತು ರೂಪಾಯಿಯೆಂದರೆ ಗಣನೀಯ ಮೊತ್ತ) . ದಯವಿಟ್ಟು ನಮ್ಮ ಈ ನಾಮ ತಗಾದೆಗೆ ಪರಿಹಾಋು ಕೊಡಿ ಎಂದು ಕವಿಗಳಿಗೇ ಒಂದು ಪತ್ರ ಹೋಯ್ತು. ವಾರದಲ್ಲೇ ಉತ್ತರ ಬಂತು.

ಆಸ್ತಿಯ ಹೆಸರಿನಲ್ಲಿ ತಗಾದೆ ಮಾಡಿಕೊಳ್ಳುವ ಸೋದರ ಸೋರಿಯರಾಗದೇ ಕವಿಯೋರ್ವರ ಹೆಸರಿನಲ್ಲಿ ವ್ಯಾಜ್ಯ ಹೂಡಿರುವ ಅಕ್ಕ-ತಮ್ಮಂದಿರೇ, ನೀವು ಭಾವಿಸಿರುವಂತೆ ನನ್ನ ಹೆಸರು 'ಡು'ಂಡಿಯೂ ಅಲ್ಲ, 'ದು'ಂಡಿಯೂ ಅಲ್ಲ. ಢುಂಡಿ ಎಂದಾಗಬೇಕು (ನಮ್ಮಿಬ್ಬರ ಹತ್ತು ರೂಪಾಯಿಗಳೂ ಢುಂ!) ಇದು ನನಗೆ ತಂದೆಯವರು ಇಟ್ಟ ಗಣಪತಿಯ ನಾಮಾವಳಿಗಳಲ್ಲಿ ಒಂದಂತೆ. ಆದ್ದರಿಂದ ಬೆಟ್‌ನಲ್ಲಿ ನೀವಿಬ್ಬರೂ ಗೆದ್ದಿದ್ದೀರಿ ಹಾಗೂ ಸೋತಿದ್ದೀರಿ. ನಿಮಗಿಬ್ಬರಿಗೂ ಹತ್ತು ರೂಪಾಯಿ ಉಳಿತಾಯವಾಗಿದೆ ಎಂದು ಬರೆದು ನಮ್ಮ ತಮಾಶೆ ಧಾಟಿಯನ್ನು ಉತ್ತೇಜಿಸಿದ್ದರು.