ಹೆಂಡತಿಯ ಚಿಕ್ಕಮ್ಮನ ಮಗಳು – ಸಂಬಂಧಿಕಳು ಅನ್ನೋದಕ್ಕಿಂತ, ಅಪ್ಪ ಅಮ್ಮಂದಿರನ್ನು ಕಳಕೊಂಡು ಚಿಕ್ಕಂದಿನಿಂದ ಅಜ್ಜಿಯ ನೆರಳಲ್ಲಿ ಬೆಳೆದ ಹೆಣ್ಣೊಬ್ಬಳ ಬಾಳು ಬಯಲುದಾರಿಯಲ್ಲಿ ನಿಂತಿರುವಾಗ, ಅದು ಸರಿದಾರಿಗೆ ಬಂದರೆ ಸಾಕಪ್ಪ ಅಂದುಕೊಂಡು ಬಂದರೆ ಇಲ್ಲಿನ ಪರಿಸ್ಥಿತಿ ತನ್ನ ಕೈಮೀರಿದ್ದು ಎನಿಸಿತು. ಈಗೇನು ಮಾಡುವುದು? ಬೆಂಗಳೂರಿಗೆ ವಾಪಸ್ಸು ಹೋಗುವುದೋ? ಇಲ್ಲಾ ಈ ಮೃಗಗಳ ಮಧ್ಯೆ ಏಗುವುದೋ ತಿಳಿಯದೆ ಸಿದ್ಧಾರ್ಥ ಗೊಂದಲಗೊಂಡ.

ಎರಡು ತಿಂಗಳ ಹಿಂದಿನ ಮಾತು. ಆವತ್ತು, ಬೆಳಿಗ್ಗೆ ಎದ್ದಾಗಿಂದ ಒಂದಾದ ಮೇಲೆ ಒಂದರಂತೆ ಬರುತ್ತಿದ್ದ ಮೊಬೈಲ್ ಕಾಲ್ ಗಳಿಗೆ ಉತ್ತರಿಸುತ್ತ, ಆಫೀಸಿಗೆ ಹೊರಡುವ ಹೊತ್ತಾದರೂ ಕರೆಗಳು ಬರುವುದು ನಿಲ್ಲದಿದ್ದದ್ದು ಸಿದ್ದಾರ್ಥನಿಗೆ ಕಿರಿಕಿರಿಯುಂಟು ಮಾಡಿತ್ತು. ಮೊಬೈಲನ್ನು ಸೈಲೆಂಟಿಗೆ ಹಾಕಿ, ತರಾತುರಿಯಲ್ಲಿ ಬೆಳಗಿನ ತಿಂಡಿ ತಿಂದ ಶಾಸ್ತ್ರ ಮುಗಿಸಿ ಮನೆಯಾಚೆ ಬಂದವನು, “ ಊಟದಡಬ್ಬಿ ಮರೆತು ಇಲ್ಲೇ ಬಿಟ್ಟಿದ್ದೀರಾ! ತಗೊಂಡೋಗಿ” ಎಂದು ಸುಮಾಳು ಕೂಗಿದ್ದನ್ನು ಕೇಳಿ ಮತ್ತೆ ಒಳಗೋಡಿದ.

ಗೇಟು ತೆಗೆದು ಕಾರನ್ನು ಆಚೆ ನಿಲ್ಲಿಸಿ ಮತ್ತೆ ಗೇಟು ಹಾಕುವಾಗ, ಬರ್ರೆಂದು ಬಂದ ಆಟೋವೊಂದು ಮನೆಗೆ ತುಸು ದೂರ ಗಕ್ಕನೆ ನಿಂತಿತು. ಇದ್ಯಾರಪ್ಪ ಅಂತ ನೋಡಿದರೆ ಭಾಗ್ಯ! ಇನ್ನು ಈ ಹರಟೆ ಮಲ್ಲಿ ಬಳಿ ಸಿಕ್ಕಿಕೊಂಡರೆ ಮಾನ್ಯೇಜರತ್ರ ಪ್ರೈಮರಿ ಕ್ಲಾಸಿನ ಬಾಲಭೋದೆ ಗ್ಯಾರಂಟಿ! ಆದರೆ, ಹಾಗೆ ತಪ್ಪಿಸಿಕೊಳ್ಳುವ ಹಾಗಾಗಿರಲಿಲ್ಲ. ಗೇಟು ಹಾಕುವಾಗ ತನ್ನನ್ನು ಗಮನಿಸಿದ್ದಾಳೆ. ಆಟೋದಿಂದ ತಂದಿದ್ದ ಭಾರೀ ದೊಡ್ಡ ದೊಡ್ಡ ಸೂಟ್ ಕೇಸನ್ನು ಇಳಿಸಲು ಒದ್ದಾಡುತ್ತಿದ್ದಾಳೆ. ಸರಿ ಆಯ್ತು! ಇನ್ನೇನು ಮಾಡೋದೆಂದು ಅವಳು ತಂದಿದ್ದ ಸಾಮಾನುಗಳನ್ನು ಮನೆಯೊಳಗೆ ಹೊತ್ತು ಇಟ್ಟು ಕೆಲಸಕ್ಕೆ ಹೊರಟ.

ಕಾರು ಓಡಿಸುತ್ತ ಸಿದ್ಧಾರ್ಥನಿಗೆ ಭಾಗ್ಯಳ ನಡೆಯಲ್ಲಿ ಏನೋ ತಪ್ಪಿಹೋಗಿದೆ ಅನಿಸಿತು. ಹೌದು! ‘ಏನ್ ಭಾವ… ಅಷ್ಟು ದೂರ ಬೆಳ್ಳೂರಿಂದ ಬಂದಿದ್ದೀನಿ. ನೀವು ಕೆಲಸಕ್ಕೆ ಹೋಗಬೇಕಾ? ಇವತ್ತು ರಜೆ ಹಾಕಿ. ನಿಮ್ಮತ್ರ ಹರಟೋದು ಬಹಳಷ್ಟಿದೆ’ ಅಂತ ಅಡ್ಡ ಹಾಕಿ, ಹಠಮಾಡುತ್ತಿದ್ದವಳು ಇವತ್ತು ತುಟಿ ಎರಡು ಮಾಡಿರಲಿಲ್ಲ. ತಾನಾಗೇ ‘ಊರಲ್ಲಿ ಜಿನೇಶ, ಮಕ್ಳು… ಎಲ್ರೂ ಚೆನ್ನಾಗಿದ್ದಾರ?’ ಎಂಬ ಮಾತಿಗೂ ತಲೆಯಷ್ಟೇ ಆಡಿಸಿದ್ದು ಅವನಿಗೆ ಸೋಜಿಗವೆನಿಸಿತು.

ಸುಮಾಳಿಗೂ ಅಷ್ಟೆ. ಯಾವಾಗಲಾದ್ರು ಊರಿಂದ ಬಂದಾಗ ಎರಡ್ಮೂರು ದಿನಗಳ ಬಟ್ಟೆಯೊಂದಿಗೆ ಬರುತ್ತಿದ್ದವಳು, ಈ ಸರ್ತಿ ಎರಡು ದೊಡ್ಡ ಸೂಟ್ ಕೇಸನ್ನು ಹೊತ್ತು ತಂದದ್ದು, ಏನೂ ಮಾತಾಡದೆ ಕೊಟ್ಟ ತಿಂಡಿಯನ್ನು ತಲೆ ಎತ್ತದೆ ತಿನ್ನುತ್ತಿದ್ದವಳನ್ನು ನೋಡಿದರೆ, ಗಂಡನ ಮನೇಲಿ ಏನೋ ಕ್ಯಾತೆ ತೆಗೆದು ಬಂದಿದ್ದಾಳೆ ಎನಿಸಿತು.

ಅಡುಗೆಗೆ ತರಕಾರಿ ಹೆಚ್ಚಿಕೊಟ್ಟು, ಬಟ್ಟೆಗಳನ್ನು ವಾಷಿಂಗ್ ಮೇಷಿನ್ ಗೆ ಹಾಕಿ, ಒಣಗಿದ ಮಡಿಬಟ್ಟೆಗಳನ್ನು ಮಡಿಸಲು ಸಹಾಯ ಮಾಡುತ್ತಿದ್ದವಳಿಗೆ “ಏನಾಯ್ತೇ? ಮನೇಲಿ ಜಗಳ ಮಾಡ್ಕೊಂಡ?” ಅಂದ್ರೆ, ಸ್ವಲ್ಪ ಹೊತ್ತು ಮೌನವಾಗಿದ್ದವಳು ಇದ್ದಕ್ಕಿದಂತೆ “ಅಕ್ಕ… ನನ್ ಮನಸ್ಸು ಸರಿಯಿಲ್ಲ. ಸಾಯೋಣ ಅನ್ಸುತ್ತೆ!” ಅಂತ ಕಣ್ಣಾಲಿ ತುಂಬಿಕೊಂಡಳೇ ಹೊರತು ವಿವರವಾಗಿ ಏನೂ ಹೇಳಲಿಲ್ಲ. ಮೊದಲೇ ಸಪೂರ ಶರೀರದವಳು. ಈಗಂತೂ ಕ್ಷಯರೋಗಿಯಂತೆ ಕಣ್ಣುಗಳು ಗುಳಿ ಬಿದ್ದು, ಇಡೀ ದೇಹ ಅಸ್ಥಿಪಂಜರದಂತೆ ಕಂಡು ಸುಮಾಳಿಗೆ ಹೊಟ್ಟೆ ಚುರ್ರೆಂದು “ಆಯ್ತು. ಬೇಜಾರ್ ಮಾಡ್ಕೊಬೇಡ. ಅಂಥದ್ದೇನು ಆಗಿಲ್ಲ” ಎಂದು, ತನಗೆಲ್ಲ ತಿಳಿದಿದೆಯೆನ್ನುವಂತೆ ಸಮಾಧಾನ ಹೇಳಿ, ಮತ್ತೇನನ್ನು ಅರುಹುವಂತೆ ಒತ್ತಾಯ ಮಾಡಲಿಲ್ಲ.