ಆ ದಿನ ಮಾಮೂಲಿನಂತೆ ಜೋಲು ಮೋರೆ ಹಾಕಿಕೊಂಡು ಶೂನ್ಯದೃಷ್ಟಿ ನೆಟ್ಟು, ನಿರ್ಭಾವುಕಳಾಗಿ ಟೀವಿ ನೋಡುತ್ತಿದ್ದವಳು ಮೊಬೈಲ್ ಸದ್ದು ಮಾಡಿದಾಗ, ಅದನ್ನೆತ್ತಿ ನೋಡಿದ ಅವಳ ಮುಖ ಬಿಳಿಚಿಕೊಂಡಿತು. ಏನಾಯ್ತೆ? ಯಾರ್ದೇ ಫೋನು? ಅಂದದ್ದಕ್ಕೆ, ಸುಮಾಳ ಮುಖಕ್ಕೆ ಫೋನು ಹಿಡಿದಳು.

ನಿಂಗೆ ಮನೆಗೆ ಬರೋಕೆ ಇಷ್ಟಯಿದ್ರೆ ಇನ್ನೂ ವಾರದಾಗೆ ಬರ್ಬೇಕು. ಇಲ್ಲಾಂದ್ರೆ ಚಿರಂತನ ಇಲ್ಲೇ ಇರ್ತಾನೆ. ನಿನ್ನ ಮಗಳು ಚಂದನಳನ್ನು ಕರಕೊಂಡು ಹೋಗು. ಮತ್ತೆ ಮನೆಗೇ ಬರ್ಬೇಡ ಅಂತ ಜಿನೇಶ ಮೆಸೇಜ್ ಹಾಕಿದ್ದ.

ಸುಮಾಳಿಗೆ ಗಾಬರಿಯಾಗಿ ಸಿದ್ಧಾರ್ಥ ಹೇಳಿದ ಹಾಗೆ ಇಷ್ಟು ದಿನ ವಿಚಾರಿಸದಿದ್ದದ್ದೇ ತಪ್ಪಾಯಿತು ಎನಿಸಿತು. ಇದೇನೇ ಜಿನೇಶ ಹಿಂಗ್ ಮೇಸೆಜ್ ಹಾಕಿದ್ದಾನೆ? ಎಂದಳು.  
ಇಪ್ಪತ್ತು ವರ್ಷ ಕತ್ತೇ ಥರ ಅವರ ಮನೆ ಚಾಕ್ರಿ ಮಾಡಿದ್ದಕ್ಕೆ ಸಿಕ್ಕ ಬಹುಮಾನ… ಅಕ್ಕಾ. ಮನೆಗೆಲಸ ಮಾಡೋಕೆ ಯಾರು ಗತಿ ಇಲ್ಲ ಅದಕ್ಕೆ ನನ್ನ ನೆನಪಾಗೈತೆ… ಎಂದು ಕಣ್ಣೀರಿಟ್ಟಳು.

ಅಳಬೇಡ ಭಾಗ್ಯ. ಸಮಾಧಾನ ಮಾಡ್ಕೊ. ಏನಾಯ್ತು ಅಂತ ಹೇಳದಿದ್ರೆ ನಮಗಾದರೂ ಹೆಂಗೆ ಗೊತ್ತಾಗುತ್ತೆ!

ಏನೂಂತ ಹೇಳ್ಲಿ ಅಕ್ಕ… ಜಿನೇಶ ನನ್ ಜೊತೆ ಮಲಗೋಲ್ಲ!

ಅಂದ್ರೆ, ಏನೇ? ಬಿಡಿಸಿ ಹೇಳು. ಅಷ್ಟು ಒಳ್ಳೆಯವನು. ನೀನೇ ಹೊಂದ್ಕೊಂಡು ಹೋಗ್ಬೇಕು

ಹೌದೌದು. ನಾನೇ ಹೊಂದ್ಕೊಂಡ್ ಹೋಗ್ಬೇಕು! ನೀನಿಂಗೇ ಹೇಳ್ತಿಯಾಂತ ಗೊತ್ತಿತ್ತು. ಒಳ್ಳೆಯವನಂತೆ? ಊರಲ್ಲೂ ಫೇಮಸ್…. ಭಾರೀ ಒಳ್ಳೆಯವನು. ಬೆಡ್ ರೂಮೊಳಗೆ ನಡಿಯೋ ಸಮಾಚಾರ ಯಾರಿಗ್ಗೊತ್ತಾಗುತ್ತೆ. ಅವನು ನನ್ನ ಮುಟ್ಟಿ ವರ್ಷದ ಮೇಲಾಯ್ತು.

ಮುಟ್ಟೋದಿರ್ಲಿ ಮುಖಕ್ಕೆ ಮುಖ ಕೊಟ್ಟು ಮಾತಾಡೊಲ್ಲ. ನಾವೇನು ಶತ್ರುಗಳಾ? ಬಿಡಾಡಿ ದನದಂಗೆ ಊರೊಲ್ಲ ಮೇಯ್ಕೊಂಡ್ ಬರ್ತಾನೆ. ನಾನ್ ಮಾತ್ರ ಮೂರೊತ್ತು ಮನೆಯಂಥ ಜೈಲಲ್ಲಿ ದುಡ್ದು ದುದ್ಡು ಸಾಯೋಕೆ ನನಗೆಂತ ಕರ್ಮ! ನಾನು ಮನುಷ್ಯಳೇ… ನಂಗೂ ಗಂಡನ ಪ್ರೀತಿ ಬೇಕೂಂತ ಅನ್ಸೊಲ್ವೆ?

ಉದ್ವೇಗದಿಂದ ಮಾತಾಡುತ್ತಿದ್ದವಳ ತಲೆ ಸವರಿ ಸಂತೈಸುತ್ತ ಅಲ್ಲ ಭಾಗ್ಯ, ಇಂಥ ವಿಷ್ಯನಾ ನಾವಾದ್ರು ಹೆಂಗೇ ಜಿನೇಶನಿಗೆ ಹೇಳೋಕ್ಕಾಗುತ್ತೆ? ನೀವೇ ಗಂಡಹೆಂಡತಿ ಕೂತು ಬಗೆಹರಿಸಿಕೊಳ್ಬೇಕು ಎಂದ ಸುಮಾಳ ಮಾತಿಗೆ ಮತ್ತೂ ರೋಧಿಸುತ್ತ,  
ನಿಮ್ಗೇ ಇಂಥ ವಿಷ್ಯ ಹೇಳೋಕ್ಕಾಗಲ್ಲ ಅಂದ್ರೆ ನಾನಾದ್ರು ಯಾರತ್ರ ಹೇಳೋಕೆ ಸಾಧ್ಯ? ನೀನೇ ಹೇಳಕ್ಕ… ಪ್ರೀತಿಗೀತಿ ಇಲ್ಲಾಂದ್ರೆ ಸಾಯ್ಲಿ… ಹಾಳಾಗ್ಲಿ ಅಂದ್ರೆ… ನಂದು ಅಜ್ಜಿ ಮೊಲೆ ಅಂತೆ… ಎದೆ ಕೇರಮ್ ಬೋರ್ಡಂತೆ… ನಿನ್ನ ಅಂಡು ಒಣಗಿದ ಸೇಬು. ನಿನ್ ನೋಡಿದ್ರೆ ನಂದು ಎದ್ದೇಳೊದಿಲ್ಲ ಅಂತಾನೆ! ನಂಗೂ ಸಿಟ್ಟು ಬಂದು ನಿಂದೂನು ಸುಟ್ಟ ಬದನೆಕಾಯಿ ತರ ಯಾವಾಗ್ಲು ಬಿದ್ಗೊಂಡಿರ್ತದೆ ಅಂದದ್ದಕ್ಕೆ, ಮಕಮೂತಿ ನೋಡ್ದೆ ಹೊಡೆದು, ಐರನ್ ಬಾಕ್ಸ್ ಬಿಸಿ ಮಾಡಿ ಬೆನ್ನಿಗಿಟ್ಟಿದ್ದಾನೆ ನೋಡು ಎಂದು, ಸೀರೆ ಸೆರಗನ್ನು ನೆಲಕ್ಕೆ ಒಗೆದು ಜಾಕೆಟು ಬಿಚ್ಚಿ ಬೆನ್ನು ಮಾಡಿದಳು. ಅಸ್ಥಿಪಂಜರಕ್ಕೆ ಚರ್ಮ ಹೊದಿಸಿದಂತಿದ್ದ ಅವಳ ಬೆನ್ನಿನ ಮಧ್ಯದಲ್ಲಿ ತ್ರಿಕೋನಾಕೃತಿಯಲಿ ಚರ್ಮ ಸುಟ್ಟು ಕಪ್ಪುಗಟ್ಟಿ, ಬೆರಳನ್ನು ಸವರಿಸಿದರೆ, ಇಸ್ತ್ರಿ ಮಾಡಿದ ಚರ್ಮ ಮರದ ತೊಗಟೆಯಂತೆ ತರಕಲಾಗಿತ್ತು.