ಬೆಣ್ಣೆಯಲ್ಲಿ ಕೂದಲು ತೆಗೆದಂತೆ, ವಿನಯವೇ ಮೂರ್ತಿವೆತ್ತಂತೆ ಗಿಳಿ ಮಾತಾಡುವ ಜಿನೇಶನಲ್ಲಿ ಇಂಥ ರಾಕ್ಷಸನಿರುವ ಸಾಧ್ಯತೆ, ಈ ಆರದ ಗಾಯದ ಸಾಕ್ಷಿ ಇರದಿದ್ದರೆ ನಂಬಲು ಸಾಧ್ಯವಾಗುತ್ತಿರಲಿಲ್ಲ. ಅವಳ ಬಾಳು ಕನಸಲ್ಲಿ ನಡೆದಂತೆ ಸುಸೂತ್ರವಾಗಿ ಸೌಖ್ಯದಿಂದಿದೆ ಎಂದು ಭಾವಿಸಿದ್ದರೆ ಅದೆಷ್ಟು ನೋವುಗಳನ್ನು ಒಡಲಲ್ಲಿಟ್ಟು ಬೇಯುತ್ತಿದ್ದಾಳೆ ಎನಿಸಿ ಸುಮಾಳ ಹೊಟ್ಟೆಗೆ ಬೆಂಕಿ ಬಿದ್ದು, ಕಣ್ಣಲ್ಲಿ ನೀರು ಮೌನವಾಗಿ ಕೆನ್ನೆಯನ್ನು ತೋಯಿಸಿದವು.

ಹಾಗಾದರೆ, ಇವಳ ಅತ್ತೆ ಬೇಡ. ಪಾಪ! ಆಕೆಗೆ ತಾನೇ ಯಾರೆಂದು ತಿಳಿಯದ ಮರೆವಿನ ಕಾಯಿಲೆ. ಆದರೆ, ಇವಳ ಮಾವನಿಗೆ ಮಗನ ಕೌರ್ಯ ತಿಳಿದಿಲ್ಲವೇ? ಅವನೇನು ಮಾಡುತ್ತಿದ್ದ? ಮನೆಯಲ್ಲಿ, ಹೊರಗಡೆ ಯಾರೂ ಭಾಗ್ಯಳ ಹಿತೈಷಿಗಳಿಲ್ಲವೇ? ಪ್ರಶ್ನೆಗಳ ಸರಮಾಲೆಯಲ್ಲಿ ಸಿಕ್ಕು ಸೋಫಾದ ಮೇಲೆ ಕುಸಿದು ಕೂತವಳಿಗೆ ಭಾಗ್ಯ ಮಾತಾಡುತ್ತಲೇ ಇದ್ದದ್ದು ತಿಳಿದದ್ದು ಅರೆಗಳಿಗೆ ಕಳೆದಾಗಲೇ…

ಇವನ ತೆವಲುಗಳು ಒಂದಾ ಎರಡಾ… ಇವರದೊಂದು ಫಟಿಂಗರ ಫ್ರೆಂಡ್ಸ್ ಸರ್ಕಲ್ಲಿದೆ. ಎಲ್ಲರೂ ಆಗರ್ಭ ಶ್ರೀಮಂತರೇ! ಒಬ್ಬನದು ಪೆಟ್ರೋಲ್ ಬಂಕಿದ್ದರೆ, ಇನ್ನೊಬ್ಬ ಸಿವಿಲ್ ಕಂಟ್ರಾಕ್ಟರ್, ಮತ್ತೊಬ್ಬನದು ಹೋಟೆಲ್ಲು, ಲಾಡ್ಜ್ ಅಂತ ಐದಾರಿವೆ. ಬಿಸಿನೆಸ್ ಟೂರಂತ ವರ್ಷಕ್ಕೆರೆಡು ಬಾರಿ ಮುಂಬೈ, ಚೆನೈಗೆಂತ ಹೋಗ್ತಾರೆ. ಅವ್ರು ನಿಜಕ್ಕು ಅಲ್ಲಿಗೆ ಹೋಗ್ತಾರ? ಥೈಲಾಂಡಿನ ಪಟಯ್ಯಗೆ ಹೋಗಿ ಎಲ್ಲಾ ತರದ ತೀಟೆ ತೀರಿಸ್ಕೊಂಡು ಬರ್ತಾರೆ! ಅದೆಲ್ಲ ನಂಗೆ ಗೊತ್ತಿಲ್ಲ ಅಂದ್ಕೊಂಡಿದ್ದಾರೆ. ಇಷ್ಟೆ ಅಲ್ಲ ಅಕ್ಕ… ರಫೀಕ್ ಅಂತ ಲಗೇಜ್ ಆಟೋ ಡ್ರೈವರ್ ಬೇಕರಿ ಕೆಲಸಕ್ಕೆಂತ ಇದ್ದ, ರೋಡ್ ಆಕ್ಸಿಡೆಂಟಲ್ಲಿ ಸತ್ತೋದ. ಅವನ ಹೆಂಡತಿಗೆ ದುಡ್ಡುಕಾಸು ಕೊಟ್ಟು, ಮನೆಯೆಲ್ಲ ಮಾಡಿ ಭಾಳ ಸಹಾಯ ಮಾಡಿದ್ರು. ಎಲ್ರಿಗೂ ಮಾಡ್ದಂಗೆ ಅಂದ್ಕೊಂಡಿದೆ. ಆದ್ರೆ, ಬೇಕರಿ ತಿಂಡಿ ಮಾಡೊ ಕೆಲಸಕ್ಕಿರೊ ಕಮಲಮ್ಮ ಒಂದಿನಾ ಜಿನೇಶ ಕದ್ದುಮುಚ್ಚಿ ರಫೀಕನ ಮನೆ ಬಾಗಿಲು ತಟ್ಟೋದನ್ನ ನೋಡಿದ್ಳಂತೆ! ಮೊದ್ಲಿಗೆ ನಾನು ನಂಬಲಿಲ್ಲ. ಆಮೇಲೆ ಜಸೂಸಿ ಮಾಡಿದಾಗ ರೆಡ್ ಹ್ಯಾಂಡ್ ಆಗಿ ಸಿಕ್ಕಿ ಬಿದ್ದ. ಊರಲ್ಲಿ ಮಾನ ಹೋಗುತ್ತೆ ಯಾರಿಗೂ ಹೇಳ್ಬೇಡಾಂತ ಕಾಲು ಹಿಡಿದ. ಮನೆಯ ಮಾನದ ವಿಷ್ಯ ಅಂತ ಸುಮ್ಮನಿದ್ದದ್ದು ನಂದೇ ತಪ್ಪು. ಆವಾಗ್ಲೇ ಮಾವನಿಗೆ, ನಿಮಗೆಲ್ಲ ಹೇಳಿ ಪಂಚಾಯ್ತಿ ಮಾಡಿದ್ದರೆ ನನಗಿಂತ ಗತಿ ಬರ್ತಿಲಿಲ್ಲ.

ತಲೆ ತಗ್ಗಿಸಿ, ನೆಲಕ್ಕೆ ದೃಷ್ಟಿ ನೆಟ್ಟು ಕೇಳುತ್ತಿದ್ದ ಸುಮಾಳಿಗೆ ಭಾಗ್ಯಳ ಮಾತುಗಳು ನಿಂತಂತಾಗಿ, ತಲೆ ಎತ್ತಿ ನೋಡಿದರೆ ಭಾಗ್ಯ ಕಾಣಲಿಲ್ಲ. ಆತಂಕದಿಂದ “ಭಾಗ್ಯ…ಭಾಗ್ಯ….” ಎಂದು ಕೂಗುತ್ತ ಅಡುಗೆಮನೆ ಬಂದರೆ ಅಲ್ಲಿರಲಿಲ್ಲ. ಅವಳು ಮಲಗುತ್ತಿದ್ದ ಕೋಣೆಗೆ ಬಂದರೆ, ಮಂಚದ ಮೇಲೆ ಅವಳ ವ್ಯಾನಿಟಿ ಬ್ಯಾಗ್ ಬಿದ್ದಿತ್ತು. ಅದರಲ್ಲಿದ್ದ ಬಾಚಣಿಗೆ, ಸ್ಟಿಕ್ಕರ್ ಬಿಂದಿ ಪ್ಯಾಕುಗಳು, ಬಟ್ಟೆಪೀನ್, ಹೇರ್ ಪಿನ್, ಹೇರ್ ಬ್ಯಾಂಡ್ ಎಲ್ಲಾ ಸುರುವಿಕೊಂಡು ಚೆಲ್ಲಾಪಿಲ್ಲಿಯಾಗಿ ಬಿದ್ದದ್ದು ನೋಡಿ ಸುಮಾಳಿಗೆ ಮತ್ತಷ್ಟು ಗಾಬರಿಯಾಯಿತು. ಮೂರು ಕೋಣೆಗಳ ಮತ್ತೊಮ್ಮೆ ಓಡುತ್ತ ನೋಡಿ, ಕೂಗುತ್ತ ತಾರಸಿಗೆ ಬಂದು ಗಕ್ಕನೆ ನಿಂತಳು. ಟೆರೆಸ್ ಮೂಲೆಯಲ್ಲಿ ಪ್ಯಾರಪೆಟ್ ಗೋಡೆಗೆ ಒರಗಿ, ಕುಕ್ಕರುಗಾಲಲ್ಲಿ ಕುಳಿತು ಸಿಗರೇಟು ಸೇದುತ್ತಿದ್ದಳು. ಸಧ್ಯ! ಕಂಡಳಲ್ಲ ಎಂದು ನಿಟ್ಟುಸಿರು ಬಿಟ್ಟು ತಾನು ಬಂದದ್ದು ಗೊತ್ತಾಗದಂತೆ ಬೆಕ್ಕಿನೆಜ್ಜೆಯಿಟ್ಟು ಮೆಟ್ಟಲಿಳಿದಳು.