ಭಾಗ್ಯಳು ಕಕ್ಕಿದ ಒಂದೆರೆಡು ಗೋಳುಗಳು ಮುಖ್ಯವಾಗಿ ವೈಯಕ್ತಿಕವಾಗಿ ಕಾಡಿದ್ದವು, ತೀರಾ ಖಾಸಗಿಯಾದ ಬಾಯಿ ಇರದ ಸಂಕಟಗಳು. ಆದರೆ, ಅವುಗಳ ಪಟ್ಟಿ ಅಷ್ಟೇ ಇರಲಿಲ್ಲ. ಪರಸತಿಯ ಸುಖದಲ್ಲಿದ್ದವನು ಪಾಯಿಂಟ್ ಬ್ಲಾಕ್ ರೇಂಜಲ್ಲಿ ಹೆಂಡತಿಯ ಕೈಗೆ ಸಿಕ್ಕು, ಪಾದವನ್ನು ಮುಟ್ಟಿದ್ದು, ಊರಲ್ಲಿ ತನ್ನ ಶ್ರೀರಾಮಚಂದ್ರನ ಅಪರಾವತಾರದ ಇಮೇಜನ್ನು ಉಳಿಸಿಕೊಳ್ಳಲು! ಆದರೆ, ಅದು ಅವನ ಘನಂದಾರಿ ಗಂಡಸ್ತನಕ್ಕೆ ಮರ್ಮಾಘಾತವಾದಂತಾಗಿ ಜಿನೇಶ ಒಳಗೊಳಗೆ ಕುದ್ದು ಹೋದ. ಹೆಂಡತಿಯ ಮೇಲೆ ಹಗೆ ಸಾಧಿಸುತ್ತ ಮಾತನ್ನು ನಿಲ್ಲಿಸಿದ. ಕೊನೆಗೆ ಅವಳ ಮುಖ ಕಂಡರೆ, ಕಣ್ಣಲ್ಲೇ ಕೆಂಡ ಕಾರುತ್ತಿದ್ದ. ಮಗನ ಕತೆ ಇಂತಾದರೆ ಅಪ್ಪನದ್ದು ಇನ್ನೊಂದು ಕತೆ. ಮೊದಲಿಗೆ ಆತ ನೆಟ್ಟಗೇ ಇದ್ದ. ಊಟತಿಂಡಿ ಬಡಿಸೋದು, ಚಪ್ಪಲಿ ಹುಡುಕಿ ಕೊಡೋದು ತಡವಾದರೆ “ಬೇಗ ಕೊಡೋಕ್ಕೆ ನಿಮಗೇನ್ ರೋಗ!” ಅಂತ ಗೊಣಗಿ ರೇಗುತ್ತಿದ್ದ ಅಷ್ಟೆ. ಆದರೆ, ಇತ್ತೀಚಿಗೆ ಸಣ್ಣಸಣ್ಣ ವಿಷಯಕ್ಕೂ ಜೋರಾಗಿ ಕೂಗಾಡಲು ಆರಂಭಿಸಿದ್ದ. ಅದಕ್ಕೂ ಒಂದು ಕುಂಟುನೆಪವನ್ನು ಜೇಬಲ್ಲಿಯೇ ಜೋಪಾನವಾಗಿ ಯಾವಾಗಲೂ ಇರಿಸಿದ್ದ.

ಸಂಜೆ ಕಳೆದು ಕತ್ತಲಾಗುತ್ತಿದ್ದಂತೆ ಗಿರಾಕಿಗಳು ಹೆಚ್ಚುಹೆಚ್ಚು ಬೇಕರಿಗೆ ಮುಗಿಬೀಳೋರು. ಅವರನ್ನು ನಿಭಾಯಿಸೋ ಭರಾಟೆಯಲ್ಲಿ, ಬೆಳಿಗ್ಗೆ ಬ್ಯಾಂಕಿಗೆ ಹಣ ಕಟ್ಟಲು ಆ ದಿನದ ಸಂಪಾದನೆಯನ್ನು ಎಣಿಸಿ, ಲೆಕ್ಕ ಬರೆದಿಡಲು ತಡವಾಗುತ್ತೆಂದು ಮಾವನ ಮುದ್ದು ಸಾಕುಮಗ ದುಡ್ಡಿನೊಂದಿಗೆ ಎಲ್ಲರಿಗಿಂತ ಮನೆಗೆ ಬೇಗನೆ ಬರೋನು. ದುಡ್ಡನ್ನು ಮುಂದೆ ಗುಡ್ಡೆ ಹಾಕಿಕೊಂಡು ಎಣಿಸಿ, ಲೆಕ್ಕ ಬರೆಯುವುದು ಅವನ ಡ್ಯೂಟಿ. ಹಾಗೆ ಎಣಿಸುತ್ತ ಒಂದಷ್ಟು ದುಡ್ಡನ್ನು ಅತ್ತಿತ್ತ ನೋಡಿ ಜೇಬಿಗೆ ಇಳಿಸುತ್ತಿದ್ದ. ಆಗೊಮ್ಮೆ ರೂಮಿನ ಬಾಗಿಲ ಬಳಿ ನಿಂತ ಭಾಗ್ಯ ಅದನ್ನು ನೋಡಿದ್ದು ಅವನ ಗಮನಕ್ಕೆ ಬಂತು. ಏನೂ ಆಗದವನಂತೆ ನಟಿಸಿದರೂ ಒಳಗೊಳಗೆ ಅವಳೆಲ್ಲಿ ಸಾಕುಅಪ್ಪ ಹಿಟ್ಲರ್ ಗೆ ಹೇಳುತ್ತಾಳೋ ಎಂದು ಹೆದರಿ ನಖಶಿಖಾಂತ ಬೆವತು ಹೋದ. ಹೆಂಡತಿಯೊಂದಿಗೆ ಸುದೀಘ ಚರ್ಚಿಸಿ ಒಂದು ಆಟ ಕಟ್ಟಿದ.

ಬ್ಯಾಂಕಿಗೆ ದುಡ್ಡು ಕಟ್ಟಲು ಹೋದ ಜಿನೇಶನಿಗೆ, ಕ್ಯಾಶಿಯರ್ ಚಲನ್ ನಲ್ಲಿ ಬರೆದಿದ್ದ ಹಣಕ್ಕಿಂತ ಸರಿಯಾಗಿ ಎಂಟು ಸಾವಿರ ಕಮ್ಮಿ ಇದೆಯೆಂದ. ಜಿನೇಶ, ಸಾಕುಮಗನಿಗೆ ಫೋನು ಮಾಡಿದರೆ “ಇಲ್ಲಣ್ಣ, ದುಡ್ಡು ಸರಿಯಾಗಿತ್ತು. ನಾನೇ ಎರೆಡೆರೆಡು ಬಾರಿ ಎಣಿಸಿದ್ದೇನೆ” ಎಂದ. ಹಾಗಿದ್ದರೆ ದುಡ್ಡು ಎಲ್ಲಿ ಮಾಯವಾಯಿತು. ಹಿಟ್ಲರ್ ಸುದ್ದಿ ತಿಳಿದು ಕೆಂಡಾಮಂಡಲನಾದ. ಮನೆಗೆ ಬರೋ ಆಳುಕಾಳುಗಳು ಎಗರಿಸಿರೋಕೆ ಸಾಧ್ಯವಿಲ್ಲ. ಏಕೆಂದರೆ ಕಬ್ಬಿಣದ ಬೀರು ಅಪ್ಪನ ರೂಮಿನಲ್ಲಿರೋದು. “ಅಪ್ಪ ಹಿಂಗ್ ಹೇಳ್ತೀನಿ ಅಂತ ತಪ್ಪು ತಿಳೀಬೇಡಿ. ನನಗೇಕೊ ಭಾಗ್ಯಅತ್ತಿಗೆ ಮೇಲೆ ಡೌಟು!” ಎಂದು ಸಾಕುಮಗ ಅಪ್ಪನ ಕಿವಿ ಕಚ್ಚಿದ. ಸಂಬಂಧಕ್ಕಿಂತ ಬೆವರು ಹರಿಸಿ ದುಡಿದ ದುಡ್ಡೇ ದೊಡ್ಡದಲ್ಲವಾ? ಸರಿ. ಭಾಗ್ಯಳ ಅಲ್ಮೀರಾದಲ್ಲಿ ಬಟ್ಟೆಗಳನ್ನು ಕಿತ್ತಾಕಿ ತಡಕಾಡಿದ್ದಾಯಿತು. ಏನೂ ಗಿಟ್ಟಲಿಲ್ಲ. ಸಾಕುಮಗ – ತಾನು ಕಂಡುಹಿಡಿಯುತ್ತೇನೆಂದು ಸಿಬಿಐ ಆಫೀಸರಂತೆ ನುಗ್ಗಿ ಹಾಸಿಗೆ ಮಡಿಸಿದ. ಕೆಳಗೆ ಐನೂರು ಮೌಲ್ಯದ ನೋಟುಗಳಿದ್ದವು. ಮಾವ ಸಿಟ್ಟಿನಿಂದ ನಡುಗುತ್ತ, ಹಲ್ಲು ಕಟಕಟ ಕಡಿಯುತ್ತ, “ಇಲ್ಲ ಮಾವ…” ಅಂತನೋ ಹೇಳಲು ಹೋದವಳಿಗೆ ಅವಕಾಶ ಕೊಡದೆ “ಹಲ್ಕಾ ರಂಡೆ… ಉಂಡ ಮನೆಗೆ ಕನ್ನ ಹಾಕ್ತೀಯೇನೆ?” ಎಂದು ತಲೆಗೂದಲ ಹಿಡಿದು ಎಳೆದಾಡಿ, ಕಪಾಳಕ್ಕೆ ಬಾರಿಸಿದ. ಭಾಗ್ಯ ನೆಲಕ್ಕೆ ಕುಸಿದು ಮುಖ ಮುಚ್ಚಿ ಕೂತಳು. ನೆಲದ ಮೇಲೆಲ್ಲ ಅವಳ ಕೂದಲ ರಾಶಿ ಹರಡಿತ್ತು.

ನಿಜಕ್ಕು ಭಾಗ್ಯಳಿಗೆ ಸಾಕುಮಗನ ಮೇಲೆ ಚಾಡಿ ಹೇಳಿ, ಅಪ್ಪಮಕ್ಕಳ ವ್ಯವಹಾರದಲ್ಲಿ ಮೂಗು ತೂರಿಸೋ ಯಾವ ಇರಾದೆ ಇರಲಿಲ್ಲ. ಆದರೆ – ಗಂಡ, ಮಾವ, ಸಾಕುಮಗ – ಮೂವರು ತನಿಖೆಗೆಂದು ರೂಮಿಗೆ ಬಂದಾಗ ಸಿಕ್ಕಿಬಿದ್ದೇನೆಂದು ಬೆಚ್ಚಿದ್ದಳು.