ಮನೆಯಲ್ಲಿ ಊಟತಿಂಡಿ ಆಗುತ್ತೆ. ಹಬ್ಬ, ಮದುವೆ ಸಂಭ್ರಮವಿದ್ದರೆ ಮಾರ್ವಾಡಿ ಜವಳಿ ಅಂಗಡಿಗೆ ಹೋದರಾಯಿತು. ಸೀರೆವಸ್ತ್ರ ಬೇಕಾದ್ದು ಕೊಳ್ಳಬಹುದು. ದುಡ್ಡೇನು ಕೊಡೋ ಹಾಗಿಲ್ಲ. ಬೇಕರಿಗೆ ಬಿಲ್ ಬರುತ್ತೆ. ಚುಕ್ತಾ ಆಗುತ್ತೆ. ಹಾಗೆ ಒಡವೆ ಬೇಕಾದ್ರೆ ಚಿನಿವಾರ ಚಿದಾನಂದನ ಅಂಗಡಿಯಲ್ಲಿ ಡಿಸೈನ್ ಸೆಲೆಕ್ಟ್ ಮಾಡಿದರೆ ಆಯಿತು. ಆದ್ಯತೆಯಲ್ಲಿ ರೆಡಿಯಾಗುತ್ತೆ. ಅಲ್ಲೂ ದುಡ್ಡು ಕೊಡೋ ಹಾಗಿಲ್ಲ. ಹಾಗೆ ತರಕಾರಿ, ದಿನಸಿಗೂ ಕೂಡ. ಇನ್ನು ಕೈಗೆ ಯಾಕೆ ರೊಕ್ಕ ಬೇಕು? ಇದು ಮಾವನ ತರ್ಕ.

ಹಳೇ- ಬರೀ ಮಾತಾಡೊಕ್ಕೆ ಮಾತ್ರ ಇರೋ ಬೇಸಿಕ್ ಲಡಕಾಸಿ ಮೊಬೈಲ್ ಫೋನಲ್ಲಿ ವಾಟ್ಸಪ್ ಸೌಕರ್ಯವಿಲ್ಲ. ಅದಕ್ಕಾಗಿ ಭಾಗ್ಯ ದಿನಾ ಒಂದಷ್ಟು ನೋಟಗಳನ್ನು ಜಿನೇಶನ ಪ್ಯಾಂಟ್ ಜೇಬಿನಿಂದ ಎಗರಿಸಿ, ವಾಟ್ಸಪ್ ಇರೋ ಹೊಸ ಮೊಬೈಲ್ ತಗೋಳೊಕ್ಕೆ ಮಂಚದ ಕೆಳಗಿದ್ದ ಹಳೇಟ್ರಂಕಲ್ಲಿ ಕೂಡಿಡುತ್ತಿದ್ದಳು. ಸಾಕುಮಗ ಮಂಚದ ಕಡೆ ಧಾವಿಸಿದಾಗ ಅವಳ ಹೃದಯ ಬಾಯಿಗೆ ಬಂದಿತ್ತು. ಆದರೆ, ಅವನು ಕೆಳಗೆ ನೋಡದೆ ಹಾಸಿಗೆ ಮಡಿಚಿದಾಗ ನಿರಾಳಳಾಗಿದ್ದಳು. ಆದರೆ, ಹಾಸಿಗೆ ಕೆಳಗೆ ಅಷ್ಟು ದುಡ್ಡನ್ನು ಯಾರು, ಯಾವ ಮಾಯದಲ್ಲಿ ತಂದಿಟ್ಟರೆಂದು ತಿಳಿಯಲಿಲ್ಲ. ಅದು ಸಾಕುಮಗನದೇ ಐನಾತಿ ಕೆಲಸವೆಂದು ತಾನು ಹೇಳಿದ್ದರೆ ಈ ಗುಲಾಮಳ ಮಾತನ್ನು ನಂಬುವ ಜನರೇ? ಭಾಗ್ಯ ತುಟಿ ಬಿಚ್ಚಲಿಲ್ಲ.

ಅಲ್ಲಿಗೆ ಜಿನೇಶನಿಗೆ, ಹೆಂಡತಿಗೆ ಆದ ಕಪಾಳಮೋಕ್ಷ ಪಾದಕ್ಕೆರಗಿದ ಪುರಾಣಕ್ಕೆ ಸಂದು ಬರೋಬ್ಬರಿ ಲೆಕ್ಕ ಚುಕ್ತವಾಯ್ತೆಂದು ಸಂಭ್ರಮಿಸಿದ. ಅಷ್ಟಕ್ಕೆ ನಿಲ್ಲದೆ ಮೊಬೈಲ್ ಕಿತ್ತುಕೊಂಡು, ಮನೆಯಾಚೆ ಕಾಲಿಡದಂತೆ ಆರ್ಡರ್ ಮಾಡಿದ. ಏನೋ ಸಂಜೆ ಹೊತ್ತು ಬಸದಿಗೆ ಹೋಗಿ ಅಕ್ಕಿಪುಂಜ ಇಟ್ಟು, ಣಮೋಕಾರ ಹೇಳಿ ನಮಸ್ಕರಿಸಿ, ಒಂದಷ್ಟು ಹೊತ್ತು ಮನೆಯ ಚಾಕರಿಯನ್ನು ಮರೆತು ನಿರಾಳಳಾಗುತ್ತಿದ್ದ ಭಾಗ್ಯಳಿಗೆ ಆ ಪುಟ್ಟ ಏಕಾಂತವೂ ತಪ್ಪಿಹೋಯಿತು. ಮನೆಯೆಂಬ ಮಂದಿರ ಜೈಲಿಗಿಂತ ಕಡೆಯಾಗಿ ಉಸಿರುಗಟ್ಟಿತು.

ಅಲ್ಲಿಗೂ ಭಾಗ್ಯ ಧೃತಿಗೆಟ್ಟಿರಲಿಲ್ಲ. ಮಾವನ ಸೇವೆಯನ್ನು ಮತ್ತಷ್ಟು ಮುತುವರ್ಜಿಯಿಂದ ಮಾಡಿ ವಿಶ್ವಾಸ ಗಳಿಸಲು ಪ್ರಯತ್ನಿಸುತ್ತಿದ್ದಳು. ಆದರೆ, ನಿರಾಂತಕವಾಗಿ ದುಡ್ಡು ಎಗರಿಸಿ ಕೂಡಿಡುತ್ತಿದ್ದ ಸಾಕುಮಗನಿಗೆ ಕಮಾಯಿ ನಿಂತು ಹೋಗಿದ್ದು ವ್ಯಗ್ರನನ್ನಾಗಿಸಿತು. ಮೈಮನಸ್ಸುಗಳ ತುಂಬೆಲ್ಲಾ ಭಾಗ್ಯಳ ಮೇಲೆ ವಿಷ ತುಂಬಿಕೊಂಡ. ಅವಳನ್ನು ಹೇಗಾದರೂ ಮಾಡಿ ಮನೆಯಿಂದ ಹೊರ ಹಾಕಬೇಕೆಂದು ಶಪಥ ಮಾಡಿದ. ಹಾಗೆ ಮಾಡುವಾಗ, ತನ್ನ ಬಾಣಂತಿ ಹೆಂಡತಿಯ ಸೇವೆ ಮಾಡುತ್ತಿದ್ದದ್ದು, ತನ್ನ ಮಗುವಿನ ಹೇಲುಉಚ್ಚೆಯ ಬಟ್ಟೆಗಳನ್ನು ಅಕ್ಕರೆಯಿಂದ ತೊಳೆಯುತ್ತಿದ್ದದ್ದು ಎದೆ ಕಲ್ಲಾಗಿಸಿಕೊಂಡಿದ್ದವನಿಗೆ ನೆನಪಿಗೆ ಬರಲಿಲ್ಲ.