ತಲೆಯೆಲ್ಲಾ ಖಾಲಿಖಾಲಿಯಾಗಿತ್ತು. ಮೂಲೆಯಲ್ಲಿದ್ದ ಮರದ ಸ್ಟೂಲನ್ನು ತಂದು ರೂಮಿನ ಮಧ್ಯೆ ಇಟ್ಟಳು. ಸ್ಟೂಲನ್ನು ಹತ್ತಿ ಅಟ್ಟದ ಮೇಲಿದ್ದ ಧೂಳಿಡಿದು ಕೂತಿದ್ದ ಸೂಟ್ ಕೇಸನ್ನು ಇಳಿಸಿದಳು. ಅಲ್ಮೀರಾದಲ್ಲಿದ್ದ ಬಟ್ಟೆಗಳನ್ನು ಅದರಲ್ಲಿ ತುರುಕಿ, ಮಂಚದ ಕೆಳಗೆ ಟ್ರಂಕಿನಲ್ಲಿಟ್ಟಿದ್ದ ದುಡ್ಡನ್ನು ವ್ಯಾನಿಟಿಬ್ಯಾಗಿನಲ್ಲಿದ್ದ ಪುಟ್ಟ ಪರ್ಸಲ್ಲಿ ತುರುಕಿ, ರೂಮಿನಿಂದ ಹೊರಬಂದಳು. ತಾನು ಹೊರಬರುವುದನ್ನೇ ಕಾಯುತ್ತಿರುವಂತೆ ಹಾಲಿನಲ್ಲಿ ಓರಗಿತ್ತಿ ಶಿಲೆಯಂತೆ ನಿಂತು ವಾರೆಗಣ್ಣಿನಲ್ಲಿ ನೋಡುತ್ತಿದ್ದಳು. ಮಕ್ಕಳು ಮಲಗಿದ್ದ ರೂಮಿಗೋಗಿ ಮಲಗಿದ್ದ ಮಗಳನ್ನು ಎಬ್ಬಿಸಿ ಕಿವಿಯಲ್ಲಿ ಏನೋ ಉಸುರಿ ಹಣೆಗೆ ಮುತ್ತಿಟ್ಟು ಬಂಗಲೆಯಿಂದ ಹೊರಬಿದ್ದಳು.

ಯಾವ ಕೋನದಲ್ಲಿ ಯೋಚಿಸಿದರೂ ಜಿನೇಶ ಅಂತ ಕ್ರೂರಿಯೆಂಬುದು ಸಿದ್ಧಾರ್ಥನಿಗೆ ನಂಬಲು ಸಾಧ್ಯವಾಗಲಿಲ್ಲ. ಮುಖಾರವಿಂದದಿಂದ ವ್ಯಕ್ತಿತ್ವವನ್ನು ಗ್ರಹಿಸಲಾಗದು ಎಂಬುದು ಸರಿಯಾದ ಮಾತಾದರೂ, ವ್ಯಕ್ತಿಯ ನಡೆನುಡಿಯಿಂದ ಆ ವ್ಯಕ್ತಿಯ ಮಾನಸಿಕ ಚಿಂತನಾ ಕ್ರಮವನ್ನು ಅಂದಾಜಿಸಬಹುದಲ್ಲವೇ? ಆದರೆ, ತಾನು ಗ್ರಹಿಸಿರುವ ಜಿನೇಶನಿಗೂ ಭಾಗ್ಯ ಹೇಳುತ್ತಿರುವ ಜಿನೇಶನಿಗೂ ಬಾದರಾಯಣ ಸಂಬಂಧವೂ ಕಾಣಲಿಲ್ಲ.

ಮೂವರು – ಮೂರೊತ್ತು ಕೂತೂ ಯೋಚಿಸಿದರೂ ಸಿಟ್ಟು, ಕೋಪತಾಪ, ನಿರಾಶೆ, ನಿಟ್ಟುಸಿರು, ಹತಾಶಭಾವಗಳು ವಿನಿಮಯವಾಗಿ ಮೂರುದಿನಗಳು ಕಳೆಯಿತೇ ಹೊರತು ಮುಂದೇನು? ಎಂಬ ಪ್ರಶ್ನೆಗೆ ಯಾವ ಉತ್ತರ ಹೊಳೆಯಲಿಲ್ಲ.

ಪೂರ್ತಿಕತೆ ಕೇಳಿದ ಸಿದ್ಧಾರ್ಥ, ಮೊದಲು ಆವೇಶದಿಂದ ಜಿನೇಶನಿಗೆ ಶಿಕ್ಷೆಯಾಗಲೇ ಬೇಕೆಂದು ಗೆಳೆಯ ಸಂದೀಪ – ಪಬ್ಲಿಕ್ ಪ್ರಾಸಿಕ್ಯೂಟರ್ ಗೆ ಫೋನು ಮಾಡಿದ್ದ. “ಇದು ತುಂಬಾ ಸೂಕ್ಷವಾದ ವಿಚಾರ. ದೈಹಿಕ ಹಲ್ಲೆಯ ಬಲವಾದ ಸಾಕ್ಷಿ ಇರೋದ್ರಿಂದ ಮತ್ತು ಅದು ಡೊಮೆಸ್ಟಿಕ್ ವಯ್ಲೆನ್ಸ್ ಆಗೋದ್ರಿಂದ ಪೊಲೀಸ್ ಕಂಪ್ಲೇಂಟ್ ಕೊಟ್ಟು, ಜೈಲಿಗೆ ಕಳುಹಿಸಬಹುದು. ಸ್ವಲ್ಪ ತಡವಾದರೂ – ಡೈವೋರ್ಸ್, ಪರಿಹಾರವೂ ಸಿಗಬಹುದು. ಆದರೆ ಹತ್ತು ವರ್ಷದ ಮಗ, ಸೆಕೆಂಡ್ ಪಿಯುಸಿ ಓದುವ ಮಗಳಿದ್ದಾಳೆ ಅಂತೀಯ! ಕಾನೂನು ವಿಚಾರ ಹಾಗಿರಲಿ. ವಂಶೋದ್ಧಾರಕನೆಂದು ಹುಡುಗನನ್ನು ತಾವು ಇಟ್ಟುಕೊಂಡು, ಪ್ರೀತಿ-ಆಸಕ್ತಿಯಿರದ ಹೆಣ್ಣುಮಗುವನ್ನು ಈಗಲೇ ಸಾಗಹಾಕುವ ಮನಸ್ಥಿತಿಯಲ್ಲಿ ಅವರಿದ್ದಾರೆ. ಮುಂದೆ ಮಕ್ಕಳ ಪಾಡೇನು? ಮತ್ತೆ ಈ ಹುಡುಗಿ ದುಡಿಮೆ ಇಲ್ಲದೆ ಮುಂದಿನ ಜೀವನ ಹೇಗೆ ನಡೆಸುತ್ತಾಳೆ? ನೋಡು ಸಿದ್ದು… ಇಂಥ ವಿಷಯಗಳಲ್ಲಿ ನಮ್ಮ ಆದ್ಯತೆಗಳು ಯಾವುದೆಂದು ಮೊದಲು ಸರಿಯಾಗಿ, ಧೃಡವಾಗಿ ಗುರುತಿಸಿಕೊಳ್ಳಬೇಕು. ಆಮೇಲೆ ಅದಕ್ಕೆ ತಕ್ಕಂತೆ ಹೆಜ್ಜೆಯಿಡಬಹುದು” ಎಂದು ಇತ್ತ ಸಲಹೆ ಕೊಟ್ಟಂತೆ ಮಾಡಿ ಅತ್ತ ಒಂದಷ್ಟು ಸಮಸ್ಯೆಗಳನ್ನು ಸುರಿದು, ಅಡ್ಡಗೋಡೆಯ ಮೇಲೆ ದೀಪವಿಟ್ಟ.

ಆದರೆ, ಹೆಣ್ಣಿನ ಮೇಲೆ ದೌರ್ಜನ್ಯವಾಗಿದೆ. ಕಾನೂನಿನ ಪ್ರಕಾರ ಕಂಪ್ಲೇಂಟು ಕೊಟ್ಟರೆ ಶಿಕ್ಷೆಯಾಗುತ್ತದೆ ಎಂಬ ಖಾತ್ರಿ ಸಿದ್ಧಾರ್ಥನಿಗೆ ಕತ್ತಲಲ್ಲಿ ತಡಕುವವನಿಗೆ ಬುಡ್ಡಿದೀಪದ ಬೆಳಕು ಕಂಡಂತಾಯಿತು. ಈ ವಿಷಯವನ್ನೇ ಮುಂದಿಟ್ಟು, ಜಿನೇಶನಿಗೆ ಮನವರಿಕೆ ಮಾಡುವುದು. ಅದಕ್ಕೂ ಜಗ್ಗದಿದ್ದರೆ ಪೊಲೀಸ್ ಕಂಪ್ಲೇಂಟ್ ಕೊಡುವುದಾಗಿ ಬೆದರಿಸಿ, ಮುಂದೆ ಹೀಗಾಗದಂತೆ ನೋಡಿಕೊಳ್ಳಲು ಎಚ್ಚರಿಸಿದರಾಯಿತು. ಆಗ ತಾನಾಗಿಯೇ ದಾರಿಗೆ ಬರುತ್ತಾನೆ ಎಂದು ನಿರ್ಧರಿಸಿದ. ಭಾಗ್ಯಳನ್ನು ಕೇಳಿದರೆ “ಆಯಿತು ಭಾವ. ನೀವು ಹೇಗೆ ಹೇಳಿದರೆ ಹಾಗೇ ಆಗಲಿ” ಎಂದು ತಲೆಯಾಡಿದಳು. ಸರಿ – ನಾಳಿದ್ದು, ಭಾನುವಾರ ಬೆಳಿಗ್ಗೆಯೇ ಬೆಳ್ಳೂರಿಗೆ ಹೊರಡುವುದೆಂದಾಯಿತು.