ಅವತ್ತು ಸಂಜೆ. ಚಂದನ, ಅಮ್ಮನೊಡನೆ ಮಾತಾಡೋದು ಗೊತ್ತಾಗಿ ಅವರಪ್ಪ ಮೊಬೈಲನ್ನು ಕಿತ್ತುಕೊಂಡನೆಂದು ರೋಹಿತನೆಂಬ ಸಂಬಂಧಿಯ ಮನೆಯಿಂದ ಫೋನು ಮಾಡಿದ್ದಳು. “ಹೆದರಿಕೊ ಬೇಡ. ಭಾನುವಾರ ದೊಡ್ಡಮ್ಮನ ಜೊತೆ ಮನೆಗೆ ಬರುತ್ತೇನೆ” ಎಂದು ಅಳುವ ಮಗಳಿಗೆ ಭಾಗ್ಯ ಸಮಾಧಾನ ಹೇಳಿ ಇಡೋ ಹೊತ್ತಿಗೆ ಸಿದ್ಧಾರ್ಥ ಫೋನ್ ಇಸಿದುಕೊಂಡ. “ಅಲ್ರೀ ರೋಹಿತ್… ಅವಳ ಮೇಲೆ ಅಷ್ಟೊಂದು ಅನ್ಯಾಯ ಆಗ್ತಿದೆ. ಆದ್ರೂ ನೀವುಗಳು ಅದ್ಯಾಗ್ರಿ ನೋಡ್ಕೊಂಕ್ ಸುಮ್ನಿದ್ದೀರಾ?” ಅಂದ. “ಇಲ್ಲ ಸಾರ್. ಈಗ ಚಂದನ ಬಂದು ಹೇಳೋವರ್ಗೂ ನಮ್ಗೂ ಅಷ್ಟು ವಿಷ್ಯ ಗೊತ್ತಿಲ್ಲ! ಅಲ್ದೇ ನಮ್ಗೂ ಜಿನೇಶನ ಅಪ್ಪನಿಗೂ ಅಷ್ಟು ಆಗಿ ಬರೋಲ್ಲ. ಇರಲಿ, ನಾನೇ ಜಿನೇಶನ ಹತ್ರ ಮಾತಾಡ್ತೀನಿ. ಸಾಧ್ಯವಾದರೆ ಜಿನೇಶನ ಮನೆಯವ್ರು ಭಾಳ ಗೌರವ ಕೊಡೋ ಹಿರಿಯರೂ ಆದ ಡಾಕ್ಟರನ್ನೂ ಬರ ಹೇಳ್ತೀನಿ. ಇವ್ರ ಸಂಸಾರ ಸರಿಯಾದ್ರೆ ಸಾಕು. ಆದಷ್ಟು ಬೇಗ ಬೆಳ್ಳೂರಿಗೆ ಬನ್ನಿ” ಎಂದ.

ಭಾಗ್ಯಳೊಂದಿಗೆ, ಸುಮಾ ಸಿದ್ಧಾರ್ಥ ಬೆಳ್ಳೂರಿನ ಅವರ ಬಂಗಲೆಗೆ ಬಂದಿಳಿದಾಗ, ಅವರ ಮಾವ ಮನೆಗೆ ಬಂದಿದ್ದಕ್ಕೆ ಆಕ್ಷೇಪಣೆ ತೆಗೆದ. “ನೀವೇಳೊದು ಏನು? ನಾವು ನಿಮ್ಮನೇಗೆ ಬರಬಾರದ್ದಿತ್ತೇ?” ಎಂದು ಸಿದ್ಧಾರ್ಥ ಅಂದ್ರೆ, “ನಾನು ನಿಮ್ಗೆ ಹೇಳ್ಲಿಲ್ಲ. ಹೇಳ್ದೆ ಕೇಳ್ದೆ ಮನೆ ಬಿಟ್ಟೋಗಿರೊ ಈ ಕತ್ತೇಲೌಡಿಗೆ ಹೇಳಿದ್ದು!” ಎಂದು ಕೆಂಗಣ್ಣಿನಿಂದ ಭಾಗ್ಯಳನ್ನು ದುರುಗುಟ್ಟುತ್ತಿದ್ದ. “ಇದೇನು ಹೀಗೆ ಹೇಳ್ತೀರಾ? ಅವಳ ಮನೆಗೆ ಅವಳು ಬಂದಿದ್ದಾಳೆ” ಎಂದದ್ದೇ ತಡ, “ಇದೇನು ಅವಳಪ್ಪನ ಮನೇನಾ? ತನ್ನ ಮನೇಂತಾ ಅವ್ಳ ಎದೆಯಲ್ಲಿದ್ದರೆ ಅಮ್ಮನ ಸಮಾನ ಅತ್ತೆಗೆ ಕೊಡೋಕ್ಕಿಂತ ಜಾಸ್ತಿ ನಿದ್ದೆಮಾತ್ರೆ ಕೊಟ್ಟು ಸಾಯೋ ಹಾಗೆ ಮಾಡ್ತೀದ್ದಳಾ?” ಎಂಬ ರೌದ್ರವತಾರದ ಕೂಗಿನ ಹೊಸ ಆರೋಪಕ್ಕೆ ಸಿದ್ಧಾರ್ಥ ಹಿಮ್ಮೆಟ್ಟಿದ.

“ನೀವು ಕಾಫಿ ಕುಡಿದು, ಹೈವೇ ಪೆಟ್ರೋಲ್ ಬಂಕ್ ಪಕ್ಕ ಇರೋ ಲಾಡ್ಜಿಗೆ ಬನ್ನಿ. ಅಲ್ಲೇ ಪಂಚಾಯಿತಿ ಮಾಡೋಣ. ಹೇಳೋದು ಬಹಳಷ್ಟಿದೆ” ಅಂದ.

ಊರ ಹೊರಗೆ ಹೆದ್ದಾರಿ ಪಕ್ಕ ಭವ್ಯ, ಬಹುಅಂತಸ್ತಿನ ಹೋಟೆಲ್ಲು ಜಿನೇಶನ ಖಾಸಾ ದೋಸ್ತನದು. ಮನೆಯಲ್ಲೇ ಮಾತುಕತೆಯಾಡಿದರೆ, ಕೂಗಾಟ ಇಡೀ ಬೀದಿಗೆ ಕೇಳಿ ಬಹುಸಭ್ಯಸ್ಥರೆನ್ನಿಸಿಕೊಂಡ ತಮ್ಮ ಕಿರೀಟಕ್ಕೆ ಕುಂದು ಬಂದೀತೆಂದು ಇಲ್ಲಿಗೆ ಬರಹೇಳಿದ್ದಾರೆಂದು ಸಿದ್ಧಾರ್ಥ ಊಹಿಸಿದ. ಇನ್ನೂ ಉದ್ಘಾಟನೆಯಾಗದ ಹೊಸಕಟ್ಟಡದ ಬಳಿ ನರಪಿಳ್ಳೆ ಇರಲಿಲ್ಲ. ರಿಸೆಪ್ಶೆನ್ ಕೌಂಟರ್ ಬಳಿ ಕಾಯುತ್ತಿದ್ದ ರೋಹಿತ್ “ಸಾರ್… ಜಿನೇಶ, ಅವರಮ್ಮ ಆಸ್ಪತ್ರೆಯಲ್ಲಿದ್ದಾಳೆಂದು ಭಾರೀ ಗರಂ ಆಗಿದ್ದಾನೆ. ನಮ್ಗೆ ಭಾಗ್ಯಳನ್ನ ಮನೆಗೆ ಸೇರಿಸೋದು ಮುಖ್ಯ. ಆದ್ದರಿಂದ ಅವನೇನೆ ಎಗರಾಡಿದರೂ ಸುಮ್ಮನಿದ್ದು ಬಿಡಿ. ಒಂದು ತಪ್ಪುಮಾತಿಗೂ ಅವನು ಉಲ್ಟಾ ಹೊಡಿಯುವ ಅವಕಾಶಕ್ಕಾಗಿ ಕಾಯ್ತಿರ್ತಾನೆ” ಎಂದ. ಸಿದ್ಧಾರ್ಥನಿಗೆ, ಅವನೇಕೆ ಹಾಗೆ ಹೇಳುತ್ತಿದ್ದಾನೆಂದು ತಿಳಿಯಲಿಲ್ಲ. ಆದರೂ ‘ಆಯಿತು’ ಅಂದ.

ಲಿಫ್ಟಲ್ಲಿ ಮಹಡಿ ಹತ್ತಿ ರೂಮೊಂದಕ್ಕೆ ಬಂದರೆ ಅಲ್ಲಿದ್ದ ಜನರ ಗುಂಪನ್ನು ನೋಡಿ ಸಿದ್ಧಾರ್ಥ ದಂಗಾದ. ರೂಮೊಳಗೆ ಸಂಬಂಧಿಕರು, ಮೂರ್ನಾಲ್ಕು ಗೆಳೆಯರು ಸೇರಿ ಹತ್ತನ್ನೆರಡು ಜನರಿದ್ದರು. ಕಚಪಿಚ ಮಾತಾಡುತ್ತಿದ್ದವರು ಇವರನ್ನು ನೋಡಿದೊಡನೆ ಬಾಯಿಗೆ ಜಿಪ್ ಎಳೆದರು. ಯಾವುದೋ ಕುತಂತ್ರದ ಲೆಕ್ಕಾಚಾರ ಹಾಕಿಯೇ ಅವರುಗಳು ಬಂದಂತೆ ಕಾಣುತ್ತಿತ್ತು. ಕಣ್ಣಿನ ನೋಟಗಳು ವಿನಿಮಯವಾಗುತ್ತಿತ್ತೇ ವಿನಹ ಮಿಕ್ಕಂತೆ ಭೀಕರ ಮೌನ. ಮೂಲೆಯೊಂದರ ಕುರ್ಚಿಯಲ್ಲಿ ಭಾಗ್ಯ ಗುಬ್ಬಚ್ಚಿಯಂತೆ ಮುದುಡಿ ಕೂತಿದ್ದಳು.

ಸ್ವಲ್ಪ ಹೊತ್ತು ನೋಡಿ, ಸಿದ್ಧಾರ್ಥನೇ ಗಂಟಲು ಸರಿಮಾಡಿಕೊಂಡು “ನೋಡಿ ಜಿನೇಶ. ನಿಮ್ ಮೇಲೆ ನಮ್ಗೆ ಬಹಳ ಗೌರವವಿದೆ. ಆದರೆ….” ಎನ್ನುವಷ್ಟರಲ್ಲೇ ಜಿನೇಶ ಕುರ್ಚಿಯಿಂದ ಚಂಗನೆ ಎದ್ದು ನಿಂತು “ಈ ಮನೆಹಾಳೀನಾ ವಹಿಸಿಕೊಂಡು ನೀವು ಬೆಂಗಳೂರಿಂದ ಬರಬಾರದಿತ್ತು. ನೆಮ್ಮದಿಯಾಗಿ ಇದ್ದ ಮನೆಗೆ ಬೆಂಕಿ ಹಚ್ಚಿ ಮಳ್ಳಿಯಂಗೆ ಹೆಂಗೆ ಕುಂತಿದ್ದಾಳೆ…ನೋಡಿ….” ಅಂದ. ಬಾಯಿ ತೆರೆಯಲು ಹೋದ ಸಿದ್ಧಾರ್ಥನಿಗೆ ಎದುರಿಗೆ ಕೂತಿದ್ದ ರೋಹಿತ ಸುಮ್ಮನಿರಲು ಕಣ್ಸನ್ನೆ ಮಾಡಿದ.