ಅಲ್ಲಿಯವರೆಗೂ ಎಲ್ಲವನ್ನೂ ನಿರ್ಲೀಪ್ತರಾಗಿ ನೋಡುತ್ತಿದ್ದ ಡಾಕ್ಟರ್ ಸುಂದರಣ್ಣ ಬಹಳ ನೊಂದು, ಬೇಸರಗೊಂಡರು. ಜಿನೇಶನ ವರ್ತನೆಗೆ ಛೀಮಾರಿ ಹಾಕಿದರು. “ಊರಿಗೆಲ್ಲ ಸಹಾಯ ಮಾಡೋ ನೀನೊಬ್ಬ ಸಭ್ಯಸ್ಥ ಅಂದ್ಕೊಂಡಿದ್ದೆ. ನಾನೀದ್ದೀನಿ, ವಯಸ್ಸಾದ ಹಿರಿಯರಿದ್ದಾರೆ. ಏನು ಕೆಟ್ಟಬಾಯಿನಯ್ಯ ನಿಂದು. ಹೆಣ್ಣು ಅಂತ ಒಂದು ಚೂರು ಗೌರವ ಬೇಡ್ವ! ನಾಚಿಕೆಯಾಗ್ಬೇಕು ನಿಂಗೆ. ನಾನು ಬರಬಾರದಿತ್ತು. ಇರಲಿ, ಸಿದ್ಧಾರ್ಥ ಹೇಳಿದ ಹಾಗೆ ಸಿಗರೇಟು ಸೇದೋ ಅಭ್ಯಾಸದಿಂದ ಒಬ್ಬ ವ್ಯಕ್ತಿಯ ಗುಣವಾಗುಣವನ್ನು ನಿರ್ಧರಿಸಲಾಗುವುದಿಲ್ಲ. ಅವಳಿಗೆ ಸೈಕ್ಯಾಟ್ರಿಸ್ಟ್ ಬಳಿ ಕೌನ್ಸಿಲಿಂಗ್ ಆಗ್ಬೇಕು. ಜೊತೆಗೆ ನಿನಗೂ ಕೂಡ ಕೌನ್ಸಿಲಿಂಗ್ ಬೇಕು. ಅದಕ್ಕೆ ಯಾವ ಡಾಕ್ಟ್ರ ಬಳಿ ಹೋಗ್ಬೇಕೂಂತ ನಂತರ ಹೇಳ್ತೀನಿ. ಈಗ ಮುಖ್ಯ ವಿಷ್ಯ ಅದಲ್ಲ. ಆರೋಪ ಪ್ರತ್ಯಾರೋಪದಿಂದ ಯಾವ ಪ್ರಯೋಜನವಿಲ್ಲ. ನೇರವಾಗಿ ಕೇಳ್ತೇನೆ. ನೇರವಾಗಿ ಉತ್ತರ ಕೊಡು. ನಿಂಗೆ ನಿನ್ನ ಹೆಂಡ್ತೀ ಬೇಕಾ… ಬೇಡ್ವ?…”

ಹಗೆಯ ವಿಷ ಕಾರಿಕೊಳ್ಳಲು ಸಿಕ್ಕ ಅವಕಾಶ ಇಷ್ಟು ಬೇಗ ಕೈತಪ್ಪಿ ಹೋಗುವುದ ಕಂಡು, ಜಿನೇಶ ಮಧ್ಯೆ ಬಾಯಿಹಾಕಿ “ಸಾರ್ … ಇವಳು ದಿನಾ ಬಸದಿಗೋಗಿ ಪುರೋಹಿತನತ್ರ ಚಕ್ಕಂದ ಆಡ್ತಾಳೆ! ಅದಕ್ಕೇನು ಮಾಡೋದು? ಬೇಕಾದ್ರೆ ಆ ಲೋಫರ್ನ ಕರೆಸಿ. ಎಲ್ಲ ವಿಷ್ಯ ಬಯಲಿಗೆ ಬೀಳುತ್ತೆ” ಎಂದ.

ಅಲ್ಲಿಯವರೆಗೂ ಕೇಳಬಾರದ್ದನ್ನೆಲ್ಲ ಕೇಳುತ್ತ ಕೂತ ಭಾಗ್ಯ ಸಹನೆಗೆಟ್ಟು, ಕೋಪದಿಂದ “ಏನೋ… ದೇವ್ರು ನಿಂಗೊಬ್ಬನಿಗೇನಾ ಬಾಯಿ ಕೊಟ್ಟಿರೋದು ಹೊಲಸು ಮಾತಾಡೋಕ್ಕೆ? ತಲೆಕೆಟ್ಟವನೇ ಕೇಳು. ಅದು ಯಾರನ್ನ ಕರೆಸ್ತೀಯೊ ಕರೆಸು. ನಾನು ನೋಡೇ ಬಿಡ್ತೀನಿ. ಇಲ್ಲಿದ್ರೆ ಹುಚ್ಚೇ ಹಿಡಿಯೋದು!” ಎಂದು, ವ್ಯಾನಿಟಿ ಬ್ಯಾಗಿಂದ ಮೊಬೈಲನ್ನು ತೆಗೆದು ಯಾರಿಗೋ ಕರೆಮಾಡುತ್ತ ರೂಮಿಂದ ಬಿರಬಿರನೆ ಹೊರ ನಡೆದಳು.

ಹೋಟೆಲ್ಲಿನ ಹೊರಗೆ ನಿಂತಿದ್ದ ಸಿದ್ಧಾರ್ಥ, ಭಾಗ್ಯ ಹೈವೇ ಕಡೆ ಹೋಗುವುದ ಕಂಡ. ತುಸುದೂರದ ರಸ್ತೆಯ ಬದಿಯಲ್ಲಿ ನಿಂತು ಎಡಬಲ ಯಾರನ್ನೋ ಎದುರು ನೋಡುವಂತೆ ಅತ್ತಿತ್ತ ನೋಡುತ್ತಿದ್ದಳು. ಆಟೋವೊಂದು ಕಂಡು ಕೈ ಮಾಡಿದಳು. ಅದರಿಂದ ಒಬ್ಬ ಬುರ್ಖಾ ಹಾಕಿದ ಮಹಿಳೆ ಕೆಳಗಿಳಿದಳು.

ಇತ್ತ ಹೋಟೆಲ್ ರೂಮನಲ್ಲಿದ್ದವರೆಲ್ಲರೂ ಮುಂದೇನು? ಎಂದು ಮೆಲುದನಿಯಲ್ಲಿ ಚರ್ಚಿಸುತ್ತಿದ್ದರು. ರೂಮಿನ ಕಿಟಕಿಯಿಂದ ಜಿನೇಶನಿಗೆ, ಭಾಗ್ಯ ಸಿಗರೇಟು ಹಚ್ಚಿ ಬುಸ್ ಬುಸ್ ಹೊಗೆ ಬಿಡುತ್ತ, ಕೈಬಾಯಿ ಆಡಿಸುತ್ತ ಬುರ್ಖಾ ತೊಟ್ಟ ಮಹಿಳೆಯ ಹತ್ತಿರ ಮಾತಾಡುವುದು ಕಾಣಿಸುತ್ತಿತ್ತು. ಆ ಬುರ್ಖಾ ಮಹಿಳೆಯ ಮುಖಚರ್ಯೆಯ ಗುರುತು ಸಿಕ್ಕು, ನೆತ್ತಿಯಿಂದ ಪಾದದವರೆಗೂ ಜಿನೇಶ ಬೆವೆತು ಹೋದ.