**ಕ್ಯಾಶಿಯರ್‌ ನಾಗಲಕ್ಷ್ಮಿಯ ಸ್ವಗತ**

ಹಳೆಯ ನೋಟುಗಳು ಹೋಗಿ ಹೊಸ ನೋಟುಗಳು ಬಂದದ್ದೇನೋ ನಿಜ. ಬ್ಯಾಂಕುಗಳನ್ನು ಅವುಗಳನ್ನು ಎಣಿಸೆಣಿಸಿ ಕೊಡುವ ಕ್ಯಾಶಿಯರ್‌ಗಳ ಪಾಡು ಏನಾಗಿದೆ? ಇಲ್ಲಿದೆ ಕ್ಯಾಶಿಯರ್‌ ಒಬ್ಬರ ಸ್ವಗತ.

ನನ್ನ ಹೆಸರು ನಾಗಲಕ್ಷ್ಮೇ, ವಯಸ್ಸು ನಿಮ್ಮ ಗೆಸ್ಸು ಐದು ಪ್ಲಸ್ಸು. ಉದ್ಯೋಗ: ರಾಷ್ಟ್ರೀಕೃತ ಬ್ಯಾಂಕೊಂದರಲ್ಲಿ ಎಸ್‌ಡಬ್ಯೂಒ. ಅಂದ್ರೆ ಸಿಂಗಲ್‌ ವಿಂಡೋ ಅಪರೇಟರ್‌; ವಿಡೋ ಅಲ್ಲಾರಿ ವಿಂಡೋ ನಾನು ಸಿಂಗಲ್ಲೂ ಅಲ್ಲ, ವಿಡೋನೂ ಅಲ್ಲ. ಆದರೂ ಎಲ್ಲಾ ವಯಸ್ಸಿನ ಗಂಡಸರೂ ನನ್ನನ್ನು ಕಂಡ್ರೆ ಹಲ್‌ ಗಿಂಜ್ತಾರೆ. ನನ್‌ ಜತೆ ಮಾತಾಡೋಕೆ ಹಾತೊರೀತಾರೆ. ಅವರನ್ನ ನೋಡಿ ನಾನು ನಕ್ರಂತೂ ಸಂತೋಷದಿಂದ ಕುಣಿದಾಡ್ತಾರೆ. ಯಾಕಂದ್ರೆ ನಾನು ನೋಡೋದಕ್ಕೆ ಅಷ್ಟು ಆಕರ್ಷಕವಾಗಿದೀನಿ. ಯಾವಾಗಲೂ ನಗ್ತಾ ನಗ್ತಾ ಇರ್ತೀನಿ.

ನಮ್ಮ ಶಾಖೆಯಲ್ಲಿ ಎಲ್ಲರ ಹಾಗೆ ನಂಗೂ ನಾಲ್ಕು ತಿಂಗಳಿಗೊಮ್ಮೆ ಕ್ಯಾಶ್‌ಕೌಂಟರ್‌ನಲ್ಲಿ ಡ್ಯೂಟಿ ಬರುತ್ತೆ. ರೊಟೇಶನ್‌ ಪ್ರಕಾರ ಎಲ್ಲರೂ ನಾಲ್ಕು ತಿಂಗಳು ಆ ಕ್ಯೂಟಿ ಮಾಡ್ಲೇಬೇಕು. ಆದರೆ ಉಳಿದವರೆಲ್ಲರು ಅದನ್ನ ತಪ್ಪಿಸಿಕೊಳ್ಳಲಿಕ್ಕೆ ನೋಡ್ತಾರೆ. ಕ್ಯಾಶ್‌ ಡ್ಯೂಟಿ ಇದ್ದಾಗ್ಲೇ ಏನಾದರೂ ನೆಪಹೇಳಿ ರಜೆ ಹಾಕ್ತಾರೆ. ಏನು ಕಾರಣ ಸಿಕ್ಕದೆ ಇದ್ರೆ ಸಿಕ್‌ ಲೀವ್‌ ಹಾಕ್ತಾರೆ. ನಾನು ಹಾಗಲ್ಲ, ಕ್ಯಾಶ್‌ ಕೌಂಟರಿನಲ್ಲಿದ್ರೂ ನಗ್ತಾ ನಗ್ತಾ ಕೆಲಸ ಮಾಡ್ತೀನಿ. ರೆಗ್ಯುಲರ್‌ ಕ್ಯಾಶಿಯರ್‌ ರಜೆ ಹಾಕಿದ್ರೆ, ನನ್ನ ಸರದಿ ಅಲ್ದೆ ಇದ್ರೂ ಕೂಡಾ, ಮ್ಯಾನೇಜರ್‌ ಹೇಳಿದ್ರೆ ಕ್ಯಾಶ್‌ನಲ್ಲಿ ಕೂತ್ಕೋತೀನಿ. ಆಗಲೂ ನಗ್ತೀನಿ.

ಕ್ರಾಶ್‌ಕೌಂಟರಿನ ಹುಡುಗಿಯರ ಮುಖದಲ್ಲಿ ನಗು ಹುಡುಕಿದರೂ ಸಿಗದು. ಅದಕ್ಕೆ ಅಲ್ಲಿ ಹಾಕಿದ್ದಾರೆ ಬೋರ್ಡು ನಗದು ಅಂತ ಯಾರೋ ತಲೆಕೆಟ್ಟ ಕವಿ ಹನಿಗವನ ಬರೆದಿದಾರಂತಲ್ಲ. ಅದನ್ನು ಸುಳ್ಳು ಮಾಡಿದವಳು ನಾನು, ಈ ನಾಗಲಕ್ಷ್ಮೇ.

ಕ್ಯಾಶ್‌ ಕೌಂಟರಿನಲ್ಲಿ ಇರುವವರಿಗೆ ನಗಲು ಆಗೋದಿಲ್ಲ.ತುಂಬಾ ಗಂಭೀರವಾಗಿ ನೋಟು ಎಣಿಸಬೇಕು. ಇಲ್ಲಿದ್ರೆ ಲೆಕ್ಕ ತಪ್ಪುತ್ತೆ ಅಂತಾರೆ. ಅದೆಲ್ಲ ಸುಳ್ಳು, ಈಗ ನೋಟು ಎಣಿಸೋಕೆ ಕಳ್‌ ನೋಟು ಪತ್ತೆ ಮಾಡೋಕೆ ಮೆಷಿನ್‌ಗಳು ಇವೆ. ಟ್ಯಾಲಿ ಮಾಡೋಕೆ ಕಂಪ್ಯೂಟರ್‌ ಇದೆ. ಹೀಗಾಗಿ ನಮ್‌ ಕೆಲಸ ಸುಲಭ ಆಗಿದೆ. ಮನಸ್ಸು ಮಾಡಿದ್ರೆ ನಾವೂ ನಗಬಹುದು.ನಾನು ಕ್ಯಾಶ್‌ಕೌಂಟರಿನಲ್ಲೂ ಎಂದಿನ ಹಾಗೆ ನಗ್ತೀನಿ.

ನಾನು ಯಾವ ಕೌಂಟರಿನಲ್ಲಿ ಕುಳಿತರೂ ಅಲ್ಲಿ ಜನ ಮುತ್ಕೋತಾರೆ. ಕ್ಯಾಶ್‌ನಲ್ಲಿ ಕೂತಿದ್ರೆ ಗಂಡಸರು ಎಟಿಮ್‌ಗೆ ಹೋಗೋದಿಲ್ಲ. ನನ್‌ ಹತ್ರಾನೆ ಬರ್ತಾರೆ. 30000 ರು. ಒಮ್ಮೆಲೆ ಡ್ರಾ ಮಾಡ್ತಿದ್ದ ಗಂಡಸರು. ನಾನು ಕ್ಯಾಶ್‌ನಲ್ಲಿದ್ರೆ ಆರು ಸಲ ಐದೈದು ಸಾವಿರ ಡ್ರಾ ಮಾಡ್ತಾರೆ. ಇದಕ್ಕೆಲ್ಲಾ ಕಾರಣ ನನ್ನ ಚುಂಬಕ ನಗು, ಮೋಹಕ ನಗು. ನಗ್ತಾ ನಗ್ತಾ ನಾನು ಹರಿದ ನೋಟು, ಹಳೆಯ ಕೊಳಕು ನೋಟು ಕೊಟ್ರೂ ಗ್ರಾಹಕರು ಮುಚ್ಕಂಡು ತಂಗೊಂಡು ಹೋಗ್ತಾರೆ. ಅದಕ್ಕೆ ನನ್ನನ್ನ ಕಂಡ್ರೆ ನಮ್‌ ಮ್ಯಾನೇಜರಿಗೆ ತುಂಬಾ ಇಷ್ಟ. ನೀವು ನಾಗಲಕ್ಷ್ಮೇ ಅಲ್ಲ ನಗುಲಕ್ಷ್ಮೇ ಕಣ್ರೀ ಅಂತ ಪೂಸಿ ಹೊಡೀತಿರ್ತಾರೆ. ಓಹ್‌. ಇದೆಲ್ಲಾ ಹಳೆಯ ಕಥೆ.

ಸದಾ ನಗುತ್ತಿದ್ದ ನಾನು ಕಳೆದ ಒಂದು ತಿಂಗಳಲ್ಲಿ ಸಂಪೂರ್ಣ ಬದಲಾಗಿದ್ದೇನೆ. ನಗು ಅಂದ್ರೆ ಏನು ಅನ್ನುವುದೇ ನನಗೆ ಮರೆತು ಹೋಗಿದೆ. ಇಷ್ಟುದಿನ ಮನೆಯಲ್ಲಿ ಕೆಟ್ಟ ಗಂಡನ, ಅತ್ತೆ ಮಾವನ ಕಾಟದಿಂದ ಅಳುತ್ತಿದ್ದ ನಾನು, ಆ ನೋವು ಮರೆಯಲು ಬ್ಯಾಂಕಿನಲ್ಲಿ ಕೆಲಸ ಮಾಡುವಾಗ ನಗುತ್ತಿದ್ದೆ. ಈ ಮೋದಿಯಿಂದಾಗಿ ಈಗ ಅದಕ್ಕೂ ಕಲ್ಲು ಬಿದ್ದಿದೆ. ಗ್ರಾಹಕರಿಗೆ ಅವರು ಕೇಳಿದಷ್ಟು ದುಡ್ಡು, ಚ್ಲಿಲರೆ ಕೊಡಲಾಗದೆ ಅವರಿಂಗ ಬೈಗಳು ತಿನ್ನುವ ಪರಿಸ್ಥಿತಿ ಬಂದಿದೆ. ಈಗ ನಾನು ಕಷ್ಟಪಟ್ಟು ನಕ್ಕರೂ ಜನ ನಗಲ್ಲ. ಅಮ್ಮಾ, ತಾಯಿ, ನಿನ್ನ ನಗು ಬೇಡ. ನಗದು ಕೊಡು ಅಂತಾರೆ. ಕರೆನ್ಸಿ ಚೆಸ್ಟ್‌ನಿಂದ ದುಡ್ಡು ಬಾರದಿದ್ದರೆ ನಾನು ಎಲ್ಲಿಂದ ಕೊಡ್ಲಿ?