**ಬೀರ ಮೇಲಿನ ಗುಳ್ಳೆ**

ಕೆಲಸ ಮಾಡುವಾಗಲೆಲ್ಲ ಮುಗುಮ್ಮನೇ ಇರುವುದಕ್ಕಾಗುವುದಿಲ್ಲ. ಕೆಲವರು ತಾವಾಗಿ ಹಾಸ್ಯ ಮಾಡುತ್ತಾ ಕೆಲಸವನ್ನು ಹಗುರ ಮಾಡಿಕೊಂಡರೆ ಇನ್ನು ಕೆಲವೊಮ್ಮೆ ಸಂದರ್ಭಗಳೇ ನಗೆಯುಕ್ಕಿಸುತ್ತವೆ. ಬ್ಯಾಂಕ್‌ ಉದ್ಯೋಗದಲ್ಲಿ ಎದುರಾದ ಇಂತಹ ಪ್ರಸಂಗಗಳ ಮಾಲೆ ಇದು.

ಖ್ಯಾತ ಚಲನಚಿತ್ರ ನಿರ್ದೇಶಕ ಯೋಗರಾಜ ಭಟ್ಟರ ಹೊಸ ಸಿನಿಮಾದ ಹೆಸರು ದನ ಕಾಯೋನು. ಅವರೇನಾದರೂ ಬ್ಯಾಂಕಿನವರ ಬಗ್ಗೆ ಸಿನಿಮಾ ಮಾಡಿದರೆ ಅದಕ್ಕೆ ಧನ ಕಾಯೋರು ಅಂತ ಹೆಸರಿಡಬಹುದು. ಏಕೆಂದರೆ, ಬ್ಯಾಂಕಿನಲ್ಲಿ ನಾವು ಮಾಡೋ ಕೆಲಸ ಇನ್ನೊಬ್ಬರ ಹಣವನ್ನು ನಮ್ಮದು ಎನ್ನುವಂತೆ ರಕ್ಷಣೆ ಮಾಡುವುದು. ಸರಕಾರಿ ಬ್ಯಾಂಕುಗಳಲ್ಲಿ ಗ್ರಾಹಕರಿಗೆ ನಗುಮೊಗದ ಸೇವೆ ನೀಡಬೇಕೆಂಬ ನಿಯಮವಿದೆ. ಆದರೆ, ಅಲ್ಲಿ ಹೆಚ್ಚಾಗಿ ಕಂಡುಬರುವುದು ನಗು ಮುಗಿದ ಸೇವೆ ಕ್ಯಾಶ್‌ ಕೌಂಟರಿನಲ್ಲಿರುವ ಯುವತಿ ನಗು ನಗುತ್ತ ದುಡ್ಡು ಕೊಡಬೇಕೆಂದು ನೀವು ನಿರೀಕ್ಷಿಸುವುದು ತಪ್ಪಲ್ಲ. ಆದರೆ, ಹಾಗೆ ಮಾಡುವುದು ಕಷ್ಟ. ನಗುನಗುತ್ತಾ ನಿಮಗೆ 1000 ರೂ. ಹೆಚ್ಚು ಹಣ ಕೊಟ್ಟರೆ, ನೀವು ನಗುನಗುತ್ತಾ ತೆಗೆದುಕೊಂಡು ಹೋಗುತ್ತೀರಿ. ದಿನದ ಕೊನೆಯಲ್ಲಿ ಕ್ಯಾಶ್‌ ಟ್ಯಾಲಿ ಮಾಡುವಾಗ 1000 ರೂ ಶಾರ್ಟ್‌ ಆಗುತ್ತದೆ. ಅದನ್ನು ಕ್ಯಾಶ್‌ನಲ್ಲಿ ಕುಳಿತವಳು ಕೈಯಿಂದ ಕಟ್ಟಬೇಕು.ಹೀಗಾಗಿ ಆಕೆ ಸದಾ ಗಂಭೀರವಾಗಿಯೇ ಇರುತ್ತಾಳೆ. ಕ್ಯಾಶ್‌ ಎಂಬ ಇಂಗ್ಲಿಷ್‌ ಶಬ್ದಕ್ಕೆ ಕನ್ನಡದಲ್ಲಿ ನಗದು ಎಂದು ಹೇಳುವುದು ಅತ್ಯಂತ ಅರ್ಥಪೂರ್ಣ. ಆದ್ದರಿಂದಲೇ ನಾನು ಬಹಳ ಹಿಂದೆಯೇ ಬರೆದಿದ್ದೆ

ಕ್ಯಾಶ್‌ ಕೌಂಟರಿನ ಯುವತಿಯ ಮುಖದಲ್ಲಿ ನಗು ಹುಡುಕಿದರೂ ಸಿಗದು ಅದಕ್ಕೆ ಅಲ್ಲಿ ಹಾಕಿದ್ದಾರೆ ಬೋರ್ಡು ನಗದು ಹಾಸ್ಯ ಭಾಷಣ ಮಾಡಲು ಹೋದಾಗಲೆಲ್ಲ ಬಹಳಷ್ಟು ಜನ ನನ್ನ ಬಳಿ ಕೇಳುವ ಪ್ರಶ್ನೆ, ಬ್ಯಾಂಕಿನಲ್ಲಿ ಕೆಲಸ ಮಾಡುವ ನೀವು ಹೇಗೆ ಹಾಸ್ಯ ಕವಿಕವಿತೆ ಬರೆಯುತ್ತೀರಿ? ನಿಜ. ಬೆಳಗಿನಿಂದ ಸಂಜೆಯವರೆಗೆ ಚೆಕ್ಕು, ಕ್ಯಾಶು, ಡಿಡಿ, ರಿಕವರಿ, ಎನ್‌ಇಎಸ್‌ಟಿ, ಆರ್‌ಟಿಜಿಎಸ್‌, ಸರ್ವರ್‌ ಡೆಡ್‌, ಸರ್ವರ್‌ ಸ್ಲೋ, ಕ್ಯಾಶ್‌ ಶಾರ್ಟೇಜ್‌ ಎಂದು ಬ್ಯಾಂಕಿನ ಲೋಕದಲ್ಲೇ ಮುಳುಗಿರುವ ನಾವು, ಮನೆಗೆ ಬಂದ ನಂತರವೂ ಅದೇ ಗುಂಗಿನಲ್ಲೇ ಇರುತ್ತೇವೆ. ರಾತ್ರಿ ಹೊತ್ತು ಆಕಾಶ ನೋಡಿದರೆ ಅಲ್ಲೂ ನಮಗೆ ಒಂದು ಬ್ಯಾಂಕೇ ಕಾಣುತ್ತದೆ. ಚಂದ್ರ ಕ್ಯಾಶಿಯರ್‌ನಂತೆ ಕಾಣುತ್ತಾನೆ.

ಆಕಾಶದ ಬ್ಯಾಂಕಿನಲ್ಲಿ ಕ್ಯಾಶಿಯರ್‌ ಚಂದ್ರು ಕೂತಿದ್ದಾನೆ ಕೈ ಚೆಲ್ಲಿ ಎಷ್ಟು ಎಣಿಸಿದರೂ ಆಗುತ್ತಿಲ್ಲ ನಕ್ಷ್ರಗಳ ಲೆಕ್ಕ ಟ್ಯಾಲಿ ಬ್ಯಾಂಕ್‌ ನೌಕರರ ವೃತ್ತಿ ಏಕತಾನತೆಯಿಂದ ಕೂಡಿರುತ್ತದೆ. ಸದಾ ಚೆಕ್ಕು ಡಿಡಿ, ಕ್ಯಾಶ್‌ ಅನ್ನುತ್ತಾ ಗಾಣದ ಎತ್ತಿನಂತೆ ದುಡಿಯುವ ನಮಗೆ, ರಜೆ ಹಾಕಿ ಪ್ರವಾಸಕ್ಕೆ ಹೋದಾಗಲೂ ಬ್ಯಾಂಕ್‌ ಭೂತದ ಕಾಟ ತಪ್ಪುವುದಿಲ್ಲ. ಹಲವು ವರ್ಷಗಳ ಹಿಂದೆ ರೈಲಿನಲ್ಲಿ ಉತ್ತರ ಭಾರತ ಪ್ರವಾಸಕ್ಕೆ ಹೋಗಿದ್ದಾಗ ನನ್ನ ದಿನಚರಿಯಲ್ಲಿ ಹೀಗೆ ಬರೆದಿದ್ದೆ: ಬ್ಯಾಂಕ್‌ ಜೀವನದ ಏಕತಾನದಿಂದ ರೋಸಿ ಹೋಗಿ ಎಲ್ಲ ಮರೆತು ಹಾಯಾಗಿ ಸುತ್ತಾಡಿ ಬರೋಣವೆಂದು ರೈಲು ಹತ್ತಿದರೆ ಅಲ್ಲೂ ಅದೇ ಸೊಲ್ಲು ಚೆಕ್‌ಬುಕ್‌, ಚೆಕ್‌ ಬುಕ್ ಹೀಗಿದ್ದರೂ ಕೂಡಾ ನನಗೆ ಬ್ಯಾಂಕಿನ ವೃತ್ತಿ ಜೀವನದ ಹಲವು ಹಾಸ್ಯ ಕವನಗಳಿಗೆ, ನಗೆ ಲೇಖನಗಳಿಗೆ ವಸ್ತುವನ್ನು ನೀಡಿದೆ. ಸಾಲ ವಸೂಲಿ ಅಥವಾ ರಿಕವರಿಯ ಡಿಟ್ಟ್ಟy ಎಲ್ಲರಂತೆ ನನ್ನನ್ನೂ ಕಾಡಿದೆ. ಕೊಟ್ಟವ ಕೋಡಂಗಿ ಇಸ್ಕೊಂಡವ ವೀರಭದ್ರ ಎಂಬ ಗಾದೆಯಂತೆ ನಾನೂ ಸಾಲ ಕೊಟ್ಟು ಕೋಡಂಗಿಯಾಗಿದ್ದೆನೆ. ಆದರೂ, ಅಳು ನುಂಗಿ ನಗಬೇಕು ಎಂಬ ತತ್ವದಂತೆ ಆ ಬಗ್ಗೆ ಹಾಸ್ಯ ಚುಟುಕುಗಳನ್ನು ಬರೆದು ಹಗುರಾಗಲು ಪ್ರಯತ್ನಿಸುತ್ತೇನೆ.