ಜೋಕ್‌ ಮಾಡಿದರೆ ಜೋಕೆ ಅನ್ನುವ ಜೋಕಾತೀತರು

ಜುಲೈ 1 ವಿಶ್ವ ಜೋಕ್‌ ದಿನ. ಕ್ಯಾಲೆಂಡರ್‌ ವರ್ಷದ ಉತ್ತರಾರ್ಧ ಆರಂಭವಾಗುವ ಈ ದಿನವನ್ನು ಜೋಕ್‌ ಅಥವಾ ಹಾಸ್ಯವನ್ನು ಹಂಚಿಕೊಳ್ಳುವ ಮೂಲಕ ಆನಂದದಿಂದ ಕಳೆಯಬೇಕೆಂಬುದು ಇದರ ಉದ್ದೇಶ. ಆದರೆ ನನಗೆ ಜುಲೈ 1 ಜೋಕ್‌ ದಿನ ಅಂತ ಕೇಳಿದಾಗಿನಿಂದ ವಿಪರೀತ ಚಿಂತೆ, ಮಂಡೆ ಬಿಸಿ. ಕರೊನಾದ ಕರಿನೆರಳು ವಿಶ್ವವನ್ನೇ ವ್ಯಾಪಿಸಿರುವಾಗ ಜನರನ್ನು ಜೋಕ್‌ ಮಾಡಿ ನಗಿಸುವುದು ಹೇಗೆ? ಎಂಬುದೇ ನನ್ನ ಚಿಂತೆಗೆ ಕಾರಣ. ನಗಿಸುವುದು ಹೇಗೆಂಬ ನನ್ನ ಚಿಂತೆಗೆ ಇನ್ನೊಂದು ಕಾರಣ ಜೋಕುಗಳನ್ನು ಜೋಕಾಗಿ ಸ್ವೀಕರಿಸದೆ, ಈ ರೀತಿ ಜೋಕ್‌ ಮಾಡಿದರೆ ಜೋಕೆ, ಹುಷಾರ್‌ ಎಂದು ಬೆದರಿಸುವವರ ಉಪಟಳ ಹೆಚ್ಚಾಗುತ್ತಿರುವುದು.

ಎಲ್ಲರಿಗೂ ತಿಳಿದಿರುವಂತೆ ಹಾಸ್ಯದ ಅಧಿದೇವತೆ ಗಣಪತಿ. ಆದ್ದರಿಂದ ಆತನ ಸೋದರ ಬರೀ ಕುಮಾರನಾದರೆ ಗಣೇಶನನ್ನ ಜೋಕುಮಾರ ಅನ್ನಬಹುದು ಪುರಾಣದಲ್ಲಿ ಉಲ್ಲೇಖಿಸಿದ ಗಣಪತಿಯ ಹೆಸರುಗಳಾದ ವಕ್ರತುಂಡ, ಲಂಬೋದರ, ಶೂರ್ಪಕರ್ಣ ಮುಂತಾದವುಗಳನ್ನು ಕನ್ನಡದಲ್ಲಿ ಹಲ್ಲುಮುರುಕ, ಡೊಳ್ಳು ಹೊಟ್ಟೆಯವ, ಗೆರಸಿ ಕಿವಿಯವ ಅಂತ ಬರೆದರೆ ಈಗ ಕೆಲವು ಭಕ್ತರ ಕಣ್ಣು ಕೆಂಪಾಗುತ್ತದೆ. ನೀವು ನಮ್ಮ ದೇವರನ್ನು ಮಾತ್ರ ತಮಾಷೆ ಮಾಡುತ್ತೀರಿ. ಬೇರೆಯವರ ದೇವರ ಬಗ್ಗೆ ಹಾಸ್ಯ

ಡೆಂಡಿರಾಜ್‌ ಮಾಡುವುದಿಲ್ಲ ಎಂದೆಲ್ಲ ತಕರಾರು ತೆಗೆಯುತ್ತಾರೆ. ಹೀಗಾಗಿ ದೇವರ ತಂಟೆಗೆ ಹೋಗದೆ. ಆತನಿಗೆ ದೂರದಿಂದಲೇ ಆನ್‌ಲೈನ್‌ ನಮಸ್ಕಾರ ಮಾಡುವುದು ಒಳ್ಳೆಯದು. ಗಣನಾಯಕನನ್ನು ಬಿಟ್ಟರೆ ಹಾಸ್ಯಕ್ಕೆ ಹೆಚ್ಚಾಗಿ ತುತ್ತಾಗುವವರು ಜನನಾಯಕರು. ಅವರಲ್ಲಿ ಹೆಚ್ಚಿನವರು ಗಣನಾಯಕನ ಹಾಗೆ ಶುಕ್ಲಾಂಬರಧರರು ಮತ್ತು ಲಂಬೋದರರು ಗಣನಾಯಕನಿಗೆ ಗರಿಕೆ ಪ್ರಿಯವಾದರೆ ಕೆಲವು ಜನನಾಯಕರು ಗೊರಕೆ ಪ್ರಿಯರು. ಕರೊನಾ ಬರುವುದಕ್ಕಿಂತ ಮೊದಲು ಪ್ರಸಿದ್ಧ ದೇವಾಲಯಗಳಲ್ಲಿ ದೇವರ ದರ್ಶನ ಮಾಡಲು ಗಂಟೆಗಟ್ಟಲೆ ಮೈಲುದ್ದದ ಸರತಿಸಾಲಲ್ಲಿ ನಿಲ್ಲಬೇಕಾಗುತ್ತಿತ್ತು. ಕರೊನಾದ ಕೃಪೆಯಿಂದ ಈಗ ಆ ಲೈನಿನ ಬದಲು ಆನ್‌ ಲೈನಲ್ಲೇ ದೇವರ ದರ್ಶನ ಮಾಡಿ, ಕಾಣಿಕೆಯನ್ನೂ ಆನ್‌ ಲೈನಲ್ಲೇ ನೀಡುವ ಅವಕಾಶ ಸಿಕ್ಕಿದೆ.

ನಮ್ಮ ಜನನಾಯಕರು ತಮ್ಮ ನಡೆ ನುಡಿಗಳಿಂದ ಹಾಸ್ಯಕ್ಕೆ ಬೇಕಾದಷ್ಟು ಸಾಮಗ್ರಿ ಒದಗಿಸುತ್ತಾರೆ. ತಮ್ಮ ಬಗ್ಗೆ ಯಾರಾದರೂ ಹಾಸ್ಯ ಮಾಡಿದರೆ ತಲೆಕೆಡಿಸಿಕೊಳ್ಳುವುದಿಲ್ಲ. ಆದರೆ ಅವರ ಅಂಧ ಭಕ್ತರದ್ದೇ ಸಮಸ್ಯೆ. ರಾಹುಲ್‌, ಸಿದ್ದು, ಡಿಕೆಶಿ ಬಗ್ಗೆ ಹಾಸ್ಯ ಮಾಡಿದರೆ ಕೈ ಪಕ್ಷದ ಕಾರ್ಯಕರ್ತರು ರೇಗಿ ಮೈಮೇಲೆ ಬರುತ್ತಾರೆ. ಮೋದಿ, ಶಾ, ಬಿಎಸ್‌ವೈ ಬಗ್ಗೆ ಜೋಕ್‌ ಮಾಡಿದರೆ ಕಮಲ ಪಕ್ಷದ ಅಭಿಮಾನಿಗಳು ಅಮಲೇರಿದವರಂತೆ ಬಯ್ಯುತ್ತಾರೆ. ಹಿಂದಿನ ಕಾಲವೇ ಚೆನ್ನಾಗಿತ್ತು. ರಾಜಮಹಾರಾಜರು ಹಾಸ್ಯ ಮಾಡಿಲಿಕ್ಕೆಂದೇ ತಮ್ಮ ಆಸ್ಥಾನದಲ್ಲಿ ವಿದೂಷಕರಿಗೆ ಆಶ್ರಯ ನೀಡುತ್ತಿದ್ದರು. ವಿದೂಷಕರು ರಾಜರ ಮೇಲೂ ಹಾಸ್ಯ ಮಾಡಬಹುದಾದ ಮುಕ್ತ ವಾತಾವರಣ ಇರುತ್ತಿತ್ತು. ಈ ಪ್ರಜಾಪ್ರಭುತ್ವದ ಕಾಲದಲ್ಲಿ ದೇವರು ಮತ್ತು ನಾಯಕರು ಜೋಕಾತೀತರಾಗುತ್ತಿದ್ದಾರೆ. ಇದೇ ದೊಡ್ಡ ಜೋಕಲ್ಲವೆ?