ಮನೆಯೊಳಗೆ ಕೂರೋಣ, ನಾಶವಾಗಲಿ ಕರೊನಾ

ಏಪ್ರಿಲ್‌ ಒಂದು ಮೂರ್ಬರ ದಿನಾಚರಣೆ. ನಮ್ಮನ್ನು ನೋಡಿ ನಾವು ನಗುವ, ಅದಾಗದಿದ್ದರೆ ಇನ್ನೊಬ್ಬರ ಮೂರ್ಬತನವನ್ನು ಕಂಡು ಹಲ್ಲು ಕಿಸಿಯುವ ದಿನ. ಈ ಬಾರಿ ಕರೊನಾ ಲಾಕ್‌ಡೌನ್‌ನಿಂದಾಗಿ ಅದು ಸಾಧ್ಯವಿಲ್ಲ. ಮೂರ೯ರ ದಿನದಂದು ಮನೆಯೊಳಗೇ ಇದ್ದುಕೊಂಡು ಗಂಡ ತನ್ನ ಹೆಂಡತಿಯನ್ನು, ಹೆಂಡತಿ ತನ್ನ ಗಂಡನನ್ನು ನೋಡಿ ನಗಬೇಕಾದ ಅನಿವಾರ್ಯತೆ ಬಂದಿದೆ.

ನೀವೇಕೆ ಇನ್ನೂ ಕರೊನಾದ ಕುರಿತು ಲೇಖನ ಬರೆದಿಲ್ಲ? ನಿಮಗೆ ಕರೊನಾದ ಬಗ್ಗೆ ಪ್ಯಾರ್‌ ಇಲ್ಲವೆ? ಅಥವಾ ಇಡೀ ವಿಶ್ವವೇ ಬೆಚ್ಚಿಬೀಳುವಂತೆ ಮಾಡಿರುವ ಈ ಮಹಾಮಾರಿಯ ಕುರಿತು ಬರೆಯಲು ಭಯವೆ?' ಎಂದು ಓದುಗ ಮಿತ್ರರೊಬ್ಬರು ಕೇಳಿದ್ದಾರೆ. ಕರೊನಾದ ಬಗ್ಗೆ ಸಾಮಾಜಿಕ ಮಾಧ್ಯಮದಲ್ಲಿ ಬರುತ್ತಿರುವ ಮಾಹಿತಿಗಳನ್ನು ನೋಡಿದಾಗ, ಸುದ್ದಿಗಳನ್ನು ವೀಕ್ಷಿಸಿದಾಗ ಯಾರಿಗೇ ಆದರೂ ಅಂಜಿಕೆ ಆಗಲೇಬೇಕು. ನಿಜ ಹೇಳಬೇಕೆಂದರೆ ನಾನೂ ಹೆದರಿದ್ದೇನೆ. ಆದರೆ ಪ್ಯಾನಿಕ್‌ ಆಗಿಲ್ಲ. ಅದರ ಬದಲು ಸಾಧ್ಯವಾದಷ್ಟು ದಿನ 'ಕರೊನಾ ಪ್ಯಾರ್‌ ಹೈ' ಅನ್ನುತ್ತ ನಗುನಗುತ್ತಲೆ ಕಠೊನಾ ಸವಾಲನ್ನು ಎದುರಿಸಬೇಕೆಂದು ನಿರ್ಧರಿಸಿದ್ದೇನೆ.

ಇಂದಿರಾ ಗಾಂಧಿ ತುರ್ತಪರಿಸ್ಥಿತಿ ಘೋಷಿಸಿ ತನ್ನ ವಿರೋಧಿಗಳನ್ನು ಜೈಲಿಗೆ ಹಾಕಿದಾಗ ಕವಿ ಚಂಪಾ ಅದನ್ನು ಪ್ರತಿಭಟಿಸಲು ತಮಾಷೆಯಾಗಿ ಕವನಗಳನ್ನು ಬರೆದಿದ್ದರು. ನಂತರ ಅವುಗಳನ್ನೆಲ್ಲ ಸೇರಿಸಿ ತುರ್ತಿನ ಗುರ್ತಗಳು ಎಂಬ ಸಂಕಲನವನ್ನೇ ತಂದಿದ್ದರು. ಈಗ ಕರೊನಾ ಜನರನ್ನು ಗೃಹಬಂಧನದಲ್ಲಿ ಇರಿಸಿರುವುದರಿಂದ ಕವಿಗಳು ಅದರ ವಿರುದ್ಧ ಕವನ ಬರೆಯಲು ಇದು ಸಕಾಲ. ನಾನು ಈಗಾಗಲೇ ಕರೊನಾದ ಬಗ್ಗೆ ಒಂದು ಡಜನ್‌ಗೂ ಹೆಚ್ಚು ಹನಿಗವನಗಳನ್ನು ಬರೆದಿದ್ದೇನೆ. ಈ ಲಾಕ್‌ಡೌನ್‌ ಶುರುವಾಗುವುದಕ್ಕಿಂತ ಮೊದಲೇ, ಶಿವರಾತ್ರಿಯ ಸಂದರ್ಭದಲ್ಲಿ ನಾನು ಆ ಪರಶಿವನ ಹತ್ತಿರ ಹೀಗೆ ಪ್ರಾರ್ಥಿಸಿದ್ದೆ ಈ ಬಾರಿ ನಿನ್ನ ಬಳಿ ಬೇರೆ ಏನನ್ನೂ ಬೇಡುವುದಿಲ್ಲ ಓ ಈಶ್ವರ ಕಾಪಾಡು ನಿನ್ನ ಭಕ್ತ ಜನರನ್ನು ಬರದಂತೆ ಕರೊನಾ ಜ್ವರ.

ಶಿವನಿಗೆ ನನ್ನ ಮೊರೆ ಕೇಳಿಸಲಿಲ್ಲ. ಕರೊನಾ ಪೀಡಿತರ ಸಂಖ್ಯೆ ಏರುತ್ತಲೇ ಇದೆ. ನಾನೂ ಅದರ ಬಗ್ಗೆ ಕವನ ಬರೆಯುತ್ತಲೇ ಇದ್ದೇನೆ. ಲಾಕ್‌ಡೌನ್‌ ಮುಗಿಯುವುದರೊಳಗೆ ಕರೊನಾದ ಕುರಿತು ಇನ್ನಷ್ಟು ಹನಿಗವನಗಳನ್ನು ಬರೆದು ಕರೊನಾ ಹನಿಗಳು ಎಂಬ ಸಂಕಲನವನ್ನೇ ಪ್ರಕಟಿಸಿದರೆ ಹೇಗೆ? ಊಹೂಂ, ಆ ಶೀರ್ಷಿಕೆ ಬೇಡ. ಪುಸ್ತಕವನ್ನು ಮುಟ್ಟಿದರೆ ಇದರ ಹನಿಗಳ ಮೂಲಕ ಕರೊನಾ ಹರಡಬಹುದೆಂದು ಸರ್ಕಾರ ಪುಸ್ತಕವನ್ನು ಮುಟ್ಟುಗೋಲು ಹಾಕಬಹುದು. ಮೊದಲೇ ಕವನ ಎಂದರೆ ತಲೆನೋವು. ಎಂದು ಹೆದರುವವರು 'ಕರೊನಾ ಹನಿಗಳು' ಎಂಬ ಶೀರ್ಷಿಕೆಯನ್ನು ಕಂಡು ಇನ್ನಷ್ಟು ಕಂಗಾಲಾಗಬಹುದು. ಬೇರೆ ಏನಾದರೂ ಯೋಚಿಸೋಣ. ಕರೊನಾ ಜನ್ಮತಾಳಿದ್ದು ಚೀನಾ ದೇಶದಲ್ಲಿ. ಅದರ ಪ್ರಧಾನ ಲಕ್ಷಣ ಕೆಮ್ಮು. ಆದ್ದರಿಂದ ಕರೊನಾ ಕುರಿತ ಕವನ ಸಂಕಲನಕ್ಕೆ 'ಕೆಮ್‌ಬಾವುಟ' ಎಂಬ ಶೀರ್ಷಿಕೆ ಚೆನ್ನಾಗಿ ಒಪ್ಪುತ್ತದೆ. ಆದರೆ ಒಂದು ಸಮಸ್ಯೆ. ಕೆಂಬಾವುಟ ನಮ್ಮ ಚಿಹ್ನೆ ಎಂದು ಕಮ್ಯುನಿಷ್ಟರು ತಕರಾರು ತೆಗೆಯಬಹುದು.