ರೋಮ್‌ ನಗರ ಹೊತ್ತಿ ಉರಿಯುತ್ತಿರುವಾಗ ನೀರೋ ಪಿಟೀಲು ನುಡಿಸುತ್ತಿದ್ದನಂತೆ. ನಿಮ್‌ ಕತೆ ಹಾಂಗೆ ಆಯ್ತು ಕಾಣಿ. ಈ ರೀತಿಯಾಗಿ ರೂಮಿನೊಳಗೆ ಕುಳಿತು ಕರೊನಾ ಕುರಿತು ಕವಿತೆ ಬರೆಯುತ್ತಿದ್ದ ಈ ಡುಂಡಿರಾಜನನ್ನು ರೋಮಿನ ಆ ಮೂರ್ಜ ರಾಜನಿಗೆ ಹೋಲಿಸಿ ಟೀಕಿಸಿದ್ದು ಇನ್ನಾರೂ ಅಲ್ಲ. ನಮ್ಮ ಮನೆಯಲ್ಲೇ ಇರುವ ವಿಮರ್ಶಕಿ, ನನ್ನ ಹೆಂಡತಿ ಭಾರತಿ ರೋಮ್‌ ನಗರದ ಕಟ್ಟಡಗಳಿಗೆ ಬೆಂಕಿ ಬಿದ್ದಾಗ ಚಕ್ರವರ್ತಿ ನೀರೊ, ಮರಳೋ ನೀರೋ ಹಾಕಿ ನಂದಿಸುವ ಬದಲು ತನ್ನ ಪಾಡಿಗೆ ತಾನು ಪಿಟೀಲು ಕುಯ್ಯುತ್ತಾ ಕುಳಿತಿದ್ದರೆ ಅದು ತಪ್ಪು ಎಂಬುದನ್ನು ನಾನೂ ಒಪ್ಪುತ್ತೇನೆ. ಆದರೆ ಸತ್ಯ ಸಂಗತಿಯೆಂದರೆ ರೋಮ್‌ ನಗರದಲ್ಲಿ ಮಹಾ ಅಗ್ನಿದುರಂತ ಸಂಭವಿಸಿದಾಗ ಪಿಟೀಲನ್ನು ಇನ್ನೂ ಕಂಡುಹಿದಿದಿರಲಿಲ್ಲ. ಅದು ಬಳಕೆಗೆ ಬಂದದ್ದು ಆ ಘಟನೆಯಾಗಿ ಸುಮಾರು 1500 ವರ್ಷಗಳ ನಂತರ. ಅಂದಮೇಲೆ ನೀರೊ ಪಿಟೀಲು ನುಡಿಸಿದ್ದು ಸುಳ್ಳು ಎಂದಾಯಿತು. ರೋಮ್‌ ನಗರ ಹೊತ್ತಿ ಉರಿಯುತ್ತಿರುವಾಗ ನೀರೊ ಪಿಟೀಲು ನುಡಿಸುತ್ತಿದ್ದ ಅನ್ನುವುದು ಸಂಕಷ್ಟದ ಸಂದರ್ಭದಲ್ಲಿ ಬೇಜವಾಬ್ದಾರಿತನದಿಂದ ವರ್ತಿಸುವುದಕ್ಕೆ ಒಂದು ರೂಪಕವಷ್ಟೆ.

ಏನೇ ಇರಲಿ. ಕರೊನಾದ ಬಗ್ಗೆ ತಮಾಷೆ ಮಾಡುವವರೆಲ್ಲ ಪರಿಸ್ಥಿತಿಯ ಗಂಭೀರತೆಯನ್ನು ಅರಿಯದವರು ಎಂದು ಭಾವಿಸಬಾರದು. ಹಾಸ್ಯ, ವ್ಯಂಗ್ಯ, ವಿಡಂಬನೆಗಳ ಮುಖಾಂತರವೂ ಕರೊನಾದ ಬಗ್ಗೆ ಜನಜಾಗೃತಿ ಮೂಡಿಸಬಹುದು. ಉದಾಹರಣೆಗೆ ನನಗೆ ವಾಟ್ಸಾಪ್‌ನಲ್ಲಿ ಬಂದ ಈ ನಾಲ್ಕು ಸಾಲು ಓದಿ. ಬರೆದದ್ದೆಲ್ಲ ಕವನವಲ್ಲ ಕೆಮ್ಮಿದ್ದೆಲ್ಲ ಕರೊನವಲ್ಲ

ಇದನ್ನು ರಚಿಸಿದವರು ಹಾಸ್ಯದ ಧಾಟಿಯಲ್ಲಿ ಕವನ ಮತ್ತು ಕರೊನಾ ಎರಡರ ಕುರಿತು ಸತ್ಯ ಸಂಗತಿಯನ್ನು ತುಂಬ ಚುಟುಕಾಗಿ, ಆದರೆ ಅತ್ಯಂತ ಪರಿಣಾಮಕಾರಿಯಾಗಿ ಹೇಳಿದ್ದಾರೆ. ಯಾರೋ ಕೆಮ್ಮುತ್ತಿದ್ದಾರೆ ಅಂದಾಕ್ಷಣ ಅದು ಅನಾರೋಗ್ಯದ ಲಕ್ಷಣ ಅಂದುಕೊಳ್ಳಬಾರದು. ಆರೋಗ್ಯವಂತರೂ ಕೆಲವೊಮ್ಮೆ ಬೇರೆ ಬೇರೆ ಕಾರಣಕ್ಕೆ ಕೆಮ್ಮುತ್ತಾರೆ. ಸರ್ಕಾರಿ ಕಚೇರಿಗೆ ಹೋದಾಗ ನಮ್ಮನ್ನು ತಲೆಯೆತ್ತಿ ನೋಡದೆ ಮೊಬೈಲ್‌ ವೀಕ್ಷಣೆಯಲ್ಲಿ ಮುಳುಗಿರುವ ಉದ್ಯೋಗಿಯ ಗಮನ ಸೆಳೆಯಲು ಕೆಮ್ಮುವುದೂ ಒಂದು ವಿಧಾನ. ಗಂಡ ಅವನ ತಾಯಿಯ ಹತ್ತಿರ ಮಾತನಾಡುತ್ತಿರುವಾಗ ಹೆಂಡತಿ ಕೆಮ್ಮಿದರೆ ಮಾತನಾಡಿದ್ದು ಸಾಕು ಎಂದು ಅರ್ಥ. ವಯಸ್ಸಾಗಿ ಹಾಸಿಗೆ ಹಿಡಿದು ಕೆಮ್ಮುತ್ತಾ ಇರುವ ವೃದ್ಧರು ಮೌನವಾಗಿದ್ದರೆ ಮನೆಯಲ್ಲಿರುವ ಕಿರಿಯರಿಗೆ ಅನುಮಾನವಾಗುತ್ತದೆ. ಹೀಗಾಗಿ ಅವರು ತಾವಿನ್ನೂ ಬದುಕಿದ್ದೇವೆಂದು ತಿಳಿಸಲು ಕೆಮ್ಮು ಇರದಿದ್ದರೂ ಆಗಾಗ ಜೋರಾಗಿ ಕೆಮ್ಮುವುದುಂಟು. ಭಾಷಣಕಾರರು, ಹಾಡುಗಾರರು ಮೈಕಿನ ಮುಂದೆ ನಿಂತಾಗ ಗಂಟಲು ಸರಿಪಡಿಸಿಕೊಳ್ಳಲು ಕೆಮ್ಮುತ್ತಾರೆ. ಆದರೆ ಹಾಳು ಕರೊನಾದಿಂದಾಗಿ ಈಗ ಯಾವ ಕಾರಣಕ್ಕೆ ಕೆಮ್ಮಿದರೂ ಜನರು ಕೆಮ್ಮಿದವರನ್ನು ಅನುಮಾನದಿಂದ ನೋಡುವಂತಾಗಿದೆ. ಆದ್ದರಿಂದ ಸಾರ್ವಜನಿಕವಾಗಿ ಕೆಮ್ಮದಿರುವುದೇ ಕ್ಷೇಮ. ಅಕಸ್ಮಾತ್‌ ಕೆಮ್ಮು ಬಂದರೆ ಬಾಯಿಗೆ ಕೈ ಅಥವಾ ಕರವಸ್ತಕೆ ಅಡ್ಡ ಇರಿಸಿಕೊಳ್ಳುವುದು ಒಳ್ಳೆಯದು.

ಒಂಟಿ ಸೀನು ಅಪಶಕುನ. ಜಂಟಿ ಸೀನು ಶುಭಶಕುನ. ಪ್ಲೆಂಟಿ ಸೀನು ಅನುಮಾನ. ಇರಬಹುದೆ ಕರೊನಾ? ಎಂಬುದು. ಇನ್ನೊಂದು ವಾಟ್ಸಾಪ್‌ ಜೋಕು. ನಿರಂತರವಾಗಿ ಸೀನುವುದು ಕರೊನಾದ ಲಕ್ಷಣಗಳಲ್ಲಿ ಒಂದು ಎಂಬುದನ್ನು ಈ ಜೋಕು ಪರಿಣಾಮಕಾರಿಯಾಗಿ ಹೇಳುತ್ತದಲ್ಲವೆ? ಕಳಬೇಡ ಕೊಲಬೇಡ ಹುಸಿಯ ನುಡಿಯಲು ಬೇಡ ಎಂಬ ಬಸವಣ್ಣನವರ ಪ್ರಸಿದ್ಧ ವಚನವನ್ನು ಅನುಕರಿಸಿ ರಚಿಸಿದ ಕೆಮ್ಮಬೇಡ, ಸೀನಬೇಡ, ಹತ್ತಿರ ಬರಬೇಡ, ಅನ್ಯರಿಗೆ ಉಗುಳು ಸಿಡಿಸಬೇಡ, ಇದೇ ಕರೊನಾ ವೈರಸ್‌ ತಡೆಯುವ ಪರಿ ಎನ್ನುವ ಚುಟುಕವೂ ಸಾಮಾಜಿಕ ಮಾಧ್ಯಮದಲ್ಲಿ ಹರಿದಾಡುತ್ತಿದೆ. ಜನಪ್ರಿಯ ಚಿತ್ರಗೀತೆಗಳ ಧಾಟಿಯಲ್ಲಿ ಹಾಡಿದ ಕರೊನಾ ಕುರಿತ ಕೆಲವು ಅಣಕವಾಡುಗಳು ವೈರಲ್‌ ಆಗಿವೆ. ಕರೊನಾ ಬಗ್ಗೆ ಬರುತ್ತಿರುವ ಕವನ, ಜೋಕು, ವ್ಯಂಗ್ಯಚಿತ್ರಗಳ ಉದ್ದೇಶ ಕೇವಲ ರಂಜನೆಗೆ ಸೀಮಿತವಾಗದೆ ಜನಜಾಗೃತಿ ಮೂಡಿಸುವಂತಿದ್ದರೆ ಅವುಗಳು ಸ್ವಾಗತಾರ್ಹ. ಏಕೆಂದರೆ ಅವು ಜನರು ಧೃತಿಗೆಡದೆ, ಖಿನ್ನತೆಗೆ ಜಾರದೆ ಕರೊನಾದಂಥ ಕಠಿಣ ಸನ್ನಿವೇಶವನ್ನು ಎದುರಿಸಲು ನೆರವಾಗುತ್ತವೆ. ಸಂತೋಷದ ಸಂಗತಿಯೆಂದರೆ ನನ್ನ ಹಾಗೆ ಅನೇಕರು ಕರೊನಾ ಕುರಿತು ಕವನ ಬರೆಯುತ್ತಿದ್ದಾರೆ. ಇದು ಹೀಗೇ ಮುಂದುವರಿದರೆ. ತಿಣಿಕಿದನು ಫಣಿರಾಯ ರಾಮಾಯಣದ ಕವಿಗಳ ಭಾರದಲಿ ಎಂಬಂತೆ. ಕಂಪಿಸಿತು ಭೂಮಿ ಒಂದು ಸೆಕೆಂಡು ಕರೊನಾ ಕವಿಗಳ ದಂಡು ಕಂಡು ಎನ್ನಬೇಕಾದೀತು.