**ಅರಿವ ಬೆಡಗು**

**ಅಮ್ಮನ ಮಡಿಲಿಂದ ಜಗತ್ತಿನ ಅರಿವು**

ಅಮ್ಮನ ಒಡಲಿಂದ ಹೊರಬಿದ್ದು ಅಮ್ಮನ ಮಡಿಲು ತುಂಬಿದಾಗ ಅಮ್ಮನಿಗೆ ಹೆರಿಗೆಯ ನೋವಿನ ನಡುವೆಯೂ ಖುಷಿ. ಅಮ್ಮನ ಜಗತ್ತಿನ ಬೇರೆಲ್ಲರಿಗೂ ಆನಂದ. ಗದ್ದಲವೋ ಗದ್ದಲ.‌ ಆ ಜಗತ್ತಿಗೆ ಹೊಸ ಸೇರ್ಪಡೆಯಾದ, ಅಲ್ಲಿಯವರೆಗೆ ತನ್ನದೇ ಪುಟ್ಟ ಜಗತ್ತಿನಲ್ಲಿ ತಾನು ತಾನೇ ಆಗಿ ತೇಲಾಡುತ್ತಿದ್ದ ಶಿಶುವಿಗೆ ಮಾತ್ರ ಅಯೋಮಯ. ಇದ್ದಕ್ಕಿದ್ದಂತೆ ಹೊರಜಗತ್ತು ಹಲವು ರೂಪದಲ್ಲಿ ಅದನ್ನು ಆವರಿಸಿಕೊಳ್ಳುತ್ತದೆ. ಶಿಶುವನ್ನು ಎತ್ತಿಕೊಳ್ಳುವ, ನೋಡಬಯಸುವ ಹಲವಾರು ಜನರ ಉದ್ವೇಗದ ಶಬ್ದಗಳು ಅಲೆ ಅಕೆಯಾಗಿ ಶಿಶುವಿನ ಕಿವಿದೆರೆಗೆ ಬಡಿಯುತ್ತದೆ.‌ ಜೊತೆಗೆ ಹಲವಾರು ರೀತಿಯ ವಾಸನೆಗಳ ಮೇಳ ಮೂಗಿಗೆ ತಾಕುತ್ತದೆ. ಬಹಳ ಮೃದುವಾಗಿ ಎತ್ತಿಕೊಂಡು ತಲೆ,ಇಡೀ ಶರೀರಕ್ಕೆ ಆಧಾರ ನೀಡಿರುವಾಗಲೂ ಭೂಮಿಯ ಗುರುತ್ವಾಕರ್ಷಣೆ ಶಿಶುವಿನ ಅಂಗಾಂಗಗಳನ್ನು ಸೆಳೆಯುತ್ತಿರುತ್ತದೆ.

ಗರ್ಭಾಶಯದ ದ್ರವದೊಳಗೆ ‘ತೇಲಿ, ತೇಂಕಾಡುವ ಸೊಗ’ ಮುಂದೆಂದೂ ಇಲ್ಲ ಎನ್ನುವುದು ಅದಕ್ಕೆ ಅರಿವಾಗದೆ ಭಾದಿಸಲಾರಂಭಿಸುತ್ತದೆ. ಈ ಜಗತ್ತು ತನ್ನ ಮೇಲೆ ಮಾಡಿದ ದಿಢೀರ್ ಧಾಳಿಗೆ ಅದಕ್ಕೆ ಗೊತ್ತಿರುವ ಪ್ರತಿಕ್ರಿಯೆ ಒಂದೇ . ಅಳುವುದು. ಅದರ ಇಂದ್ರಿಯಗಳ ಮೇಲೆ ನಡೆದ ಧಾಳಿಯ ನಡುವೆ ತಾಯ ವಾಸನೆ ಮತ್ತು ದನಿಯ ಗುರುತು,ಅವಳ ಮುದ್ದು ಮಾತಿನಲ್ಲಿ ತುಂಬಿರುವ ಪ್ರೇಮದ ಹೊನಲು, ಅವಳ ದೇಹದ ಅಪ್ಪುಗೆ ಮಾತ್ರ ಅದಕ್ಕೆ ನೆಮ್ಮದಿ ತರುವಂತಹ ಏಕಮಾತ್ರ ಆಸರೆ. ಅಮ್ಮನ ಮಡಿಲಿನ ಈ ಆಸರೆಯ ರಕ್ಷಣೆಯಲ್ಲಿ ಲೋಕವನ್ನು ಅವಲೋಕಿಸಲು ಆರಂಭಿಸುತ್ತದೆ ಶಿಶು.‌ ಇದೇ ಲೋಕದ ಬಗೆಗಿನ ಅರಿವಿನ ಮೊದಲ ಮೆಟ್ಟಲು.

ಮಾನವ ಶಿಶು ಬೇರೆಲ್ಲಾ ಮೊಲೆಯೂಡುವ ಪ್ರಾಣಿಗಳಿಗಿಂತ ಹೆಚ್ಚು ಪರಾವಲಂಬಿ. ತಮ್ಮ ಮನೆಯಲ್ಲಿ ದನ,ಎಮ್ಮೆಗಳು, ಕುರಿ,ಮೇಕೆಗಳು ಇತ್ಯಾದಿ ಪ್ರಾಣಿಗಳು ಹೆರುವುದನ್ನು, ಹೆತ್ತ ಕೂಡಲೇ ಕರು, ಮರಿಗಳು ಚಂಗ ಚಂಗನೆ ನೆಗೆದಾಡುವುದನ್ನು ಗಮನಿಸಿದವರಿಗೆ ಈ‌ ಅಂಶ ಬಹಳ ಚೆನ್ನಾಗಿ ಗೊತ್ತಾಗುತ್ತದೆ. ಮಾನವ ಶಿಶುಗಳ ಈ  ಪರಾವಲಂಬನೆಯ ಸ್ಥಿತಿ ಒಂದು ದೌರ್ಬಲ್ಯವೆಂದು ಮೇಲ್ನೋಟಕ್ಕೆ ಅನಿಸಬಹುದು. ಆದರೆ ಈ ದೌರ್ಬಲ್ಯ ಮಾನವ ವಿಕಾಸಕ್ಕೆ ಒಂದು ಮುಖ್ಯ ಕೊಡುಗೆ. ಏಕೆಂದರೆ ಶಿಶುಗಳಿಗೆ ಹೊಸ ಹೊಸತನ್ನು ಕಲಿಯಲು, ತಾಯಿ ಮತ್ತಿತರರು ಅದಕ್ಕೆ ಕಲಿಸಲು ತೆರೆದ ಮಹಾದ್ವಾರ ಈ ಅವಕಾಶ.

ಇತರೆಲ್ಲಾ ಪ್ರಾಣಿಗಳು ಪ್ರಕೃತಿಗೆ ಹಾಗೂ ತಮ್ಮ ಸಹಜೀವಿಗಳಿಗೆ ತಮ್ಮ ವಂಶವಾಹಿಗಳು( ಡಿಎನ್ಎ), ಅದರಿಂದ ಉತ್ಪನ್ನವಾದ ರಾಸಾಯನಿಕಗಳಿಂದ ನಿರ್ದೇಶಿತ ಪ್ರಾಥಮಿಕ ಮಟ್ಟದ ಪ್ರತಿಕ್ರಿಯೆಯನ್ನಷ್ಟೇ ನೀಡಲು ರೂಪಿತವಾಗಿವೆ. ಕಲಿಕೆ ಏನಿದ್ದರೂ ಬಹಳ ಅಲ್ಪ. ಮನುಷ್ಯ ಶಿಶು ಕೂಡಾ ಇಂತಹ ಈ ಪ್ರಾಥಮಿಕ ಪ್ರತಿಕ್ರಿಯೆಯೊಂದಿಗೆ ಜನಿಸುತ್ತದೆ. ಆದರೆ ಮುಂದೆ ಇಡೀ ಜೀವನದಲ್ಲಿ ಅದರ ಕಲಿಕೆ,‌ಪಡೆಯುವ ಅರಿವು ಅಪಾರ. ಈ ಕಲಿಕೆಗೆ ತಾಯಿ ಅಡಿಪಾಯ ಹಾಕುತ್ತಾಳೆ.

ಇದು ಲಕ್ಷಾಂತರ ವರ್ಷಗಳ ಮಾನವರ ನಾಗರೀಕತೆಯ ಬೆಳವಣಿಗೆಯ ಫಲ. ಈ ದೀರ್ಘ ಅವಧಿಯಲ್ಲಿ ಜಗತ್ತಿನ ಬಗ್ಗೆ ಗಳಿಸಿದ ಅಪಾರ ಜ್ಞಾನ ಸಂಪತ್ತು ಮತ್ತು ಮುಂದಿನ‌ ತಲೆಮಾರುಗಳಿಗೆ ಅದನ್ನು ವರ್ಗಾಯಿಸುವ ಮಾರ್ಗವನ್ನು ರೂಪಿಸಿಕೊಂಡ ಮಾನವರ ಸಮುದಾಯದ ಶೋಧದ ಫಲ.‌ ಈ ಅರಿವಿನ ಅಗಾಧತೆ ಹೆಚ್ಚಿದಷ್ಟೂ ಈ ಪರಾವಲಂಬಿತನದ ಅವಧಿ ಹೆಚ್ಚುತ್ತಾ ಹೋಗುತ್ತಿದೆ.‌ ಇದು ಹೇಗೆ‌ ದೌರ್ಬಲ್ಯವಾಗಲು‌ ಸಾಧ್ಯ.

ಇನ್ನೂ ಒಂದು ಮುಖ್ಯ ವೈಶಿಷ್ಟ್ಯವೆಂದರೆ ಮಾನವ ಶಿಶು ಬಹಳಷ್ಟು ಮೊಲೆಯೂಡುವ ಪ್ರಾಣಿಗಳಂತೆ ಕೇವಲ ತಾಯಿಯ ಮೇಲೆ ಮಾತ್ರ ಅವಲಂಬಿತವಾಗಿಲ್ಲ. ತಾಯಿಯ ಜೊತೆ ಸಹಪೋಷಕರ ಅಗತ್ಯ ಕೂಡಾ ಇದೆ. ತಂದೆ ಇಂತಹ ಮುಖ್ಯ ಸಹ ಪೋಷಕರು. ಇವರ ಜೊತೆಗೆ ಇನ್ನೂ ಹಲವರು ಕೂಡಿಕೊಳ್ಳುತ್ತಾರೆ. ತಾಯ ಬಾಣಂತನ ಮಾಡುವ ಆ ಮೂಲಕ ತಾಯನ್ನೂ, ಶಿಶುವನ್ನೂ ಮೊದಲ ಕೆಲವು ತಿಂಗಳು ಆರೈಕೆ ಮಾಡುವ ಅಜ್ಜಿ, ತಾಯ ತಂಗಿ,ಅಣ್ಣ,ತಮ್ಮಂದಿರು, ತಂದೆಯ ತಾಯಿ, ಅಣ್ಣ ತಮ್ಮಂದಿರು ಇವರು ವಿವಿಧ ಪ್ರಮಾಣದಲ್ಲಿ ಸಹಪೋಷಕತ್ವ ವಹಿಸಿಕೊಳ್ಳುತ್ತಾರೆ.

ವಿವಿಧ ಕಾರಣಗಳಿಗಾಗಿ ತಾಯ ಆರೈಕೆ ಕೊರತೆಯಾದ ಶಿಶುಗಳಿಗೆ ಬೇರೆಯವರು ಕೂಡಾ ಸಹಪೋಷಕರಾಗುತ್ತಾರೆ. ಏನೇ ಕೊರತೆ, ಸಮಸ್ಯೆಗಳಿದ್ದರೂ  ಮಲತಾಯಿ, ದತ್ತು ಪಡೆದವರು, ಅನಾಥಾಲಯಗಳ ಸಿಬ್ಬಂದಿ ಇಂತಹ ಯಾರಾದರೂ ಆಗಬಹುದು.‌ ಇತರ ಪ್ರಾಣಿಗಳಲ್ಲಿ ಅಮ್ಮಗಳ ಶಿಶುವಿನ ಸಹಪೋಷಕರನ್ನು ಶಿಶುವಿಗೆ ಪರಿಚಯಿಸುವುದು ಕೂಡಾ ತಾಯಿಯೇ.‌ ಗರ್ಭಿಣಿಯ ಕೊನೆಯ ಮೂರು ತಿಂಗಳ ಅವಧಿಯಲ್ಲಿ ತಾಯಿಯ ಜೊತೆಯಲ್ಲಿರುವವರ ಗುರುತು ಅವರ ದನಿಯಿಂದ ಸ್ವಲ್ಪ ಮಟ್ಟಿಗೆ ಶಿಶುವಿಗೆ ಸಿಕ್ಕುತ್ತದೆ. ಆದರೆ ತಂದೆಯ, ಇತರೆಲ್ಲ ಸಹಪೋಷಕರ ಪರಿಚಯ ಆಗುವುದು ತಾಯ ಮಡಿಲಿನ ಕ್ಷೇಮ ಭಾವನೆಯ ನೆಮ್ಮದಿಯಲ್ಲಿಯೇ.‌ ನಂತರ ಈ ಸಹಪೋಷಕರು ತೋರುವ ಪ್ರೀತಿ, ನೀಡುವ ಪಾಲನೆ ಅವರನ್ನು ಶಿಶು ಸಹಪೋಷಕರೆಂಬಂತೆ ಪರಿಗಣಿಸುತ್ತದೆ. ‌ತಾಯಿಲ್ಲದಿರುವಾಗ ಇವರು ಶಿಶುವಿನ ನೆಮ್ಮದಿಯ ತಾಣವಾಗುತ್ತಾರೆ.

ಈ ಸಹಪೋಷಕತ್ವವೂ ಕೂಡಾ ಮಾನವರ ವಿಶಿಷ್ಟ ಸಾಮುದಾಯಿಕ ಜೀವನದಿಂದ ರೂಪುಗೊಂಡದ್ದು.

ಮತ್ತಷ್ಟು ಬೆಳೆಯುವ ಜ್ಞಾನೇಂದ್ರಿಯಗಳು :

ಶಿಶುವಿಗೆ ಅಮ್ಮನ ಅರಿವು ಮೂಡಲು ಕಾರಣವಾದ ಜ್ಞಾನೇಂದ್ರಿಯಗಳು ತಾಯ ಗರ್ಭದೊಳಗೇ ಬೆಳೆಯಲಾರಂಭಿಸಿದ್ದವಲ್ಲಾ ! ಮುಖ್ಯವಾಗಿ ವಾಸನೆ ಮತ್ತು ದನಿ ಗ್ರಹಣ ಸಾಮರ್ಥ್ಯಗಳಿಂದ ಶಿಶು ಹುಟ್ಟಿದ ಕೂಡಲೇ ತಾಯನ್ನು ಗುರುತು ಹಿಡಿಯುವ ಅಚ್ಚರಿಯ ಸಂಗತಿಯನ್ನು ಈ ಅಂಕಣದ ಮೊದಲ ಲೇಖನದಲ್ಲಿ ವಿವರಿಸಿದ್ದೇನೆ.‌ ಶಿಶು ಹುಟ್ಟುವ ವೇಳೆಗೆ ಪಂಚ ಜ್ಞಾನೇಂದ್ರಿಯಗಳಲ್ಲಿ ಸ್ಪರ್ಶ ಜ್ಞಾನ ಸರಿಸುಮಾರು ತನ್ನ ಪೂರ್ಣ ಬೆಳವಣಿಗೆಯ ಮಟ್ಟವನ್ನು ಮುಟ್ಟಿರುತ್ತದೆ. ವಾಸನೆ,ರುಚಿಯ ಗ್ರಹಣ ಸಾಮರ್ಥ್ಯವೂ ಕೂಡಾ. ಕೇಳುವ ಶಕ್ತಿ ರೂಪುಗೊಂಡಿದ್ದರೂ ಮತ್ತಷ್ಟು ಬೆಳವಣಿಗೆ ಸಾಧಿಸುವುದು ಬಾಕಿ ಇರುತ್ತದೆ. ಐದು ಇಂದ್ರಿಯಗಳಲ್ಲಿ ಅತಿ ಕಡಿಮೆ ಬೆಳವಣಿಗೆಯಾಗಿರುವುದು ನೋಟ ಮಾತ್ರ. ಆದರೆ  ಮೇಲೆ ಹೇಳಿದಂತೆ ಗರ್ಭಾಶಯದೊಳಗಿನ‌ ವಾತಾವರಣಕ್ಕೆ ಹೋಲಿಸಿದರೆ ಹುಟ್ಟಿದ ಕೂಡಲೇ ಈ ಎಲ್ಲ ಇಂದ್ರಿಯಗಳಿಗೆ ಹೊರ ಜಗತ್ತಿನಿಂದ ಒದಗುವ ಪ್ರಚೋದನೆ ಅಪಾರ. ಗರ್ಭದೊಳಗೆ ಇಂದ್ರಿಯಗಳು ಸಾಧಿಸುವ ಬೆಳವಣಿಗೆ ಹೊರ ವಾತಾವರಣ ಒದಗಿಸುವ  ಪ್ರಚೋದನೆಗಳನ್ನು ಸ್ವೀಕರಿಸಿ ಹೊರ ಜಗತ್ತನ್ನು ಅರ್ಥೈಸಿಕೊಳ್ಳಲು ಅಗತ್ಯವಾದ ಪರಿಕರಗಳನ್ನು ಸಿದ್ಧ ಮಾಡುವ ಕ್ರಿಯೆ. ಹುಟ್ಟಿದ ನಂತರ   ಈ ಪ್ರಚೋದನೆಗಳ ಪ್ರಭಾವಕ್ಕೆ ಪಕ್ಕಾಗುತ್ತಾ ಎಲ್ಲ ಇಂದ್ರಿಯಗಳೂ ಮತ್ತಷ್ಟು ಬೆಳವಣಿಗೆಯನ್ನು ಸಾಧಿಸುತ್ತವೆ. ಆದರೆ ಎಲ್ಲಕ್ಕಿಂತ ಹೆಚ್ಚಾಗಿ ಈ ಇಂದ್ರಿಯಗಳು ಒದಗಿಸುವ ವಿವಿಧ ರೀತಿಯ ಅಪಾರ ಮಾಹಿತಿಯನ್ನು ಸಂಸ್ಕರಿಸಿ ಅದರಿಂದ ಶಿಶುವಿನಲ್ಲಿ ಜಗತ್ತಿನ ಅರಿವನ್ನು ಮೂಡಿಸಲು ಅತ್ಯಗತ್ಯವಾದ ಮೆದುಳಿನ ಬೆಳವಣಿಗೆ ಅಗತ್ಯ ವೇಗವಾಗಿ ಮತ್ತು ಸಮೃದ್ಧವಾಗಿ ನಡೆಯುತ್ತದೆ.

ಮನುಷ್ಯರ ಜ್ಞಾನದ ಮೂಲವಾಗಿ ಅತ್ಯಂತ ಹೆಚ್ಚು ಪಾತ್ರ ವಹಿಸುವ ಇಂದ್ರಿಯ ಕಣ್ಣು. ನಂತರ ಕಿವಿ, ಅದರ ನಂತರದ ಪಾತ್ರ ಸ್ಪರ್ಶ ಜ್ಞಾನ ನೀಡುವ ಚರ್ಮದ್ದು. ಪ್ರಾಣಿಗಳಲ್ಲಿ ಅತ್ಯಂತ ಪ್ರಮುಖ ಪಾತ್ರ ವಹಿಸುವ ವಾಸನೆ,ರುಚಿ ಗ್ರಹಣದ ಪಾತ್ರ ಮನುಷ್ಯರಲ್ಲಿ ಗೌಣವಾಗಿದೆ. ಪ್ರಾಣಿಗಳ ಆಕಾರದಲ್ಲಿಯೇ ಮೂಗೇ ದೇಹದ ಅತಿ ಮುಂದಿನ ಭಾಗ, ಜಲಚರಗಳಲ್ಲೂ, ಭೂಚರಗಳಲ್ಲೂ.