**‘ಅಕ್ಕಯ್‌‌’ನ ಕರುಳು ಹಿಂಡುವ ಸಂಕಟಗಳ ಕನ್ನಡಿಯಲ್ಲಿ ನಮ್ಮ ಮುಖಗಳು**

ಅಕ್ಕಯ್‌ನ ಆತ್ಮ ಕಥನವನ್ನು ಸರ್ವರಿಗೆ ಸಮಬಾಳು, ಸರ್ವರಿಗೆ ಸಮಪಾಲು ಎಂದ ಕುವೆಂಪು ಓದಿದ್ದರೆ ಅವರ ಪ್ರತಿಕ್ರಿಯೆ ಹೇಗಿರುತ್ತಿತ್ತು ? ಬಹುರೂಪಿ ಪ್ರಕಾಶನದ ‘ಅಕ್ಕಯ್’ ಓದುತ್ತಾ ಒಮ್ಮೆಲೆ ಹೀಗೆನ್ನಿಸಿತು. ಅಕ್ಕಯ್‌ನಂತಹವರಿಗೆ ಸಮಬಾಳು, ಸಮಪಾಲು, ಸರ್ವೋದಯ  ಮನುಜ‌ಮತ, ವಿಶ್ವಪಥ, ವಿಶ್ವ ಮಾನವ ಮೊದಲಾದ ಅದ್ಭುತ ತತ್ವಗಳ ಅನ್ವಯ ಹೇಗೆ? ಹೀಗೆ ಮನಸ್ಸು ಚಿಂತನೆಗೆ ತೊಡಗಿತು.

‘ಯಾರೂ ಮುಖ್ಯರಲ್ಲ..’ ಎನ್ನುತ್ತಲೇ ಗುತ್ತಿ, ಪೀಂಚಲುರುಗಳನ್ನು ಮುಖ್ಯ ಭೂಮಿಕೆಗೆ ತಂದ ಕುವೆಂಪುರವರ ಆಶಯವನ್ನು ಮನಸ್ಸಿನಲ್ಲಿ ಕಾಪಿಟ್ಟು ಬೆಳೆಸಿಕೊಂಡವರೊಬ್ಬರು, ಅವನು ಅವಳಾದ ಕಾರಣಕ್ಕೆ ತಂದೆಯಿಂದಲೇ ಮನೆಯಿಂದ ಉಟ್ಟ ಬಟ್ಟೆಯಲ್ಲಿ ಹೊರ ಹಾಕಲ್ಪಟ್ಟು ಸಿಟಿ ಮಾರ್ಕೆಟ್, ಕಬ್ಬನ್ ಪಾರ್ಕ್‌‌ಗಳಲ್ಲಿ ವೇಶ್ಯಾವೃತ್ತಿಗೆ ದೂಡಲ್ಪಟ್ಟ ಅಕ್ಕಯ್‌ನಂತಹವರನ್ನು ಕೇಂದ್ರವಾಗಿಟ್ಟುಕೊಂಡು ಮಹಾ ಕಾದಂಬರಿಯೊಂದನ್ನು ರಚಿಸಿದರೆ ಹೇಗಿರಬಹುದು ? ಹೀಗೆ ನನ್ನ ಮನಸ್ಸಿನಲ್ಲಿ ಕಲ್ಪನೆಯ ಅಲೆಗಳು ಮೂಡಿ ಅಪ್ಪಳಿಸತೊಡಗಿದವು.

‘ಬದುಕು ಜಟಕಾ ಬಂಡಿ ವಿಧಿಯದರ ಸಾಹೇಬ ಕುದುರೆ ನೀನ್ ಓಡೆಂದ ಕಡೆಗೋಡು’ ಎಂದ ಡಿವಿಜಿ ತಮ್ಮ ನೆರೆ ಹೊರೆಯಲ್ಲಿಯೇ ಜೀವಿಸಿದ್ದರಬಹುದಾದ ಕುಟುಂಬಸ್ಥರು ತಮ್ಮ ಮಗನಾಗಿ ಮಗಳಾದ ಅಕ್ಕಯ್‌ನೊಂದಿಗೆ ನಡೆದುಕೊಂಡ ರೀತಿಯನ್ನು, ತಮ್ಮ ಪರಿಚಯದ ಸಭ್ಯ ವಕೀಲ, ಮ್ಯಾಜಿಸ್ಟ್ರೇಟರುಗಳು, ಅವರ ಮಕ್ಕಳುಗಳು ಅಕ್ಕಯ್‌ನೊಂದಿಗೆ ಪಶುಗಳಂತೆ ವರ್ತಿಸಿದ ಬಗ್ಗೆ ಗೊತ್ತಾದಾಗ ಬರೆವ ಕಗ್ಗ ಹೇಗಿರುತ್ತಿತ್ತು?

ಡಿವಿಜಿಯವರಿಗೆ ಕೇಂದ್ರ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ ತಂದುಕೊಟ್ಟ ಭಗವದ್ಗೀತೆ ಅಥವಾ ಜೀವನ ಧರ್ಮ ಯೋಗದ ವಿಚಾರಗಳಿವು  
ಈಶ್ವರಃ ಸರ್ವ ಭೂತಾನಿ ಹೃದ್ದೇಶೇರ್ಜುನ ತಿಷ್ಠತಿ ಭ್ರಾಮಯನ್ಸರ್ವಭೂತಾನಿ ಯಂತ್ರಾರೂಢಾನಿ ಮಾಯಯಾ  
ಎಲೈ ಅರ್ಜುನ, ಅಂತರ್ಯಾಮೀಯಾದ ಈಶ್ವರನು ತನ್ನ‌ ಮಾಯೆಯಿಂದ ಶರೀರರೂಪಿ ಯಂತ್ರದ ಮೇಲೆ ಆರೂಢನಾಗಿ ಸರ್ವ ಪ್ರಾಣಿಗಳನ್ನು ತನ್ನಚ್ಛೆಯಂತೆ ಅಲೆಸುತ್ತಾ ಎಲ್ಲ ಪ್ರಾಣಿಗಳ ಹೃದಯದಲ್ಲಿ ನೆಲೆಸಿರುವನು.

ಈ ಮಹೇಶ್ವರನು ಅಕ್ಕಯ್‌ರವರ ಶರೀರ ಯಂತ್ರದ ಮೇಲೆ ಆರೂಢನಾಗಿ ಆತನಾಗಿದ್ದವನ ಮನಸ್ಸಿನಲ್ಲಿ ಆಕೆಯನ್ನು  ಮೂಡಿಸಿದ ಮಾಯೆಯ ಹೊಣೆಯನ್ನು ಆ ಈಶ್ವರನೇ ಪೂರ್ತಿಯಾಗಿ ಹೊರಬೇಕಲ್ಲವೇ?

ಇನ್ನು ಮಹಾ ಪ್ರಸಿದ್ಧವಾದ ಭಗವದ್ಗೀತೆಯ ಉಕ್ತಿ  
ಕರ್ಮಣ್ಯೇವಾಧಿಕಾರಸ್ಥೇ ಮಾಫಲೇಶು ಕದಾಚನ

ನಿನಗೆ ಕರ್ಮ‌ಮಾಡಲು ಮಾತ್ರ ಅಧಿಕಾರವಿದೆ,ಅದರ ಫಲದಲ್ಲಿ ಅಧಿಕಾರವಿಲ್ಲ. ಇದನ್ನು ಹೇಗೆ ಅಕ್ಕಯ್‌ನ ಕರ್ಮಗಳಿಗೆ ಅನ್ವಯಿಸಬಹುದು ?  
ಅಥವಾ ಅಕ್ಕಯ್‌ನ ಹಲವು ಬಾರಿ ಗ್ಯಾಂಗ್ ರೇಪ್ ಮಾಡಿದವರಿಗೆ ?

ಭಗವದ್ಗೀತೆಯ ಪ್ರಸ್ತಾಪ ಬಂದಾಗ ಈ ಉಪದೇಶಗಳನ್ನು ಕೇಳುತ್ತಿದ್ದ ಅರ್ಜುನ‌ ಆ ವೇಳೆಗೆ ಕೇವಲ ಕೆಲವೇ ವಾರಗಳ ಹಿಂದೆ ಬೃಹನ್ನಳೆಯಾಗಿ ಒಂದು ವರ್ಷ ಅಜ್ಞಾತ ವಾಸ ಅನುಭವಿಸಿದ್ದ. ಉಪದೇಶ ಮಾಡುತ್ತಿದ್ದ ಕೃಷ್ಣ ಆ ವೇಳೆಗೆ ಮೋಹಿನಿಯಾಗಿ ಅಮೃತವನ್ನು ಅಪಹರಿಸಿದ್ದ. ಅಯ್ಯಪ್ಪನಿಗೆ ಜನ್ಮ ನೀಡಿಯೂ ಆಗಿತ್ತೆಂದು ಕಾಣುತ್ತದೆ. ಆದರೆ ಭಗವದ್ಗೀತೆಯಲ್ಲೆಲ್ಲೂ ಇವರೀರ್ವರ ಮಹತ್ವದ ಜೀವನಾನುಭವ ಗೀತೆಯ ಮೂಲಕ ತತ್ವಬೋಧೆಯ ಜೀವ ಪಡೆದಿಲ್ಲ. ಅಕ್ಕಯ್ ತನ್ನ‌ ಕಥನದಲ್ಲಿ ಈ ಇಬ್ಬರ ಪ್ರಸಂಗಗಳೂ ಹಿಜ್ರಾ ಜೀವನದ ಪುರಾಣಗಳ ಭಾಗವಾಗಿರುವುದನ್ನು ಉಲ್ಲೇಖಿಸಿದ್ದಾರೆ.

ಒಂದು ಕಡೆ ಕುವೆಂಪು ಸಮಬಾಳಿನ‌ ದೃಷ್ಟಿ ಮತ್ತೊಂದೆಡೆ ಡಿವಿಜಿಯವರ ಭಗವದ್ಗೀತೆಯ ವ್ಯಾಖ್ಯಾನದ ದೃಷ್ಟಿ ಅಕ್ಕಯ್‌ನ ಬದುಕಿನ ಬವಣೆಗಳನ್ನು ಅರ್ಥೈಸಲು ಪರಸ್ಪರ ವಿರುದ್ಧ ದೃಷ್ಟಿ ‘ಕೋನ’ಗಳ ಪ್ರಭಾವ, ಪರಿಣಾಮಗಳೇನು? ಮಾಸ್ತಿಯವರು ನವೋದಯದ  ಪ್ರಮುಖ ಕವಿಗಳಾದ ಕುವೆಂಪು, ಬೇಂದ್ರೆ ಇಬ್ಬರ ಮೊದಲ‌ ಕವನ ಸಂಕಲನಗಳನ್ನೂ ಹೊರತಂದು ಪ್ರೋತ್ಸಾಹಿಸಿದವರು ಮತ್ತು ಎ.ಆರ್.ಕೃಷ್ಣಶಾಸ್ತ್ರಿಗಳು ಹಲವು ನವೋದಯದ ಬರಹಗಾರರ ಮೊದಲ ಬರಹಗಳನ್ನು ಪ್ರಬುದ್ಧ ಕರ್ನಾಟಕದಲ್ಲಿ ಪ್ರಕಟಿಸಿ ಅವರುಗಳನ್ನು ಬೆಳೆಸಿದವರು. ಇವರುಗಳ ಕೈಗೆ ಅಕ್ಕಯ್ ಕಥನ ಕರಡು ರೂಪದಲ್ಲಿ ಸಿಕ್ಕಿದ್ದರೆ! ಅವರ ಸುಸಂಸ್ಕೃತ ಮನಸ್ಸಿನ ಪ್ರತಿಕ್ರಿಯೆ ಹೇಗಿರುತ್ತಿತ್ತು? ಈ ಬರಹವನ್ನು ಪ್ರಕಟಿಸಲು ಮುಂದಾಗುತ್ತಿದ್ದರೆ!

1974ರಲ್ಲಿ ಹೊಲೆ ಮಾದಿಗರ ಹಾಡನ್ನು, ಸಾಕವ್ವ, ಕುಸುಮಬಾಲೆಯರನ್ನು ತೆರೆದ ತೋಳುಗಳಿಂದ ಸ್ವಾಗತಿಸಿದ ಜಿಎಸ್ಸೆಸ್ ಮತ್ತು ನಂತರದ  ಸಾಹಿತಿಗಳ ಉತ್ಸಾಹದ ಪ್ರತಿಕ್ರಿಯೆಯ ನೆನಪಾಗುತ್ತಿದೆ. ಅಂಶಿಕವಾಗಿ ಪ್ರಜಾಪ್ರಭುತ್ವೀಯವಾಗಿದ್ದರೂ ತಮ್ಮ ವ್ಯಕ್ತಿತ್ವ ಮತ್ತು ಚಿಂತನೆಗಳ ಹಂದರದಲ್ಲಿ ವೇದಾಂತನಿಷ್ಠರಾದ ಮಾಸ್ತಿ, ಎಅರ್‌ಕೃಗಳು ಕುವೆಂಪು ವೈಚಾರಿಕತೆಯ ಮೂಸೆಯಲ್ಲಿ ಬೆಳೆದ ಜಿಎಸ್ಸೆಸ್ ಮತ್ತು ನಂತರದ ಸಾಹಿತಿಗಳು ಈ ಎರಡು ವಿರುದ್ಧ ದಿಕ್ಕಿನ ಚಿಂತನೆಗಳ ಪ್ರಭಾವಗಳಿಗೆ ಉದಾಹರಣೆಯಾಗಿದ್ದಾರೆ.

ಈಗ ಇಪ್ಪತ್ತೊಂದನೆಯ ಶತಮಾನದ ಎರಡನೇ ದಶಕದಲ್ಲಿ ರೇವತಿ, ಅಕ್ಕಯ್‌ಗಳಂತಹವರ ಬದುಕಿನ ಬವಣೆಯನ್ನು ಕನ್ನಡಿಗರಿಗೆ ತೆರೆದು ತೋರಿಸಬಯಸಿದ, ಅವರನ್ನು ಒತ್ತಾಯಿಸಿ ಬರೆಯಿಸಿದ ಪ್ರಕಟಿಸಿದವರು ಕುವೆಂಪು ವೈಚಾರಿಕತೆಯ ಮತ್ತಷ್ಟು ಮುಂದುವರೆದ ತಲೆಮಾರು ಎಂಬುದು ಸಾಹಿತ್ಯಿಕ ಮಾತ್ರವಲ್ಲ ಸಾಮಾಜಿಕ ಚಲನೆಯ ದೃಷ್ಟಿಯಿಂದ ಗಮನಾರ್ಹ.

ಅಕ್ಕಯ್ ಇಂತಹ ವೈಚಾರಿಕ ಸಾಹಿತ್ಯದ ಓದಿನ ಅವಕಾಶ ವಂಚಿತಳಾಗಿದ್ದರೂ ತನ್ನ ಬದುಕಿನ ಕ್ರೂರ ಅನುಭವಗಳಿಂದ ಹಾಗೂ ಅದರ ವಿರುದ್ಧದ ಸೆಣಸಾಟದ ಅನುಭವಗಳಿಂದ ಈ ಬಗೆಯ ಅರಿವನ್ನು ದಕ್ಕಿಸಿಕೊಂಡಿದ್ದಾರೆ. ಈ ಕಥನದಲ್ಲಿ ಆಕೆ ಹೇಳುತ್ತಾರೆ : ಆತ್ಮವನ್ನು ಕುರಿತಂತೆ ನನಗೆ ನಂಬಿಕೆ ಇಲ್ಲ. ಸಾವೆಂದರೆ ಸತ್ತಿದ್ದೇನೆ ಅಷ್ಟೆ. ಅದುವೇ ಅದರ ಅಂತ್ಯ. ಅದರ ನಂತರವೂ ಆತ್ಮವನ್ನು ನಂಬುವುದು ಧಾರ್ಮಿಕವಾಗುತ್ತದೆ. ಸತ್ತ ಮೇಲೆ ಆತ್ಮ ಮತ್ತೊಂದೆಡೆ ನಡೆದು ಹೋಗುತ್ತದೆ ಎಂಬುದನ್ನು ನಂಬುವುದಿಲ್ಲ. ನೊಣದ ಬಗ್ಗೆ ಒಂದು ಕ್ಷಣ ಯೋಚಿಸಿ. ನೊಣ ಸತ್ತಾಗ ಅದರ ಆತ್ಮ ಹುಡುಕುತ್ತೀರೇನು ?