ಮಾನವ ಲೈಂಗಿಕ ವೈವಿಧ್ಯತೆಯ ಬಗ್ಗೆ ಈಗೀಗ ಕೆಲ ಪ್ರಜ್ಞಾವಂತ ವಲಯಗಳಲ್ಲಿ ಮೂಡುತ್ತಿರುವ ವೈಜ್ಞಾನಿಕ ತಿಳುವಳಿಕೆ, ಅದರ ಆಧಾರದಲ್ಲಿ ಮಾನವ ಹಕ್ಕುಗಳ ಹೋರಾಟಗಳ ವಿವರಣೆ ‘ಕೊನೆಗಾಣದ ಬಾಳಿನ ಗೋಳಿಗೆ ಹೋರಾಟವೆ ದಾರಿ’ ಎಂಬ ಆಧುನಿಕ ಸಾಮತಿಯನ್ನು ಸಾಬೀತು ಪಡಿಸುತ್ತವೆ.

ಹೋರಾಟದ ಅಂಗಗಳಾಗಿರುವ ಎನ್‌ಜಿಒಗಳೆಂಬ ಸಂಸ್ಥೆಗಳು, ಅವುಗಳು ಮೂಡಿಸಿದ ಎಚ್ಚರ, ನೀಡಿದ ಅರಿವನ್ನು ಗುರುತಿಸುತ್ತಲೇ ಅವುಗಳ ಬಗೆಗಿನ ವಿಮರ್ಶೆಯನ್ನು ಮುಲಾಜಿಗೊಳಗಾಗದೆ ಮಾಡುತ್ತಾರೆ. ಈ ಸಂಸ್ಥೆಗಳ ಸ್ಥಾಪನೆ, ಅವುಗಳ ಕೆಲಸದ ವಿಧಾನಗಳ ಜೊತೆಗೆ ಅವುಗಳಲ್ಲಿ ಮಧ್ಯಮ ವರ್ಗೀಯ ಶಿಕ್ಷಿತ ವ್ಯಕ್ತಿಗಳ ಹಿಡಿತಗಳು, ಅವರ ವ್ಯಕ್ತಿ ಪ್ರತಿಷ್ಟೆಗಳು, ಸ್ವಾರ್ಥ, ಪ್ರಚಾರಾಕಾಂಕ್ಷೆ ಇವುಗಳ ಜೊತೆಗೆ ದೇಶೀ, ವಿದೇಶಿ ದಾನಿಗಳ ಹಣದ ಹರಿವಿನ‌ ಪ್ರಮಾಣ ಅವುಗಳ ವಿಘಟನೆ, ದುರ್ಬಲತೆಗೆ ಕಾರಣವಾಗುವುದು ನಿಚ್ಚಳವಾಗಿ ಚಿತ್ರಿತವಾಗಿದೆ. ಇಂತಹ ಹಲವು ಸಂಸ್ಥೆಗಳಲ್ಲಿ ಲೇಖಕಿ ಕೆಲಸ ಮಾಡಿದ  ಅನುಭವದ ಲಾಭವನ್ನು ಓದುಗರು ಪಡೆಯುತ್ತಾರೆ.

ಜಾಗತಿಕ ಹಾಗೂ ರಾಷ್ಟ್ರೀಯ ಮಟ್ಟದಲ್ಲಿ ಲೈಂಗಿಕ ಅಲ್ಪ ಸಂಖ್ಯಾತರ ಮೂಡಿದ ಎಚ್ಚರ ಈ ರಂಗದಲ್ಲಿ ಕೆಲಸ ಮಾಡುತ್ತಾ ಬಂದ ಅಕ್ಕಯ್‌ರವರನ್ನು ಮುನ್ನೆಲೆಗೆ ತರುತ್ತದೆ. ಹೋರಾಟಗಳಲ್ಲಿ ಅಕ್ಕಯ್‌ರವರ ವೈಯಕ್ತಿಕ ಪಾತ್ರ, ಮುನ್ನುಗ್ಗುವಿಕೆ ಮತ್ತು ಶ್ರಮ ಹಲವು‌ ಬದಲಾವಣೆಗಳಿಗೆ ಕಾರಣವಾಗುತ್ತವೆ. ಅನೇಕ ವಿದೇಶ ಪ್ರವಾಸಗಳು, ಪ್ರಶಸ್ತಿಗಳು ಅಕ್ಕಯ್‌ರವರರನ್ನು ಅರಸಿ ಬರುತ್ತವೆ. ಅವು ಸಮಾಜದ ಮೇಲೆ ಬೀರಿದ ಪರಿಣಾಮ, ಅವರಿಗೆ ದೊರಕಿಸಿದ ಮಾನ್ಯತೆಯ ಬಗ್ಗೆ ಅವರ ಹೆಮ್ಮೆ ಬರಹದಲ್ಲಿ ಕಾಣುತ್ತದೆ.

ಆದರೆ ಈ ಎಲ್ಲ ಪ್ರಶಸ್ತಿಗಳು ಯಾವುದೇ ಸಾಮಾಜಿಕ ಬದಲಾವಣೆಗೆ ಕಾರಣವಾಗುತ್ತದೆಯೇ? ನನ್ನ ಸಮುದಾಯದ ಜನರ ಜೀವನದಲ್ಲಿ ಏನಾದರೂ ಬದಲಾವಣೆಯಾಗಿದೆಯೇ ಎಂಬುದು ಅವರಿಗೆ ಸಮುದಾಯದ ಬಗೆಗಿನ ಕಾಳಜಿಯ ಸೂಚಕವಾಗಿದೆ. ಎ.ರೇವತಿಯವರ ಪುಸ್ತಕ ಹೆಚ್ಚಾಗಿ ಅವರ ಕುಟುಂಬದಲ್ಲಿನ ದೌರ್ಜನ್ಯ ಮತ್ತಿತರ ಘಟನೆಗಳ ವಿವರಗಳು ಮತ್ತು ಹಿಜ್ರಾ ಸಂಸ್ಥೆಯ ವಿವರಣೆಗಳಿಗೆ ಒತ್ತು‌ನೀಡಿದೆ. ‘ಸಂಗಮ’ದಂತಹ ಒಂದು‌ ಸಂಸ್ಥೆಯಲ್ಲಿ ಅತ್ಯಂತ ಕೆಳ ಹಂತದಿಂದ ನಿರ್ದೇಶಕ ಹುದ್ದೆಯವರೆಗೂ ಮೇಲೆರಿದ ಅನುಭವವಿದ್ದರೂ ಅದನ್ನು ಬರಹದಲ್ಲಿ ತರಲು ಹಿಂಜರಿದಿದ್ದಾರೆ ಎಂದು ಭಾವಿಸುವಂತೆ ಅವರ ಕೃತಿ ಸೀಮಿತ ಚಿತ್ರಣ ನೀಡುತ್ತದೆ.

ಈ ಕೃತಿ ಅಕ್ಕಯ್‌ರವರ ಪ್ರೇಮ, ಕಾಮ, ವಿವಾಹವಾಗುವ ಕಾತರದಿಂದಾಗಿ ಹೋಗುವ ಮೋಸ, ಗಂಡಂದಿರ ಸ್ವಾರ್ಥ, ದಬ್ಬಾಳಿಕೆ, ಮದುವೆಗಳು ಮುರಿದು ಬಿದ್ದ ಬಗೆಯನ್ನೂ ಅಕ್ಕಯ್ ನಿರ್ಭಿಡೆಯಿಂದ ಚಿತ್ರಿಸಿದ್ದಾರೆ. ಅವುಗಳಲ್ಲೆಲ್ಲಾ ಅವರ ಲೈಂಗಿಕ ಜೀವನದ ಆರಂಭದಿಂದ ಇಲ್ಲಿಯವರೆಗೆ ಆಪ್ತ ಸಂಬಂಧ ಇಟ್ಟುಕೊಂಡ ವೇಣು ಮತ್ತು‌ ಅವರ ವಿವಾಹಿತ ಪತ್ನಿಯ ಜೊತೆಗೆ ವಿಶೇಷ ಸಂಬಂಧ ಒಂದು ಆರೋಗ್ಯಕರ ಮಾದರಿಯಾಗಿ ಕಾಣುತ್ತದೆ.

ಈ ಕೃತಿಯಲ್ಲಿ ಕೊರೆಗಳೇ ಇಲ್ಲವೆಂದಲ್ಲ ಹಲವಾರು ಕೊರತೆಗಳಿವೆ. ಆದರೆ ಇಲ್ಲಿ ಎರಡನ್ನು ಮಾತ್ರ ಸೂಚಿಸ ಬಯಸುತ್ತೇನೆ.  ತಾವು ಭಾಗವಾಗಿದ್ದ ವಿವಿಧ ಹೋರಾಟಗಳ ಹೆಚ್ಚು ವಿವರಗಳನ್ನು ನೀಡಲಾಗಿಲ್ಲ. ಅದರಲ್ಲಿ ಭಾಗಿಯಾಗಿದ್ದ ಸಹಚರರ ಕ್ರಿಯಾಶೀಲ ಪಾತ್ರಗಳನ್ನು ಗೌಣವಾಗಿಸಲಾಗಿದೆ. ಭಾಷೆ ಸರಳವಾಗಿದ್ದರೂ ಹಲವೆಡೆ ಕೃತಕವಾಗಿದೆ. ಅರ್ಥ ಸಂದಿಗ್ಧವಾಗುತ್ತದೆ. ಇಡೀ ಪುಸ್ತಕ ಲೇಖಕಿಯೇ ಸ್ವತಃ ಹೇಳಿರುವಂತೆ ರೂಪಿತವಾಗಿದೆ. ಲೇಖಕಿ ಮಾತನಾಡುವ ಭಾಷೆ, ಶೈಲಿಯನ್ನು ನೋಡಿದಾಗ ಕೃತಿ ಕೂಡಾ ಅವರದೇ ಭಾಷೆ, ಶೈಲಿಯನ್ನೇ ಪಡೆದಿದ್ದರೆ ಇನ್ನೂ ಹೆಚ್ಚು ಅಥೆಂಟಿಕ್ ಆಗಿರುತ್ತಿತ್ತು ಎಂದು ನನ್ನ ಅಭಿಪ್ರಾಯ.

ಲಿಂಗಾಂತರಗೊಂಡವರ ಅಥವಾ ಹಿಜ್ರಾ ಸಮುದಾಯದವರ ನಾಲ್ಕಾರು ಕೃತಿಗಳು ಬೇರೆ ಭಾಷೆಗಳಿಂದ ಕನ್ನಡಕ್ಕೆ ಬಂದಿವೆ . ಅವುಗಳಲ್ಲಿ ಅಕ್ಕಯ್‌ರವರದ್ದು ಮತ್ತು ಜೋಗತಿ ಮಂಜಮ್ಮನವರದ್ದು ಮಾತ್ರ ಕನ್ನಡದ ಕೃತಿ. ಉಳಿದವು ತಮಿಳು, ಬಂಗಾಲಿ ಕೃತಿಗಳ ಭಾಷಾಂತರಗಳು. ಇವುಗಳಲ್ಲಿ ನಾನು ಓದಿದ ಎ. ರೇವತಿಯವರ ಬದುಕು ಬಯಲು ಬೆಂಗಳೂರಿನ ಹಿಜ್ರಾಗಳ ಬದುಕಿನ ಭಾಗಶಃ ಚಿತ್ರಣವನ್ನು ಒಳಗೊಂಡಿದೆ. ಅದು ಕೂಡಾ ಇಂಗ್ಲಿಷ್ ಕೃತಿಯ ಅನುವಾದವಾಗಿ ಕನ್ನಡಕ್ಕೆ ಬಂದಿದೆ.

ಅಕ್ಕಯ್‌ರವರ ಕೃತಿ ಅವಶ್ಯವಾಗಿ ಓದಲೇಬೇಕಾದ ಪುಸ್ತಕ ಎನ್ನುವಾಗಲೇ ಉಳಿದ ಕೃತಿಗಳನ್ನೂ ಓದಿ. ದಲಿತ ಆತ್ಮಕತೆಗಳಿಗೆ ಸಿಕ್ಕ ಓದುಗರು ಈ ಆತ್ಮಕಥನಗಳಿಗೂ ಸಿಗಲಿ. ಅವುಗಳೆಲ್ಲವುಗಳಿಂದ ನಮ್ಮೆಲ್ಲರ ಮಾನವೀಯತೆ, ಪ್ರಜಾಪ್ರಭುತ್ವೀಯ ಪ್ರಜ್ಞೆ ಮತ್ತಷ್ಟು ವಿಸ್ತಾರವಾಗಲಿ ಎಂದು ಆಶಿಸುತ್ತೇನೆ.