**‘ಸಮುದ್ರ ಮಂಥನ’**

ಸಮುದ್ರ ಮಂಥನ- ಭಾರತೀಯರಲ್ಲಿ ಎಷ್ಟೊಂದು ನೆನಪುಗಳನ್ನು ಉಕ್ಕಿಸುತ್ತದೆ ಈ ಎರಡು ಪದಗಳು. ಸುಮಾರು ಒಂದೂವರೆ ಸಾವಿರಕ್ಕೂ ಹೆಚ್ಚು ವರ್ಷಗಳಿಂದ ವಿವಿಧ ರೂಪ, ಕಥಾನಕಗಳ ಮೂಲಕ ಜನರ ಮನಸ್ಸನ್ನು ಆವರಿಸಿದೆ ಈ ಪುರಾಣ ಕತೆ. ದೇಶದಾಚೆಗೆ ಮಲೇಷಿಯಾದಿಂದ ಲಾವೋಸ್‌ವರೆಗೂ ಹಬ್ಬಿ ಆಂಗ್ಕೋರ್‌ವಾಟ್‌ನ ಪ್ರಸಿದ್ಧ ದೇವಾಲಯದ ಭಿತ್ತಿ ಶಿಲ್ಪವಾಗಿದೆ.

ಹಾಲಿನ‌ ಕಡಲು, ದೇವತೆಗಳು, ರಾಕ್ಷಸರು, ವಾಸುಕಿ, ಮಂದರ ಪರ್ವತ, ಕೂರ್ಮಾವತಾರ, ಅಮೃತ, ಹಾಲಾಹಲ, ಸುರೆ, ಲಕ್ಷ್ಮಿ, ಧನ್ವಂತರಿ, ಅಪ್ಸರೆಯರು, ಕೌಸ್ತುಭ ಮೊದಲಾದ ರತ್ನಗಳು, ಕಾಮಧೇನು, ಐರಾವತ, ಉಚ್ಛೈಶ್ರವಸ್, ಪಾರಿಜಾತ, ನೀಲಕಂಠನಾದ ಶಿವ, ವಿಷ್ಣು, ಮೋಹಿನಿ, ಹರಿಹರ ಪುತ್ರ ಅಯ್ಯಪ್ಪ, ರಾಹು, ಕೇತು, ಸೂರ್ಯ- ಚಂದ್ರ ಗ್ರಹಣಗಳು ಮೊದಲಾದ ಕಲ್ಪನೆಗಳು ಸಮುದ್ರ ಮಂಥನ ಎಂಬ ಎರಡೇ ಪದಗಳ ಒಡಲಿನಲ್ಲಿ ಕಿಕ್ಕಿರಿದು ತುಂಬಿಕೊಂಡಿವೆ.

ಸಾವು, ಅಮೃತತ್ವ, ಮೋಸ, ಕುತಂತ್ರ, ಆಸೆ, ದುರಾಸೆ, ದುಡಿಮೆ, ಪ್ರತಿಫಲ, ಅನ್ಯಾಯ, ಜನಾಂಗ ಬೇಧ, ಅಧಿಕಾರ, ಆಕ್ರಮಣ ಮೊದಲಾದ ಸಾಮಾಜಿಕ, ಆರ್ಥಿಕ, ರಾಜಕೀಯ, ನೀತಿಶಾಸ್ತ್ರ ಹಾಗೂ ತತ್ವಜ್ಞಾನದ ಆಯಾಮಗಳನ್ನು ಪಡೆದುಕೊಂಡಿದೆ. ಎಷ್ಟೊಂದು ರೀತಿಯಲ್ಲಿ ಜನಗಳ ಮನಸ್ಸಿನಾಳದಲ್ಲಿ ನೆಲೆ ಪಡೆದುಕೊಂಡಿದೆ. ಚಿಂತನೆ, ನಂಬಿಕೆ, ನಡೆವಳಿಕೆಗಳನ್ನು ಪ್ರಭಾವಿಸಿದೆ. ಹಲವು ದೇವಾಲಯಗಳು, ಮೂರ್ತಿಗಳು, ಹಬ್ಬಗಳು, ಜಾತ್ರೆಗಳು, ಯಾತ್ರೆಗಳು, ಆಚರಣೆಗಳು, ಮೂಢ ನಂಬಿಕೆಗಳಿಗೆ ಕಾರಣವಾಗಿದೆ. ‌

ಸಮುದ್ರ ಮಂಥನ ಎಂಬ ಈ ಕಲ್ಪನೆಗಳ‌ ಸಮುಚ್ಚಯ ಭಾಗವತ, ವಿಷ್ಣು ಪುರಾಣ, ಮಹಾಭಾರತಗಳಲ್ಲಿ ತನ್ನ ಸಂಕೀರ್ಣ ‌ಸ್ವರೂಪದಲ್ಲಿ ರೂಪು ತಳೆದಿದೆ. ಆದರೆ ಇದರಲ್ಲಿ ಅಡಕವಾದ ಕೆಲವು ವಿಷಯ, ವಿಚಾರಗಳು ಈ ಪುರಾಣಗಳು ರಚನೆಯಾದ ಕಾಲಕ್ಕಿಂತ ಹಲವು ಶತಮಾನಗಳ ಹಿಂದೆಯೇ ಬೀಜ ರೂಪದಲ್ಲಿದ್ದ ಗುರುತುಗಳನ್ನು ಪ್ರಾಚೀನ ಕಾಲದಿಂದಲೇ ಕಾಣುತ್ತೇವೆ. ಅವು ಇತಿಹಾಸಪೂರ್ವ ಕಾಲದ ಮಾನವರ ಆಸೆ, ಕನಸುಗಳನ್ನು ಬಿಂಬಿಸುತ್ತವೆ. ತಾವು ಕಾಣುವ ವಾಸ್ತವವನ್ನು ಅರ್ಥವಿಸಿಕೊಳ್ಳಲು ರೂಪಿಸಿಕೊಂಡ ಸರಳ ರೂಪಕಗಳಾಗಿವೆ. ದನಗಳಂತಹ ಪಶುಪಾಲಕ ಸಮುದಾಯಗಳಿಗೆ ಹಾಲು ಅವರ ಎಲ್ಲ ಸುಖ, ಸಂಪತ್ತಿನ ಮೂಲವಾಗಿತ್ತು ಎಂಬುದನ್ನು ಊಹಿಸಿಕೊಳ್ಳುವುದೇನೂ ಕಷ್ಟವಲ್ಲ.

ತಮ್ಮ ಬದುಕು ಸಮೃದ್ಧವಾಗಿರಬೇಕು ಎಂದರೆ ಅಪಾರವಾದ ಹಾಲು ಉತ್ಪನ್ನವಾಗಬೇಕು. ಅದರಿಂದ ಪಡೆದ ಮೊಸರು, ಬೆಣ್ಣೆ, ತುಪ್ಪ, ತಿನಿಸುಗಳನ್ನು ತಾವೂ ಯಥೇಚ್ಛವಾಗಿ ಬಳಸುವುದರ ಜೊತೆಯಲ್ಲಿ, ಅವುಗಳನ್ನು ವಿನಿಮಯ ಮಾಡಿಕೊಂಡು ತಮ್ಮ ಜೀವನಕ್ಕೆ ಬೇಕಾದ ಇತರ ಅಗತ್ಯಗಳನ್ನು, ಉಡುಗೆ ತೊಡುಗೆ, ಅಲಂಕಾರಗಳನ್ನು ಪಡೆಯಬೇಕು. ಆರೋಗ್ಯವಾಗಿ ಮತ್ತು ಸುಖವಾಗಿ ಬಾಳಬೇಕು ಎಂಬ ಅವರ ಬಾಳಿನ ಕನಸು ಅಗಾಧವಾದ ಹಾಲಿನ ಕಡಲನ್ನು, ಅದನ್ನು ಕಡೆಯಲು ಬೇಕಾದ ಬೃಹತ್ ಪರಿಕರಗಳನ್ನು ಕಲ್ಪಿಸಿಕೊಂಡಿದೆ.