ನಮ್ಮ ಪುರಾಣಗಳಲ್ಲಿ ಜಗತ್ತಿನ ಸಪ್ತ ಸಾಗರಗಳ ಕಲ್ಪನೆಯಲ್ಲಿ ಎರಡು ಮಹಾ ಸಾಗರಗಳು- ಹಾಲು ಮತ್ತು ಮೊಸರಿನ ಸಾಗರಗಳು. ವಿಷ್ಣು ಕ್ಷೀರ ಸಾಗರ ಶಯನ. ಈ ಎಲ್ಲ ಕಲ್ಪನೆಗಳು ಪಶುಪಾಲಕರ ಲೋಕದಲ್ಲಿ ಎಲ್ಲೆಲ್ಲೂ ಹಾಲೇ ವಿಜೃಂಭಿಸುವ ಆದಿಮ ಕಲ್ಪನೆಯ ಬಿಂಬ. ಕೃಷಿಕರ ಮನಸ್ಸಿನ ತುಂಬಾ ಧಾನ್ಯಗಳ ರಾಶಿ ತುಂಬಿಕೊಂಡಂತೆ.

ಲಕ್ಷ್ಮಿ ಎಂಬ ರೂಪದಲ್ಲಿ ಅಪಾರ ಸಂಪತ್ತು, ಇತರ ಧನ‌ಕನಕ ವಸ್ತು ವಾಹನಗಳಿಗೆ ಮೂಲಾಧಾರ ದೊಡ್ಡ ಪ್ರಮಾಣದ ಹಾಲು ಮತ್ತು ಅದನ್ನು ಕಡೆಯುವುದೇ ಮೂಲ ಎಂಬ ಆಶಯವೇ ಪಶುಪಾಲಕ ಸಮುದಾಯಗಳಲ್ಲಿ ಬೇರು ಉಳಿಸಿಕೊಂಡವರು ರಚಿಸಿದ ಪುರಾಣಗಳಲ್ಲಿನ ಸಮುದ್ರ ಮಂಥನದ ಕಲ್ಪನೆಯ ಮೂಲ. ಉತ್ತರ ಭಾರತದಲ್ಲಿ ದೀಪಾವಳಿ‌ಯನ್ನು ಲಕ್ಷ್ಮಿ ಹುಟ್ಟಿದ ದಿನದ ಸಂಭ್ರಮವನ್ನು ಮೆರೆಸುವ ಹಬ್ಬವೆಂದು ಆಚರಿಸಲಾಗುತ್ತದೆ. (ಜೊತೆಗೆ ವಿಷ್ಣುವಿನ ಪೂಜೆಯೇನೂ ಕಾಣುವುದಿಲ್ಲ.) ದೀಪಾವಳಿಯ ಸಮಯ, ಗಂಗಾ ನದೀ ಬಯಲಿನಲ್ಲಿ ನದಿ, ಉಪನದಿಗಳು ತುಂಬಿ ಹರಿದು ದನಗಳಿಗೆ ಮೇವು ಯಥೇಚ್ಛವಾಗಿ ದೊರೆಯುವ ಸಮಯ.

ಗೋವಳರ ಮನೆಗಳಲ್ಲಿ ವಿವಿಧ  ಉತ್ಪನ್ನಗಳು, ತಿನಿಸುಗಳನ್ನು‌ ಮಾಡುವಷ್ಟು ಹಾಲು ಉಕ್ಕಿ ಹರಿಯುವ ಸಮಯವೂ ಹೌದೆನ್ನುವುದು ಕೇವಲ ಕಾಕ‌ತಾಳಿಯವಲ್ಲ.‌ (ಮಲನ ಐಯ್ಯಂಗಾರ್ ಎಂಬುವರು ಕುವೆಂಪುರವರ ಚಿಂತನೆಯ ಗೃಹ ಸರಸ್ವತಿ ಎಂಬ ಪುಸ್ತಕ ಮಾಲೆಗೆ ಬರೆದ ‘ನಮ್ಮ ದನಗಳು’ ಎಂಬ ಪುಸ್ತಕ ಈ ಮೂಲ ಕಲ್ಪನೆಯನ್ನು ಅರ್ಥಪೂರ್ಣವಾಗಿ ವಿವರಿಸಿದೆ. ನಮ್ಮ ಇತಿಹಾಸದ ಅಧ್ಯಯನಗಳಲ್ಲಿ ಎಲ್ಲಿಯೂ ಸೇರಿಸಲ್ಪಡದ ಈ ಪುಸ್ತಕ ಭಾರತದ ಇರಿಹಾಸದ ಬಗ್ಗೆ ,ಆರ್ಯ, ದ್ರಾವಿಡ, ಜನ‌ಸಮುದಾಯಗಳ ಬದುಕಿನ ಬಗ್ಗೆ ಅನೇಕ ಮುಖ್ಯ ವಿಷಯಗಳನ್ನು ಹೇಳುತ್ತದೆ. ನಂಬಲರ್ಹ ಸಾಕ್ಷ್ಯಾಧಾರಗಳನ್ನು ನೀಡುತ್ತದೆ.)

ಸಾವನ್ನು ಅರ್ಥ ಮಾಡಿಕೊಳ್ಳುವ, ಅದನ್ನು ಗೆಲ್ಲುವ ಅಮೃತತ್ವದ ಕನಸೂ ಕೂಡಾ ಬಹಳ ಪ್ರಾಚೀನ ಕಾಲದಿಂದಲೇ ಮಾನವರನ್ನು ಕಾಡಿದೆ. ಬೇಟೆಯ ಮೇಲೆ ಅವಲಂಬಿಸಿದ ಮನುಷ್ಯ ಸಮುದಾಯಕ್ಕೆ ಆಹಾರದ ಲಭ್ಯತೆ ಬಹಳ ಅನಿಶ್ಚಿತವಾಗಿತ್ತು. ಅಂತಹ ಸಮಯದಲ್ಲಿ ಪಶು ಸಂಗೋಪನೆಯನ್ನು ಕಂಡುಕೊಂಡು, ಅದರಿಂದ ಹಾಲು, ಮಾಂಸಗಳನ್ನು ಪಡೆದುಕೊಂಡದ್ದು ಮಾನವ ನಾಗರೀಕತೆಯಲ್ಲಿ ಒಂದು ದೊಡ್ಡ ನೆಗೆತ. ಅವರ ಮೇಲೆ ಸದಾ ತೂಗಾಡುತ್ತಿದ್ದ ಹಸಿವಿನ ಸಾವುಗಳಿಂದ ಮುಕ್ತಿ. ಪುಷ್ಟಿಕರ ಆಹಾರದ ಲಭ್ಯತೆಯಿಂದ ಮತ್ತಷ್ಟು ಹೆಚ್ಚು ಕಾಲ ಬದುಕುವ ಸಾಧ್ಯತೆಗಳು ಹಾಲಿನ ಕಡಲಿನ ಮಂಥನದಿಂದ ಧನ್ವಂತರಿ, ಅವನ ಕೈಯಲ್ಲಿ ಅಮೃತ ಎಂಬ ಕಲ್ಪನೆಗೆ ದಾರಿ ಮಾಡಿಕೊಟ್ಟಿದೆ.