**ಮತ್ತೆ ಮತ್ತೆ ಮಹಾಕಾವ್ಯ**

ಬಿ.ಆರ್‌.ಶೆಟ್ಟರು ಸಾವಿರ ಕೋಟಿ ರೂಪಾಯಿ ವೆಚ್ಚದಲ್ಲಿ ಮಹಾಭಾರತ ಚಿತ್ರ ನಿರ್ಮಾಣ ಮಾಡುತ್ತಾರೆಂದಾಕ್ಷಣ ಅನೇಕರಲ್ಲಿ ಮತ್ತೊಮ್ಮೆ ಕುತೂಹಲ ಮೂಡಿದೆ. ಮಹಾಭಾರತ, ರಾಮಾಯಣಗಳೆಂಬ ನಮ್ಮ ಮಹಾಕಾವ್ಯಗಳು ಅದು ಎಷ್ಟು ಸಲ ಬರಲಿ, ಹೇಗೇ ಬರಲಿ ಭಾರತೀಯ ಮನಸ್ಸುಗಳು ಅವನ್ನು ಮತ್ತೆ ಮತ್ತೆ ಬರಮಾಡಿಕೊಳ್ಳುತ್ತವೆ, ತಮ್ಮದಾಗಿಸಿಕೊಳ್ಳುತ್ತದೆ. ಈ ಎರಡು ಚಿರಂಜೀವಿಗಳು ಮಾಡಿರುವ ಮೋಡಿಯ ಬಗೆ ಇಲ್ಲಿದೆ.

ನಮ್ಮ ದೇಶದಲ್ಲಿ ಮೂರು ಮಹಾ ಪರ್ವತಗಳಿವೆ ಎಂಬುದು ಒಂದು ಸುವಿಖ್ಯಾತ ಹೇಳಿಕೆ. ಭೂಮಿಯನ್ನೇ ಅಳೆಯುವ ಗಜಕಡ್ಡಿಯಂತೆ ಮೈಚಾಚಿರುವ ನಗಾಧಿಧಿಪತಿಯಾದ ಹಿಮಾಲಯ ಮಹಾಪರ್ವತ ಒಂದು. ರಾಮಾಯಣ ಮತ್ತು ಮಹಾಭಾರತ ಮಹಾಕಾವ್ಯಗಳು ಮತ್ತೆರಡು. ರಾಮಾಯಣ ಮಹಾಭಾರತಗಳನ್ನು ಮೊದಲ ಸಲ ಯಾರೂ ಓದುವುದಿಲ್ಲ ಎಂದು ಹೇಳುವರು. ಅದರ ಅರ್ಥ ನಾವು ಓದುವ ಮೊದಲೇ ರಾಮಾಯಣ ಮಹಾಭಾರತದ ಕಥೆಗಳು ನಮ್ಮ ಅಂತರಂಗವನ್ನು ಪ್ರವೇಶಿಸಿರುತ್ತವೆ! ಓದುವ ಮೊದಲೇ ನಾವು ಈ ಮಹಾಕಥನಗಳನ್ನು ಕೇಳಿಸಿಕೊಂಡಿರುತ್ತೇವೆ. ಅಥವಾ ಕಂಡಿರುತ್ತೇವೆ. ತೊಟ್ಟಿಲಲ್ಲೇ ನಮ್ಮ ತಾಯಂದಿರು ರಾಮಾಯಣ ಭಾಗವತ ಭಾರತ ಕಥೆಗಳನ್ನು ಹಾಡಿನ ರೂಪದಲ್ಲಿ ನಮ್ಮ ಕಿವಿಗಳಿಗೆ ಅದೂ ಒಂದು ಮೊಲೆಹಾಲೋ ಎಂಬಂತೆ ಊಡಿರುತ್ತಾರೆ. ನಾವು ಕೊಂಚ ದೊಡ್ಡವರಾಗಿ ಬಾಲ್ಯದ ಚೈತನ್ಯಲಹರಿಯಲ್ಲಿರುವಾಗ ಒಂದು ಕ್ಷ ಣ ಒಂದು ಕಡೆ ನಿಲ್ಲದ ನಮ್ಮನ್ನು ಹಿಡಿದು ಒಂದೆಡೆ ಕೂಡಿಸಿದ್ದು ನಮ್ಮ ಅಜ್ಜ-ಅಜ್ಜಿಯರು ಹೇಳುತ್ತಿದ್ದ ಇದೇ ರಾಮಾಯಣ-ಭಾಗವತ-ಭಾರತ ಕಥೆಗಳು. ಮನೆಯ ಹೊಸ್ತಿಲು ದಾಟಿ ಶಾಲೆಗೆ ಹೋಗತೊಡಗುತ್ತೇವೆ. ನಮ್ಮ ಅದೃಷ್ಟ ನೆಟ್ಟಗಿದ್ದರೆ ಕತೆಗಾರರಾದ ಗುರುಗಳು ನಮಗೆ ದೊರೆಯುತ್ತಾರೆ. ತರಗತಿಗಳಲ್ಲಿ ಅವರು ನಮಗೆ ರಾಮಾಯಣದ, ಭಾರತದ ಯಾವುದೋ ಪ್ರಸಂಗವನ್ನು ವರ್ಣಿಸುತ್ತಾರೆ. ಅಂಬೆಗಾಲಿಡುವ ರಾಮ-ಕೃಷ್ಣರು, ಮರಕೋತಿಯಾಡುವ ಪಾಂಡವ ಕೌರವರು ನಮ್ಮ ಮನೋವಲಯಕ್ಕೆ ನಮ್ಮ ಅರಿವಿಲ್ಲದೆಯೇ ಪ್ರವೇಶಿಸುತ್ತಾರೆ. ಭಜನೆ, ಹರಿಕಥೆ, ಭಾರತವಾಚನ, ಬಯಲಾಟ, ಯಕ್ಷ ಗಾನ-ಹೀಗೆ ನಾನಾ ಮಾರುವೇಷದಲ್ಲಿ ರಾಮಾಯಣ, ಭಾರತ, ಭಾಗವತ ನಮ್ಮ ಅಂತರಂಗದ ಅಂಗಳ ಸೇರಿ ವಿಹರಿಸತೊಡಗುತ್ತವೆ. ನಾವು ಸ್ವತಹ ರಾಮಾಯಣ ಭಾರತ ಭಾಗವತಗಳನ್ನು ಓದತೊಡಗುವ ವೇಳೆಗೆ ನಮ್ಮೊಳಗೆ ಸೂಕ್ಷ ್ಮರೂಪದಲ್ಲಿ ಅವಾಗಲೇ ವಸತಿ ಹೂಡಿರುತ್ತವೆ. ಅದಕ್ಕೇ ಹೇಳಿದ್ದು, ರಾಮಾಯಣ ಮಹಾಭಾರತಗಳನ್ನು ಯಾರೂ ಮೊದಲ ಸಾರಿ ಓದುವುದಿಲ್ಲ ಎಂದು!