**ನೋಗ್‌ರಾಜ್‌ ಸಿನಿಮಾ ನಿರ್ಮಿಸುತ್ತಿರುವ ಪುನೀತ್‌ ರಾಜ್ ಕುಮಾರ್**

## ಹಂಬಲ್‌ ಪೊಲಿಟಿಶಿಯನ್‌ ನೋಗರಾಜ್‌ ಸಿನಿಮಾ ನಂತರ ನಟ ದಾನಿಶ್‌ ಸೇಠ್‌ ಮತ್ತೊಂದು ಚಿತ್ರದಲ್ಲಿ ನಟಿಸುತ್ತಿದ್ದಾರೆ. ಆ ಚಿತ್ರದ ವಿವರ ಇಲ್ಲಿದೆ.

ಹಂಬಲ್‌ ಪೊಲಿಟಿಶಿಯನ್‌ ನೋಗರಾಜ್‌ ಪಾತ್ರದಲ್ಲಿ ಪ್ರೇಕ್ಷಕರನ್ನು ನಕ್ಕು ನಗಿಸಿದ್ದ ದಾನಿಶ್‌ ಸೇಠ್‌ ಮತ್ತೊಂದು ಅವತಾರದಲ್ಲಿ ಸದ್ಯದಲ್ಲೇ ಪ್ರೇಕ್ಷಕರ ಮುಂದೆ ಬರಲಿದ್ದಾರೆ. ಈ ಸಿನಿಮಾಕ್ಕೆ ಪನ್ನಗಭರಣ ನಿರ್ದೇಶನವಿದ್ದರೆ, ನಟ ಪುನೀತ್‌ ರಾಜ್‌ಕುಮಾರ್‌ ನಿರ್ಮಾಣವಿದೆ.

ಹಾಸ್ಯಮಿಶ್ರಿತ ವಿಡಂಬನಾತ್ಮಕ ಪಾತ್ರಗಳಿಗೆ ಹೇಳಿ ಮಾಡಿಸಿದಂತಿರುವ ದಾನಿಶ್‌ ಮುಂದಿನ ಸಿನಿಮಾ ಯಾವುದು ಎಂಬ ಕುತೂಹಲವಿತ್ತು. ಅದಕ್ಕೆ ಉತ್ತರ ಈಗ ಸಿಕ್ಕಿದ್ದು, ಪನ್ನಗ ಅವರ ಕಾಮಿಡಿ ಚಿತ್ರದಲ್ಲಿ ಕಾಣಿಸಿಕೊಳ್ಳುತ್ತಿದ್ದಾರೆ. ವಿಶೇಷ ಕಥೆಗೆ ಮಾರು ಹೋಗಿರುವ ಪುನೀತ್‌ ಅವರು ತಮ್ಮ ಪಿಆರ್‌ಕೆ ಬ್ಯಾನರ್‌ನಲ್ಲಿ ನಿರ್ಮಾಣ ಮಾಡುತ್ತಿದ್ದಾರೆ.  
  
'ಜನ ಇಷ್ಟು ದಿನ ದಾನಿಶ್‌ರನ್ನು ನೋಗರಾಜ್‌ ರೀತಿಯಲ್ಲಿ ಮಾತ್ರ ನೋಡಿದ್ದಾರೆ. ಈ ಸಿನಿಮಾದಲ್ಲಿ ಒಬ್ಬ ನಟನನ್ನಾಗಿ ಮಾತ್ರ ಅವರನ್ನು ಬಳಸಿಕೊಳ್ಳುತ್ತಿದ್ದೇನೆ. ನೋಗರಾಜ್‌ನ ಯಾವುದೇ ಕುರುಹು ಈ ಪಾತ್ರದಲ್ಲಿರುವುದಿಲ್ಲ. ಇದು ಸಂಪೂರ್ಣ ಕಾಮಿಡಿ ಚಿತ್ರವಾಗಿರುತ್ತದೆ. ದಾನಿಶ್‌ ಇಮೇಜ್‌ಗೆ ಸರಿಯಾಗಿ ಹೊಂದುತ್ತದೆ. ಅಲ್ಲದೆ ಅಪ್ಪು ಅವರು ಸ್ಕ್ರಿಪ್ಟ್‌ ಕೇಳಿ ಬಹಳ ಖುಷಿಯಾಗಿದ್ದಾರೆ. ಸದ್ಯ ನಟ ಸಾರ್ವಭೌಮ ಚಿತ್ರದ ಶೂಟಿಂಗ್‌ನಲ್ಲಿರುವ ಅವರನ್ನು ಮುಂದಿನ ವಾರದಲ್ಲಿ ಭೇಟಿಯಾಗಿ ಎಲ್ಲವನ್ನು ಫೈನಲ್‌ ಮಾಡುತ್ತೇವೆ' ಎನ್ನುತ್ತಾರೆ ನಿರ್ದೇಶಕ ಪನ್ನಗ.  
  
ಈ ಹಿಂದೆ ದಾನಿಶ್‌ ಅವರ ಹಂಬಲ್‌ ಪೊಲಿಟಿಶೀಯನ್‌ ಚಿತ್ರದಲ್ಲಿ ಪುನೀತ್‌ ಅತಿಥಿ ಪಾತ್ರದಲ್ಲಿ ಕಾಣಿಸಿಕೊಂಡಿದ್ದರು, ಈಗ ಅವರ ಹೊಸ ಚಿತ್ರವನ್ನು ಸ್ವತಃ ಅಪ್ಪು ಅವರೇ ನಿರ್ಮಾಣ ಮಾಡುತ್ತಿದ್ದಾರೆ.

**ಭಟ್ಟರ ಚಿತ್ರದಲ್ಲಿ ಬದುಕಿನ ಕಥೆ ಹೇಳಲು ಬಂದ ಅಂಬರೀಶ್‌**

ನಿರ್ದೇಶಕ ಯೋಗರಾಜ್‌ ಭಟ್ಟರ ಹೊಸ ಚಿತ್ರ ಪಂಚತಂತ್ರಕ್ಕೆ ಹೊಸ ಅತಿಥಿಯೊಬ್ಬರ ಆಗಮನವಾಗಿದೆ. ವಿಶೇಷ ಪಾತ್ರವೊಂದರಲ್ಲಿ ಯಾರು ಕಾಣಿಸಿಕೊಳ್ಳಲಿದ್ದಾರೆಂಬ ಕುತೂಹಲಕ್ಕೂ ತೆರೆ ಬಿದ್ದಿದೆ.

ಮನುಷ್ಯನ ಬದುಕಿನಲ್ಲಿ ಮರೆಯಾಗುತ್ತಿರುವ ಮೌಲ್ಯಗಳನ್ನು ಮತ್ತೆ ನೆನಪಿಸಲು ಭಟ್ಟರು ಕ್ರಿಯೇಟ್‌ ಮಾಡಿರುವ ವಿಶೇಷ ಪಾತ್ರಕ್ಕೆ ರೆಬೆಲ್‌ಸ್ಟಾರ್‌ [ಅಂಬರೀಶ್‌](https://vijaykarnataka.com/topics/%E0%B2%85%E0%B2%82%E0%B2%AC%E0%B2%B0%E0%B3%80%E0%B2%B6%E0%B3%8D%E2%80%8C) ಬಂದಿದ್ದಾರೆ. ಹಿಂದೆ ಭಟ್ಟರು ನಿರ್ದೇಶಿಸಿದ್ದ ಡ್ರಾಮಾ ಚಿತ್ರದಲ್ಲಿ ಅಂಬಿ ನಟಿಸಿದ್ದರು.  
  
' ಪಂಚತಂತ್ರ ಚಿತ್ರವು ಯುವಕರು ಮತ್ತು ವಯಸ್ಸಾದವರ ನಡುವೆ ನಡೆಯುವ ಕಥೆ. ಇದರಲ್ಲಿ ಯುವಕರು- ವೃದ್ಧರ ಒಂದೊಂದು ಗ್ಯಾಂಗ್‌ಗಳು ತಮ್ಮದೇ ಆದ ವಿತಂಡ ವಾದಗಳಿಂದ ಒದ್ದಾಡುತ್ತಿರುತ್ತವೆ. ಈ ಸ್ಕ್ರಿಪ್ಟ್‌ನಲ್ಲಿ ಇಬ್ಬರಿಗೂ ಜೀವನದ ಮೌಲ್ಯಗಳನ್ನು ಹೇಳುವ ಪಾತ್ರವೊಂದಿದೆ. ಅದನ್ನು ಅಂಬರೀಷ್‌ ಅವರೇ ಮಾಡಿದರೆ ಚೆಂದ ಎಂದು ನಾನು ನಂಬಿದ್ದೆ. ಈಗಾಗಲೇ ಅವರನ್ನು ಕೇಳಿದ್ದೇನೆ. ಭಟ್ಟರು ಕರೆದರೆ ಮಾಡುತ್ತೇನೆ ಎಂದಿದ್ದಾರೆ. ಆದಷ್ಟು ಬೇಗ ಶೂಟಿಂಗ್‌ ನಡೆಯಲಿದೆ' ಎಂದು ತಿಳಿಸಿದ್ದಾರೆ ಭಟ್ಟರು.  
  
ಅಂಬರೀಶ್‌ ಅವರು 'ಅಂಬಿ ನಿಂಗೆ ವಯಸ್ತಾಯ್ತೋ' ಸಿನಿಮಾದಲ್ಲಿಯೂ ಬಿಝಿಯಾಗಿದ್ದಾರೆ. ಈಗ ಭಟ್ಟರ ಸಿನಿಮಾದಲ್ಲಿಯೂ ನಟಿಸುವ ಮೂಲಕ ಫುಲ್‌ಟೈಮ್‌ ಆ್ಯಕ್ಟಿಂಗ್‌ಗೆ ಮರಳುವಂತೆ ಕಾಣುತ್ತದೆ ಎನ್ನಲಾಗಿದೆ.  
  
ಡ್ರಾಮಾ ಸಿನಿಮಾದಲ್ಲಿ 'ಗೊಂಬೆ ಆಡ್ಸೋನು, ಮೇಲೆ ಕುಂತವ್ನೆ..' ಹಾಡಿಗೆ ಅಂಬಿ ನಟಿಸಿದ್ದರು. ಈ ಹಾಡು ದೊಡ್ಡ ಸಕ್ಸಸ್‌ ಆಗಿ ಅನೇಕ ಪ್ರಶಸ್ತಿಗಳನ್ನು ಗಳಿಸಿತ್ತು. ಪಂಚತಂತ್ರ ಸಿನಿಮಾದಲ್ಲಿ ವಿಹಾನ್‌ ಗೌಡ, ಸೋನಲ್‌ ಮಾಂತೆರೋ, ಅಕ್ಷ ರಾ ಗೌಡ, ರಂಗಾಯಣ ರಘು, ರಾಜ್‌ ದೀಪಕ್‌ ಶೆಟ್ಟಿ, ಕಾಂತರಾಜ್‌, ದಿಲೀಪ್‌ ನಟಿಸುತ್ತಿದ್ಧಾರೆ.