**ನಾನು ಸಿನಿಮಾಗೆ ಬರುವುದು ನನ್ನ ಪೋಷಕರಿಗೆ ಇಷ್ಟವಿರಲಿಲ್ಲ: ಪಂಚತಂತ್ರ ಹೀರೋ**

ಯೋಗರಾಜ್‌ ಭಟ್‌ ನಿರ್ದೇಶನದ ಪಂಚತಂತ್ರ ಸಿನಿಮಾದ ನಾಯಕ ವಿಹಾನ್‌ ಗೌಡ ತಮ್ಮ ಪಾತ್ರ ಮತ್ತು ಸಿನಿಮಾದ ಬಗ್ಗೆ ಲವಲವಿಕೆ ಜತೆ ಮಾತನಾಡಿದ್ದಾರೆ.

**ಪಂಚತಂತ್ರ ಸಿನಿಮಾ ವಿಹಾನ್‌ಗೆ ವಿಶೇಷವಂತೆ? ಹೇಗೆ?**  
  
ಈ ಚಿತ್ರ ನನಗೆ ಬಹಳ ವಿಶೇಷ. ಇದು ನನಗೆ ಎರಡನೇ ಚಿತ್ರ. ಆದರೂ, ಕ್ಯಾನ್‌ವಾಸ್‌ ವಿಚಾರದಲ್ಲಿ ಮೊದಲ ಚಿತ್ರ. ದೊಡ್ಡ ನಿರ್ದೇಶಕರು, ದೊಡ್ಡ ತಂಡ, ದೊಡ್ಡ ಬಜೆಟ್‌ ಹೀಗೆ ಎಲ್ಲವೂ ದೊಡ್ಡದು. ಅಲ್ಲದೆ ಮಾಸ್ತಿ ಮತ್ತು ಕಾಂತ್ರಾಜ್‌ ಅವರ ಕಥೆ ಅದ್ಭುತವಾಗಿದೆ. ಎಲ್ಲದಕ್ಕಿಂತ ಹೆಚ್ಚಾಗಿ ನನ್ನ ಸಿನಿಮಾ ಕರಿಯರ್‌ಗೆ ಪಂಚತಂತ್ರ ದೊಡ್ಡ ತಿರುವು ನೀಡುತ್ತದೆ.  
  
**ರಂಗಾಯಣ ರಘು ಅವರ ಜತೆ ಜಾಸ್ತಿ ಜಗಳ ಆಡ್ತೀರಂತೆ?**  
  
ಸಿನಿಮಾದ ಮೇಜರ್‌ ಪೋಶನ್‌ ಇರುವುದೇ ನನ್ನ ಮತ್ತೆ ರಘು ಅವರ ಜತೆ. ಅವರ ಜತೆ ನಟಿಸುವುದೇ ದೊಡ್ಡ ಅದೃಷ್ಟ. ಅವರೊಬ್ಬ ಅದ್ಭುತ ಕಲಾವಿದ. ಇಡೀ ಸಿನಿಮಾ ಅವರ ಜತೆ ಜಗಳ ಆಡಿಕೊಂಡು ಪ್ರೇಕ್ಷಕರಿಗೆ ಎಂಟರ್‌ಟೇನ್‌ ಮಾಡುತ್ತೇನೆ. ನನ್ನ ಪ್ರಕಾರ ಅವರು ಈ ಸಿನಿಮಾದ ನಿಜವಾದ ಹೀರೋ.  
  
**ಶೃಂಗಾರದ ಹೊಂಗೆ ಮರ, ಬ್ಯಾಡ ಹೋಗು ಅಂದ್ಬಟ್ಲು ಹಾಡು ಸೂಪರ್‌ ಹಿಟ್‌ ಆಗಿದೆ? ಏನಂತೀರಿ?**  
  
ಆ ಹಾಡು ಸೂಪರ್‌ ಹಿಟ್‌ ಆಗಿರುವುದರ ಹಿಂದೆ ಯೋಗರಾಜ್‌ ಭಟ್ಟರು, ಇಮ್ರಾನ್‌ ಸರ್ದಾರಿಯಾ ಅವರ ಶ್ರಮ ದೊಡ್ಡದಿದೆ. ಇಮ್ರಾನ್‌ ಅವರು ನಮಗೆ ಅದರ ರೆಫ್ರೆನ್ಸ್‌ ತೋರಿಸಿದಾಗ ನನಗೆ ಈ ಸ್ಟೆಪ್‌ಗಳನ್ನು ಮಾಡಬಹುದಾ ಎನಿಸಿತ್ತು. ಅವರು ನಮಗೆ ಕೊಟ್ಟ ಟ್ರೇನಿಂಗ್‌ ಅದ್ಭುತ. ಶೂಟಿಂಗ್‌ಗೆ ಹೋದ ಕಡೆಯಲ್ಲೆಲ್ಲಾ ಪ್ರಾಕ್ಟೀಸ್‌ ಮಾಡಿದ್ದೇವೆ. ಹಾಡು ಬಿಡುಗಡೆಯಾದ ಮೇಲೆ ಜನ ನಮ್ಮಿಬ್ಬರನ್ನು ಹಾಟ್‌ಪೇರ್‌ ಎಂದು ಕರೆಯುತ್ತಿದ್ದಾರೆ. ಇನ್ನು ಬ್ಯಾಡ ಹೋಗು ಅಂದ್ಬುಟ್ಲು ಹಾಡಂತು ಸೂಪರ್‌ ಹಿಟ್‌ ಆಗಿದೆ, ಆ ಹಾಡಿಗೆ ನನ್ನ ಎಷ್ಟೋ ಜನ ಸ್ನೇಹಿತರು ಅದರಲ್ಲಿಯೂ ಬ್ರೇಕ್‌ ಅಪ್‌ ಆದವರು ವಿಡಿಯೋ ಮಾಡಿ ಕಳಿಸುತ್ತಿದ್ದಾರೆ. ಒಂದಷ್ಟು ಜನ ಹುಡುಗಿಯರು ನಾವು ಬ್ಯಾಡ ಅಂದಿಲ್ಲ ಎಂದು ಮೆಸೆಜ್‌ ಮಾಡುತ್ತಿದ್ದಾರೆ.  
  
**ಕಾರ್‌ ರೇಸ್‌ನ ಅನುಭವ ಹೇಗಿತ್ತು?**  
  
ಅಬ್ಬಾ!! ಅದನ್ನು ನಾನು ನನ್ನ ಲೈಫ್‌ನಲ್ಲಿ ಮರೆಯುವುದಿಲ್ಲ. ಕಾರು, ರೇಸ್‌ ಎಂಬ ಬಗ್ಗೆ ನಾನು ಚಿಕ್ಕ ವಯಸ್ಸಿನಿಂದಲೂ ಉತ್ಸುಕನಾಗಿದ್ದೆ. ಅದು ನನ್ನ ಎರಡನೇ ಸಿನಿಮಾದಲ್ಲಿಯೇ ರೇಸ್‌ ಕಥೆ ಇರುವ ಸಿನಿಮಾದಲ್ಲಿ ನಟಿಸುವ ಅವಕಾಶ ಸಿಕ್ಕಿತು. ಪ್ರೊಫೆಶನಲ್‌ ರೇಸರ್ಸ್‌ ಇಬ್ಬರು ನಮಗೆ ಟ್ರೇನಿಂಗ್‌ ಕೊಟ್ಟಿದ್ದರು. ಇದೊಂಥರ ವಿಶೇಷ ಅನುಭವ.  
  
**ಮನೆಯಲ್ಲಿ ನಿಮ್ಮ ಸಿನಿಮಾ ಜರ್ನಿ ಬಗ್ಗೆ ಏನಂತಾರೆ?**  
  
ನಾನು ಸಿನಿಮಾಗೆ ಬರುವುದು ನನ್ನ ಪೋಷಕರಿಗೆ ಇಷ್ಟವಿರಲಿಲ್ಲ. ಕಾಲ್‌ಕೆಜಿ ಪ್ರೀತಿ ಸಿನಿಮಾ ಬಿಡುಗಡೆಯಾದ ಮೇಲೆ ನನ್ನ ತಾಯಿ ಖುಷಿಯಾದರು. ಈಗ ಪಂಚತಂತ್ರ ಆಡಿಯೋ, ಟ್ರೇಲರ್‌ ಎಲ್ಲವನ್ನು ನೋಡಿ ಅಪ್ಪ ಸಮಾಧಾನವಾಗಿದ್ದಾರೆ. ನನ್ನ ಸಿನಿಮಾ ಬದುಕಿಗೆ ಇಬ್ಬರು ಬೆನ್ನೆಲುಬಾಗಿ ನಿಂತುಕೊಳ್ಳಲಿದ್ದಾರೆ.  
  
**ಬೇರೆ ಬೇರೆ ಸಿನಿಮಾಗಳ ಆಫರ್‌ ಏನಾದ್ರು?**  
  
ಬರ್ತಾ ಇದೆ, ಆದರೆ ಪಂಚತಂತ್ರ ಬಿಡುಗಡೆಯಾಗುವವರೆಗೂ ಯಾವುದನ್ನು ಒಪ್ಪಿಕೊಳ್ಳುವುದಿಲ್ಲ. ನಾನು ಒಬ್ಬ ಪರಿಪೂರ್ಣ ಕಲಾವಿದ ಆಗಬೇಕು ಎಂದು ಈ ಫೀಲ್ಡ್‌ಗೆ ಬಂದಿದ್ದೇನೆ. ಅರ್ಜೆಂಟ್‌ನಲ್ಲಿ ಸಿನಿಮಾಗಳನ್ನು ಒಪ್ಪಿಕೊಳ್ಳುವುದಿಲ್ಲ. ಅಲ್ಲದೆ ಎಲ್ಲಿಗೇ ಹೋದ್ರು ಜನ ಪಂಚತಂತ್ರ ಹೀರೋ ಎನ್ನುತ್ತಿರುವುದು ನನಗೆ ಖುಷಿ ಕೊಡುತ್ತಿರುವ ವಿಚಾರವಾಗಿದೆ.