ಹೋಳಿ ಹಬ್ಬದ ಸಂಭ್ರಮ, ಖುಷಿಗಳನ್ನು ನೀವೂ ಅನುಭವಿಸಿರುತ್ತೀರಿ. ಹೋಳಿಹಬ್ಬ ಕೂಡ ದೀಪಾವಳಿಯಂತೆಯೇ ಭಾರತೀಯರ ಮನಸ್ಸಿನಲ್ಲಿ ವರ್ಣಮಯವಾಗಿ, ಮನರಂಜನಾತ್ಮಕವಾಗಿ ಆವರಿಸಿರುತ್ತದೆ. ವರ್ಷವೆಲ್ಲಾ ಅಪ್ಪಟ ಗಂಭೀರ ವ್ಯಕ್ತಿಗಳಂತೆ ಟಿಪ್ ಟಾಪ್ ಡ್ರೆಸ್ ಮಾಡಿಕೊಂಡು ಆಫೀಸಿಗೆ ಹೋಗಿ ಬರುವ ಸೀರಿಯಸ್ ಮನುಷ್ಯರೂ ಹೋಳಿ ಹೋಳಿಹಬ್ಬದಂದು ಮಕ್ಕಳಾಗಿಬಿಡುತ್ತಾರೆ. ಬಣ್ಣ ಎಚ್ಹರಿ ಖುಷಿ ಪಡುತ್ತಾರೆ. ಮುಖದಲ್ಲಿ ಗಂಭೀರ ಗೆರೆಗಳು ಮಾಯವಾಗಿ ಉಲ್ಲಾಸ ಮಡುಗಟ್ಟುತ್ತದೆ.

ಹೋಳಿಯ ಸಂದರ್ಭದಲ್ಲಿ ನನ್ನ ಗಮನಕ್ಕೆ ಬಂದ ಒಂದೆರಡು ಅಂಶಗಳನ್ನು ಹೇಳುತ್ತೇನೆ… ಮನುಷ್ಯನ ಮನಸ್ಸು ರಂಗುಮಯವಾದದ್ದು. ಬಹುತೇಕ ಜನ ಪರಸ್ಪರ ಬಣ್ಣ ಎರಚಿಕೊಂಡು ಸಂಭ್ರಮಿಸುತ್ತಾರೆ. ಪಡ್ಡೆ ಹುಡುಗರಂತೂ ಹೋಳಿಯಂದು ಮನೆಯಲ್ಲಿ ಕೂತರುಂಟೇ ಎಂಬಂತೆ ಬೀದಿಬೀದಿ, ಗಲ್ಲಿಗಲ್ಲಿಗಳಲ್ಲಿ ಸುತ್ತಿ ಹೋಳಿಯಾಡಿ ಮನೆಗೆ ಹಿಂದಿರುಗುವಷ್ಟರಲ್ಲಿ ಸ್ವತಃ ಮನೆಮಂದಿಗೆ ಗುರುತು ಸಿಗದಷ್ಟು ಬಣ್ಣಮಯವಾಗಿರುತ್ತಾರೆ. ಇನ್ನು ಅಕ್ಕತಂಗಿ, ಅಣ್ಣತಮ್ಮ, ಅಪ್ಪಅಮ್ಮ, ಅಜ್ಜಿತಾತ, ಸ್ನೇಹಿತರು ಎಲ್ಲರೂ ಒಟ್ಟಿಗೆ ಬಣ್ಣ ಎರಚಿಕೊಂಡು ಸಂಭ್ರಮಿಸುವ ಹಬ್ಬವಿದು. ಹೆಣ್ಣುಮಕ್ಕಳು ಗುಂಪುಗುಂಪಿನಲ್ಲಿ ಕೂಡಿಕೊಂಡು ಬಣ್ಣದ ನೀರು ಎರಚಿಕೊಂಡು ಕುಣಿದು ಕುಪ್ಪಳಿಸಿದರೆ, ಪುಟ್ಟ ಮಕ್ಕಳು ಬಣ್ಣದ ನೀರು ತುಂಬಿದ ಬಲೂನು, ವಾಟರ್ ಗನ್ ಹಿಡಿದು ಸಂತಸ ಪಡುತ್ತಾರೆ. ಇನ್ನೂ ಕೆಲವರು ಮ್ಯೂಸಿಕಲ್ ಡ್ರಮ್ ಗಳನ್ನು ಬಾರಿಸುತ್ತ, ಹಾಡುತ್ತ ಆನಂದ ಪಡುತ್ತಾರೆ. ಭಾರತೀಯರಿಗೆ ಮಾತ್ರ ಸೀಮಿತವಲ್ಲದ ಈ ಹಬ್ಬ ಏಷ್ಯಾದ ಅನೇಕ ರಾಷ್ಟ್ರಗಳಲ್ಲಿ ಆಚರಿಸಲ್ಪಡುವುದರ ಜೊತೆಗೆ ಯೂರೋಪ್, ಉತ್ತರ ಅಮೇರಿಕಾ ಮುಂತಾದ ಕಡೆಗಳಿಗೂ ಹಬ್ಬಿ ಅಲ್ಲಿರುವ ಭಾರತ ಮೂಲದ ಜನ ಆಚರಿಸಲು ಸ್ಫೂರ್ತಿ ತುಂಬಿದೆ. ಹಿಂದೂಗಳಿಗೆ ಮಾತ್ರ ಸೀಮಿತವಾಗದ ಈ ಹಬ್ಬ ಬೇರೆ ಬೇರೆ ಧರ್ಮದ ಜನರೂ ಆಚರಿಸುವಂತೆ ಮಾಡುವುದು ನನ್ನ ಗಮನಕ್ಕೆ ಬಂದ ಮೊದಲನೇ ಅಂಶ.

ಇಷ್ಟಕ್ಕೂ ಹೋಳಿ ಹಬ್ಬಕ್ಕೆ ಹೋಳಿ ಅಂತ ಹೆಸರು ಬರಲು ಕಾರಣ ಹೋಲಿಕಾ ಎಂಬ ರಾಕ್ಷಸಿ. ಈಕೆ ಪುರಾಣದಲ್ಲಿ ಬರುವ ಹಿರಣ್ಯಕಶಿಪುವಿನ ಸಹೋದರಿ. ನಿಮಗೆಲ್ಲ ಗೊತ್ತಿರುವಂತೆ ಹಿರಣ್ಯಕಶಿಪು ವಿಷ್ಣುವಿನ ಪರಮ ವೈರಿ. ಅವನ ಮಗ ಪ್ರಹ್ಲಾದ ವಿಷ್ಣು ಭಕ್ತ. ತನ್ನ ಕಡುವೈರಿ ವಿಷ್ಣುವನ್ನು ಸ್ತುತಿಸುವ ಪ್ರಹ್ಲಾದನ ಮೇಲೆ ಸಿಟ್ಟಿಗೆದ್ದ ಹಿರಣ್ಯಕಶಿಪು ಆತನನ್ನು ಕೊಲ್ಲಲು ಅನೇಕ ಮಾರ್ಗಗಳನ್ನು ಹುಡುಕುತ್ತಾನೆ. ಅವುಗಳ ಪೈಕಿ ಆನೆಗಳಿಂದ ತುಳಿಸಲು ಯತ್ನಿಸುವುದು, ಸರ್ಪಗಳಿಂದ ಕಚ್ಚಿಸಲು ಪ್ರಯತ್ನಿಸುವುದು, ಬೆಟ್ಟದ ಮೇಲಿನಿಂದ ಆಳವಾದ ಪ್ರಪಾತಕ್ಕೆ ನೂಕಿಸುವುದು… ಇತ್ಯಾದಿ ಪ್ರಯತ್ನಗಳನ್ನು ಮಾಡಿ ವಿಫಲನಾದಾಗ ಇದನ್ನೆಲ್ಲಾ ಗಮನಿಸುತ್ತಿದ್ದ ಹೋಲಿಕಾ ತನ್ನ ಅಣ್ಣ ಹಿರಣ್ಯಕಶಿಪುವಿನ ನೆರವಿಗೆ ಬರಲು ತೀರ್ಮಾನಿಸುತ್ತಾಳೆ. ಹೇಗಾದರೂ ಮಾಡಿ ಪ್ರಹ್ಲಾದನನ್ನು ಸಾಯಿಸಿಬಿಡಬೇಕು ಎಂದು ನಿರ್ಧರಿಸಿ ಅದಕ್ಕೊಂದು ಮಾರ್ಗ ಕಂಡುಹಿಡಿಯುತ್ತಾಳೆ. ಅದೇನೆಂದರೆ, ಒಂದು ಚಿತೆಯನ್ನು ಸಿದ್ಧಪಡಿಸುವುದು, ಅದರ ಮೇಲೆ ಪ್ರಹ್ಲಾದನನ್ನು ಕೂರಿಸುವುದು, ಪ್ರಹ್ಲಾದನೊಟ್ಟಿಗೆ ತಾನೂ ಕೂರುವುದು, ಚಿತೆಗೆ ಬೆಂಕಿ ಹಚ್ಚಿದಾಗ ಪ್ರಹ್ಲಾದ ಸುಟ್ಟುಹೋಗುವಂತೆಯೂ, ತಾನು ಸುಟ್ಟುಹೋಗದಂತೆ ಒಂದು ಬಗೆಯ ಕೃತ್ರಿಮತೆಯ ಹೊದಿಕೆಯನ್ನು ಹೊದ್ದುಕೊಳ್ಳುವಂತೆಯೂ ಯೋಜನೆ ರೂಪಿಸುತ್ತಾಳೆ. ತಾನು ಅಂಥದೊಂದು ಮೋಸದ ಹೊದಿಕೆ ಹೊದ್ದುಕೊಳ್ಳುವುದು ಪ್ರಹ್ಲಾದನಿಗೆ ಗೊತ್ತಾಗದಂತೆ ಗಮನವಹಿಸುತ್ತಾಳೆ. ಆ ಹೊದಿಕೆಯ ವಿಶೇಷತೆ ಏನೆಂದರೆ ಬೆಂಕಿ ತಾಕಿದರೂ ಆ ಹೊದಿಕೆ ಹೋಲಿಕಾಳನ್ನು ರಕ್ಷಿಸುವುದು. ಅವು ಸುಟ್ಟು ಹೋಗದಂತೆ ಕಾಪಾಡುವುದು. ಹೋಲಿಕಾ ಇಷ್ಟೆಲ್ಲಾ ಪ್ಲಾನ್ ಹಾಕಿದ ನಂತರ ಒಂದು ದಿನ ಗೊತ್ತು ಮಾಡಿ ಹಿರಣ್ಯಕಶಿಪುವೇ ಉತ್ಸಾಹದಿಂದ ಮುಂದೆ ನಿಂತು ಒಂದು ಚಿತೆ ಸಿದ್ಧಪಡಿಸುತ್ತಾನೆ. ಅದರ ಮೇಲೆ ಪ್ರಹ್ಲಾದ ಮತ್ತು ಹೋಲಿಕಾಳನ್ನು ಕೂರಿಸಿ ಚಿತೆಗೆ ಅಗ್ನಿಸ್ಪರ್ಶ ಮಾಡಲಾಗುತ್ತದೆ. ಇನ್ನೇನು ಪ್ರಹ್ಲಾದನಿಗೆ ಬೆಂಕಿ ತಾಕಬೇಕು ಅನ್ನುವಷ್ಟರಲ್ಲಿ ಆತನಿಗಿದ್ದ ದೈವಶಕ್ತಿಯಿಂದ ಹೋಲಿಕಾ ಹೊದ್ದುಕೊಂಡಿದ್ದಂತಹ ಹೊದಿಗೆ ಅವಳಿನ ದೇಹದಿಂದ ಒಮ್ಮೆಲೇ ಹಾರಿ ಪ್ರಹ್ಲಾದನ ದೇಹವನ್ನು ಸುತ್ತುವರಿದು ಪ್ರಹ್ಲಾದನನ್ನು ಬೆಂಕಿಯಿಂದ ಪಾರು ಮಾಡಿದ್ದಲ್ಲದೇ ಸ್ವತಃ ಹೋಲಿಕಾ ಬೆಂಕಿಯಲ್ಲಿ ಭಸ್ಮವಾಗುವಂತೆ ಮಾಡುತ್ತದೆ. ತಾನೇ ರೂಪಿಸಿದ ಸಂಚಿಗೆ ತಾನೇ ಬಲಿಯಾಗಿ ಹೋಲಿಕಾ ಬೂದಿಯಾಗುತ್ತಾಳೆ. ಹರಿಭಕ್ತ ಪ್ರಹ್ಲಾದ ಯಾವ ತೊಂದರೆಗೂ ಸಿಲುಕದೆ ಪಾರಾಗುತ್ತಾನೆ… ಇದೊಂದು ಪೌರಾಣಿಕ ಕಥೆ. ಹೋಲಿಕಾ ಬೆಂಕಿಯಲ್ಲಿ ಬೂದಿಯಾದ ಆ ದಿನದ ನೆನಪಿಗಾಗಿ ಫಾಲ್ಗುಣ ಮಾಸದ ಪೌರ್ಣಮಿಯಂದು ಈ ಹಬ್ಬವನ್ನು ಆಚರಿಸುವುದು ಹಾಗೂ ಆಕೆಯ ಹೆಸರಿನಿಂದಲೇ ಈ ಹಬ್ಬಕ್ಕೆ 'ಹೋಳಿ' ಅಂತ ಹೆರಸು ಬಂದಿದ್ದು. ಈ ಕಾರಣಕ್ಕಾಗಿಯೇ ಹೋಲಿಕಾ ದಹನ ನಡೆಸುವುದು ಮೊದಲಿನಿಂದಲೂ ರೂಢಿಯಾಗಿದೆ. ಈ ನಂಬಿಕೆಯಡಿ ಭಾರತ ಬಿಟ್ಟರೆ ಪಾಕಿಸ್ತಾನದ ಕರಾಚಿ, ರಾವಲ್ಪಿಂಡಿ, ಹೈದರಾಬಾದ್, ಮುಲ್ತಾನ್, ಲಾಹೋರ್ ಮತ್ತು ಪ್ರಹ್ಲಾದಪುರಿ ದೇವಸ್ಥಾನದಲ್ಲಿ ಅಲ್ಲಿಯ ಹಿಂದೂಗಳು ಹೋಳಿ ಆಚರಿಸುವರು- ಇದು ನಿಮಗೆ ಹೇಳಬೇಕಾದ ಎರಡನೇ ಅಂಶ.