**ನವ ಆಷಾಢ ವಾಟ್ಸಾಪ್‌ ಇರುವಾಗ ವಿರಹದ ಮಾತೆಲ್ಲಿ**

## ಆಷಾಢ ಶುರುವಾಗಿದೆ. ಈ ಮಾಸವೆಲ್ಲ ಪತಿ-ಪತ್ನಿ ದೂರವಿರಬೇಕು ಅನ್ನುವ ಕಟ್ಟಳೆ ನೆನಪಾಗಿದೆ. ಬೀಸು ಗಾಳಿ ತಂದ ಚಳಿಗೆ ವಿರಹದ ಮಾತೂ ತೇಲಿಬಂದಿದೆ. ಕೈಯಲ್ಲಿರುವ ಮೊಬೈಲ್‌ ಚಿಂತಿಸದಿರಿ ಅಂದಿದೆ.

ಅಯ್ಯ, ಸರೀರತ್ತಾಗ ನೀವ ಇಟ್ಟಗಲ ಕುಂತ್ರ, ಇಲ್ಲಿ ನಾ ರೊಟ್ಟಿ ಮಾಡೂದ್ಯಾವಾಗ, ಎಲ್ಲಾರೂ ಉಣ್ಣೂದ್ಯಾವಾಗ?  
ಏ ಹೊಗ, ಥಂಡಿ ಹತ್ತಿ ನಾ ನಡಗಾಕತ್ತೀನಿಲ್ಲಿ, ಬಂದಾಳ ರೊಟ್ಟಿ ಮಾಡಾಕ. ತಡಿ ತುಸು.  
ನಾ ತಡದ್ರ ಎಲ್ಲಾರ ಹೊಟ್ಟಿ ತಡೀಬೇಕಲಾ? ಏಳ ಏಳ್ರಿಲ್ಲಿಂದ ಕಿತ್ತ್ರಿ ಗಾಡಿ ಇಲ್ಲಿಂದ. ಬಿಡ್ರಿ ಜಾಗ  
  
ನಿನಗೇನ್‌ ಗೊತ್ತು ಗಣಸರ ತ್ರಾಸ ಹೊರಗ ನೋಡಿಯಿಲ್ಲ? ಏನ್‌ ಗಾಳಿ ಏನ್‌ ಮಳಿ! ಇಂಥಾದ್ರಾಗ ನಾ ಹೋಗಿ ನಾ ತೊಗರಿ ಬಿತ್ತಬಕು ಇವನ್‌ ಹೇತ್ತಿ ರೊಂಯ್‌ ರೊಂಯ್‌ ಅಂತ ಒಂದ ಸವನ ಗಾಳಿ ಮಳಿನ ಬಾರ್ಕೋಲ ಮಾಡ್ಕೊಂಡು ಬೀಸಧಂಗ ಬೀಸಿ ಬೀಸಿ ಹೊಡೀತೈತಿ. ಒಮ್ಮೆ ನನ್ನ ಜತಿಗೆ ಬಂದು ಒಂದ ಮುಕ್ಕ ಬಿತ್ತಂತಿ ಬಾ ನೋಡೂನು, ಆಗ ಗೊತ್ತಾಕ್ಕತಿ, ಯಾಕ ಹಿಂಗ ಬಂದು ಒಲಿ ಮುಂದ ಕುಂತೀನಂತ. ನೀವೇನು ಹೆಣ್ಣಮಕ್ಳು ಬೆಚ್ಚಗ ಮನ್ಯಾಗ ಕುಂತೀರ್ತೀರಿ, ಮಾತಾಡ್ತೀರಿ. ಆಷಾಢ ಗಾಳಿ ಬೀಸಿ ಬೀಸಿ ಹೊಡದ್ರ ಹೇಸಿ ನನ್ನ ಜನ್ಮ ಹೆಣ್ಣಾಗಿ ಹುಟ್ಟಬಾರ್ದಿತ್ತ ಅಂತ ಯಾಕಂತಾರ ಅಂತ ಇಂಥಾ ಯಾಳ್ಯಾದಾಗ ನೋಡು ಗೊತ್ತಾಗೂದು.  
  
ಹೀಗನ್ನುತ್ತಾ ಕುಕ್ಕುರುಗಾಲಲ್ಲಿ ಕುಳಿತಿದ್ದ ಕಾಕಾ ಪಾದಗಳನ್ನ ಜರಗಿಸುತ್ತಾ, ಒಲೆಗೆ ಇನ್ನೂ ಹತ್ತಿರ ಬಂದಿದ್ದನ್ನು, ಸಣ್ಣವ್ವ, ಕುಲುಕುಲು ನಗುತ್ತಾ, ಹೌದಾ? ಹೆಣ್ಮಕ್ಳಾಕ್ಕೀರ್ಯಾ? ಬರ್ರಿ ಹಂಗಾರ ಇವೊಂದ್‌ ನಾಕ ರೊಟ್ಟಿ ಮಾಡಿಡ್ರಿ, ಎಲ್ಲಾರೂ ಹಸದಾರ ಎಂದಿದ್ದನ್ನು ನಾನು ಸಣ್ಣವಳಿದ್ದಾಗ ನೋಡಿದ್ದು ಕಣ್ಣಿಗೆ ಕಟ್ಟಿದಂತಿದೆ. ಈ ಪ್ರಸಂಗ ಆಗಾಗ ನೆನಪಿರಲು ಕಾರಣ, ಕಾಕಾ ಅಂದು ಆಷಾಢ ಗಾಳಿ ಬೀಸಿ ಬೀಸಿ ಹೊಡದ್ರ ಹೇಸಿ ನನ್ನ ಜನ್ಮ ಹೆಣ್ಣಾಗಿ ಹುಟ್ಟಬಾರ್ದಿತ್ತ ಎಂದು ಅಂದ ಮಾತು. ಈ ಆಡುನುಡಿ ಉತ್ತರ ಕರ್ನಾಟಕದಲ್ಲಿ ಬಳಕೆಯಲ್ಲಿದೆ.

ಕೃಷಿಯನ್ನೇ ಅವಲಂಬಿಸಿದ ಕುಟುಂಬಗಳು ಹೆಚ್ಚಿದ್ದ ಕಾಲದಲ್ಲಿ ಈ ಮಾತು ಹುಟ್ಟಿಕೊಂಡಿದೆ ಅನ್ನುವುದು ನಿರ್ವಿವಾದ. ಈಗಲೂ ರೈತರ ಮನೆಗಳಲ್ಲಿ, ಆಷಾಢದಲ್ಲಿ ಅಲ್ಲಲ್ಲಿ ಕೇಳಿ ಬರುತ್ತಲೇ ಇರುತ್ತದೆ. ಮುಂಗಾರು ಶುರುವಾಗಿ ತನ್ನ ಓಘವನ್ನು ಹೆಚ್ಚಿಸಿಕೊಳ್ಳುವ ಸಮಯ ಆಷಾಢ. ಬಿತ್ತುವಿಕೆಯ ಕಾಲ. ಉತ್ತರ ಕರ್ನಾಟಕದಲ್ಲಂತೂ ಮಳೆಗಿಂತ ಗಾಳಿಯೇ ಅಧಿಕ ಈ ಹೊತ್ತಲ್ಲಿ.  
  
ಆಷಾಢದಾಗ ಅತ್ತಿ ಸೊಸಿ ಕೂಡಿರಬಾರ್ದು ಅನ್ನುವ ಆಚರಣೆ ಎಲ್ಲೆಡೆ ಇದೆ. ಅದೂ ಸೊಸೆ ನಡೆಯಲು ಬಂದ ಮೊದಲ ವರ್ಷಕ್ಕೆ ಮಾತ್ರ ಇದು ಸೀಮಿತ. ಎಷ್ಟು ಜನ ದುಡಿದರೂ ನೀಗದ ಒಕ್ಕಲುತನದ (ರೈತಾಪಿ) ಮನೆಗಳ ಸೊಸೆಯಂದಿರು ಪ್ರತೀ ವರ್ಷ ತಿಂಗಳಿಡೀ ತವರುಮನೆ ಸೇರಿದ್ರೆ ಮನೆಗಳ ಪರಿಸ್ಥಿತಿ ಏನಾಗಲಿಕ್ಕಿಲ್ಲ? ಯಾಕೆ ಮೊದಲ ವರ್ಷಕ್ಕೆ ಈ ನಿಯಮ? ಅಪರಿಚಿತ ಕುಟುಂಬವನ್ನು ತನ್ನದಾಗಿಸಿಕೊಳ್ಳುವ ಪ್ರಯತ್ನದಲ್ಲಿ ಹೆಣ್ಣು ಜೀವಕ್ಕೆ ತವರಿನ ನೆನಪು ಗಾಢವಾಗಿ ಕಾಡುತ್ತದೆಯಾದ್ದರಿಂದ, ಮತ್ತೆ ತುಸು ಕಾಲ ತನ್ನವರೊಂದಿಗೆ ಬೆರೆತು ಹಗುರಾಗಲು ಆಕೆಗೊಂದು ಪುಟ್ಟ ವಿರಾಮ ಕೊಡಲೆಂದಿರಬಹುದೆ?  
  
ಸೊಸೆ ತವರಿಗೆ ಹೋದರೆ ಮಗ ಹೆಂಡತಿಯೊಂದಿಗೆ ಅವಳ ತವರಿಗೆ ಹೋಗಲಾಗದು ಈ ಬಿತ್ತುವಿಕೆಯ ಕಾಲದಲ್ಲಿ. ಅವ ಮನೆಯಲ್ಲಿರಬೇಕು. ಮದುವೆಯ ಹೊಸತರಲ್ಲಿ ಜೋಡಿಗಳು ಅನಿವಾರ್ಯವಾಗಿ ಅಗಲಬೇಕು. ಈ ಅಗಲಿಕೆ ಸಂಯಮ ಕಲಿಸುತ್ತದೆ ಎಂದಿರಬಹುದೆ? ತಾತ್ಕಾಲದ ಅಗಲಿಕೆ ಹೊಸ ಜೋಡಿಯನ್ನು ಇನ್ನಷ್ಟು ಹತ್ತಿರ ತರುತ್ತದೆ ಎಂದಿರಬಹುದೆ? ಇಲ್ಲವೆ ಅನುಪಸ್ಥಿತಿಯಲ್ಲಿ ಪರಸ್ಪರರ ಬಗ್ಗೆ ಯೋಚಿಸಿ ಅರ್ಥ ಮಾಡಿಕೊಳ್ಳುವುದಕ್ಕಾಗಿ ಇರಬಹುದೆ? ಇವೆಲ್ಲ ನನ್ನ ತರ್ಕಗಳು. ಏನೇ ಆದರೂ ಈಗಲೂ ಆಷಾಢದಾಗ ಅತ್ತಿ ಸೊಸಿ ಕೂಡಿರ್ಬಾರ್ದು ಅನ್ನುವ ಪದ್ದತಿ ಈಗಲೂ ನಡೆದುಕೊಂಡೆ ಬಂದಿದೆ.