**ಸೋದರ ಬಾಂಧವ್ಯದ ಪಂಚಮಿ**

## ನಾಗರ ಪಂಚಮಿ ನಾಡಿಗೆ ದೊಡ್ಡದು. ಸೋದರ-ಸೋದರಿಯರ ಸಂಬಂಧಕ್ಕೂ ಇದು ಮಹತ್ವದ್ದೇ.

**ನಾಗರ ಪಂಚಮಿ ನಾಡಿಗೆ ದೊಡ್ಡದು. ಸೋದರಸೋದರಿಯರ ಸಂಬಂಧಕ್ಕೂ ಇದು ಮಹತ್ವದ್ದೇ. ಅಣ್ಣತಂಗಿ, ಅಕ್ಕತಮ್ಮರ ಮಧುರ ಬಂಧವನ್ನು ಇನ್ನಷ್ಟು ಗಟ್ಟಿಗೊಳಿಸುವ ಈ ಬಂಧ ಜನಪದೀಯ ಸೊಗಡಿನೊಂದಿಗೆ ಬೆಳೆದು ಬಂದಿದೆ. ಇದರತ್ತ ಒಂದು ಝಲಕ್‌.**

ಪಂಚಿಮಿ ಬಂತು ಸನಿಯಾಕ ನಮ್ಮಣ್ಣ ಬರ್ಲಿಲ್ಲ ಕರಿಯಾಕ.

ಮೇಲಿನಿಂದ ಹಗ್ಗಗಳೆರಡೂ ಹಾವುಗಳಂತೆ ಸರಸರನೆ ತಳಕು ಹಾಕಿಕೊಳ್ಳುತ್ತಲಿದ್ದರೆ, ಕೆಳಗಿನ ದುಂಡನೆಯ ದಪ್ಪ ಕಟ್ಟಿಗೆ ಗಿರಗಿರನೆ ಸುತ್ತುತಲಿತ್ತು ಮತ್ತು ಅದರ ಮೇಲೆ ಕುಳಿತ ಗ್ವಾತಗಿ ರೇಣ್ಕಾ, 'ಯಪ್ಪೋ, ಯಣ್ಣಾ ಬಿಡೊ ಇನ್ನಮ್ಮಿ ಹಾಡಂಗಿಲ್ಲ ಆತಿಲ್ಲೋ?' ಎಂದು ಅರಚುತಲಿದ್ದಳು. ಅವಳು ಕುಳಿತಿದ್ದ ಜೋಕಾಲಿಯನ್ನು ತಿರುತಿರುಗಿಸಿ ಸುತ್ತಿಸುತಲಿದ್ದ ಅವಳಣ್ಣ ಈರಣ್ಣ, 'ಹಂಗ್‌ ಬಾ ದಾರೀಗೆ' ಎಂದವನೇ ತಿರುಗಿಸುವುದನ್ನ ನಿಲ್ಲಿಸಿ ಹಿಂದೆ ಸರಿದು ನಿಂತ. ಹಂಗವನು ಕೈಬಿಟ್ಟಿದ್ದೇ ದುಪ್ಪಟ್ಟು ವೇಗದಲ್ಲಿ ಹಗ್ಗದ ತಳುಕು ಬಿಚ್ಚಿಕೊಳ್ಳುತ್ತಾ ಜೋಕಾಲಿ ರಭಸದಿಂದ ಸುತ್ತತೊಡಗಿತು. 'ಯಣ್ಣಾ ನಿಂದ್ರುಸೋ, ಯಣ್ಣಾ ನಿಂದ್ರುಸೋ ಕೈ ಮುಗೀತೀನಿ' ಎನ್ನುವ ರೇಣುಕಾನ ಅಳು ದನಿಗೆ ನಾವೆಲ್ಲ ಮಕ್ಕಳು ಹಲ್ಲು ಕಿಸಿಯುತ್ತಾ ನಿಂತಿದ್ದೆವು. ಅವಳು ಕೆಳಗಿಳಿದರೆ ಆ ಖಾಲಿ ಜೋಕಾಲಿ ಆಡಲು ಸಿಗುತ್ತದೆ ಅನ್ನುವ ಹಂಚಿಕೆ ನಮ್ಮೆಲ್ಲರದು. ರೇಣುಕಾ ಅವರಮ್ಮನಿಂದ ಧಮ್ಕಿ ಕೊಡಿಸಿ ಈರಣ್ಣನನ್ನು ಕರೆ ತಂದಿದ್ದಳು ಜೋಕಾಲಿ ತೂಗಲು. ಅದರ ಸಿಟ್ಟು ಜೊತೆಗೆ ಅವಳು ರಾಗವಾಗಿ ಎರಡೊಂದ್ಲೆ ಎರಡು ಧಾಟಿಯಲ್ಲಿ ಹಾಡಿದ 'ಪಂಚಿಮಿ ಬಂತು ಸನಿಯಾಕ' ಹಾಡು ಎರಡೂ ಅವನನ್ನು ರೇಗಿಸಿದ್ದವು. ಮಾಡ್ತಿನಿ ತಡಿ ನಿನಗ ಅಂದಿದ್ದೇ, ಜೋಕಾಲಿಯನ್ನು ಗಿರಮಿಟ್ಟಿ ತಿರುಗಿಸುತ್ತಾ ಅವಳನ್ನು ಸತಾಯಿಸಿದ್ದ.

ಬಾಲ್ಯದಲ್ಲಿ ಹೀಗೆ ರೇಗಿ ರೇಗಿಸಿಕೊಳ್ಳುವ, ಗೋಳುಹೊಯ್ದುಕೊಳ್ಳುವ ಅಣ್ಣ ತಮ್ಮಂದಿರು, ನಾವುಗಳು ಮದುವೆಯಾಗಿ ಗಂಡನ ಮನೆಗೆ ಬಂದಿದ್ದೇ ತಡ ಅಕ್ಕ ತಂಗಿಯರ ಪ್ರತಿ ಅದೆಷ್ಟು ಭಾವುಕರಾಗಿಬಿಡುತ್ತಾರಲ್ಲವೆ? ನಾಲ್ಕು ಹೆಜ್ಜೆ ನಡೆದರೆಲ್ಲಿ ಸವೆಯುತ್ತೇವೋ, ನೆಲದ ಮೇಲೆ ಕುಳಿತರೆಲ್ಲಿ ನೋಯುತ್ತೇವೋ ಅಷ್ಟು ಕಾಳಜಿ ಅಕ್ಕ ತಂಗಿಯರ ಬಗ್ಗೆ. ನಾವೂ ಅಷ್ಟೆ. ಮದುವೆಗೆ ಮುಂಚೆ ಶರಂಪರ ಜಗಳವಾಡುವ, ಏನನ್ನಾದ್ರು ಕೇಳಿದ್ರೆ 'ಎದ್ದು ತೊಗೊ ನೀನೆ' ಎನ್ನುವ ನಾವುಗಳು ಮದುವೆಯಾಗಿದ್ದೇ, ಜಗಳವಾಡುವುದನ್ನು ನಿಲ್ಲಿಸುತ್ತೇವೆ, ಹೆಚ್ಚಿನ ಉಪಚಾರ ಮಾಡುತ್ತೇವೆ, ಅಣ್ಣತಮ್ಮಂದಿರನ್ನು ಹಾಡಿ ಹೊಗಳುತ್ತೇವೆ. ಅಲ್ಲಿಯವರೆಗೆ ಒಳಗಿದ್ದ ಒಲವು ಪ್ರಕಟವಾಗುವ ಪರಿಯೇ ಚೆಂದ. ಈ ಬದಲಾವಣೆ ಕೃತ್ರಿಮವಲ್ಲ ಅನ್ನುವುದೇ ಭಾಂಧವ್ಯಗಳ ಬೆರಗು.

**'ಹೆಣ್ಣಿನ ಜನುಮಕ ಅಣ್ಣತಮ್ಮರು ಬೇಕ**

**ಬೆನ್ನ ಕಟ್ಟುವರು ಸಭೆಯೊಳಗ**

**ಬೆನ್ನಕಟ್ಟುವರ ಸಭೆಯೊಳಗ**

**ಸಾವಿರ ಹೊನ್ನ ಕಟ್ಟುವರ ಉಡಿಯೊಳಗ**

**ಅಣ್ಣತಂಗಿಯ ಶ್ರಾವಣ**

ಒಮ್ಮೆ ನನ್ನ ಸಣ್ಣ ಸೋದರತ್ತೆ ನಾಗರ ಪಂಚಮಿ ಹಬ್ಬಕ್ಕೆಂದು ತವರಿಗೆ ಬಂದಿದ್ದಳು ಗಂಡನ ಜೊತೆಗೆ. ನಮ್ಮ ಕಾಕಾ ಅವರ ಊರಿಗೆ ಹೋಗಿ ಕರೆದುಕೊಂಡು ಬಂದಿದ್ದ. ತೋಟದ ಮನೆ ನಮ್ಮದು. ದೊಡ್ಡವರು ಹಬ್ಬದ ಅಡುಗೆ ಊಟ ಅಂತೆಲ್ಲ ಇದ್ದರೆ ನಾವು ಚಿಲ್ಟುಗಳು, ಗಂಡಸರು ಮನೆ ಪಕ್ಕದ ಹುಣಸೆಮರದ ಅಡಿಯಲ್ಲಿ ಜೋಕಾಲಿಯ ಮೇಲೆ ಕೂರಲು ಸರದಿಯಲ್ಲಿ ಕಾಯುತ್ತಾ ಕುಳಿತಿದ್ದೆವು. ಚಿಲ್ಟುಪಲ್ಟುಗಳ ಕಾಟ ತಪ್ಪಿಸಲೆಂದು, ನಮ್ಮನ್ನು ಜೋಕಾಲಿಯಲ್ಲಿ ಕೂರಿಸಿ ಬೇಕಂತಲೇ ಜೋರಾಗಿ ತೂಗಿ ನಮ್ಮನ್ನು ಹೆದರಿಸಿ ಅಲ್ಲಿಂದ ಓಡಿಸುವ ಪ್ರಯತ್ನ ದೊಡ್ಡ ಮಕ್ಕಳದಾದರೆ, ಅವರನ್ನು ಹಿಂದೆ ಸರಿಯುವಂತೆ ಮಾಡುತ್ತಿದ್ದುದು ದೊಡ್ಡವರ ಹುಸಿ ದರ್ಪ. ಜೋಕಾಲಿಗೆ ಪರ್ಯಾಯವಾಗಿ ಆಡಲು ನಮ್ಮೆಲ್ಲರ ಕೈಯಲ್ಲಿ ಅರಳು ತುಂಬಿದ ಕೊಬ್ಬರಿ ಬಟ್ಟಲಿನ ಗಿರಿಗಿಟ್ಲೆ. ಕೊಬ್ಬರಿಗೊಳಗೆ ತೂರಿಸಿದ ದಾರಕ್ಕೆ ಕಟ್ಟಿದ ಎರಡು ಕಡ್ಡಿಗಳನ್ನು ಹಿಡಿದು ಕೊಬ್ಬರಿ ಬಟ್ಟಲನ್ನು ತಿರುಗಿಸಿ, ದಾರದ ತಳುಕನ್ನು ಬಿಡಿಸುವಾಗ ಅದು ಗಿರಗಿರನೆ ಸುತ್ತುವುದನ್ನು ನೋಡುವುದೇ ಒಂದು ಮಜ. ನನ್ನ ಸೋದರತ್ತೆ ಮನೆಯಿಂದ ಜೋಕಾಲಿ ಹತ್ತಿರ ಬಂದಾಗ ನಮ್ಮ ಕಾಕಾ ನಮ್ಮನ್ನೆಲ್ಲ ದೂರ ಸರಿಸಿ, ತನ್ನ ತಂಗಿಯನ್ನು ಒತ್ತಾಯಿಸಿ ಜೋಕಾಲಿ ಮೇಲೆ ಹತ್ತಿಸಿ ಕೂರಿಸಿದ ನಿಧಾನವಾಗಿ, ಅತ್ತೆಗೆ ಹೆದರಿಕೆಯಾಗದಂತೆ ತೂಗತೊಡಗಿದ.

**ಬೆಟ್ಟದ ತುದಿಯಾಗ ಅಣ್ಣ ಕಟ್ಟಿದ ಜೋಕಾಲಿ**

**ನೆತ್ತ್ಯಾಗ ಹತ್ತಿ ನೀವೂ ಕಟ್ಟಬೇಕ ಚಕ್ಕೂಲಿ**

**ನೆತ್ತ್ಯಾಗ ಹತ್ತಿ ನೀವೂ ಕಟ್ಟಬೇಕ ನನ್ನ ರಾಯ**

**ತುಟ್ಟಾಂತುದಿಗೆ ಜೀಕಿ ಕಚ್ಚಿ ನಾ ತಿನಬೇಕ**

-ಅತ್ತೆ ಜೋಕಾಲಿಯಲ್ಲಿ ಕುಳಿತು ಗುನುಗಿಕೊಳ್ಳತೊಡಗಿದಳು. ಅದನ್ನು ಕೇಳಿದ ನನ್ನತ್ತೆಯ ಗಂಡ ನಗುತ್ತಾ, 'ಹೌದ್ದರೆ ಗಡಿಯಾ ಅಗಳೆ ನಾನು ಕುಂತಾಗ ಹುಂಚಿ ಗಿಡದಾಗ ಸಿಗಿಬೀಳೂವಂಗ ಜೋರುಜೋರೀಲೆ ತೂಗಿದಿ. ಈಗ ನಿಮ್ಮ ತಂಗಿನ್ನ ಕೂಸಿನ ತೊಟ್ಲಾಗ್‌ ತೂಗಧಂಗ ತೂಗ್ತಿ ಸರಿ ಈ ಕಡೆ ಬಾ ನೀ, ನಾ ತೂಗತೀನಿ. ನಿಮ್ಮ ತಂಗಿಗೆ ತುದಿಗೆ ಹೋಗಿ ಚಕ್ಕಲಿ ಕಡೀಬೇಕಂತ, ಬಾ ಇತ್ತಾಗ ಅಕಿಗೆ ಚಕ್ಕಲಿ ತಿನ್ನಸ್ತೀನಿ' ಎಂದು ತಮಾಷೆ ಮಾಡುತ್ತಾ ಹತ್ತಿರ ಹೋದರು. ಅತ್ತೆ ಹೆದರಿ 'ಎಣ್ಣಾ, ನಾ ವಲ್ಲ್ಯಪಾ, ಇಳೀತೀನಿ ನಿಂದ್ರೂಸು' ಎಂದು ಅವಲತ್ತುಕೊಳ್ಳತೊಡಗಿದರೆ, ನಮ್ಮ ಕಾಕಾ, 'ಹೇಯ್‌ ಬಿಡ್ರಿ ಮಾಮಾರ, ಅಂಜತಾಳ ನಮ್ಮ ಕಮಲಕ್ಕ. ಪಾಪ ಸುಮ್ನ ಕಾಡಬ್ಯಾಡ್ರಿ ಅಕಿನ್ನ. ದೂರ ಸರೀರಿ ನೀವು' ಎನ್ನುತ್ತಾ ತಂಗಿಯ ರಕ್ಷ ಣೆಗೆ ನಿಂತ. ಅಣ್ಣ ತಂಗಿಯ ವಾತ್ಸಲ್ಯದ ಏರು ಜೀಕಿನ ಶ್ರಾವಣವದು.

ಶ್ರಾವಣ ಕಾಲಿಡುತ್ತಲೂ ಉತ್ತರ ಕರ್ನಾಟಕದ ಮನೆಮನೆಯ ಜಂತಿಗೂ ಸಣ್ಣ ಹಗ್ಗದ ಪುಟ್ಟ ಪುಟ್ಟ ಜೋಕಾಲಿಗಳು ತೂಗತೊಡಗಿದರೆ, ಓಣಿಗೊಂದು ದಪ್ಪ ಹಗ್ಗದ ದೊಡ್ಡ ಜೋಕಾಲಿ ಮರಕ್ಕೆ. ಜೋಕಾಲಿಗೆ ಎದುರಾಗಿ ಮರದ ಎತ್ತರದಲ್ಲಿ ಕೊಬ್ಬರಿ ಬಟ್ಟಲನ್ನೋ, ಕರ್ಚಿಕಾಯಿಯನ್ನೋ ಇಲ್ಲಾ ಚಕ್ಕುಲಿಯನ್ನೋ ಕಟ್ಟಿ, ಅದನ್ನು ಜೋಕಾಲಿ ಜೀಕುತ್ತಾ ಸಮೀಪಿಸಿ, ಬಾಯಲ್ಲಿ ಕಚ್ಚಿ ಹಿಡಿಯುವ ಸ್ಪರ್ಧೆ ಹೆಣ್ಣುಮಕ್ಕಳೋ, ಗಂಡಸರೋ ಇಲ್ಲಾ ಅವರೊಬ್ಬರು ಇವರೊಬ್ಬರೋ ಎದುರಾಬದುರು ನಿಂತು, ಇಲ್ಲವೇ ಒಬ್ಬರು ನಿಂತು ಇನ್ನೊಬ್ಬರು ಕುಳಿತು ಜೀಕಿದರೆ ಮರದ ಯಾವುದೋ ಟೊಂಗೆಯಲ್ಲಿ ಸಿಕ್ಕಿಹಾಕಿಕೊಳ್ಳುವಷ್ಟು ವೇಗದ ಜೀಕು ಎತ್ತರದಲ್ಲಿ ಹೊಟ್ಟೆಯಲ್ಲಿ ಗಾಳಿ ಹೊಕ್ಕಂತಾಗಿ ಹೆದರಿಕೆಯಿಂದ, ಗಾಳಿಯಲ್ಲಿ ತೇಲುವ ಖುಷಿಯಿಂದ ಹೊರಡುವ ಚೀತ್ಕಾರ, ನಗು, ಕೇಕೆಗಳಿಂದ ಇಡೀ ವಾತಾವರಣಕ್ಕೇ ಜಾತ್ರೆಯ ಕಳೆ ವಯಸ್ಸು ಗಣನೆಗೇ ಬರುವುದಿಲ್ಲ. ಅದರಲ್ಲೂ ಅತ್ತಿಗೆ-ನಾದಿನಿ, ಭಾವ-ಮೈದುನ, ಅತ್ತೆ-ಮಾವನ ಮಕ್ಕಳಂಥಾ ಸಂಬಂಧಿಧಗಳು ಜೊತೆಗೆ ನಿಂತು ಜೀಕಿದರಂತೂ ಸುತ್ತಲೂ ನೋಡುತ್ತ ನಿಂತ ಜನರಲ್ಲೇ ಎರಡು ಗುಂಪುಗಳಾಗಿ ಅವರಿವರ ಪರದ ಕೆಣಕುವಿಕೆ, ಚೇಷ್ಟೆಗಳು ಭರಪೂರ್‌ ಎಂಥಾ ನೋವೂ ಹೇಳಹೆಸರಿಲ್ಲದಾಗಿ ಮರೆಯಾಗುವ, ಮುನಿಸು ಕೊಸರುಗಳೆಲ್ಲ ಕರಗಿ ಸಂಬಂಧಗಳು ಮತ್ತೆ ಬೆಸೆದುಕೊಳ್ಳುವ ಹೊತ್ತದು. ಶ್ರಾವಣ ಎಂದರೆ ಸಂಭ್ರಮ.