**ಮೊಬೈಲ್‌ನಲ್ಲಿ ಜತೆಯಾಗಿ**  
  
ಆಷಾಢಕ್ಕೆ ಅಗಲಿಕೆ, ಬೆನ್ನಿಗೆ ಬರುತ್ತದೆ ವಿರಹ. ಆದರೂ, ತಂತ್ರಜ್ಞಾನದ ಬೆಳವಣಿಗೆಯ ಏರುಗತಿಯ ಈ ಕಾಲದಲ್ಲಿ ಅಗಲಿಕೆಯೆಂಬುದು ನಿಜಕ್ಕೂ ಅಗಲಿಕೆಯೇ ಅಲ್ಲ. ಕೈಯಲ್ಲೇ ಮೊಬೈಲ್‌ ಇದೆ. ಅದರಲ್ಲಿ ವಾಟ್ಸಪ್‌ ತೆರೆದುಕೊಳ್ಳುತ್ತದೆ. ಬೆಳಗ್ಗೆ ಎದ್ದಲ್ಲಿಂದ ತೊಡಗಿ ರಾತ್ರಿ ಮಲಗುವವರೆಗೆ ಮಾತು, ಮುನಿಸು, ನಗು, ಅಳು ಎಲ್ಲಕ್ಕೂ ವಾಟ್ಸಪ್ಪೇ ಸಂದೇಶವಾಹಕ. ದಿನದ 24 ಗಂಟೆಯೂ ಮೆಸೇಜು, ವೀಡಿಯೋ ಕಾಲು, ವಾಟ್ಸಪ್‌ನಲ್ಲೇ ರೊಮ್ಯಾನ್ಸು... ಹೀಗಾಗಿ ವಿರಹದ ಮಾತೇ ಇಲ್ಲ, ಸನಿಹ ಸುಖವೇ ಎಲ್ಲ. ಸಂಗಾತಿಗಳಿಬ್ಬರೂ ಬೇರೆ ಬೇರೆ ಮನೆಗಳಲ್ಲಿ ವಾಸವಿರಬಹುದು. ಆದರೆ, ಮಾತುಕತೆ, ಭಾವಗಳ ಹಂಚುವಿಕೆ ಎಲ್ಲಕ್ಕೂ ಯಾವುದೇ ತಡೆ ಬೀಳದು.  
  
ಹೈಟೆಕ್‌ ಸಿಟಿಯಿಂದ ತೊಡಗಿ ಕುಗ್ರಾಮದವರೆಗಿನ ಎಲ್ಲರ ಬಳಿಯೂ ಮೊಬೈಲ್‌ ಇದೆ. ಹೀಗಾಗಿ ದೂರವಿದ್ದರೂ ಸನಿಹವಾಗುವ ಈ ಅನುಕೂಲ ಎಲ್ಲರಿಗೂ ಸುಲಭಸಾಧ್ಯವೂ ಹೌದು.  
  
ಇಷ್ಟಕ್ಕೂ, ಗಂಡು, ಹೆಣ್ಣು ಇಬ್ಬರೂ ಹೆಚ್ಚಾಗಿ ಕೃಷಿಯೇತರ ಕೆಲಸಗಳಲ್ಲಿ ತೊಡಗಿಕೊಂಡ, ಒಂದು ದಿನದ ರಜೆಗೂ ಸಂಬಳ ಕಟ್‌ ಮಾಡುವ, ವಾರಕ್ಕೂ ಮಿಕ್ಕಿ ರಜೆ ಕೇಳಿದರೆ ಕೆಲಸದಿಂದ ತೆಗೆದು ಹಾಕುವ ಹೆದರಿಕೆಯ ಒತ್ತಡ ಇರುವ ಇಂದಿನ ಸಂದರ್ಭದಲ್ಲಿ ಈ ಆಚರಣೆ ಎಷ್ಟು ಪ್ರಸ್ತುತ? ಬೆಚ್ಚಗೆ ಆಫೀಸಿನ ಕುರ್ಚಿಯ ಮೇಲೆ ಕುಳಿತು, ಇಲ್ಲವೆ ಓಡಾಡಿಕೊಂಡು ಅಥವಾ ಏಸಿ ಕೋಣೆಯಲ್ಲಿ ಕುಳಿತು ಕೆಲಸ ಮಾಡುವ ಅನುಕೂಲವಿರುವ ಈಗಿನ ಕಾಲಕ್ಕೆ ಈ ಪದ್ಧತಿ ಬೇಕಾ? ಮಗ ಇಲ್ಲವೆ ಮಗ-ಸೊಸೆ ಇಬ್ಬರೂ ಪರವೂರಲ್ಲಿ ಕೆಲಸ ಮಾಡುವ ಪ್ರಸಂಗಗಳೇ ಹೆಚ್ಚಾಗಿರುವ ಇಂದಿನ ದಿನಮಾನಗಳಲ್ಲಿ ಈ ಪದ್ಧತಿ ತಾನಾಗೇ ರೂಲ್ಡ್‌ ಔಟ್‌ ಆಗುತ್ತದಾದರೂ ಜೊತೆಗಿದ್ದ ಮನೆಗಳ ಅವಸ್ಥೆ ಏನು? ಕೂಡುಕುಟುಂಬದಲ್ಲಾದರೆ ಅತ್ತಿಗೆ ನಾದಿನಿ, ಭಾವ ಮೈದುನ ಎಂದು ಅನೇಕ ಜನ ಮನೆಯಲ್ಲಿರ್ತಾರಾದ್ದರಿಂದ ಮನೆ ಕೆಲಸಗಳಿಗೆ ತೊಂದರೆ ಆಗದೆ ಇರಬಹುದು. ಆದರೆ ಕೆಲಸ ಮಾತ್ರ ಬದುಕಿನ ಗುರಿಯೆ? ಸಂಬಂಧಗಳು ಅವುಗಳ ಹಿನ್ನೆಲೆಯಲ್ಲಿರುವ ಭಾವನಾತ್ಮಕ ಒಡನಾಟಗಳಿಗೆ ತಾವು ಕಮ್ಮಿಯಾಗುತ್ತಿದ್ದೆಯೆ? ಮಾನವ ಹೊರ ಜಗತ್ತಿಗೆ ತನ್ನನ್ನು ಒಡ್ಡಿಕೊಂಡಷ್ಟೂ ಆಪ್ತಲೋಕದ ವ್ಯಾಪ್ತಿ ಕಿರಿದಾಗುತ್ತಲಿದೆಯೆ?

**ಸಂಸ್ಕೃತಿಯೆಂಬ ಬಂಧ**  
ಅತ್ತಲೂ ಇಲ್ಲದ, ಇತ್ತಲೂ ಇಲ್ಲದ ನಮ್ಮ ಈಗಿನ ಈ ಗೊಂದಲದ ಮನಸ್ಥಿತಿ ಮತ್ತು ಪರಿಸ್ಥಿತಿಗಳಿಗೆ ನಾವೇ ಪರಿಹಾರವನ್ನೂ ಕಂಡುಕೊಳ್ಳಬೇಕಿದೆ. ಆಷಾಢದ ಈ ಆಚರಣೆ ಅಂಥ ದೊಡ್ಡ ಸಮಸ್ಯೆಯೇನೂ ಅಲ್ಲ ನಿಜ. ಆದರೆ ಸಂಧಿಗ್ಧ ಇರುವುದು ಆಚರಣೆಗಳನ್ನು ಒಂದೊಂದಾಗಿ ಕೈಬಿಡುತ್ತಾ ಹೋದಲ್ಲಿ, ನಮ್ಮದೊಂದು ಸಂಸ್ಕೃತಿ ಎಂದೇನು ಈಗ ಮಾತಾಡುತ್ತೇವೋ ಅದು ನಿಧಾನವಾಗಿ ಅಳಿಯುತ್ತಾ ಹೋಗಿ ಮುಂದೊಂದು ದಿನ ನಮ್ಮದೆನ್ನುವ ಅಥವಾ ಮನೆಮನೆಗಳ/ನಾಡಿನ/ಭಾರತೀಯ ಸಂಸ್ಕೃತಿಯೂ ನಮಗಿರುವುದಿಲ್ಲ. ಸಂಸ್ಕೃತಿ, ಆಚರಣೆ ಎಂದು ಅದಕ್ಕಂಟಿ ಕುಳಿತೆವೋ, ಈಗ ಪ್ರಸ್ತುತವಲ್ಲದ ಆಚರಣೆಗಳು ಬೇಡಿಯಾಗಿ ಸಹಜ ಬದುಕು ಕಷ್ಟವಾಗುತ್ತದೆ. ಸಂಸ್ಕೃತಿ ಮತ್ತು ಆಚಾರಗಳನ್ನು (ಮೂಢ ಆಚಾರಗಳನ್ನಲ್ಲ) ಉಳಿಸಿಕೊಂಡೂ, ಇಂದಿನ ವೇಗದ ಬದುಕಿನ ಓಘಕ್ಕೆ ತೊಂದರೆಯಾಗದೆ ಆಗದಿರುವಂತೆ ನೋಡಿಕೊಳ್ಳಲು ಏನು ಮಾಡಬಹುದು ಈಗ ನಾವು?  
  
ಸಂಸ್ಕೃತಿಯನ್ನು ಉಳಿಸಿಕೊಳ್ಳುವ ನಿಟ್ಟಿನಲ್ಲಿ ಅನ್ನುವುದಕ್ಕಿಂತ, ಪದ್ಧತಿಯನ್ನು ಬಿಟ್ಟರೆ ಕೆಡುಕಾದೀತು ಎನ್ನುವ ಭಯದಲ್ಲಿ ಈಗೀಗ ಶಾಸ್ತ್ರಕ್ಕಾಗಿ ಎಂಬಂತೆ, ಆಷಾಢಕ್ಕೆ ಐದು ದಿನಗಳ ಮಟ್ಟಿಗೆ ಸೊಸೆಯನ್ನು ತವರಿಗೆ ಕಳಿಸುವ ಪದ್ಧತಿ ಅಲ್ಲಲ್ಲಿ ರೂಢಿಯಲ್ಲಿ ಬಂದಿದೆ. ಹಳ್ಳಿಯಲ್ಲಿನ ರೈತಾಪಿ ಮನೆತನಗಳಲ್ಲಿ ಈಗಲೂ ಸೊಸೆ ಮೊದಲ ಆಷಾಢದಲ್ಲಿ ತಿಂಗಳು ಪೂರ್ತಿ ತವರಿನಲ್ಲಿ ಕಳೆಯುವ ಪರಿಪಾಠ ಮುಂದುವರೆದಿದೆ. ಅತ್ತೆ ಸೊಸೆ ಜೊತೆಗಿಲ್ಲದ ಮನೆಗಳಲ್ಲಿ ಈ ಸಮಸ್ಯೆ ಇರುವುದಿಲ್ಲ. ಮೂಢನಂಬಿಕೆಗಳು ನಮಗೆ ಬೇಡ. ಆದರೆ ಸಂಸ್ಕೃತಿ ಖಂಡಿತ ಬೇಕು. ಜೊತೆಗಿದ್ದ ಮನೆಗಳಲ್ಲಿ ನಮ್ಮ ಆಚರಣೆಗಳು ನಮ್ಮ ಅನುಕೂಲಕ್ಕೆ ತಕ್ಕಂತಿರಲಿ. ಇಷ್ಟು ಸಾಕಲ್ಲವೆ ನಮ್ಮ ಸಂಸ್ಕೃತಿಯನ್ನು ಕಾಪಾಡಿಕೊಂಡು ಮುಂದುವರೆಯಲು?