**ಆ ಕಾಲ ಚೆಂದವೋ**

ಮದುವೆಗೂ ಮುಂಚೆ ದಸರಾ ಎಂದರೆ ಸರಸ್ವತಿ ಪೂಜೆ, ಆಯುಧ ಪೂಜೆ, ಗೆಳತಿಯರ ಜೊತೆಗೂಡಿ ಮನೆ ಮನೆಗೂ ಹೋಗಿ ಹಿರಿಯರಿಗೆ ಬಂಗಾರ (ಬನ್ನಿ) ಕೊಟ್ಟು 'ನಾವೂ ನೀವೂ ಬಂಗಾರ ತಗೊಂಡು ಬಂಗಾರಧಂಗೂರೂನು' ಎನ್ನುತ್ತಾ ಕಾಲಿಗೆ ಬಿದ್ದು, ಆಶೀರ್ವಾದ ತೊಗೊಂಡು, ಅತ್ತೆ ಮಾವ ಥರದ ಸಂಬಂಧವಾಗಿದ್ದರೆ (ಸಂಬಂಧಕ್ಕೆ ಸಂಬಂಧಿಧಿಕರೇ ಆಗಬೇಕೆಂದೇನಿಲ್ಲ, ನೆರೆಹೊರೆಯವರೂ ನಮ್ಮಲ್ಲಿ ಅಕ್ಕೋರು, ಅಣ್ಣಾರು, ಅತ್ತೆ, ಮಾಮಾ, ಕಾಕಾ, ಕಾಕುಗಳೇ) ಅವರಿಂದ ಪ್ರೀತಿಯಿಂದಲೇ ಬೆನ್ನಿಗೆ ನಾಲ್ಕು ಗುಮ್ಮಿಸಿಕೊಂಡು ಆಶೀರ್ವಾದ ಪಡೆದು ಬನ್ನಿ ಹಬ್ಬವನ್ನು ಸಂಭ್ರಮಿಸುತ್ತಿದ್ದೆ. ಮನೆಯಲ್ಲಿ ಹಿರಿಯರು ಚಿಂದಿಚಿಪಾಟಿಗಳನ್ನೊಳಗೊಂಡು, ಬಟ್ಟೆ, ಪಾತ್ರೆ, ಸಾಮಾನುಗಳನ್ನೆಲ್ಲ ತೊಳೆದು ಗೋಡೆಗೆ ಸುಣ್ಣ ಬಳಿದು, ಮನೆಯನ್ನು ಸಂಸ್ಕಾರಗೊಳಿಸಿ, ದೇವರ ಜಗುಲಿಯ ಮೇಲೆ ದೇವಿಯ ಆರಾಧನೆಯಾಗಿ ಒಂಬತ್ತು ದಿನದ ಅಖಂಡದೀಪವುರಿಸಿ, ಗಟ್ಟ ಹಾಕಿ ಉಪವಾಸ ಮಾಡುತ್ತಿದ್ದರು. ಉಳಿದವರಿಗೆ ಥರಾವರಿ ಅಡುಗೆ. ಒಂಬತ್ತನೆಯ ದಿನ ಅವರ ಉಪವಾಸ ಕೊನೆಗೊಳ್ಳುತ್ತಿತ್ತು. ಹತ್ತನೆಯ ದಿನ ಬನ್ನಿ ಮುಡಿಯುವುದು. ಈಗಲೂ ಈ ಆಚರಣೆ ಊರಿನಲ್ಲಿ ಜಾರಿಯಲ್ಲಿದೆ, ಆದರೆ ಈ ಎಲ್ಲವನ್ನೂ ಆಚರಿಸುವವರ ಸಂಖ್ಯೆ ಕಮ್ಮಿಯಾಗುತ್ತಿದೆ.

ಮದುವೆಯ ನಂತರ ಪೂನಾದಲ್ಲಿ ದಿನವೂ ಸಂಜೆಯಾಗುತ್ತಿದ್ದಂತೆ ಕೋಲಾಟದ ಸಂಭ್ರಮ. ದಿನಕ್ಕೊಂದು ವಿಶೇಷ ಅಡುಗೆ. ಅದನ್ನು ಅಕ್ಕಪಕ್ಕದ ಮನೆಗಳಿಗೆ ಹಂಚಿ ಅವರು ಹಂಚಿದ್ದನ್ನು ಸವಿದು, ಸಂಜೆಯ ಕೋಲಾಟದ ಸಂಭ್ರಮಕ್ಕೆ ಸಡಗರದಿಂದ ತಯಾರಾಗುತ್ತಿದ್ದೆ. ಗಂಡು ಹೆಣ್ಣೆಂಬ ಬೇಧವಿಲ್ಲದೆ ಎಲ್ಲರೂ ಜೊತೆ ಸೇರಿ ಆಡುವ ದಾಂಡಿಯಾ ಎಂಬ ಈ ಕೋಲಾಟದ ನೆಪದಲ್ಲಿ ಅದೆಷ್ಟೋ ಜನರ ಪರಿಚಯವಾಯಿತು. ಕೆಲವರು ಆತ್ಮೀಯರಾದರು. ಉಳಿದವರು ಎದುರಾದಾಗಲೆಲ್ಲ ನಗೆಬೀರಿ ಪರಿಚಿತರು ಎನ್ನುವ ಸುಖವನ್ನು ಮನಸ್ಸಿಗೆ ಕೊಡುತ್ತಿದ್ದರು. ಲಕ್ಷಾಂತರ ಮನೆಗಳಿದ್ದೂ ಶಹರಿನಲ್ಲಿ ಒಂಟಿ ಮನದ ಸುಳಿಗೆ ಸಿಗದಂತೆ ಈ ಮೂಲಕ ದಸರಾ ನಮ್ಮನ್ನು ಕಾಪಾಡುತ್ತದೆ ಎಂದು ಅನಿಸುತ್ತಿತ್ತು ನನಗೆ. ನವರಾತ್ರಿಯ ದಾಂಡಿಯಾ ಅಥವಾ ಕೋಲಾಟ, ಮೂಲ ಗುಜರಾತದ ಆಚರಣೆ. ಮಹಾರಾಷ್ಟ್ರದ ಎಲ್ಲ ಶಹರುಗಳಲ್ಲಿ ದಾಂಡಿಯಾ ಅಲ್ಲಿಯದೇ ಆಚರಣೆ ಎನ್ನುವಷ್ಟು ಹಬ್ಬಿದೆ. ಇತ್ತೀಚಿಗಂತು ದೇಶದ ಎಲ್ಲೆಡೆ ಇದರ ಹವಾ ಎಂದುಕೊಳ್ಳುವಷ್ಟರಲ್ಲಿ ಎಲ್ಲರಿಗೂ ಸುಲಭವಾಗಿ ಲಭ್ಯವಾಗುತ್ತಿರುವ ಅಂತರ್ಜಾಲದ ಸಾಮಾಜಿಕ ಜಾಲತಾಣಗಳ ನಶೆಯಲ್ಲಿ ದಾಂಡಿಯಾ ಸಹ ಮಸುಕಾಗುತ್ತಿದೆ ಅನ್ನುವುದು ಅತಿಶೋಕ್ತಿಯಲ್ಲ.

ಪೂನಾದಿಂದ ನಾವು ಅಹಮದ್ನಗರ ಜಿಲ್ಲೆಯ ಲೋಣಿಗೆ ಬಂದಾಗ ಅಲ್ಲಿನ ದಸರಾ ಆಚರಣೆ ನನ್ನೂರಿನ ದಸರಾದಂತೆಯೇ ಇತ್ತು. ಹಲವಾರು ಮನೆಗಳಲ್ಲಿ ಒಂಬತ್ತು ದಿನಗಳ ಕಾಲ ಅಖಂಡ ದೀಪ ಮತ್ತು ಗಟ್ಟ ಹಾಕುವುದು, ಸರಸ್ವತಿ ಪೂಜೆ, ಆಯುಧ ಪೂಜೆ ಮತ್ತು ಬನ್ನಿ ಮುಡಿಯುವುದು ಇವೆಲ್ಲವೂ ಥೇಟ್‌ ಉತ್ತರ ಕರ್ನಾಟಕದ ಆಚರಣೆಯಂತೆಯೇ. ಅಲ್ಲಿನ್ನೂ ದಾಂಡಿಯಾ ಶುರುವಾಗಿರಲಿಲ್ಲ. ಎಲ್ಲ ರಾಜ್ಯದ ಜನರೂ ಅಲ್ಲಿದ್ದ ಕಾರಣ ನಾವಿದ್ದ ಪಿಎಂಟಿ ಕ್ಯಾಂಪಸ್‌ ಒಂಥರ ಮಿನಿ ಭಾರತದಂತಿತ್ತು.. ಎಲ್ಲರಲ್ಲೂ ಹುರುಪು ತುಂಬಿಸಿ ನಾನು ಅಲ್ಲಿ ದಾಂಡಿಯಾ ಶುರು ಮಾಡಿದೆ. ಉಬ್ಬುತಗ್ಗುಗಳಿದ್ದ ನೆಲವನ್ನು ನಾಲ್ಕಾರು ಜನರ ಸಹಾಯದಿಂದ ಸಮತಟ್ಟಾಗಿಸಿ ನೀರು ಹೊಡೆದು ಕೋಲಾಟವಾಡಲು ಸಿದ್ಧಗೊಳಿಸಿದೆ. ದುರ್ಗೆಯ ಫೋಟೊ ಇಟ್ಟು ಪೂಜಿಸಿ ಶುರು ಮಾಡಿಕೊಂಡೆವು. ಮೊದಮೊದಲು ಹಿಂಜರಿದವರೇ ಮುಂದೆ ಎಲ್ಲರಿಗಿಂತ ಮುಂಚಿತವಾಗಿ ಬರತೊಡಗಿದರು. ಅಲ್ಲಿನ ಸ್ನೇಹ ಬಳಗ ಬೆಳೆಯತೊಡಗಿತು. ಮುಂದೆ ಮುಂಬೈಯಲ್ಲಿ ವಾಸಿಸತೊಡಗಿದ ಮೇಲೆ ಅಲ್ಲಿ ದಿನಕ್ಕೊಂದು ಗುಂಪಲ್ಲಿ ಆಡಬಹುದಾದಷ್ಟು ಸುತ್ತಮುತ್ತಲೂ ದಾಂಡಿಯಾ ದಾಂಗುಡಿ. ಹೊತ್ತು ಹೋಗಿದ್ದೇ ಗೊತ್ತಾಗದಷ್ಟು ಸಂಭ್ರಮ.