ಶಂಕರಭಟ್ಟ ಬಿ.ಎ. ಓದುತ್ತಿದ್ದ ಕಾಲದಲ್ಲಿ ಅನಂತಭಟ್ಟರ ಮನೆಗೆ ಆಗಾಗ ಬರುತ್ತಿದ್ದ ನಾರಾಯಣ ಭಟ್ಟರು ಮತ್ತು ಅವರ ಕುಟುಂಬದ ಪರಿಚಯ ಅವನಿಗಾಯಿತು. ನಾರಾಯಣಭಟ್ಟರ ಐವರು ಗಂಡುಮಕ್ಕಳಲ್ಲಿ ಹಿರಿಯವನಾದ ತಿರುಮಲೇಶ್ವರಭಟ್ಟ ತಂದೆಯೊಡನೆ ಹೋಟೆಲಿನ ವ್ಯವಹಾರ ನಿಭಾಯಿಸುತ್ತಿದ್ದ. ಉಳಿದ ನಾಲ್ಕು ಮಂದಿ ಗಂಡು ಮಕ್ಕಳಲ್ಲಿ ಒಬ್ಬ ಇಂಗ್ಲಿಷ್ ಸಾಹತ್ಯದಲ್ಲಿ ಡಾಕ್ಟರೇಟು ಮಾಡಿ ಬರೋಡದ ಸಯ್ಯಾಜಿರಾವ್ ಯೂನಿವರ್ಸಿಟಿಯಲ್ಲಿ ಪ್ರೊಫೆಸರನಾಗಿದ್ದ. ಅನಂತರದ ಇಬ್ಬರಲ್ಲಿ ಹಿರಿಯವನು ಡಾಕ್ಟರನಾಗಿ ಸರಕಾರಿ ಸೇವೆಯಲ್ಲಿದ್ದ. ಕೊನೆಯವನು ಇಂಜಿನಿಯರನಾಗಿ ಮುಂಬೈಯಲ್ಲಿ ದೊಡ್ಡ ಕಂಪೆನಿಯೊಂದರಲ್ಲಿ ಉದ್ಯೋಗದಲ್ಲಿದ್ದ. ಇಬ್ಬರು ಹೆಣ್ಣುಮಕ್ಕಳು. ಹಿರಿಯ ಮಗಳಾದ ಪಾರ್ವತಿ ಪೀಯೂಸೀ ಓದುತ್ತಿದ್ದಳು.

ಸುಂದರಿಯಾದ ಪಾರ್ವತಿಯ ವ್ಯಕ್ತಿತ್ವ ಶಂಕರನನ್ನು ಸುಲಭದಲ್ಲೇ ಆಕರ್ಷಿಸಿಬಿಟ್ಟಿತು. ಆದರೆ ಯಾರೂ ಅಲ್ಲದ, ಏನೂ ಅಲ್ಲದ, ತಾನು ಅವಳನ್ನು ಮೋಹಿಸುವುದು, ಆಶಿಸುವುದು ಅರ್ಥಹೀನ ಎಂದುಕೊಳ್ಳುತ್ತಿದ್ದ. ಅವನ ಪರಿಚಯ ಬೆಳೆದ ಮೇಲೆ ಪಾರ್ವತಿ ಅವನೊಡನೆ ಅನ್ಯೋನ್ಯದಿಂದ ನಡೆದುಕೊಳ್ಳುತ್ತಿದ್ದಳಾದರೂ ಅವಳಲ್ಲಿ ತನ್ನ ಬಗ್ಗೆ ಅನುರಾಗ ಭಾವವನ್ನೇನೂ ಅವನು ಕಂಡಿರಲಿಲ್ಲ, ಆದರೆ ಆಗಲೇ ಅವನು ತೀರ್ಮಾನಿಸಿಕೊಂಡಿದ್ದ; ಅನಾಥನಾದ ತನ್ನನ್ನು ಪಾರ್ವತಿಯಂಥ ಒಬ್ಬಳು ಹುಡುಗಿ ವರಿಸಲು ಸಿದ್ಧಳಿರಲಾರಳು, ಆದರೆ ತನಗೆ ಪಾರ್ವತಿಯೇ ಆಗಬೇಕೆಂದಿಲ್ಲ, ಪಾರ್ವತಿಯಂಥವಳೊಬ್ಬಳು ಸಿಗಬೇಕು. ಅದಕ್ಕಾಗಿ ತಾನು ಎತ್ತರಕ್ಕೇರಬೇಕು, ತನ್ನ ಅಂತಸ್ತನ್ನು ತಾನೇ ನಿರ್ಮಿಸಿಕೊಳ್ಳಬೇಕು ಎಂದು. ಆಗ ಅವನಿಗೆ ತಾನು ಹೈಸ್ಕೂಲು ಓದುತ್ತಿದ್ದ ಕಾಲದಲ್ಲಿ ತನ್ನ ಕ್ಲಾಸಿನಲ್ಲಿ ಓದುತ್ತಿದ್ದ ಭೀಮಭಟ್ಟರ ಮಗಳು ಅನಸೂಯಳ ನೆನಪಾಗುತ್ತಿತ್ತು. ಮೋಹಕವಾದ ಅವಳ ಸೌಂದರ್ಯಕ್ಕೆ ಅವನು ಮಾರುಹೋಗಿದ್ದ. ಇಂಥ ಹುಡುಗಿಯೊಬ್ಬಳು ತನಗೆಂದಾದರೂ ಹೆಂಡತಿಯಾಗಿ ಸಿಕ್ಕಿಯಾಳೆ ಎಂದು ಅವನು ಆಗ ಮನದಲ್ಲೇ ಪ್ರಶ್ನಿಸಿಕೊಂಡುದಿತ್ತು. ಮನದಲ್ಲೇ ಮಂಡಿಗೆ ತಿಂದುದಿತ್ತು. ಆದರೆ ಅದು ಅಸಂಭವನೀಯ ಎಂದು ಅವನಿಗೆ ತಿಳಿದೇ ಇತ್ತು. ಆದರೆ ಅನಸೂಯಳಲ್ಲ, ಅಂಥ ಬೇರೊಬ್ಬಳು ಹುಡುಗಿ ಯಾಕೆ ಒಂದು ದಿನ ತನ್ನ ಹೆಂಡತಿಯಾಗಿ ಬರಬಾರದು ಎಂಬ ಆಸೆ ಅವನ ಎದೆಯೊಳಗಿತ್ತು.

ಆದರೆ ಇಂದು ಹದಿನಾರು ಹದಿನೇಳು ವರ್ಷಗಳ ಬಳಿಕ, ಇದು ಬೇರೊಂದು ಪ್ರಪಂಚ, ಇನ್ನೊಂದು ಜನ್ಮ. ಇಂದು ಅವನು ಡಾ. ಶಂಕರಭಟ್ಟ. ಅಷ್ಟು ಮಾತ್ರವಲ್ಲ. ಅವನು ಪಾರ್ವತಿಗಾಗಿ ತಪಸ್ಸು ಕೂಡ ಮಾಡಿದ್ದ. ಅವನು ಮಾಹಿಮಿನಲ್ಲಿ ಹೈಸ್ಕೂಲು ಅಧ್ಯಾಪಕನಾದ ದಿನ ಆ ತಪಸ್ಸು ಆರಂಭವಾಗಿತ್ತು. ಅವನು ಸಹೋದ್ಯೋಗಿಯಾದ ಸಂಸ್ಕೃತ ವಿದ್ವಾಂಸರ ನೆರವಿನಿಂದ ಸಂಸ್ಕೃತ ಕಲಿತ. ಅದರೊಂದಿಗೆ ಯೋಗಾಭ್ಯಾಸದಲ್ಲಿ ಪರಿಣತನಾದ. ಸಂಸ್ಕೃತ ಭಾಷೆಯಲ್ಲಿ, ಸಂಸ್ಕೃತ ಸಾಹಿತ್ಯದಲ್ಲಿ ಆಳವಾದ ಜ್ಞಾನವನ್ನು ಸಂಪಾದಿಸಿದ ಶಂಕರ ಭಟ್ಟ ಪಾರ್ವತಿಯ ತಂದೆ ನಾರಾಯಣಭಟ್ಟರ ಮನಸ್ಸನ್ನು ಸೂರೆಗೊಂಡಿದ್ದ. ಪಾರ್ವತಿಯ ಹೃದಯವನ್ನು ಗೆಲ್ಲುವ ಮೊದಲೇ ಅವಳ ತಂದೆಯ ಹೃದಯವನ್ನು ಗೆದ್ದುಬಿಟ್ಟಿದ್ದ. ಅವರಿಗೆ ಹೃದಯವಿದ್ದುದೂ ಒಂದು ಸಂತೋಷದ ಸಂಗತಿಯಾಗಿತ್ತು. ಪಾರ್ವತಿ ಅರ್ಥಶಾಸ್ತ್ರದಲ್ಲಿ ಎಂ.ಎ. ಮುಗಿಸಿದ ಕೂಡಲೇ ನಾರಾಯಣಭಟ್ಟರು ಅನಂತಭಟ್ಟರೊಡನೆ ಸಮಾಲೋಚನೆ ನಡೆಸಿದ್ದಾರೆ.