`ಏನು ತೀರ್ಥಯಾತ್ರೆಯೆ’ ಅನಂತಭಟ್ಟರು ಆಶ್ಚರ್ಯದಿಂದ ಕೇಳಿದರು.

`ಹೌದು, ಕಾಶಿ, ಪುರಿ, ಕೊನಾರ್ಕ್ ಇತ್ಯಾದಿ ನೋಡಿಕೊಂಡು ಬರ್ಬೇಕು ಅಂತ ಯೋಚನೆಯಿದೆ’

`ಅಂದ್ರೆ ಎಷ್ಟು ಸಮಯದ ಪ್ರೋಗ್ರಾಮ್ ನಿಮ್ದು’

`ಒಂದು-ಒಂದೂವರೆ ತಿಂಗಳು’

ಒಂದು ನಿಮಿಷ ಯೋಚಿಸಿ ಅನಂತಭಟ್ಟರು ಕೇಳಿದರು,

`ಸಾಕಷ್ಟು ಹಣವಿದೆಯೆ’

`ಇದೆ’

`ಸಂಕೋಚ ಬೇಡ ಅಗತ್ಯವಿದ್ದರೆ ಕೇಳು’

`ಸದ್ಯಕ್ಕೆ ಬೇಡ’ ಅವನು ಮುಗುಳ್ನಕ್ಕ.

`ಹಾಗಾದ್ರೆ ಸರಿ, ಆದ್ರೆ ಜಾಗ್ರತೆ ಮಾಡಿಕೊಳ್ಬೇಕು. ಮುದುಕ ಮುದುಕಿಯರು ತೀರ್ಥಯಾತ್ರೆ ಮಾಡಿದ ಹಾಗೆ ಅಂದ್ಕೊಬೇಡ. ಪ್ರಪಂಚ ತುಂಬಾ ಕೆಟ್ಹೋಗಿದೆ ಅನ್ನೋದನ್ನು ಮರೀಬಾರ್ದು’

`ಅಂದ್ರೆ’ ಶಂಕರಭಟ್ಟ ಆಶ್ಚರ್ಯದಿಂದ ಕೇಳಿದ.

`ಅಂದ್ರೆ ಇಷ್ಟೆ, ಹೋದಲ್ಲಿ ಒಳ್ಳೆಯ ಹೋಟೆಲು ಹುಡುಕಿ ಉಳ್ಕೊಳ್ಳೋದಕ್ಕೆ ಭದ್ರವಾದ ಏರ್ಪಾಡು ಮಾಡಿಕೊಳ್ಬೇಕು. ನಮ್ಮ ಪವಿತ್ರ ದೇವಾಲಯಗಳು ಅಂಥ ಪವಿತ್ರ ಜಾಗಗಳೇನೂ ಅಲ್ಲ. ಅದಕ್ಕೇ ಜನ ಮುದುಕ ಮುದುಕಿಯರಾದ ಮೇಲೆ ತಿರುಗಾಟ ಆರಂಭಿಸೋದು. ಸಣ್ಣ ಪ್ರಾಯದ ಸುಂದರಿಯಾದ ಹೆಂಡತಿಯನ್ನು ಕರೆದುಕೊಂಡು ಹೋಗುವಾಗ ಒಂದು ಕಣ್ಣು ದೇವರ ಮೇಲೆ ಮತ್ತು ಇನ್ನೊಂದು ಕಣ್ಣು ಅವಳ ಮೇಲೆ ಇರ್ಬೇಕು’

`ನಾನು ಎರಡು ಕಣ್ಣೂ ಅವಳ ಮೇಲೆ ಇಟ್ಕೋತೀನಿ’ ಎಂದು ನಕ್ಕ ಶಂಕರಭಟ್ಟ.

ಅನಂತಭಟ್ಟರೂ ನಕ್ಕರು.

`ಅಷ್ಟು ಮಾತ್ರವಲ್ಲ, ಏನೂ ಆಭರಣ ಹಾಕ್ಕೊಂಡು ಹೋಗ್ಬೇಡಿ. ಮಂಗಳಸೂತ್ರ ಕೂಡ ತೆಗೆದಿರಿಸಿ ಒಂದು ಕಪ್ಪು ಮಣಿಗಳ ಹಾರ ಹಾಕ್ಕೊಳ್ಳೋದು ಲೇಸು’ ಎಂದರು.

`ನೀವು ಹಿಂತಿರುಗಿ ಬರುವಾಗ ಊರಿಗೆ ಬಂದು ಒಂದು ನಾಲ್ಕು ದಿನವಿದ್ದು ಬರಬಹುದಲ್ಲ’ ಎಂದರು ಪಾರ್ವತಿಯ ತಂದೆ ನಾರಾಯಣಭಟ್ಟರು.

`ಹೌದು, ಯಾಕಾಗ್ಬಾರ್ದು ಪಾರ್ವತಿ ಕೂಡ ಊರಿಗೆ ಹೋಗದೆ ನಾಲ್ಕೈದು ವರ್ಷವಾಯ್ತು. ಅಜ್ಜ ಅಜ್ಜಿಗೆ ನಿಮ್ಮನ್ನು ಕಂಡು ತುಂಬಾ ಖುಷಿಯಾಗುತ್ತೆ. ಮದುವೆಗೆ ಕೂಡ ಅವರಿಂದ ಬರಲಾಗಲಿಲ್ಲ’ ಅನಂತಭಟ್ಟರೆಂದರು.

`ಅದೇ ಒಳ್ಳೆಯದು, ಅಷ್ಟರಲ್ಲಿ ಇಲ್ಲಿಂದ ಯಾರಾದ್ರೂ ಉಡುಪಿಗೆ ಹೋಗ್ಬಂದಿರ್ತಾರೆ. ಪಾರ್ವತಿಯ ಆಭರಣಗಳನ್ನೆಲ್ಲಾ ಕಳಿಸಿಕೊಡ್ತೀವಿ. ಕಿದಿಯೂರು ಮುಟ್ಟಿದ್ಮೇಲಾದ್ರೂ ಹಾಕ್ಕೊಳ್ಬಹುದಲ್ಲ ಅಲ್ಲಿ ಕತ್ತು ಕಿವಿ ಎಲ್ಲಾ ಬೋಳು ಮಾಡ್ಕೊಂಡು ತಿರುಗಾಡೋದು ಚೆನ್ನಾಗಿರೋಲ್ಲ’ ಎಂದರು ಪಾರ್ವತಿಯ ತಾಯಿ ಅನಸೂಯಮ್ಮ.

`ಸರಿ ಅನುಕೂಲವಾದ್ರೆ ಆ ದಾರಿಯಿಂದಾಗಿಯೇ ಬರ್ತೀವಿ’ ಎಂದ ಶಂಕರಭಟ್ಟ.

`ಅನುಕೂಲ ಮಾಡ್ಕೊಳ್ಳಿ’ ಎಂದರು ಅನಸೂಯಮ್ಮ.

`ಭುವನೇಶ್ವರದಿಂದ ಪ್ರೇನಿನಲ್ಲಿ ಮದ್ರಾಸಿಗೆ ಬನ್ನಿ. ಅಲ್ಲಿಂದ ಪ್ಲೇನಿನಲ್ಲೇ ಮಂಗಳೂರಿಗೆ ಬನ್ನಿ. ಟ್ರೈನು ಬೇಡ’ ನಾರಾಯಣಭಟ್ಟರೆಂದರು.

`ಹಾಗಾದ್ರೆ `ಅನುಕೂಲವಾದರೆ’ ಅನ್ನೋ ಮಾತು ಬೇಡ. ಈಗ್ಲೇ ಇಡೀ ಟ್ರಿಪ್ಪಿಗೆ ಟೆಕೇಟು ತೆಗೆದುಕೊಳ್ಳಿ, ಮಂಗಳೂರಿನಿಂದ ಮುಂಬೈವರ್ಗೂ’ ಎಂದರು ಅನಂತಭಟ್ಟರು.

ಕೂಡಲೇ ಶಂಕರಭಟ್ಟ,

`ಉಡುಪಿಯಿಂದ ಮುಂಬಯಿ ವರೆಗಿನ ಪ್ರಯಾಣ ಬಸ್ಸಿನಲ್ಲೇ ಆಗ್ಲಿ. ಊರುಗಳೆಲ್ಲ ಹೇಗಿವೆ ಅಂತ ನೋಡ್ಕೊಳ್ತಾ ಬರ್ಬಹುದು’ ಎಂದ.

ಶಂಕರ ಮತ್ತು ಪಾರ್ವತಿ ಶ್ರೀನಗರಕ್ಕೆ ಹೊರಟರು. ಅವರ ಪ್ರಯಾಣಕ್ಕೆ ಪಾರ್ವತಿಯ ತಂದೆ ನಾರಾಯಣಭಟ್ಟರೇ ಟಿಕೇಟು ಮಾಡಿಸಿದರು. ಮುಂಬೈ-ಶ್ರೀನಗರ-ದೆಹಲಿ-ಕಲ್ಕತ್ತ. ಭುವನೇಶ್ವರ-ಮದರಾಸು-ಮಂಗಳೂರು-ಮುಂಬೈ.

`ಎಲ್ಲೂ ಟ್ರೈನಿನಲ್ಲಿ ಪ್ರಯಾಣ ಮಾಡ್ಬೇಡಿ. ಈ ಕಾಲದಲ್ಲಿ ರಿಸರ್ವೇಶನ್ ಇಲ್ಲದೆ ಟ್ರೈನಿನಲ್ಲಿ ಪ್ರಯಾಣ ಮಾಡೋದು ಸಾಧ್ಯವಿಲ್ಲ. ಅಗತ್ಯವಿದ್ದಲ್ಲಿಗೆ ಬಸ್ಸಿನಲ್ಲಿ ಹೋಗಿ. ಈ ಟಿಕೇಟಿನಲ್ಲಿ ಉಳಿತಾಯ ಮಾಡೋದೇನೂ ಬೇಡ’ ಎಂದರು ನಾರಾಯಣಭಟ್ಟರು ಏರ್ಟಿಕೇಟುಗಳನ್ನು ಅಳಿಯನ ಕೈಯಲ್ಲಿರಿಸುತ್ತಾ.

ಪಾರ್ವತಿಯ ತಾಯ್ತಂದೆ, ಮನೆಯವರು ಮತ್ತು ಅನಂತಭಟ್ಟರು ಮತ್ತು ಮನೆಯವರು ಏರ್ಪೋರ್ಟಿಗೆ ಬಂದು ಇಬ್ಬರನ್ನೂ ಬೀಳ್ಕೊಟ್ಟರು.

`ಆಗಾಗ ಕಾಗ್ದ ಬರ್ದು ಕ್ಷೇಮ ಸಮಾಚಾರ ತಿಳಿಸ್ತಾ ಇರಿ’ ಎಂದರು ನಾರಾಯಣಭಟ್ಟರು.

ಶ್ರೀನಗರ ತಲುಪಿದಾಗ ಸಂಜೆ ಗಂಟೆ ನಾಲ್ಕು ಕಳೆದಿತ್ತು.