ಏಪ್ರಿಲ್ ತಿಂಗಳಾದುದರಿಂದ ಹವೆ ಬಹಳ ಸುಖಕರವಾಗಿತ್ತು. ಹೋಟೆಲ್ ಕೋಣೆ ಹೊಕ್ಕುದೇ ಕಿಟಕಿಯ ಬಳಿ ನಿಂತು ಎದುರಿನ ಪರ್ವತದ ಸಾಲಿನ ಸುಂದರ ದೃಶ್ಯವನ್ನು ನೋಡಿ ಮೈಮರೆತಳು ಪಾರ್ವತಿ. ಶಂಕರ ಅವಳ ಹಿಂದುಗಡೆಯಿಂದ ಬಂದು ಅವಳ ಭುಜದ ಮೇಲೆ ಕೈಯಿರಿಸಿದ. ಅವನ ಕೈಗಳನ್ನು ಹಾಗೇ ಬಿಗಿಯಾಗಿ ಹಿಡಿದಿರಿಸಿಕೊಂಡು ಪಾರ್ವತಿ,

`ಎಷ್ಟೊಂದು ಸುಂದರವಾಗಿದೆ ಅಲ್ವಾ’ ಎಂದಳು.

`ಹೂಂ, ಮೋಹಕವಾಗಿದೆ’ ಶಂಕರನೆಂದ.

`ಹೀಗೆ ನೋಡುತ್ತಾ ಇದ್ದುಬಿಡೋಣ ಅನಿಸ್ತಿದೆ’

``ಊಟ ತಿಂಡಿ ಏನೂ ಬೇಡವೆ’

`ಉಹುಂ. ಏನೂ ಬೇಡ’

`ಇನ್ನಷ್ಟು ಹತ್ತಿರದಿಂದ ನೋಡುವಿಯಂತೆ, ತಿಂಡಿ ತಿಂದು ಹೊರಡೋಣ, ಕತ್ತಲೆಯಾದ ಮೇಲೆ ಚಳಿಯಾಗುತ್ತೆ’

`ಸ್ನಾನ’

ಸ್ನಾನವೇನೂ ಬೇಡ. ಈಗ ಮೊದಲು ಒಂದು ಸುತ್ತು ಹಾಕಿಕೊಂಡು ಬರೋಣ. ಅಲ್ಲೇ ಎಲ್ಲಾದರೂ ತಿಂಡಿತೀರ್ಥ ತೆಗೆದುಕೊಳ್ಳೋಣ. ಮರಳಿ ಬಂದು ಸ್ನಾನ ಮತ್ತು ಊಟ. ಇವತ್ತು ಬರೀ ಮಾತಿಗೆ ಮೀಸಲು. ನಾಳೆಯಿಂದು ಸುತ್ತಾಟ’ ಶಂಕರನೆಂದ ಮುಗುಳ್ನಗುತ್ತಾ.

ಇಬ್ಬರೂ ಹೋಟೆಲಿನಿಂದ ಹೊರಬಂದು ಡಾಲ್ ಸರೋವರದ ತೀರಕ್ಕೆ ಬಂದರು.

`ಶಿಕಾರದಲ್ಲಿ ಒಂದು ರೌಂಡ್ ಹಾಕಿಬಿಡೋಣವೆ’ ಶಂಕರ ಕೇಳಿದ.

`ನಾಳೆಯಾಗಲಿ. ಇವತ್ತು ಆ ಮರಗಳ ತೋಪಿನಲ್ಲಿ ಸ್ವಲ್ಪ ಹೊತ್ತು ಕಳೆಯೋಣ’ ಪಾರ್ವತಿಯೆಂದಳು.

`ಸರಿ. ಆದರೆ ಶಿಕಾರ ಹತ್ತಿ ಸರೋವರದ ಆಚೆ ದಡದಲ್ಲಿ ಇಳಿಯೋಣ. ಸ್ವಲ್ಪ ಹೊತ್ತು ಸುತ್ತಾಡಿ ಮರಳಿ ಶಿಕಾರಿ ಹತ್ತಿ ಈ ಕಡೆ ಬರೋಣ’

`ಕಾಫಿ ತಿಂಡಿ’

`ಎಲ್ಲಾ ಶಿಕಾರದಲ್ಲೇ ಸಿಗುತ್ತೆ’

ಶಿಕಾರದವನು ಅವರನ್ನು ನಯವಿನಯದಿಂದಲೂ ಭಯಭಕ್ತಿಯಿಂದಲೂ ಬರಮಾಡಿಕೊಂಡ.

`ನಾಳೆಯ ತಿರುಗಾಟಕ್ಕೆ ಇವನನ್ನೇ ಗೊತ್ತುಮಡಿಕೊಳ್ಳೋಣ’ ಎಂದ ಶಂಕರ.

`ಸರಿ’ ಪಾರ್ವತಿಯೆಂದಳು.

ಅವರು ಡಾಲ್ ಸರೋವರದ ಎಡಗಡೆಗಿರುವ ಎತ್ತರೆತ್ತರದ ಪೀರ್ ಮರಗಳ ಸಾಲಿನಮೇಲೆ ನಡೆದು ಬಳಸಿ ಇನ್ನು ಇವತ್ತು ಸಾಕು. ನಾಳೆ ಬರೋಣ ಎಂದು ಮರಳಿ ಶಿಕಾರ ಏರಿ ಹೋಟೆಲಿನ ಪಕ್ಕದಲ್ಲಿ ಬಂದಿಳಿದರು.

ಅವರು ಹೋಟೆಲಿಗೆ ಮರಳಿದಾಗ ಗಂಟೆ ಎಂಟಾಗಿತ್ತು. ಸ್ವೆಟರ್ ತೊಟ್ಟಿದ್ದರೂ ಚಳಿ ಒಳಗೆ ನುಗ್ಗುತ್ತಿದೆ ಅನಿಸಿತು ಪಾರ್ವತಿಗೆ.

ಸ್ನಾನ, ಊಟ ಮುಗಿಸಿ ಮಾತಾಡುತ್ತಾ ಕುಳಿತಿದ್ದಾಗ ಚಳಿ ಎಂದುಕೊಂಡು ಶಂಕರನಿಗಂಟಿಕೊಂಡು ಕುಳಿತಿದ್ದ ಪಾರ್ವತಿ,

`ನಿಮಗೆ ಚಳಿಯಾಗೋದಿಲ್ವೆ’ ಎಂದಳು.

`ನನಗೇನೂ ಚಳಿಯೆನಿಸುವುದಿಲ್ಲ’ ಶಂಕರನೆಂದ.

`ಹಾಗಿದ್ರೆ ಬಟ್ಟೆ ತೆಗೀರಲ್ಲ’

`ಚಳಿಯಾಗದಿದ್ರೆ ಬಟ್ಟೆ ತೆಗೀಬೇಕೆಂದಿದೆಯೆ’

`ನನಗೆ ಬಟ್ಟೆ ಹಾಕ್ಕೊಂಡ್ರೂ ಚಳಿಯಾಗ್ತದೆ ನಿಮಗೆ ಬಟ್ಟೆ ಕಳಚಿದಾಗಲಾದ್ರೂ ಚಳಿಯಾಗ್ತದೋ ಇಲ್ವೋ ಅಂತ ನೋಡ್ಬೇಕು’

`ಬಟ್ಟೆ ಕಳಚಿದ್ರೆ ಖಂಡಿತ ಚಳಿಯಾದೀತು. ಆದ್ರೆ ನಂಗೊಂದು ಸಂಶಯ’

`ಏನು’

`ಜನಿವಾರ ಇದೆಯೋ ಇಲ್ಲವೋ ಅಂತ ನೋಡ್ಲಿಕ್ಕೆ ಅಲ್ಲ ತಾನೆ’

`ಖಂಡಿತ ಅಲ್ಲ. ನಿಮ್ಗೆ ಚಳಿ ಇಲ್ವ ಅಂತ ನೋಡ್ಬೇಕು” ಅವಳು ನಗುತ್ತಾ ಅವನ ಶರ್ಟ್, ಬನೀನು ಕಳಚಿ ತೆಗೆದು `ಚಳಿಯಾಗುತ್ತಾ’ ಎಂದಳು ನಗುತ್ತಾ.

`ಇಲ್ಲ’ ಅವನೆಂದ ಅವಳನ್ನು ಬಳಸಿ ಹಿಡಿದುಕೊಂಡು.

ಅವಳು ಅವನ ವಿಶಾಲವಾದ ಎದೆಯ ಮೇಲಿದ್ದ ದಟ್ಟವಾದ ಕಪ್ಪು ರೋಮಗಳ ಮೇಲೆ ಕೈಯಾಡಿಸಿ, ಅವನ ಸುದೃಢಲಾದ ಎದೆ, ಭುಜ, ತೋಳುಗಳನ್ನು ನೋಡುತ್ತಾ ಕುಳಿತಳು.

`ಏನು’ ಅವನು ಕೇಳಿದ.

`ನೀವು ತುಂಬಾ ಚೆಲುವರಿದ್ದೀರಿ’ ಅವಳೆಂದಳು. ಅವಳ ಕೆನ್ನೆಗಳಲ್ಲಿ ರಂಗು ಬಂದುದನ್ನು ಅವನು ಕಂಡ.

`ಕಾಶ್ಮೀರದಷ್ಟು’ ಅವನು ಕೇಳಿದ.

`ಕಾಶ್ಮೀರಕ್ಕಿಂತಲೂ ಹೆಚ್ಚು’ ಅವಳು ಅವನ ಎದೆಯ ಮೇಲೆ ಮುಖವಿರಿಸಿ ಮುದ್ದಿಸುತ್ತಾ ನುಡಿದಳು.

ಅವಳ ತುಟಿಗಳು ಅವನ ಕೊರಳ ಸುತ್ತ ಹರಿದಾಡಿ ಅವನಿಗೆ ಸುಖಕರವಾದ ಕಚಗುಳಿಯಿಟ್ಟುವು. ಅವನು ಅವಳನ್ನು ಹಿಡಿದು ತನ್ನೆದೆಗೊತ್ತಿಕೊಂಡು,

`ಚಳಿಯೆನಿಸುವುದಿಲ್ಲವೆ’ ಅವನು ಕೇಳಿದ.

`ಇಲ್ಲ’ ಅವಳೆಂದಳು.

ಅವಳ ಕೈ ಅವನ ಸೊಂಟದ ಸುತ್ತ ಸರಿಯಿತು.

ಅವನು ದೀಪ ಆರಿಸಿದ.

`ಯಾಕೆ ದೀಪ ಆರಿಸಿಬಿಟ್ಟಿರಿ’

ಅವಳು ಕೇಳಿದಳು.

`ಮಲಕ್ಕೊಳ್ಳೋಣ’ ಎಂದು ಅವನು ಅವಳನ್ನು ಹಾಗೇ ಬಳಸಿ ಹಿಡಿದುಕೊಂಡು ಮಂಚದಲ್ಲಿ ಮಲಗಿಸಿದ.