ಅವನ ಸುಂದರವಾದ ದೇಹವನ್ನು ಮತ್ತಷ್ಟು ಹೊತ್ತು ನೋಡಬೇಕೆಂಬ ಆಸೆ ಅವಳಿಗೆ. ಅವನನ್ನು ನಗ್ನವಾಗಿಸಿ ನೋಡಬೇಕು. ಗಂಡಿನ ದೇಹದ ಸೌಂದರ್ಯವನ್ನು ಕಣ್ತುಂಬುವಂತೆ ನೋಡಬೇಕು ಎಂಬ ಆಸೆ ಅವಳಿಗೆ. ಆದರೆ ಹಾಗೆ ಹೇಳಲಾರಳು. ಹಾಗೆ ಬಯಸುವುದು ತಪ್ಪೇನಲ್ಲ. ಬಹುಶಃ ಎಲ್ಲ ಹೆಣ್ಣುಗಳಿಗೂ ಇಂಥ ಬಯಕೆಯಿರಬಹುದು. ಎಲ್ಲ ಹೆಣ್ಣುಗಳಿಗೂ ಹಾಗೆ ನೋಡಲವಕಾಶವಿರಬಹುದೆ ಎಂಬ ಪ್ರಶ್ನೆಗಳು ಅವಳ ಮನಸ್ಸಿನಲ್ಲಿ ಮೂಡಿದುವು. ಇರಲಾರದು, ಹೆಣ್ಣು ಗಂಡುಗಳಲ್ಲಿ ನೂರಾರು ವೈವಿಧ್ಯಗಳು ಇರಬಹುದು ಎಂದುಕೊಂಡಳು. ಅವಳು ಎಂ.ಎ. ಪದವೀಧರಳಾದರೂ ಹೆಣ್ಣು-ಗಂಡು, ಲೈಂಗಿಕ ಜೀವನ ಇತ್ಯಾದಿ ವಿಷಯಗಳ ಕುರಿತು ಸಾಕಷ್ಟು ಓದಿದ್ದರೂ, ಆ ಕುರಿತಾದ ತನ್ನ ಬಯಕೆಗಳು ನೈಸರ್ಗಿಕವೆ, ವಿಕೃತವೆ ಎಂಬುದು ಅವಳಿಗೆ ಸ್ಪಷ್ಟವಾಗಲಿಲ್ಲ. ಬೆಳಕಿನಲ್ಲೇ ಎಲ್ಲಾ ನಡೆಯಲಿ, ಅವನನ್ನು ತಾನು ಚೆನ್ನಾಗಿ ನೋಡಬೇಕು ಎಂಬುದು ಅವಳ ಬಯಕೆಯಾಗಿತ್ತು. ಆದರೆ ಆ ಬಯಕೆಯನ್ನು ವ್ಯಕ್ತಪಡಿಸಲು ಸಂಕೋಚ, ಏನೋ ಒಂದು ಭೀತಿ ಅಡ್ಡಬರುತ್ತಿತ್ತು. ಮದುವೆಯಾದ ಒಂದು ವಾರದೊಳಗೆ ಅಷ್ಟು ನಿರ್ಭಿಡೆಯಿಂದ ನಡೆದುಕೊಳ್ಳುವುದು ಚೆನ್ನಾಗಿರಲಾರದು. ನಾಚಿಕೆಯನ್ನು ಉಳಿಸಿಕೊಳ್ಳಬೇಕು ಎಂದುಕೊಂಡಳು. ಬಹುಶಃ ಅವನಿಗೂ ಸಂಕೋಚ ನಾಚಿಕೆಗಳಿರಬಹುದು. ಅದಕ್ಕೇ ಹೀಗೆ ಲೈಟು ಆರಿಸಿಬಿಡುತ್ತಾನೆ ಎಂದುಕೊಂಡಳು.

ಆದರೆ ಪಾರ್ವತಿ ಬಹಳ ಸುಖಿ. ತಾನು ಬಯಸಿದಂಥ ಗಂಡು ಇವನು. ತನ್ನನ್ನು ದೇವತೆಯೇನೋ ಎಂಬಂತೆ ನೋಡಿಕೊಳ್ಳುವುದಷ್ಟೇ ಅಲ್ಲ, ತಾನೆಷ್ಟು ಬಿಗಿಯಾಗಿ ಹಿಡಿದರೂ ಒಂದಿಷ್ಟು ಮಿಸುಕದ ಕಸುವಿನ ದೇಹ, ಬಿಗಿತದೊಳಗೆ ಬಿರುಸುಗೊಳ್ಳುವ ತೋಳುಗಳು, ಅಷ್ಟೇ ಮನೋದಾಢ್ರ್ಯವುಳ್ಳವನು ಎಂಬ ತೃಪ್ತಿ ಅವಳದು. ಕಾಮವೆಂದರೆ ಇದು ಪ್ರೇಮವೆಂದರೆ ಹೀಗೆ ಎಂದವಳಿಗೆ ತಿಳಿದೇ ಇರಲಿಲ್ಲ. ತಾನು ಓದಿದ್ದೆಲ್ಲಾ ಎಷ್ಟು ನೀರಸವಾದ ಸಂಗತಿಗಳು, ತನ್ನಲ್ಲಿ ಇಷ್ಟು ಶಕ್ತಿ ಅಡಗಿದೆ, ಗಂಡಿನಲ್ಲಿ ಇಷ್ಟೊಂದು ಶಕ್ತಿಯಿದೆ ಎಂದು ತಾನೆಣಿಸಿರಲಿಲ್ಲ ಎಂದುಕೊಂಡಳು.

ಮೊತ್ತಮೊದಲ ರಾತ್ರಿ ತಾನು ಮತ್ತು ಶಂಕರ ಏಕಾಂತದಲ್ಲಿದ್ದಾಗ ಅವನನ್ನು ನೋಡಿ ಮೈಮರೆತಿದ್ದಳು ಪಾರ್ವತಿ. ಅವನು ಬಳಿ ಬಂದು ಬಲವಾಗಿ ಚುಂಬಿಸಿ ಅವಳನ್ನು ಬಳಸಿ ಹಿಡಿದುಕೊಂಡಾಗ ಅವಳ ಮನಸ್ಸು ಸುಖದ ಗುಂಗಿನಲ್ಲಿ ಮೈಮರೆಯುತ್ತಾ ದೇಹ ಅದಮ್ಯವಾದೊಂದು ಚೇತನದಿಂದ ಹಿಗ್ಗುತ್ತಿರುವಂತೆ ತೋರಿತ್ತು. ಅವಳು ಎಚ್ಚರಗೊಂಡುದು ಶಕ್ತಿಯ ಕಡಲಿನ ಅಲೆಗಳ ಮೊರೆತ ಕುಗ್ಗ ತೊಡಗಿದಾಗ. ಎಂಥ ಅದ್ಭುತವಾದ ಅನುಭವ ಅದು ಎಂದುಕೊಂಡಿದ್ದಳು ಪಾರ್ವತಿ. ಆ ಕಡಲಿನ ಅಬ್ಬರದ ನಡುವೆ ಒಂದು ಪ್ರಶ್ನೆ ಅವಳಿಗೆ ಕೇಳಿಸಿತ್ತು.

`ಮಗುವಾಗದಿರಲಿ ಅಲ್ಲವೆ’

`ಆಗಲಿ’ ಅವಳೆಂದಿದ್ದಳು ಅರ್ಧ ಸುಷುಪ್ತಿ ಅರ್ಧ ಜಾಗೃತಿಯಲ್ಲಿ.

ಒಂದು ವಾರ ಕಾಶ್ಮೀರದಲ್ಲಿ ಕಳೆದು ಶಂಕರ ಮತ್ತು ಪಾರ್ವತಿ, `ದೆಹಲಿಗೆ ಮುಂದಿನ ವರ್ಷ ಹೋಗೋಣ, ದೆಹಲಿಗೆ ಹೋದ ಮೇಲೆ ಆಗ್ರಾದಲ್ಲಿ ಸುತ್ತಾಡಬೇಕು, ಅದಕ್ಕೆ ಒಂದು ವಾರವಾದರೂ ಬೇಕು. ತಮ್ಮ ಯಾತ್ರೆಯಲ್ಲಿ ಆಗ್ರಾವನ್ನೂ ಸೇರಿಸಿಕೊಂಡರೆ ಉಳಿದ ಯಾತ್ರೆಗೆ ಸಮಯ ಸಾಕಾಗಲಿಕ್ಕಿಲ್ಲ’ ಎಂದುಕೊಂಡು ಲಕ್ನೋದ ಮೂಲಕ ವಾರಣಾಸಿಗೆ ಬಂದರು.

ವಾರಣಾಸಿಗೆ ಬಂದು ತಲಪಿದಾಗ ರಾತ್ರಿ ಗಂಟೆ ಎಂಟಾಗಿದ್ದುದರಿಂದ ರಾತ್ರಿ ಹೋಟೆಲಲ್ಲೇ ಕಳೆದು ಬೆಳಗ್ಗೆ ಬೇಗನೆ ಎದ್ದು ಮಿಂದು ಕಾಫಿ ತಿಂಡಿ ತೆಗೆದುಕೊಳ್ಳುವ ಮೊದಲೇ ವಿಶ್ವನಾಥ ದೇವಾಲಯಕ್ಕೆ ಬಂದರು.

ಗಂಗಾನದಿಯಲ್ಲಿ ಸಾವಿರಾರು ಜನರ ನಡುವೆ ಶಂಕರ ಮತ್ತು ಪಾರ್ವತಿ, ಕೂಡ ಮುಳುಗು ಹಾಕಿದರು. ಶಂಕರ ಕಣ್ಮುಚ್ಚಿ ಅಪೂರ್ವವಾದ ತನ್ಮಯತೆಯಿಂದ ಗಾಯತ್ರಿ ಮಂತ್ರವನ್ನು ಜಪಿಸುತ್ತಿರುವುದನ್ನು ಕಂಡು ಎಷ್ಟು ಆಚಾರವಂತ ಎಂದುಕೊಂಡಳು ಪಾರ್ವತಿ.

`ಏನಾದರೂ ಪೂಜೆ ಮಾಡಿಸೋಣವೇ’ಶಂಕರ ಕೇಳಿದ.

`ಏನು ಪೂಜೆ’ ಪಾರ್ವತಿ ಕೇಳಿದಳು.

`ಏನಾದರೊಂದು ಪೂಜೆ’

`ನಿಮಗದರಲ್ಲೆಲ್ಲ ತುಂಬಾ ವಿಶ್ವಾಸವೆ’ ಪಾರ್ವತಿ ಕೇಳಿದಳು.

`ನಂಬಿಕೆಯೆಂದರೆ ಏನು ಹೇಳಲಿ ಪಾರ್ವತಿ ಕಾಶಿಯವರೆಗೆ ಬಂದಿದ್ದೀವಲ್ಲ. ಅದರ ನೆನಪಿಗೆ ಏನಾದರೊಂದಿರಲಿ ಅಂತ. ಮತ್ತೆ ಊರಲ್ಲಿ ಆ ಪೂಜೆ ಮಾಡಿಸಿದ್ಯಾ ಈ ಪೂಜೆ ಮಾಡಿಸಿದ್ಯಾ ಅಂತ ಕೇಳಿಯೇ ಕೇಳ್ತಾರೆ. ಅವರಿಗಾಗಿಯಾದರೂ ಪ್ರಸಾದ ಕೊಂಡ್ಹೋಗ್ಬೇಕು, ಗಂಗಾಜಲ ಕೊಂಡ್ಹೋಗ್ಬೇಕು’

`ಓ ಹಾಗೋ’

`ಹಾಗೆಂದೇ ತಿಳ್ಕೋಬೇಡ. ಗಂಗೆಯಲ್ಲಿ ಮುಳುಗಿದರೆ ಸಕಲ ಪಾಪಗಳೂ ಪರಿಹಾರವಾಗಿ, ಪರಿಶುದ್ಧವಾದ ಆ ಕ್ಷಣದಿಂದ ಮತ್ತೊಂದು ಜನ್ಮ ಆರಂಭವಾಗ್ತದೆ ಅಂತ ತಾನೇ ಎಲ್ಲರ ನಂಬಿಕೆ’

`ನೀವು ಹಾಗೆ ಭಾವಿಸಿಕೊಂಡಿದ್ದೀರಾ’ ಪಾರ್ವತಿ ಆಶ್ಚರ್ಯದಿಂದ ಕೇಳಿದಳು.