`ನನ್ನ ಭಾವನೆಗಳ ಬಗ್ಗೆ ಹೇಳೋದು ತುಂಬಾ ಇದೆ. ಅದಿರ್ಲಿ, ಈಗ ಏನು ಪೂಜೆ ಮಾಡಿಸೋಣ ಒಂದು ಕುಂಕುಮಾರ್ಚನೆ ಮಾಡಿಸಿಬಿಡೋಣ ಆಗದೆ’ ಶಂಕರಭಟ್ಟನೆಂದ.

`ಆಗಲಿ’ ಪಾರ್ವತಿಯೆಂದಳು.

ಪೂಜೆ ಮುಗಿದು ಪ್ರಸಾದ ಸ್ವೀಕರಿಸಿಕೊಂಡು, ಬಾಟಲಿಯಲ್ಲಿ ಗಂಗಾಜಲ ತುಂಬಿಕೊಂಡು ಹೋಟೆಲಗೆ ಮರಳಿದರು. ವಾರಾಣಾಸಿಯಲ್ಲಿ ಎರಡು ದಿನ ಉಳಿದುಕೊಂಡು ಸಾಕಷ್ಟು ಸುತ್ತಾಡಿಕೊಂಡು ಹೋಗುವುದೆಂದು ನಿರ್ಧರಿಸಿಕೊಂಡರು.

ಸಂಜೆಗೆ ಗಂಗಾನದಿಯ ದಡದಲ್ಲಿ ಕುಳಿತುಕೊಂಡು ವಿಶಾಲವಾಗಿ ಹಬ್ಬಿದ ಜಲರಾಶಿಯ ಚೇತೋಹಾರಿ ದೃಶ್ಯವನ್ನು ನೋಡುತ್ತಾ ಕುಳಿತಿದ್ದಾಗ ಪಾರ್ವತಿ,

`ಭಾವನೆಗಳ ಬಗ್ಗೆ ಹೇಳೋದು ತುಂಬಾ ಇದೆ ಅಂದ್ರಲ್ಲ ಬೆಳಿಗ್ಗೆ ಸ್ವಲ್ಪ ಹೇಳಿ’ ಎಂದಳು.

ಒಂದು ನಿಮಿಷ ಮೌನವಾಗಿದ್ದು ಶಂಕರನೆಂದ,

`ಗಂಗೆಯಲ್ಲಿ ಮುಳುಗಿದಾಗ ನನ್ನ ಪಾಪವೆಲ್ಲ ಪರಿಹಾರವಾಯ್ತು ಅಂದೆನಲ್ಲಾ. ವಾಸ್ತವಿಕವಾಗಿ ನನ್ನಲ್ಲಿ ಪಾಪವೆನ್ನೋದು ಏನೂ ಇರ್ಲಿಲ್ಲ, ಏನಾದರೂ ಇದ್ರೆ ಎಂದೋ ಪರಿಹಾರವಾಗಿದೆ’

`ಯಾವಾಗ’

`ನಿನ್ನನ್ನು ಮುಟ್ಟಿದಾಗ’ ಅವನು ಮುಗುಳ್ನಕ್ಕ. ಪಾರ್ವತಿಯೂ ಮುಗುಳ್ನಕ್ಕು,

`ನನ್ನನ್ನು ಹೊಗಳಬೇಕಾಗಿಲ್ಲ’

`ಹೊಗಳಿಲ್ಲ. ಗಂಗೆ ಅಂದರೂ ಹೊಗಳಿಕೆ ಅಲ್ಲ. ಪಾರ್ವತಿ ಅಂದರೂ ಹೊಗಳಿಕೆ ಅಲ್ಲ. ಅವು ಬರೀ ನಾಮಗಳು. ನಾನು ಹೇಳಿದ್ದು ಭಾವನೆಗಳ ವಿಚಾರ. ನಿನ್ನನ್ನು ಮೊತ್ತಮೊದಲು ಸ್ಪರ್ಷಿಸಿದಾಗಲೇ ನಾನು ಪುನೀತನಾದೆ ಅನಿಸಿತು’

`ಛೀ ಇದೆಲ್ಲಾ ಎಂಥ ಮಾತು! ನಿಮಗೆ ಗೊತ್ತಿರೋ ಹಾಗೆ ನಿಮ್ಮಂಥ ದೈವಭಕ್ತಿ ನನ್ನಲ್ಲಿಲ್ಲ. ಸ್ವಲ್ಪ ಮಟ್ಟಿಗೆ ನಾಸ್ತಿಕಳೂ ಅಂತ್ಲೇ ಕರೀಬಹುದು. ಆದರೂ ದೇವರು ಎಂಬ ಶಬ್ದವನ್ನು ನಾನು ಉಪಯೋಗಿಸುತ್ತೇನೆ. ದೇವರಿಗಲ್ಲ ನಿಮಗೆ’ ಎಂದಳು ಪಾರ್ವತಿ. ಅವಳ ಕೆನ್ನೆಗಳು ಕೆಂಪಗಾದುವು.

`ನೀನು ತಪ್ಪು ತಿಳ್ಕೊಂಡೆ’

ಏನು ತಪ್ಪು’

`ಈ ಪ್ರಪಂಚದಲ್ಲಿ `ದೇವರು ಎಂಬ ದೇವರು ಇಲ್ಲ. ದೇವರಾಗಿರುವ ಮನುಷ್ಯರೂ ಇಲ್ಲ ಪಾರ್ವತಿ’

`ಸರಿ. ಅದು ಏನಾದ್ರಾಗಿರ್ಲಿ. ನೀವು ನನ್ನನ್ನು ಪಾರು ಅನ್ನಿ ಸಾಕು.

`ನನಗೆ ಪಾರ್ವತಿ ಅನ್ನೋದರಲ್ಲೇ ಹೆಚ್ಚು ಖುಷಿ’

`ಪಾರ್ವತಿ ಅಂತ ಕರೆದ್ರೆ, ಯಾರೋ ಬೇರೆಯವರು ಕರೆದ ಹಾಗೆ ಅನ್ಸುತ್ತೆ. ನನಗೆ ನೀವು ನನ್ನನ್ನು ಪಾರೂ ಅಂತ ಕರೆದ್ರೇನೇ ಖುಷಿ’

`ಬರೀ `ಪಾ’ ಅಥವಾ `ರೂ’ ಅಂದ್ರೂ ಸಾಕೇನೋ’ ಅವನೆಂದ.

`ಖಂಡಿತ ಸಾಕು’ ಅವಳು ನಕ್ಕಳು.

`ಸರಿ. ಇನ್ನು ಪಾರೂ ಅಂತ ಕರೀತೀನಿ. ಏನು ಹೇಳ್ತಾ ಇದ್ದೆ ಅದೇ ದೇವರ ವಿಚಾರ ಅಲ್ವಾ ನೀನು ದೇವಿ ಅಥವಾ ದೇವರು ಅನ್ನೋ ಅರ್ಥದಲ್ಲಿ ನಾನು ಹೇಳಿದ್ದಲ್ಲ. ನಿನ್ನನ್ನು ಸ್ಪರ್ಷಿಸಿದಾಗ ನಾನು ಪುನೀತನಾದೆ ಅಂದರೆ, ಪ್ರೇಮಗಂಗೆಯಲ್ಲಿ ಕರಗಿಹೋದೆ. ಧನ್ಯನಾದೆ ಅಂತ ಅರ್ಥ’

`ಅದು ನನಗೂ ಅನ್ವಯಿಸುವ ಸಂಗತಿ ಅಲ್ವೆ’

`ಯಾರು ಅಲ್ಲವೆಂದರು ನೀನು ನಿನ್ನ ಭಾವನೆಯನ್ನು ವ್ಯಕ್ತಪಡಿಸಲಿಲ್ಲ. ನಾನು ವ್ಯಕ್ತಪಡಿಸಿದೆ ಅಷ್ಟೆ’ ಶಂಕರನೆಂದ ನಗುತ್ತಾ.

`ನನ್ನಿಂದ ವ್ಯಕ್ತಪಡಿಸಲು ಸಾಧ್ಯವಾಗಲಾರದೆನೆಸುತ್ತದೆ’ ಅವಳು ಮುಗುಳ್ನಕ್ಕಳು.

`ವ್ಯಕ್ತಪಡಿಸಬೇಕಾದ ಅಗತ್ಯವಿಲ್ಲ. ಅರ್ಥಮಾಡಿಕೊಳ್ಳಬಲ್ಲೆ. ನೀವು ಕೂಡ ವ್ಯಕ್ತಪಡಿಸಬೇಕಾದ ಅಗತ್ಯವಿಲ್ಲ’

`ಸರಿ ಒಪ್ಪಿದೆ’ ಅವನು ನಕ್ಕ.

ಅವಳೂ ನಕ್ಕಳು.

`ಆದರೆ ಬೇರೆ ಕೆಲವು ಭಾವನೆಗಳು ಅಥವಾ ಅಭಿಪ್ರಾಯಗಳಿವೆ. ಅದನ್ನ ವ್ಯಕ್ತಪಡಿಸಬಲ್ಲೆ’ ಅವಳೆಂದಳು.

`ಉದಾಹರಣೆಗೆ’

`ಉದಾಹರಣೆಗೆ ಹನಿಮೂನಿನಲ್ಲಿ ಯಾರಾದರೂ ಕಾಶ್ಮೀರದೊಟ್ಟಿಗೆ ಕಾಶಿಯನ್ನು ಸೇರಿಸಿಕೊಳ್ತಾರೆಯೆ ಅಂತ’

`ಹನಿಮೂನು ಅಂದರೆ ಏನು ಎಂಬುದು ಒಂದು ನಂಬಿಕೆ. ಕಾಶಿ ಅಂದರೆ ಏನು ಎಂಬುದು ಒಂದು ನಂಬಿಕೆ. ಹನುಮೂನು ಎಲ್ಲೂ ಆಗಬಹುದು. ಕಾಶಿ ಅಂದರೆ ಪುಣ್ಯಕ್ಷೇತ್ರ ಎಂಬರ್ಥದಲ್ಲಿ ಎಲ್ಲೂ ಆಗಬಹುದು. ನಿನಗೆ ಆಕ್ಷೇಪವಿದ್ದಲ್ಲಿ ಕಾಶಿಯಲ್ಲಿ ನಾವು ಒಂದೇ ಮಂಚದಲ್ಲಿ ಮಲಗುವುದು ಬೇಡ. ಬೇರೆ ಬೇರೆ ಮಲಗೋಣ’ ಶಂಕರ ನಕ್ಕ.