`ಕಾಶ್ಮೀರದಲ್ಲೇ ಕೆಲವು ದಿನ ಹೆಚ್ಚು ಇರಬಹುದಾಗಿತ್ತು’

`ಓ ಅದಕ್ಕೇನು ಪುನಃ ಹೋಗೋಣ’

`ಪುನಃ ಹೋಗೋದ್ರಲ್ಲಿ ಸ್ವಾರಸ್ಯವಿಲ್ಲ’

`ಹಾಗಾದರೆ ಅಲ್ಲೇ ಹೇಳಬಹುದಾಗಿತ್ತಲ್ಲ’

`ಅಲ್ಲೇ ಹೆಚ್ಚು ಕಾಲ ಕಳೆದರೆ ಉಳಿದುದಕ್ಕೆಲ್ಲ ಸಮಯ ಸಾಲದೇನೋ ಅನ್ನಿಸಿತು’

`ಹೋಗಲಿ ಬಿಡು, ಉಳಿದ ಕಾಲವನ್ನೆಲ್ಲಾ ದಕ್ಷಿಣದ ಕಾಶ್ಮೀರದಲ್ಲಿ ಕಳೆಯೋಣ’

`ಅದೆಲ್ಲಿ’ ಪಾರ್ವತಿ ಆಶ್ಚರ್ಯದಿಂದ ಕೇಳಿದಳು.

`ನೀನು ವರ್ಣಿಸಿದ ರೀತಿಯಲ್ಲಿ ನಿನ್ನ ಅಜ್ಜನ ಊರಾದ ಕಿದಿಯೂರು ದಕ್ಷಿಣದ ಕಾಶ್ಮೀರವೇ ಇರಬೇಕೆನಿಸಿತು’

`ಹಾಸ್ಯ ಮಾಡ್ತಿದ್ದೀರಿ!’ ಅವಳು ನಸುಮುನಿಸು ಪ್ರಕಟಿಸಿದಳು.

`ಖಂಡಿತ ಅಲ್ಲ’ ಅವನು ಅವಳ ಹಸ್ತವನ್ನು ತನ್ನ ಕೈಯಲ್ಲಿ ತೆಗೆದುಕೊಂಡು ಹೇಳಿದ.

`ಕಲ್ಕತ್ತದಲ್ಲಿ ಎಷ್ಟು ದಿನ’ ಅವಳು ಕೇಳಿದಳು.

`ಭರ್ತಿ ಒಂದು ವಾರ ಇರೋಣ. ಇನ್ನೊಮ್ಮೆ ಆ ನಗರಕ್ಕೆ ಹೋಗಬಾರದು. ಆ ರೀತಿ ಕೂಲಂಕಷವಾಗಿ ನೋಡಿಬಿಡ್ಬೇಕು ಅಂದ್ಕೊಂಡಿದೀನಿ. ಅಲ್ಲಿ ಒಬ್ಬಿಬ್ರು ಸ್ನೇಹಿತರು ಬೇರೆ ಇದ್ದಾರೆ. ಅವರನ್ನು ಭೇಟಿ ಮಾಡೋಣ’

`ಹಾಗಾದರೆ ಒಂದು ವಾರ ಸಾಲದು’

`ಸಾಕಾಗದಿದ್ದರೆ ಮತ್ತೊಂದೆರಡು ದಿನ ಹೆಚ್ಚು ಇರೋಣ. ಇಲ್ಲಿ ಇನ್ನೇನಿದೆ ಗಂಗಾನದಿ ಕಲ್ಕತ್ತಾದಲ್ಲೂ ಇದೆಯಲ್ಲ ಇಲ್ಲಿರುವುದು ವಿಶ್ವನಾಥ ಮಾತ್ರ’

`ಅಂತೂ ನಿಮ್ಮ ದೈವಭಕ್ತಿಯನ್ನು ನಾನು ತುಂಬಾ ಮೆಚ್ಚಿಕೊಂಡಿದ್ದೇನೆ’ ಎಂದು ನಕ್ಕಳು ಪಾರ್ವತಿ.

ಕಲ್ಕತ್ತೆಯಲ್ಲಿ ಹತ್ತು ದಿನ ಕಳೆದು ಭುವನೇಶ್ವರಕ್ಕೆ ಹಾರಿದರು ಶಂಕರ ಮತ್ತು ಪಾರ್ವತಿ. ಜಗನ್ನಾಥ ದೇವಾಲಯವನ್ನು ಸಂದರ್ಶಿಸಿ, ಪುರಿಯಲ್ಲಿ ಒಂದು ದಿನ ಕಳೆದು ಕೊನಾರ್ಕಕ್ಕೆ ಬಂದರು.

ಕೊನಾರ್ಕದಲ್ಲಿ ಪ್ರೇಮ ಮತ್ತು ಕಾಮ ಕಲ್ಲಿನಲ್ಲಿ ಕಲೆಯಾಗಿ ಮೂಡಿಬಂದುದನ್ನು ಕಂಡರು. ಎಲ್ಲಾ ಕಲ್ಪನೆಗಳನ್ನೂ ಮೀರಿಸುವಂಥ ಕಲಾವಿಲಾಸದ ಪ್ರಣಯ ಶಿಲ್ಪಗಳನ್ನು ಕಂಡು ಬೆರಗುಗೊಂಡಳು ಪಾರ್ವತಿ.

ದೇವಾಲಯದ ಭಿತ್ತಿಯಲ್ಲಿರುವ ದೈತ್ಯ ಗಾತ್ರದ ಚಕ್ರಗಳಿಂದಾಗಿ ಇಡೀ ದೇವಾಲಯವೇ ಒಂದು ಮಹಾರಥದಂತೆ ತೋರಿತು. ಚಕ್ರದ ಕೇಂದ್ರಬಿಂದುವಿನಲ್ಲಿ ಮತ್ತು ಅಲಗುಗಳಲ್ಲಿ ಕೂಡ ಸ್ತ್ರೕಪುರುಷರ ವಿವಿಧ ಭಂಗಿಯ ಮಿಥುನ ಶಿಲ್ಪಗಳು.

ಸೂರ್ಯ ದೇವಾಲಯದ ಅತ್ಯಂತ ಸುಂದರ ರಚನೆಯಾದ ನರ್ತಿಸುತ್ತಿರುವ ಮತ್ತು ಡೋಲು ಬಾರಿಸುತ್ತಿರುವ ಶಿಲ್ಪವನ್ನು ನೋಡಿ ಮೈಮರೆತಳು ಪಾರ್ವತಿ.

`ನೀನು ಇಂಥ ಕಲಾರಾಧಕಳು ಎಂದು ನನಗೆ ತಿಳಿದರಲೇ ಇಲ್ಲ!’ ಶಂಕರನೆಂದ ಮುಗುಳ್ನಗುತ್ತಾ.

`ಇದನ್ನು ಕಾಣುವಾಗ ಕಲೆಯ ವಾಸನೆ ಇಲ್ಲದವರೂ ಕಲಾರಾಧಕರಾದಾರು, ಏನಂತೀರಿ’

`ನಿಜ. ಕಲೆಯಿರುವುದು ಕಲೆಯ ಬಗ್ಗೆ ಗೊತ್ತಿರುವವರಿಗೆ ಮಾತ್ರವಲ್ಲ, ಏನೇನೂ ಗೊತ್ತಿಲ್ಲದವರಿಗೆ ಕೂಡ’

ಮಂಟಪದ ಶಿಖರ ಭಾಗದಿಂದ ನಟಮಂದಿರದ ದೃಶ್ಯ ವಿಶಿಷ್ಟವಾದುದಾಗಿತ್ತು. ಇಡೀ ದೇವಾಲಯ ಸಂಕೀರ್ಣಕ್ಕೆ ಪ್ರಕೃತಿ ಒಂದು ಸುಂದರವಾದ ಚೌಕಟ್ಟನ್ನು ನಿರ್ಮಿಸಿರುವಂತೆ ತೋರಿತು. ಕಲೆ ಮತ್ತು ನಿಸರ್ಗ ಒಂದನ್ನೊಂದು ಈ ರೀತಿ ಬೆಸೆದುಕೊಂಡ ದೃಶ್ಯವನ್ನು ತಾನೆಲ್ಲೂ ಕಂಡಿಲ್ಲ ಎಂದಳು ಪಾರ್ವತಿ.

ಶಂಕರ ಹೇಳಿದ,

`ಸೂರ್ಯದೇವ! ಹೆಸರೇ ಎಷ್ಟು ಮೋಹಕ. ಸೂರ್ಯ ಅಂದರೆ ಬೆಳಕು. ಅದೇ ಶಕ್ತಿ. ಅದರಿಂದಲೇ ಪ್ರಕೃತಿಗೆ ಜೀವ. ಸೂರ್ಯನೆಂಬ ಗಂಡು, ಭೂಮಿಯೆಂಬ ಹೆಣ್ಣು. ಎಷ್ಟು ಸುಂದರವಾದ ಭಾವನೆ! ಬೆಳಕಿಗೆ ಮಾನವ ರೂಪ ಇದ್ದರೆ ಹೇಗಿರಬಹುದು ಹೇಗಿರಬೇಕು ಎಂದು ಸಾವಿರದೈನೂರು ವರ್ಷಗಳ ಹಿಂದೆ ಮನುಷ್ಯ ಇಲ್ಲಿ ಕಲಾವಿದನಾಗಿ ಎಂತಹ ಯೋಚನೆಗಳನ್ನು ಮಾಡಿದ್ದ ಎಂದು ಆಶ್ಚರ್ಯವಾಗುತ್ತದೆ. ಆ ಕಾಲದಲ್ಲಿ ಜಗತ್ತಿನ ಬಹುಭಾಗದಲ್ಲಿ ಅಜ್ಞಾನ ನೆಲಸಿತ್ತು. ಆಧುನಿಕ ನಾಗರಿಕತೆ ಎಂಬುದು ಇನ್ನೂ ಜನ್ಮಕ್ಕೆ ಬಂದಿರಲಿಲ್ಲ. ಮನುಷ್ಯನು ಪರ್ವತದ ಬಳಿ ಹೋಗುವುದು ಅಥವಾ ಪರ್ವತ ಮನುಷ್ಯನ ಬಳಿ ಬರುವುದು ಎರಡೂ ಒಂದೇ ಎಂದು ತಿಳಿದಿದ್ದ ಜನರ ಕಾಲವಾಗಿತ್ತದು’ ಎಂದು ಶಂಕರ ನಕ್ಕ.

`ಇಂದು ಯಾರಾದರೂ ಮುಂಬಯಿಯಲ್ಲಿ ಇಂಥದೊಂದು ದೇವಾಲಯವನ್ನು ನಿರ್ಮಿಸಿ ಈ ಶಿಲ್ಪಗಳನ್ನು ಅಲ್ಲಿ ಮೂಡಿಸಲು ನಿರ್ಧರಿಸಿದರೆ ಏನಾಗಬಹುದು’ ಪಾರ್ವತಿ ಕೇಳಿದಳು.

`ಮೊದಲಾಗಿ, ಅಂಥ ನಿರ್ಧಾರವನ್ನು ಕೈಗೊಳ್ಳುವವನು ಲೈಂಗಿಕ ಅತೃಪ್ತಿಯಿಂದ ಬಳಲುವವನು, ವಿಕೃತಕಾಮಿ ಪರ್ವರ್ಟೆಡ್ ಅನಿಸಿಕೊಳ್ಳುತ್ತಾನೆ’

`ಅದಲ್ಲ ಜನಗಳ ಪ್ರತಿಕ್ರಿಯೆ ಏನಿರಬಹುದು’

`ಅದರ ವಿರುದ್ಧ ದೊಡ್ಡದೊಂದು ಆಂದೋಲನವೇ ಆರಂಭಗೊಳ್ಳಲಾರದು ಎನ್ನುವಂತಿಲ್ಲ’

`ಇದು ನಮ್ಮ ದೇಶದ್ದು ನಮ್ಮ ಸಂಸ್ಕೃತಿಗೆ ಸಂಬಂಧಪಟ್ಟದ್ದು. ಜಗತ್ತಿನಲ್ಲಿ ಬೇರೆ ಎಲ್ಲಿಯೂ ಇಲ್ಲದಂಥ ಶಿಲ್ಪಕಲೆಯ ಒಂದು ಪ್ರಕಾರ ಅಂತ ಹೇಳಿಕೊಳ್ಳುತ್ತಿರುವವರೂ ನಾವೇ ಅಲ್ಲವೇ’

ಶಂಕರ ನಗುತ್ತಾ ನುಡಿದ.