`ಈ `ನಾವು’ ಅನ್ನುವ ಜನರದ್ದು ಯಾವಾಗಲೂ ಒಂದು ಸಣ್ಣ ಸಂಖ್ಯೆ ನೋಡು. ಎಲ್ಲಾ ಅನಾಹುತಗಳೂ ಆಗೋದು ಈ ನಾವು ನೀವು ಏನೂ ಅನ್ನದಿರುವ `ನಾನು’ಗಳ ಸಮೂಹದಿಂದ. ಅವರು ಯಾವಾಗಲೂ ಇರೋದು ಹಾಗೇನೇ. ಈ ಸಮಾಜದ ಇತಿಹಾಸದಲ್ಲಿ ಹಲವಾರು ವಿಚಿತ್ರ ಸಂಗತಿಗಳಿರುತ್ತವೆ. ಈ ಶಿಲ್ಪಗಳು ಮೂರು ಆಯಾಮಗಳಲ್ಲಿವೆ. ಇದನ್ನು ಕೇವಲ ಚಿತ್ರ ಅಥವಾ ಫೋಟೋದಲ್ಲಿ ತೋರಿಸಿದರೂ ಸಾಕು. ಅದು ಫೋಟೋಗ್ರಫಿ ಅನಿಸಿಕೊಳ್ತದೆ. ಚಲಚ್ಚಿತ್ರದಲ್ಲಿ ತೋರಿಸುವ ವಿಚಾರವಂತೂ ದೂರವೇ ಉಳಿಯಿತು’

`ಇದರದೇ ಫೋಟೋಗಳಾದರೆ’

`ಹೂಂ, ಕಲೆ, ಸಂಸ್ಕೃತಿ ಸೂರ್ಯದೇವನ ಮಂದಿರದ್ದು ಎಂದೆಲ್ಲಾ ಭಾವನೆಗಳ ಮೂಲಕ ಜನ ಒಪ್ಪಿಕೊಳ್ತಾರೆ. ಮತ್ತೆ ಇವೆಲ್ಲ ಇಂದು ಅರೆಮುರಿದ ಶಿಲ್ಪಗಳು. ಬಹುತೇಕ ಅಸ್ಪಷ್ಟ. ಒಂದು ಕಾಲದಲ್ಲಿ ಇವು ಮನುಷ್ಯರಂತೆ ವಿಜೃಂಭಿಸುತ್ತಿದ್ದುವು. ಆ ಕಾಲದ ಫೋಟೋ ಇರಬೇಕಾಗಿತ್ತು ನೋಡು. ಆಗ ಕ್ಯಾಮರಾ ಇನ್ನೂ ಹುಟ್ಟಿರಲಿಲ್ಲ’

`ಇಂಥದನ್ನು ಶಿಲ್ಪದಲ್ಲಿ ತೋರಿಸಿದರೆ ಮಾತ್ರ ಕಲೆ, ಇತರ ಕಲಾಮಾಧ್ಯಮಗಳಲ್ಲಿ ತೋರಿಸಿದರೆ ಕಲೆ ಅಲ್ಲ ಎಂಬ ನಂಬಿಕೆ ಹೇಗೆ ಬೆಳೆಯಿತು’

`ಊಹುಂ, ಹಾಗಲ್ಲ ಇದನ್ನೇ ಇಂದು ಶಿಲ್ಪ ರೂಪದಲ್ಲಿ ತೋರಿಸಿದರೆ ಕಲೆ ಅಂತ ಒಪ್ಪಿಕೊಳ್ಳಲು ಯಾರೂ ಸಿದ್ಧರಿಲ್ಲ. ಒಂದು ಕಾಲದಲ್ಲಿ ಬದುಕಿನ ಇತರ ಕ್ರಿಯೆಗಳಂತೆ ಕಾಮಕ್ರೀಡೆಯೂ ಒಂದು ಕ್ರಿಯೆ ಅನಿಸಿಕೊಂಡಿರಬಹುದು. ಅದು ಜೀವಂತ ಪ್ರಕೃತಿಯ ಒಂದು ಭಾಗವೆನಿಸಿಕೊಂಡಿರಬಹುದು. ಕ್ರಮೇಣ ಕೆಲವು ಬುದ್ಧಿವಂತರು ಅನಾಚಾರವನ್ನು ಮಾಡುವುದಕ್ಕಾಗಿ ಅಥವಾ ಲಾಭಗಳಿಸುವುದಕ್ಕಾಗಿ ಅದು ಗೋಪ್ಯವಾಗಿ ನಡೆಯಬೇಕಾದ್ದು ಎಂಬ ತೀರ್ಮಾನವನ್ನು ಮಾಡಿರಬಹುದು’ ಎಂದು ಶಂಕರ ನಗುತ್ತಾ.

ಕೆಲವು ಮಿಥುನ ಶಿಲ್ಪಗಳನ್ನು ನೋಡುವಾಗಲಂತೂ ಪಾರ್ವತಿ ಬಹಳ ಸಂಕೋಚಪಟ್ಟುಕೊಂಡಳು.

`ಇದೆಲ್ಲಾ ನೈಸರ್ಗಿಕವೆ’ ಅವಳು ಕೇಳಿದಳು.

`ಅನೈಸರ್ಗಿಕವಾದದ್ದೇನನ್ನೂ ಮನುಷ್ಯ ಮಾಡಲು ಸಾಧ್ಯವಿಲ್ಲ. ಮನುಷ್ಯ ಏನು ಮಾಡುವುದಿದ್ದರೂ ಅದಕ್ಕೆ ನಿಸರ್ಗ ಬೇಕೇ ಬೇಕು. ಈ ನಿಸರ್ಗದ ಮಣ್ಣಿನಿಂದಾರಂಭವಾಗಿ ಮನುಷ್ಯನ ವರೆಗೆ ಏನೆಲ್ಲಾ ಇದೆಯೋ ಅದನ್ನು ಉಪಯೋಗಿಸಿ ಮಾಡಿದ್ದೆಲ್ಲಾ ನೈಸರ್ಗಿಕವೇ. ಬಹುಶಃ ಕಲ್ಪನೆ ಎನ್ನುವುದು ಕೂಡ ಮನುಷ್ಯನಲ್ಲಿ ಹುಟ್ಟುವ ನಿಸರ್ಗ ಸಹಜ ಭಾವವೇ ಇರಬಹುದು. ಕೆಲವು ಕಣ್ಣಿಗೆ ಕಾಣಿಸುತ್ತವೆ, ಕೆಲವು ಮನಸ್ಸಿಗೆ ಮಾತ್ರ ಕಾಣಿಸುತ್ತವೆ. ಎರಡನ್ನೂ ಸತ್ಯ ಎಂದು ಹೇಳಿದರೆ ತಪ್ಪಲ್ಲ’

`ಹಾಗಾದರೆ ಅನೈಸರ್ಗಿಕ ಎಂಬ ಪದಕ್ಕೇನು ಅರ್ಥ’

`ಅದೊಂದು ಅನಾಕ್ರಾನಿಸಮ್ ಅಷ್ಟೇ. ಒಂದು ಕಾಲದಲ್ಲಿ ನೈಸರ್ಗಿಕವಾದುದು ಇನ್ನೊಂದು ಕಾಲದಲ್ಲಿ ಅನೈಸರ್ಗಿಕವೆನಿಸಿಕೊಳ್ಳಬಹುದು. ಒಂದು ಜನಾಂಗದಲ್ಲಿ ಒಂದು ದೇಶದಲ್ಲಿ ಅಥವಾ ಒಂದು ಸಾಮಾಜಿಕ ಪರಿಸರದಲ್ಲಿ ನೈಸರ್ಗಿಕವೆನಿಸಿಕೊಂಡುದು ಇನ್ನೊಂದು ಜನಾಂಗ, ದೇಶ ಸಾಮಾಜಿಕ ಪರಿಸರದಲ್ಲಿ ಅನೈಸರ್ಗಿಕವೆನಿಸಿಕೊಳ್ಳಬಹುದು. ಇಂದು ನಾವು ಏನನ್ನು ಅನೈಸರ್ಗಿಕವೆನ್ನುತ್ತೇವೋ ಅದೇ ಇನ್ನು ಐದು-ಹತ್ತು ಶತಮಾನಗಳ ಬಳಿಕ ನೈಸರ್ಗಿಕವೆನಿಸಿಕೊಳ್ಳಬಹುದು’

`ಅಂದರೆ ಒಂದು ದಿನ ಅನೈಸರ್ಗಿಕವೆಂದು ತೋರಿಸಲು ಈ ಭೂಮಿಯ ಮೇಲೆ ಏನೂ ಇರಲಾರದು ಎಂದು ಅರ್ಥ ಅಲ್ಲವೆ’ ಎಂದು ನಕ್ಕಳು ಪಾರ್ವತಿ.

`ಸರಿಯಾಗಿ ಹೇಳಿದೆ. ಆದರೂ ಮನುಷ್ಯ ಏನನ್ನಾದರೂ ಅನೈಸರ್ಗಿಕ ಅಂತ ಕರೆಯುತ್ತಲೇ ಇರುತ್ತಾನೆ’

ಅದೇ ದಿನ ಭುವನೇಶ್ವರಕ್ಕೆ ಮರಳುವಾಗ ಶಂಕರ ಹೇಳಿದ,

`ಏನೂ ಸರಿಯಾಗಿ ನೋಡಿದಂತಾಗಲಿಲ್ಲ. ಬರೀ ದೇವಾಲಯವಲ್ಲ. ಕೊನಾರ್ಕದ ಹಳ್ಳಿಯಲ್ಲಿ ಕೂಡ ತಿರುಗಾಡಬೇಕಿತ್ತು’

`ಯಾರು ಬೇಡವೆಂದರು ಭುವನೇಶ್ವರದ ಬದಲು ಕೊನಾರ್ಕದಲ್ಲಿ ಉಳಕೊಳ್ಳಬಹುದಾಗಿತ್ತು. ಅದು ಹಳ್ಳಿಯಂತೆಯೇ ಇದೆ’ ಪಾರ್ವತಿಯೆಂದಳು.

`ಹಾಗಾದರೆ ಒಂದು ಕೆಲಸ ಮಾಡೋಣ. ಇವತ್ತಿನ ರಾತ್ರಿ ಭುವನೇಶ್ವರದಲ್ಲಿ ಕಳೆದು ನಾಳೆ ಬೆಳಿಗ್ಗೆ ಸೂಟುಕೇಸು ಎತ್ತಿಕೊಂಡು ಪುನಃ ಕೊನಾರ್ಕಕ್ಕೆ ಬರೋಣ. ಇಲ್ಲಿಂದ ಮತ್ತೆ ಉಡುಪಿಗೇ ಅಲ್ವೆ’ ಶಂಕರನೆಂದ.