`ಆಗಲಿ, ನಿಮ್ಮಿಷ್ಟ ಹೇಗೋ ಹಾಗೆ’

`ನನಗೇನೋ ಇಷ್ಟ. ನಿಂಗೆ ಸುಸ್ತಾಗಿಲ್ಲವಷ್ಟೆ’

`ನಿಮ್ಮೊಟ್ಟಿಗೆ ಇನ್ನೊಂದಾರು ತಿಂಗಳು ಸುತ್ತಾಡುವುದಕ್ಕೂ ನಾನು ಸಿದ್ಧ. ಎರಡು ತಿಂಗಳು ಬೇಕು ಅಂದುಕೊಂಡಿದ್ದ ಟ್ರಿಪ್ ನಾಲ್ಕೇ ವಾರಗಳಲ್ಲಿ ಮುಗಿದುಹೊಗುತ್ತೇನೋ ಅನ್ನಿಸಿತ್ತು’

`ಇಲ್ಲ. ಇನ್ನು ಐದಾರು ದಿನ ಇಲ್ಲಿ. ಎರಡು ದಿನ ಮದ್ರಾಸಿನಲ್ಲಿ. ಅಷ್ಟಾಗುವಾಗ ಐದು ವಾರ ಆಗುತ್ತೆ’ ಶಂಕರನೆಂದ.

ಆ ರಾತ್ರಿ ಭುವನೇಶ್ವರದಲ್ಲಿ ಕಳೆದು ಮರುದಿನ ಮತ್ತೆ ಕೊನಾರ್ಕಕ್ಕೆ ಮರಳಿ ಅಲ್ಲಿ ಹೋಟೆಲು ಕೋಣೆ ತೆಗೆದುಕೊಂಡು ಸಂಜೆಯವರೆಗೆ ವಿಶ್ರಾಂತಿ ಪಡೆದು ಸಂಜೆಗೆ ಹೊರಬಂದು ದೇವಾಲಯಕ್ಕೆ ಸುಮ್ಮನೆ ಒಂದು ಸುತ್ತು ಹಾಕಿ ಭಾರೀ ಮರವೊಂದರ ಬುಡದಲ್ಲಿ ಒಂದು ಹಾಸು ಬಂಡೆಯ ಮೇಲೆ ಕುಳಿತುಕೊಂಡು ಅಸ್ತಮಿಸುತ್ತಿರುವ ಸೂರ್ಯನ ಹಿನ್ನಲೆಯಲ್ಲಿ ಶೋಭಿಸುತ್ತಿರುವ ದೇವಾಲಯದ ಪೂರ್ಣ ಸಂಕೀರ್ಣವನ್ನು ವೀಕ್ಷಿಸುತ್ತಾ ಮೈಮರೆತರು.

ಸೂರ್ಯಾಸ್ತಮಾನವಾದೊಡನೆ ಶಂಕರ ಏಳುತ್ತಾ,

`ಇನ್ನು ಹೋಟೆಲಿಗೆ ಹೋಗಿಬಿಡೋಣ. ಮತ್ತೊಮ್ಮೆ ದೇವಾಲಯವನ್ನು ಸಂದರ್ಶಿಸೋಣ. ಇಷ್ಟು ಸುಂದರವಾದ ದೇವಾಲಯದ ಹೊರಾವರಣ ಶಿಲ್ಪಕಲೆ ಜಗತ್ತಿನಲ್ಲಿ ಬೇರೆ ಇಲ್ಲ ಅನ್ನುತ್ತದೆ ಎನ್ಸೈಕ್ಲೋಪೀಡಿಯಾ ಬ್ರಿಟಾನಿಕಾ’ ಎಂದು ಮುಗುಳ್ನಕ್ಕ.

`ಹೌದೆ ನಾನು ಈ ತನಕ ಬೇಲೂರು ಹಳೇಬೀಡಿಗೆ ಸರಿಗಟ್ಟುವ ಶಿಲ್ಪ ಬೇರೆಲ್ಲೂ ಇಲ್ಲ ಅಂದ್ಕೊಂಡಿದ್ದೆ’

`ನಾನಿನ್ನೂ ನೋಡಿಲ್ಲ. ನೀನು ನೋಡಿದ್ದೀಯಾ’

`ಹೂಂ. ಎರಡು ವರ್ಷಗಳ ಹಿಂದೆ ಕಾಲೇಜಿನಿಂದ ಪ್ರವಾಸ ಹೋಗಿದ್ದೆವು. ಆಗ ನೋಡಿದ್ದು’

`ಇನ್ನೊಮ್ಮೆ ನಾವಿಬ್ಬರೂ ಹೋಗೋಣ’ ಶಂಕರನೆಂದ.

ಹೋಟೆಲಿಗೆ ಮರಳಿ ಸ್ನಾನ ಊಟ ಮುಗಿಸಿ ಹರಟುತ್ತಾ ಕುಳಿತರು.

`ಕೊನಾರ್ಕ ಕಂಡ ಮೇಲೆ ಕಾಶ್ಮೀರ, ಕಲಕತ್ತೆ ಎಲ್ಲಾ ಮರೆತುಹೋದ ಹಾಗೆ ತೋರುತ್ತೆ ಅಲ್ಲವೆ’ ಶಂಕರನೆಂದ.

`ಹಾಗೇನಿಲ್ಲ. ಆದರೆ ಒಂದು ವ್ಯತ್ಯಾಸ ಇದೆ. ಕಾಶ್ಮೀರದಲ್ಲಿ ಕಾಣುವುದನ್ನು ಬೇರೆ ಎಷ್ಟೋ ಊರುಗಳಲ್ಲಿ ಕಾಣಬಹುದು. ಕೊನಾರ್ಕದಲ್ಲಿ, ಬೇಲೂರು ಹಳೇಬೀಡುಗಳಲ್ಲಿ, ಆಗ್ರದಲ್ಲಿ ನಾವು ಕಾಣುವುದನ್ನು ಮತ್ತೆಲ್ಲೂ ಕಾಣಲು ಸಾಧ್ಯವಿಲ್ಲ ಅಲ್ಲವೆ’

`ಅದು ನಿಜ. ನೀನು ಕೂಡ ಹಾಗೇ. ಅಲ್ಲವೆ’

`ಅಂದರೆ’ ಪಾರ್ವತಿ ಆಶ್ಚರ್ಯದಿಂದ ಕೇಳಿದಳು.

`ಅಂದರೆ ಅನನ್ಯ ಅಂತ. ನಿನ್ನಂಥವಳು ನೀನೊಬ್ಬಳೇ’ ಶಂಕರ ನಕ್ಕ.

`ಅದು ನಿಮ್ಮ ದೃಷ್ಟಿ. ಇನ್ನೊಬ್ಬರು ನಿನ್ನಂಥವರು ಎಷ್ಟೋ ಇರುವರು ಎನ್ನಬಹುದು. ಆ ಅನನ್ಯತೆಯನ್ನು ಗುರುತಿಸುವ ಕಣ್ಣುಗಳು ಅಥವಾ ಅನನ್ಯವೆಂದು ಆ ಕಣ್ಣುಗಳು ಏನನ್ನು ಕಂಡುಕೊಳ್ಳುತ್ತವೆಯೋ ಅದು ಮುಖ್ಯ’ ಎಂದು ಮುಗುಳ್ನಕ್ಕು, `ಅದಿರಲಿ, ಈ ಬಗೆಯ ಶಿಲ್ಪ ಯಾಕೆ ಸೃಷ್ಟಿಸಲ್ಪಟ್ಟಿತು ಎಂಬುದು ನನಗಿನ್ನೂ ಸ್ಪಷ್ಟವಾಗ್ಲಿಲ್ಲ’ ಪಾರ್ವತಿಯೆಂದಳು.

ಒಂದು ನಿಮಿಷ ಚಿಂತಿಸಿ ಶಂಕರನೆಂದ,

`ಇದರ ಅರ್ಥ ಬಹುಶಃ `ಚಿತ್ತ ವೃತ್ತಿ ನಿರೋಧ’ ಎಂಬ ಮೂರು ಶಬ್ದಗಳಲ್ಲಿ ಅಡಕವಾಗಿದೆ’

`ಅಂದರೆ’

`ಅಂದರೆ ಸಂಭೋಗವೆನ್ನುವುದು ಅತ್ಯಂತ ತೀವ್ರವಾದ ಆದರೆ ಹೃಸ್ವವಾದ ಸುಖ. ಆ ಸುಖಾಸಕ್ತಿಯ ಅಧೀನಕ್ಕೊಳಗಾಗಿ, ತೃಪ್ತಿಯನ್ನು ಅರಸುತ್ತಾ ಮತ್ತೆ ಮತ್ತೆ ಅದರಲ್ಲೇ ದೇಹ ಮತ್ತು ಮನಸ್ಸುನ್ನು ತೊಡಗಿಸಿದರೆ ಶಕ್ತಿಯ ಹರಣವಾಗುತ್ತದೆ. ಆದುದರಿಂದ ಹಾಗೆ ಮಾಡದೆ, ಭೂಮಿಗೆ ಸ್ವಲ್ಪ ಸ್ವಲ್ಪವೇ ಶಕ್ತಿಯನ್ನು ಬಿಡುತ್ತಾ ಪ್ರಜ್ವಲಿಸುತ್ತಿರುವ ಸೂರ್ಯನಂತೆ ಪ್ರಣಯದಲ್ಲಿ ಕ್ರೀಡೆಗೆ ಪ್ರಾಧಾನ್ಯ ಕೊಟ್ಟು ಶಕ್ತಿಯನ್ನು ಉಳಿಸಿಕೊಂಡು ಆನಂದಪಡಬೇಕು. ಇದನ್ನು ಚಿತ್ತವೃತ್ತಿ ನಿರೋಧದಿಂದ ಸಾಧಿಸಬೇಕು. ಇದರಲ್ಲಿ ಸೋತ ಮನುಷ್ಯ ಈ ಆನಂದಕ್ಕಾಗಿ ಸತತ ಹೋರಾಟ ನಡೆಸುತ್ತಾನೆ. ಕೃತಕ ವಿಧಾನಗಳಿಂದ ಅದನ್ನು ಹೊಂದಲು ಯತ್ನಿಸುತ್ತಾನೆ. ಏನೇನೋ ಟಾನಿಕ್, ಗುಳಿಗೆಗಳನ್ನು ನುಂಗುತ್ತಾನೆ, ಏನೋ ಮರದ ಎಲೆ ಬೇರು ಜಗಿಯುತ್ತಾನೆ, ಅಫೀಮು, ಶರಾಬುಗಳನ್ನು ಸೇವಿಸುತ್ತಾನೆ. ಮಾರಕ ರಾಸಾಯನಿಕ ವಸ್ತುಗಳನ್ನು ಮೂಸಿ ಮೈಗೆ ಪೂಸಿ, ನುಂಗಿ ಈ ಆನಂದವನ್ನು ದೀರ್ಘಗೊಳಿಸಲು ಯತ್ನಿಸಿದ್ದಾನೆ. ಅದರಲ್ಲಿ ಅವನಿಗೆ, ಅವನ ಆತ್ಮಕ್ಕೆ ಆನಂದ ಸಿಗುವುದಿಲ್ಲ. ಅಂಥ ಎಲ್ಲ ಪ್ರಯತ್ನವೂ ಒಂದು ಬಗೆಯ ಆತ್ಮಾಘಾತವೇ ಆಗುತ್ತದೆ. ನಿಜವಾದ ಆನಂದ ಇರುವುದು ಆತ್ಮಶಕ್ತಿಯ ಬೆಳಗುವಿಕೆಯಲ್ಲಿ. ಅದು ಒಂದು ದೀಪದಂತೆ, ಸೂರ್ಯನಂತೆ. ಅದು ಉರಿಯುತ್ತಲೇ ಇರಬೇಕು. ಸುಖವೆಂಬ ಎಣ್ಣೆ ಆರಿದರೆ ಏನಿರುತ್ತದೆ ದುಃಖದ ಕತ್ತಲೆ ಅಷ್ಟೆ. ಬೆಳಕಿರಲು ಎಣ್ಣೆ ಅತೀ ಅಗತ್ಯ, ಅದಿರಬೇಕಾದ್ದೂ ಅಗತ್ಯ’

`ಸುಖವೆಂಬುದು ಎಣ್ಣೆಯಾದರೆ ಬೆಳಕೆಂಬುದು ಏನು’ ಪಾರ್ವತಿ ನಕ್ಕಳು.