`ಅದೂ ಎಣ್ಣೆಯೇ ಪಾರೂ. ಸೂರ್ಯ ಹೇಗೆ ಬೆಳಗುತ್ತಾನೆ ಅವನ ಎಣ್ಣೆ ಏನು ಪ್ರಜ್ವಲಿಸುವ ಅನಿಲವೇ ಅವನ ಎಣ್ಣೆ. ಅದು ಎಣ್ಣೆಯೂ ಹೌದು ಬೆಳಕೂ ಹೌದು’ ಎಂದು ತುಸು ತಡೆದು ಶಂಕರ ಹೇಳಿದ, `ಆನಂದಕ್ಕೆ ತೃಪ್ತಿಯೂ ಬೇಕು. ಅತೃಪ್ತಿಯೂ ಬೇಕು. ತೃಪ್ತಿಯಲ್ಲಿ ಅತೃಪ್ತಿಯ ಒಸರು, ಅತೃಪ್ತಿಯಲ್ಲಿ ತೃಪ್ತಿಯ ಒಸರು. ಅದೇ ಜೀವನ, ಆನಂದ, ಸೌಂದರ್ಯ, ಹಸಿವಿಲ್ಲದಿರುವಿಕೆಯು ಜೀವನವಲ್ಲ. ಹಸಿವಾಗುತ್ತಲೇ ಇರುವುದು ಜೀವನವಲ್ಲ. ಸುಖವೆಂಬುದು ಪೂರ್ಣ ಹಸಿವಿಲ್ಲದಿರುವಿಕೆಯೂ ಅಲ್ಲ, ಪೂರ್ಣ ಹಸಿವೂ ಅಲ್ಲ. ಅದು ಅವೆರಡರ ನಡುವಿನ ಒಂದು ಸ್ಥಿತಿ ಏನಂತಿ’

`ಇನ್ನೂ ಯೋಚಿಸಬೇಕಾಗಿದೆ. ವಿಷಯ ತುಂಬಾ ಗಹನ’ ಪಾರ್ವತಿ ಮುಗುಳ್ನಕ್ಕಳು.

ಸ್ವಲ್ಪ ಹೊತ್ತು ಮೌನವಾಗಿದ್ದು ಶಂಕರ,

`ನಿರ್ವಿಕಲ್ಪ ಭಾವವನ್ನು ಲೈಂಗಿಕಕ್ರಿಯೆಯ ಪರಾಕಾಷ್ಟೆಯಲ್ಲಿ ಮಾತ್ರವಲ್ಲ, ಇಡೀ ಪ್ರಣಯದಾಟದಲ್ಲಿ, ಮತ್ತಷ್ಟು ವಿಸ್ತೃತವಾಗಿ ಹೇಳುವುದಿದ್ದರೆ ಇಡೀ ಜೀವನದ ಜೀವಿಸುವಿಕೆಯಲ್ಲಿ ಕಾಣಬೇಕು. ಕೊನಾರ್ಕ್, ಖಜುರಾಹೊಗಳಲ್ಲಿರುವುದು ಖಂಡಿತ ಪೋರ್ನೊಗ್ರಫಿಯಲ್ಲ. ಅದು ಪ್ರೇಮಶಿಲ್ಪ, ಪ್ರೇಮಕಾವ್ಯ, ಸತಿಪತಿಯರಿಗೆ, ಸಖಿ ಸಖರಿಗೆ ಸಂಬಂಧಿಸಿದ ರಾಮಕಾವ್ಯ. ಮನಸ್ಸನ್ನು ವಿಕೃತಗೊಳಿಸಲು ಇದರ ಸೃಷ್ಟಿಯಾಗಿಲ್ಲ. ಮನಸ್ಸನ್ನು ಸಮಗ್ರಗೊಳಿಸಲು ಇದರ ಸೃಷ್ಟಿಯಾಗಿದೆ. ಕಾಮದ, ಪ್ರಣಯದ ಅರ್ಥ-ಅವಶ್ಯಕತೆಗಳನ್ನು ತಿಳಿಸಲು ರಚಿತವಾಗಿದೆ, ಕಾವ್ಯದಂತೆ. ಸಂಭೋಗವೆಂಬುದು ಪ್ರಕೃತಿ ಪುರುಷ ಸಾಂಗತ್ಯವೂ ಆಗಿದೆ, ಸ್ತ್ರೕ ಪುರುಷ ಏಕೀಭಾವವೂ ಆಗಿದೆ ಎಂಬುದನ್ನು ತಿಳಿಸಲು ಇದರ ಸೃಷ್ಟಿಯಾಗಿದೆ’ ಎಂದ.

`ಆದರೆ ನಮ್ಮ ಇಂದಿನ ಸಾಮಾಜಿಕ ಪರಿಸರದಲ್ಲಿ ಸೆಕ್ಸಿನ ಬಗ್ಗೆ ಇಷ್ಟೊಂದು ಟಬೂಗಳು ಯಾತಕ್ಕಿವೆ! `ಕಾಮ’ ಎಂಬ ಶಬ್ದಕ್ಕೇ ಜನ ಏಕೆ ಬೆಚ್ಚಿಬೀಳುತ್ತಾರೆ ಒಂದು ಮ್ಯಾಗಜೀನಿನಲ್ಲಿ ಒಂದು ಅರೆಬತ್ತಲೆ ಚಿತ್ರ ಕಂಡೊಡನೆ ಜನ ಯಾಕೆ ಗಾಬರಿಗೊಳ್ತಾರೆ ನಮ್ಮ ಸಾಮಾಜಿಕ ಪರಂಪರೆ ನೀವು ಹೇಳೋ ರೀತಿಯಲ್ಲಿ ಸಾಗಿದ್ದುದಾದರೆ ಎಂದು ಈ ರೀತಿ ಬದಲಾಯಿತು ಹೇಗೆ ಬದಲಾಯಿತು’

`ಬಹುಶಃ ಐತಿಹಾಸಿಕ ಕಾರಣಗಳಿಂದ ಬದಲಾಯಿತು. ಅರೆಬಿಯದಲ್ಲಿರುವಂತೆ ಅಥವಾ ಆಫ್ರಿಕದ ಕೆಲವು ದೇಶಗಲ್ಲಿರುವಂತೆ ನಮ್ಮದು ಅಬಾಧಿತ ಸಾಂಸ್ಕೃತಿಕ-ಸಾಮಾಜಿಕ ಪರಂಪರೆ ಇಲ್ಲ. ಬದಲಾವಣೆ ಎನ್ನುವುದು ಇಲ್ಲಿ ಎರಡು ಸಾವಿರ ವರ್ಷಗಳ ಹಿಂದೆ ಜೈನಿಸಮ್, ಬುದ್ಧಿಸಮ್ ಹುಟ್ಟಿದಾಗಲೇ ಆರಂಭವಾಯಿತು. ಶಂಕರಾಚಾರ್ಯನಿಂದ ಮತ್ತೊಂದು ಸಾಂಸ್ಕೃತಿಕ-ಸಾಮಾಜಿಕ ಪಲ್ಲಟವುಂಟಾಯಿತು. ಘಜನಿ ಮಹಮ್ಮದ, ಘೋರಿ ಮಹಮ್ಮದರು ದೇವಾಲಯವನ್ನು ಕೊಳ್ಳೆ ಹೊಡೆದು ಜನರ ದೇವರನ್ನು ಎತ್ತಿಕೊಂಡು ಹೋದರು. ದೇವರ ಮೂರ್ತಿಗಳು ಹುಡಿಗಟ್ಟಲ್ಪಟ್ಟವು. ಬಲಾತ್ಕಾರದ ಮತಾಂತರ ನಡೆಯಿತು. ಮಂತ್ರಗಳು, ಶ್ಲೋಕಗಳು ಏನೂ ಮಾಡದಾದವು. ಜನರು ವಿಮುಖರಾದರು. ಯುರೋಪಿಯನರು ಬಂದು ಈ ವಿಮುಖತೆಯನ್ನು ಪೂರ್ಣಗೊಳಿಸಿದರು. ನಮ್ಮ ದೇಹದೊಳಗೆ ಬ್ರಿಟಿಷರ ಆತ್ಮ ಪ್ರವೇಶಿಸಿತು. ಪರಿಣಾಮವಾಗಿ ನಮಗೆ ನಮ್ಮದೇ ಆದ ಮುಖವಿಲ್ಲವಾಯಿತು. ಬಾಡಿಗೆಯ ಮುಖವೂ ಇಲ್ಲವಾಯಿತು. ನಾವು ಹಿಂದುವೂ ಅಲ್ಲ, ಮುಸಲ್ಮಾನರೂ ಅಲ್ಲ, ಕ್ರೈಸ್ತರೂ ಅಲ್ಲ ಎಂದಾಯ್ತು. ಇಂದು, ಹಿಂದುವು ತಾನು ಹಿಂದು ಎಂದು ಹೇಳಿಕೊಳ್ಳಲು ನಾಚುಗೆ ಪಡುತ್ತಾನೆ, ಮುಸಲ್ಮಾನ ತಾನು ಮುಸಲ್ಮಾನನೆನ್ನಲು ನಾಚುಗೆ ಪಡುತ್ತಾನೆ, ಕ್ರೈಸ್ತ ತಾನು ಕ್ರೈಸ್ತ ಎನ್ನಲು ನಾಚುಗೆ ಪಡ್ತಾನೆ. ಜೀವ ವಿಜ್ಞಾನದ ಪ್ರಕಾರ ಯಾರನ್ನೋ ನಾನು ನನ್ನ ಅಜ್ಜಿ, ಮುತ್ತಜ್ಜಿ ಎನ್ನಬಹುದು. ಆದರೆ ಸಾಮಾಜಿಕ ವಿಕಾಸವಾದ ದೃಷ್ಟಿಯಿಂದ ಯಾರನ್ನೂ ನಾವು ನಮ್ಮ ಪೂರ್ವಜರು ಎನ್ನಲಾರೆವು. ನಾವು ಎಲ್ಲೋ ಒಂದು ಕಡೆ ಸಾಂಸ್ಕೃತಿಕವಾಗಿ, ಸಾಮಾಜಿಕವಾಗಿ ದಿಕ್ಚುತಿಗೊಳಗಾದೆವು. ಅದರ ಪರಿಣಾಮವಾಗಿ ನಾವು ಸಾವಿರಬಗೆಯ ವಿರೋಧಾಭಾಸಗಳನ್ನು ಕಾಣುತ್ತೇವೆ. ಕಾಲೇಜಿನ ರಂಗಭೂಮಿಯಲ್ಲಿ ಶ್ರೀಕೃಷ್ಣನು ಗೋಪಿಕೆಯರ ಸೀರೆ ರವಿಕೆ ಕದಿಯುತ್ತಾನೆ, ರಾಧೆಯೊಡನೆ ಪ್ರಣಯ ನೃತ್ಯಮಾಡುತ್ತಾನೆ. ಅದೇ ಕಾಲೇಜಿನಲ್ಲಿ ಒಬ್ಬ ಹುಡುಗ ಮತ್ತು ಹುಡುಗಿ ಅನ್ಯೋನ್ಯವಾಗಿರುವುದನ್ನು ಕಂಡರೆ ಭೂಮಿ ನಡುಗುತ್ತದೆ. ನಮ್ಮ ಎಲ್ಲಾ ನಾಟಕಗಳಲ್ಲಿ, ನೃತ್ಯಗಳಲ್ಲಿ ಈವ್ಟೀಸಿಂಗ್ ಇದೆ. ಯಾಕಿದೆ ಜೀವನದಲ್ಲಿ ಆ್ಯಡಮ್ ಮತ್ತು ಈವ್ ನಡುವೆ ಮುಳ್ಳು ಬೇಲಿಯಿದೆ, ಆದುದರಿಂದ, ಎನ್ನಬಹುದೆ ಅಥವಾ ನಮ್ಮ ಫ್ರಸ್ಟ್ರೕಶನ್ಗೆ ನಾವು ಕಲಾತ್ಮಕ ಅಭಿವ್ಯಕ್ತಿಯನ್ನು ನೀಡುತ್ತಿದ್ದೇವೆಯೆ ಭರತನಾಟ್ಯ, ಕಥಕ್ಕಳಿ, ಕ್ಯಾಬರೆ ಇತ್ಯಾದಿಗಳಲ್ಲಿ ಹೆಣ್ಣಿನ ಎದೆ, ಹೊಕ್ಕಳು, ನಿತಂಬದ ಪ್ರದರ್ಶನ ಬೇಕಾದಷ್ಟು ಆಗ್ತದೆ. ಆಗ ನಾವೆಲ್ಲಾ ರಸಋುಷಿಗಳಾಗ್ತೇವೆ. ಅಪೂರ್ವ ಕಲಾಪ್ರಜ್ಞೆಯುಳ್ಳ ನಾಗರಿಕರಾಗ್ತೇವೆ. ಆದರೆ ನಮ್ಮ ಹೆಂಗಸರು ಒಂದಿಷ್ಟು ಮೈಕಾಣುವ ಉಡುಪು ತೊಟ್ಟೊಡನೆ ಮಡಿವಂತಿಕೆಯ ಧೋರಣೆ ಬದಲಾಗ್ತದೆ. ಎದೆ ಮುಚ್ಚಿಸ್ತಾರೆ, ತೋಳು ಮುಚ್ಚಿಸ್ತಾರೆ, ತಲೆಮುಚ್ಚಿಸ್ತಾರೆ. ಬುರ್ಖದಲ್ಲಿ ಸರ್ವಾಂಗವನ್ನು ಮುಚ್ಚಿಸ್ತಾರೆ. ಹೆಣ್ಣು ಒಂದು ವಸ್ತುವಾಗಿಬಿಡ್ತಾಳೆ. ಪತ್ರಿಕೆಯೊಂದರಲ್ಲಿ ಕಾಮದ ಬಗ್ಗೆ ಒಂದು ಕಥೆ, ಲೇಖನ ಬಂದರೆ `ಅಯ್ಯಯ್ಯೋ ನಮ್ಮ ಮಕ್ಕಳು ಕೆಟ್ಟು ಹೋದರು!’ ಎಂದು ಕೂಗೆಬ್ಬಿಸ್ತಾರೆ ಮಡಿವಂತರು. ಆದರೆ ಅವರ ಮಕ್ಕಳು ಬೀದಿಬದಿಯಲ್ಲಿ ಶೀಘ್ರ ವೀರ್ಯಸ್ಖಲನಕ್ಕೊಳಗಾಗುವುದಕ್ಕೆ ಔಷಧಿ ಮಾರಾಟಮಾಡುವವನು ಸಂಭೋಗದ ಚಿತ್ರಗಳನ್ನು ತೋರಿಸಿ, ಸಂಭೋಗದ ರಂಗುರಂಗಿನ ವರ್ಣನೆ ಮಾಡುವುದನ್ನು ನೋಡುತ್ತಾರೆ, ಕೇಳುತ್ತಾರೆ. ಕಾಮತೃಷೆಯನ್ನು ಅಧಿಕಗೊಳಿಸುವ ಪತ್ತೇದಾರಿ ಕಥೆಗಳು, ಪತ್ರಿಕೆಗಳು, ಸಿನಿಮಾ ಮ್ಯಾಗಜೀನುಗಳು ಎಲ್ಲಿ ಬೇಕೆಂದರಲ್ಲಿ ಸಿಗುತ್ತವೆ. ಅಂದರೆ, ನೇರ ದಾರಿಯಲ್ಲಿ ಪ್ರಾಮಾಣಿಕವಾಗಿ, ವೈಜ್ಞಾನಿಕವಾಗಿ ತಿಳುವಳಿಕೆಯೆಂಬುದು ಬಂದರೆ ಭಯ, ನಡುಕ. ಆದರೆ ಅದೇ ತಿಳುವಳಿಕೆ ವಿಕೃತವಾಗಿ, ವೇಷತೊಟ್ಟು, ಕಳ್ಳನಂತೆ ಬಂದರೆ ತೊಂದರೆಯಿಲ್ಲ. ಎಲ್ಲರೂ ಕಾಣುವಂತೆ ನೋಡಲು ಭಯ, ಆದ್ದರಿಂದ ಯಾರೂ ಕಾಣದಂತೆ ನೋಡಲು ನೂರಾರು ವ್ಯವಸ್ಥೆಗಳು. ನಮ್ಮ ಇಡೀ ಸಮಾಜಕ್ಕೆ ಈ ಆಷಾಡಭೂತಿತನದ ಶಾಪ ತಗುಲಿದೆ’

`ಎಲ್ಲರೂ ಇಂಥ ವ್ಯವಸ್ಥೆಯನ್ನು ಪೋಷಿಸುತ್ತಾರೆ ಅಂತೀರಾ ನಮ್ಮಂತೆ ಯೋಚಿಸುವವರು ಯಾರೂ ಇಲ್ಲವೆ’

`ಇದ್ದಾರೆ, ಆದರೆ ಅವರನ್ನು ಕೇಳುವವರು ಯಾರು ಐವತ್ತು ವರ್ಷಗಳ ಹಿಂದೆ ಜನರು ಯಾವುದರ ವಿರುದ್ಧ ಆರ್ಭಟಿಸಿದರೋ ಇಂದು ಅದನ್ನು ಅಪ್ಪಿಕೊಂಡಿದ್ದಾರೆ. ಈಗ ಅವರು ಯಾವುದರ ವಿರುದ್ಧ ಕೂಗೆಬ್ಬಿಸುತ್ತಾರೊ ಅದನ್ನು ಇನ್ನು ಐವತ್ತು ವರ್ಷಗಳ ಬಳಿಕ ಒಪ್ಪಿಕೊಳ್ಳುತ್ತಾರೆ. `ಈಗಲೇ ಒಪ್ಪಿಕೊಳ್ಳಿ’ ಎಂದು ಹಟಹಿಡಿಯುವ ಹತ್ತು ಜನರನ್ನು ಅದುಮಿ ಹಿಡಿಯುವ ಮುಷ್ಟಿಗಳು ಹಲವು’

`ಎಂಥ ಮುಷ್ಟಿಗಳು’

`ಕಪಿ ಮುಷ್ಟಿಗಳು.