**ಕೃಷ್ಣಾ ಎನಬಾರದೇ...**

ಪ್ರತಿಯೊಬ್ಬರ ಮನೆ ಮಗುವೇ ಆಗಿರುವ ಶ್ರೀಕೃಷ್ಣನ ಜನುಮದಿನ ಶ್ರೀಕೃಷ್ಣ ಜನ್ಮಾಷ್ಟಮಿ. ಬದುಕಿನ ಪ್ರತಿ ಹಂತದಲ್ಲೂಮಾರ್ಗದರ್ಶನಕನಾಗಿ, ಉಲ್ಲಾಸದ ಖನಿಯಾಗಿ, ಜೀವಂತಿಕೆಯ ಗಣಿಯಾಗಿ, ಕೈಹಿಡಿದು ಮುನ್ನಡೆಸುವ ಶಕ್ತಿವಂತ ಕೃಷ್ಣನ ಲೀಲಾ ವಿಲಾಸಗಳಿಗೆ ಮೈ ಮನ ತೆರೆಯೋಣ, ಮೈಮರೆತು ಕುಣಿಯೋಣ.  
  
ಕೃಷ್ಣ ಎಂದರೆ ಪರಮ ತುಂಟ ಮಗು, ಸರಸ ವಿಲಾಸಿ ತರುಣ, ಮಧುರ ಪ್ರೇಮದ ಅಮರ ನಾಯಕ, ಸಮ್ಮೋಹಕ ಕೊಳಲು ವಾದಕ, ಮನೋಹರ ನೃತ್ಯಪಟು, ಅಪ್ರತಿಮ ಯೋಧ, ದ ಬೆಸ್ಟ್‌ ಪತಿ ಪರಮೇಶ್ವರ, ಮಹಾ ಮುತ್ಸದ್ದಿ ರಾಜಕಾರಣಿ, ದ ಗ್ರೇಟ್‌ ಕಿಂಗ್‌ ಮೇಕರ್‌, ಅತ್ಯುತ್ತಮ ಮ್ಯಾನೇಜ್‌ಮೆಂಟ್‌ ಗುರು, ಅವನೊಬ್ಬ ಮಹಾನ್‌ ಯೋಗಿ.. ಎಲ್ಲಕ್ಕಿಂತ ಹೆಚ್ಚಾಗಿ ಜಗತ್ತು ಕಂಡ ಅತ್ಯಂತ ಕಲರ್‌ಫುಲ್‌ ದೇವರು. ಮತ್ತು ಹೀಗೆಲ್ಲಾಇದ್ದೂ ದೇವರಾಗಬಹುದಾ ಎಂಬ ಅಚ್ಚರಿಗೆ ಕಾರಣವಾದ ಪರಮ ಸಾಮಾನ್ಯ.  
  
ಪ್ರತಿಯೊಬ್ಬ ತಾಯಿ ತನಗೆ ಕೃಷ್ಣನಂಥ ಒಂದು ಮಗು ಬೇಕು ಎಂದು ಹಾರೈಸುತ್ತಾಳೆ, ನನ್ನ ಮಗು ಅವನಂತೆ ತುಂಟತನ ಮಾಡುತ್ತಾನೆ ಎಂದು ಖುಷಿಪಡುತ್ತಾಳೆ, ಮಗುವಿನ ಕೈಯಲ್ಲೊಂದು ಕೊಳಲು, ತಲೆಗೊಂದು ನವಿಲುಗರಿ ಇಟ್ಟು ಅವಳೇ ಯಶೋದೆಯಾಗುತ್ತಾಳೆ. ಪ್ರತಿ ಹೆಣ್ಣಿನ ಹೃದಯದೊಳಗಿನ ರಾಧೆ ಕೃಷ್ಣನನ್ನು ಕೂಗಿ ಕೂಗಿ ಕರೆಯುತ್ತಾಳೆ, ಮುರಲೀನಾದ ಎಲ್ಲಿಂದಲಾದರೂ ಕೇಳೀತಾ ಎಂದು ಕಿವಿ ಆನಿಸುತ್ತಾಳೆ. ಈಗಿನ ರುಕ್ಮಿಣಿಯರಿಗೂ ಕೃಷ್ಣನಂತೆ ಮೆಚ್ಚಿದ ಹುಡುಗ ಹಾರಿಸಿಕೊಂಡು ಹೋಗಬಾರದೇ ಎಂಬ ಬಯಕೆ, ಅವನ ತುಂಟತನಕ್ಕೆ ನಾಚುವ ಕನವರಿಕೆ.  
  
ಬದುಕಿನ ಕಷ್ಟಕಾಲದಲ್ಲಿರುವ ಕುಚೇಲರಿಗೆ ಕೃಷ್ಣನೊಬ್ಬ ಒಲಿದು ಬರಬಾರದೇ ಎಂಬ ಕಾತುರ, ಸೋಲಿನ ಸುಳಿಗೆ ಸಿಕ್ಕಿದವರಿಗೆ ದಾರಿ ತೋರುವ ಕೃಷ್ಣನೊಬ್ಬನಿದ್ದರೆ ಎಂಬ ಆತುರ. ಒಳ್ಳೆಯ ಫ್ರೆಂಡ್‌, ಒಳ್ಳೆಯ ಗೈಡ್‌ ಅಷ್ಟೇ ಅಲ್ಲ, ಜತೆಗಿದ್ದರೆ ಸದಾಕಾಲವೂ ಜೀವಂತಿಕೆ ತುಂಬಿ ತುಳುಕುತ್ತದೆ ಎಂಬ ನಂಬಿಕೆ.  
  
ಕೃಷ್ಣ ಯಾಕೆ ಅಷ್ಟೊಂದು ಚಿಯರ್‌ಫುಲ್‌, ಭಯಂಕರ ಪವರ್‌ಫುಲ್‌ ಎನ್ನುವುದು ಎಲ್ಲರ ಕುತೂಹಲ. ಹುಟ್ಟಿನಿಂದ ಕೊನೆಯವರೆಗೂ ಕೃಷ್ಣನ ಕತೆ ಕೇಳಿದ್ದೇವೆ. ಆದರೆ, ಕೃಷ್ಣನಿಗೆ ಯಾವತ್ತೂ ವಯಸ್ಸಾಗಲೇ ಇಲ್ಲ. ಅದು ಹೇಗೆ?  
  
ಕೃಷ್ಣನದು ಲವಲವಿಕೆಯ ತುಂಬು ಬದುಕು. ವೃಂದಾವನದ ಎಳೆಕೂಸಿದ್ದಾಗ ಹೇಗಿದ್ದನೋ ಹಾಗೇ ಕೊನೆಯವರೆಗೂ. ಇದು ಸಾಧ್ಯವಾಗಿದ್ದು ಹೃದಯದಲ್ಲಿತುಂಬಿದ್ದ ಅಪಾರವಾದ ಪ್ರೀತಿಯಿಂದ, ಯಾವತ್ತೂ ಉಲ್ಲಸಿತವಾಗಿದ್ದ ಮನಸ್ಸಿನಿಂದ, ಕಾಪಾಡಿಕೊಂಡ ಸುಂದರ, ದೃಢಕಾಯದಿಂದ. ಹೃದಯ, ಮನಸ್ಸು ಮತ್ತು ದೇಹದ ಆರೋಗ್ಯ ಯಾವತ್ತೂ ಕೆಡದಂತೆ ಕಾಪಾಡಿಕೊಂಡಿದ್ದೇ ಕೃಷ್ಣನ ಜೀವಂತಿಕೆಯ ಮಹಿಮೆ.  
  
ಬರೀ ತುಂಟಾಟವಲ್ಲ  
  
ಕೃಷ್ಣನೆಂದರೆ ನೆನಪಾಗುವುದು ತುಂಟತನವಾದರೂ ಅದು ಜೀವನದ ಒಂದು ಪುಟ್ಟ ಭಾಗವಷ್ಟೆ. ಕೃಷ್ಣ ಯಾವ ವಯಸ್ಸಿಗೆ ಹೇಗಿರಬೇಕೋ ಹಾಗೇ ಬೆಳೆದಿದ್ದ. ಏನೇನು ಮಾಡಬೇಕೋ ಅದನ್ನೆಲ್ಲವನ್ನೂ ಪರಿಪೂರ್ಣವಾಗಿ ಮಾಡಿದ್ದ. ಹಾಗಾಗಿಯೇ ಅವನ ಬದುಕು ಎಲ್ಲವಯಸ್ಸಿನವರಿಗೂ ಇಷ್ಟವಾಗುವುದು.

ನಾವು ಕೇಳುವ 'ಅಮ್ಮ ನಾನು ದೇವರಾಣೆ ಬೆಣ್ಣೆ ಕದ್ದಿಲ್ಲಮ್ಮ, ಎಲ್ಲಸೇರಿ ನನ್ನ ಬಾಯಿಗೆ ಬೆಣ್ಣೆಯ ಮೆತ್ತಿದರಮ್ಮ,' ಎಂಬ ಕತೆಗಳು ಕೇವಲ ಎಂಟು ವರ್ಷದ ಒಳಗಿನವು. ಬಾಯೊಳಗೆ ಬ್ರಹ್ಮಾಂಡ ಕಂಡು ಯಶೋದೆ ಬೆಚ್ಚಿದ್ದು, ಹಾಲೂಡಲು ಬಂದ ಪೂತನಿಯ ನೆತ್ತರು ಹೀರಿದ್ದು, ಕಡೆಯುವ ಕಲ್ಲುಕಟ್ಟಿದರೂ ಗೊತ್ತೇ ಇಲ್ಲದಂತೆ ಹೆಜ್ಜೆ ಇಡುತ್ತಾ ನಡೆದಾಗ ಭೂಮಿ ನಡುಗಿದ್ದು ಎಲ್ಲವೂ ಬಾಲ್ಯದ ಆಟಗಳೆ.  
  
'ತೂಗು ಮಂಚದಲ್ಲಿಕೂತು.. ಮೇಘ ಶ್ಯಾಮ ರಾಧೆಗಾತು.. ಆಡುತಿಹನು ಏನೋ ಮಾತು'-ಕೃಷ್ಣನ ಬದುಕಿನ ರಸಮಯ ಕ್ಷಣಗಳು ಎಲ್ಲರಲ್ಲೂರೋಮಾಂಚನ ಮೂಡಿಸುವಂಥದ್ದು. ಸಾಮಾನ್ಯ ಹಾಲಿನ ಹುಡುಗಿ ಜತೆಗಿನ ಕೃಷ್ಣನ ಪ್ರೇಮ ಎಷ್ಟು ಅದ್ಭುತ ಎಂದರೆ ರಾಧೆ ಇಲ್ಲದೆ ಕೃಷ್ಣನನ್ನು ಕಲ್ಪಿಸಿಕೊಳ್ಳು್ಳವುದಕ್ಕೇ ಅಸಾಧ್ಯ.  
  
ಜಗತ್ತೇನೋ ಕೃಷ್ಣ-ರಾಧೆಯರ ಈ ಪ್ರೇಮವನ್ನು ಇಂದಿಗೂ ಅಮರವಾಗಿಸಿದೆ. ಪ್ರತಿ ಹೆಣ್ಣಿನಲ್ಲೂಅದೇ ರಾಧೆಯ ನಾಚಿಕೆ, ಕೃಷ್ಣನ ಮಧುರ ಸಂಭ್ರಮವಿದೆ. ಆದರೆ, ಕೃಷ್ಣ ಮಾತ್ರ ಈ ಪ್ರೀತಿಯ ಬಂಧನವನ್ನು ಕಳಚಿಕೊಂಡು ಹೋಗೇ ಬಿಟ್ಟಿದ್ದ.. ತನ್ನ 16ನೇ ವಯಸ್ಸಿನಲ್ಲಿ!

ಕೊನೆಯ ಬಾರಿ ಕೊಳಲೂದಿದ  
  
ಸಾಧನೆಯ ಹಾದಿ ತುಂಬ ದೀರ್ಘವಿದೆ, ವೃಂದಾವನದಲ್ಲಿಕೊಳಲೂದಿಕೊಂಡು ಕುಳಿತರೆ ಆಗದು ಎನ್ನುವ ಸತ್ಯವನ್ನು ಆ ಸಣ್ಣ ವಯಸ್ಸಿನಲ್ಲೇ ಅರ್ಥ ಮಾಡಿಕೊಂಡಿದ್ದ ಕೃಷ್ಣ. ಮಾವ ಕಂಸ ಕರೆದ ಬಿಲ್ಲಹಬ್ಬಕ್ಕಾಗಿ ಹೊರಟು ನಿಂತ ವೇಳೆ ರಾಧೆಯ ಸೆರಗ ತುದಿ ಕಣ್ಣೀರೊರೆಸುತ್ತಿತ್ತು. ಆ ಕ್ಷಣದಲ್ಲಿಸುದೀರ್ಘವಾಗಿ ಕೊಳಲು ನುಡಿಸಿದ ಅಂತಿಮವಾಗಿ ರಾಧೆಯ ಕೈಗಿತ್ತ. ಮತ್ಯಾವತ್ತೂ ಕೊಳಲು ಮುಟ್ಟುವುದಿಲ್ಲ, ವೃಂದಾವನಕ್ಕೆ ಕಾಲಿಡುವುದಿಲ್ಲಎಂಬ ಮನದ ಪ್ರತಿಜ್ಞೆಯೊಂದಿಗೆ ಹೊರಟು ನಿಂತ. ಮುಂದೆ ಕೃಷ್ಣನೇ ಕೊಳಲಾಗಿದ್ದು ರಾಧೆಯ ಕೈಯಲ್ಲಿ. ಆಕೆಯೂ ಅಷ್ಟೆ ಮತ್ಯಾವತ್ತೂ ಕೃಷ್ಣನ ಬೆನ್ನು ಹತ್ತಿ ಹೋಗಲಿಲ್ಲ. ನಾಲ್ಕು ಕ್ಷಣಕ್ಕೆ ಹುಟ್ಟಿಕೊಳ್ಳುವ ಪ್ರೀತಿ ಬದುಕಿನ ಎಲ್ಲಸಾಧನೆಯ ದಾರಿಗಳನ್ನು ಮುಚ್ಚಿ, ಪ್ರೀತಿಯೇ ಸಾಧನೆ ಎಂದು ಬೀಗುವ ಮನೋಸ್ಥಿತಿಗಳಿಗೆ, ಪ್ರೀತಿ ಬದುಕಿನ ಒಂದು ಭಾಗವಷ್ಟೆ, ಅಮರ ಮಧುರ ನೆನಪಷ್ಟೆ. ಸಾಧನೆಯ ದಾರಿಯೇ ಮುಖ್ಯ ಎಂದು ತೋರಿಸಿಕೊಟ್ಟಿದ್ದ.  
  
16ರಿಂದ 21ನೇ ವಯಸ್ಸಿನವರೆಗೆ ಸಾಂದೀಪನಿ ಆಶ್ರಮದಲ್ಲಿಕಠೋರ ಬ್ರಹ್ಮಚರ್ಯದ ಮೂಲಕ ಸಕಲ ವಿದ್ಯೆಗಳನ್ನು ಕಲಿತು ಪಾರಂಗತನಾಗಿ ರಾಜ್ಯವಾಳುವ ತಾಕತ್ತನ್ನು ಮೈಗೂಡಿಸಿಕೊಂಡವನು ಕೃಷ್ಣ. ನಡುವೆ ರುಕ್ಮಿಣಿ, ಸತ್ಯಭಾಮಾ, ಜಾಂಬವತಿ, ಕಾಳಿಂದಿ, ಮಿತ್ರವಿಂದಾ, ನಗ್ನಜಿತಿ, ಭದ್ರಾ, ಲಕ್ಷತ್ರ್ಮಣಾದಿ ಅಷ್ಟಪತ್ನಿಯರು, ನರಕಾಸುರನ ಬಂಧನದಿಂದ ಬಿಡುಗಡೆಯಾದ 16000 ಮಂದಿಗೆ ನೀಡಿದ ಮಾನಸಿಕ ಸಾಂಗತ್ಯ ಕೃಷ್ಣನ ಬದುಕಿನ ವಿಶಾಲತೆಯ ದ್ಯೋತಕ.

ಮಹಾರಾಜತ್ವವೂ ಸಾರಥ್ಯವೂ  
  
ಧರ್ಮಕ್ಷೇತ್ರವಾದ ಕುರುಕ್ಷೇತ್ರದಲ್ಲಿಪಾಂಡವ ಪಕ್ಷಪಾತಿಯಾಗಿ ನಿಂತವನು ಶ್ರೀಕೃಷ್ಣ. 'ಪರಿಣಾತ್ರಾಣಾಯ ಸಾಧೂನಾಂ ವಿನಾಶಾಯಚ ದುಷ್ಕೃತಾಂ'-ಸಾಧು, ಸತ್ಪಾತ್ರರ ರಕ್ಷಣೆ, ದುಷ್ಟರ ವಿನಾಶದ ಗುರಿಯೊಂದಿಗೆ ನಡೆದ ಮಹಾಯುದ್ಧವದು. ತನ್ನೆಲ್ಲಸೈನ್ಯಬಲವನ್ನು ಕೌರವ ಪಾಳಯಕ್ಕೆ ನೀಡಿ ತಾನೊಬ್ಬನೇ ಏಕಾಂಗಿಯಾಗಿ ಪಾಂಡವರೊಂದಿಗೆ ನಿಂತಿದ್ದ. ಯಾವ ಸಂಘರ್ಷದ ತುರೀಯ ಸ್ಥಿತಿಯಲ್ಲೂಶಸ್ತ್ರಧಾರಣೆ ಮಾಡುವುದಿಲ್ಲಎಂಬ ಪ್ರತಿಜ್ಞೆಯೊಂದಿಗೆ ಸಾರಥ್ಯ ವಹಿಸಿದವನು. ರಣಾಂಗಣದಲ್ಲಿಕುಸಿದು ಕುಳಿತ ಅರ್ಜುನನನ್ನು ತನ್ನ ಸ್ಫೂರ್ತಿಯ ಮಾತುಗಳಿಂದ ಬಡಿದೆಬ್ಬಿಸಿದ್ದು ಮುಂದೆ ಭಗವದ್ಗೀತೆಯಾದರೆ, ಸೈನ್ಯಬಲಕ್ಕಿಂತಲೂ ಬುದ್ಧಿಬಲ ಮಿಗಿಲು, ಯಾವುದೇ ಶಕ್ತಿಯ ಸದ್ಬಳಕೆಯೇ ಮುಖ್ಯ ಎಂಬ ಸಂದೇಶ ಮುಂದೆ ಮ್ಯಾನೇಜ್‌ಮೆಂಟ್‌ ಪಾಠವಾಯಿತು.  
  
ಮನುಷ್ಯ ಸ್ವಭಾವ ಮೀರಲಿಲ್ಲ!

'ದುಷ್ಟ ಶಿಕ್ಷಣ ಶಿಷ್ಟರಕ್ಷಣ' ಎನ್ನುವುದೇನೇ ಇದ್ದರೂ ಮನುಷ್ಯ ಮನುಷ್ಯರ ನಡುವಿನ ಕಲಹಗಳನ್ನು ಸೌಹಾರ್ದಯುತವಾಗಿ ಪರಿಹರಿಸುವ ಶಕ್ತಿ ಇದ್ದೇ ಇರುತ್ತದೆ. ಅದರಲ್ಲೂಕೃಷ್ಣ ಮನಸ್ಸು ಮಾಡಿದ್ದರೆ ಕುರುಕ್ಷೇತ್ರದ ಮಹಾ ಮಾರಣಹೋಮವನ್ನು ತಡೆಯಲು ಸಾಧ್ಯವಿರಲಿಲ್ಲವೇ?  
  
ಪಾಂಡವರನ್ನು ಹಸ್ತಿನಾವತಿಯಲ್ಲಿಪ್ರತಿಷ್ಠಾಪಿಸುವುದು, ದ್ರೌಪದಿಗೆ ಕೊಟ್ಟ ಮಾತು ಉಳಿಸಿಕೊಳ್ಳುವುದು, ಗೆಳೆಯ ಅರ್ಜುನನ ಕೀರ್ತಿಯನ್ನು ಅಜರಾಮರಗೊಳಿಸುವ ಮಹೋದ್ದೇಶದಿಂದ ನಡೆದೇ ಹೋಗಲಿ ಕುರುಕ್ಷೇತ್ರ ಎಂಬ ದೃಢ ನಿರ್ಧಾರಕ್ಕೆ ಬರುವಾಗ ಕೇವಲ ರಾಜಕಾರಣಿಯಾಗಿ, ಮನುಷ್ಯ ಸ್ವಭಾವವನ್ನು ಮೀರಲಾಗದ ದೇವರಾಗಿ ವರ್ತಿಸಿದನೇ ಶ್ರೀಕೃಷ್ಣ ಎಂಬ ಪ್ರಶ್ನೆ ಸಹಜವಾಗಿ ಕಾಡುತ್ತದೆ.  
  
ಘನಘೋರ ಸಂಗ್ರಾಮ ಮುಗಿದ ಬಳಿಕ ಕಣ್ಣು ಕಟ್ಟಿದ ಗಾಂಧಾರಿ ಕೇಳುವ ಪ್ರಶ್ನೆಯೂ ಇದೇ! 'ಕೃಷ್ಣಾ ನೀನು ಮನಸ್ಸು ಮಾಡಿದ್ದರೆ ಇದನ್ನು ತಡೆಯಲು ಸಾಧ್ಯವಾಗತ್ತಿರಲಿಲ್ಲವೇ? ಅಣ್ಣ-ತಮ್ಮಂದಿರ ರಕ್ತಪಾತ ನೋಡಿ ಖುಷಿಪಟ್ಟೆಯಲ್ಲಾ,' ಎಂದು ಕೇಳಿದಾಗ ಕೃಷ್ಣನ ಜಂಘಾಬಲವೇ ಉಡುಗಿತ್ತು. ಪರಮ ಸಾಧ್ವಿಯಾದ ಗಾಂಧಾರಿಯ ಕೊನೆಯ ಮಾತು ಕೃಷ್ಣ ವಂಶದ ನಾಶಕ್ಕೇ ಮುನ್ನುಡಿಯಾಗಿದ್ದು ಕೂಡಾ ಪರಮ ಸತ್ಯ.

'ನನ್ನ ಇಷ್ಟು ವರ್ಷದ ಕೃಷ್ಣ ಭಕ್ತಿ ನಿಜವೇ ಆಗಿದ್ದರೆ ಹೇಗೆ ಇಲ್ಲಿದಾಯಾದಿಗಳು ಹೊಡೆದಾಡಿ ಪ್ರಾಣ ಕಳೆದುಕೊಂಡರೋ ಯಾದವೀ ಕಲಹದಿಂದ ನಿನ್ನ ವಂಶವೂ ನಾಶವಾಗಲಿ, ದ್ವಾರಕೆ ನೀರಿನಲ್ಲಿಮುಳುಗಲಿ, 36 ವರ್ಷದಲ್ಲಿಇವೆಲ್ಲವೂ ಘಟಿಸಿ ಹೋಗಲಿ,' ಎನ್ನುವ ಗಾಂಧಾರಿ ಶಾಪವನ್ನು ಕೃಷ್ಣನಿಂದಲೂ ತಡೆಯಲಾಗಲಿಲ್ಲ. ಕೃಷ್ಣನೂ ಅತಿ ಸಾಮಾನ್ಯನಂತೆ ಬೇಡನ ಬಾಣದಿಂದ ಪ್ರಾಣ ಕಳೆದುಕೊಂಡ.  
  
ಮನುಷ್ಯ ಸಹಜ ಬದುಕು  
  
ಕೃಷ್ಣನ ಶಕ್ತಿ ಸಾಮರ್ಥ್ಯಗಳನ್ನು ಬಣ್ಣಿಸುವ ಕೆಲವೊಂದು ವಿದ್ಯಮಾನಗಳ ಹೊರತಾಗಿ ಕೃಷ್ಣ ನಮ್ಮ ನಿಮ್ಮಂತೆಯೇ ಸಾಮಾನ್ಯನಾಗಿ ಬದುಕಿದ್ದ. ಅಂದು ಅವನು ದೇವರೆಂದು ಗೊತ್ತಿರಲಿಲ್ಲವೋ ಏನೋ.. ಇಂದು ದೇವರೆಂದು ಗೊತ್ತಾಗಿಯೂ ಆತ್ಮೀಯನಾಗಿದ್ದಾನೆ. ಅವನು ಯಾವತ್ತೂ ಶಾಪ ಕೊಡುವ ದೇವರಾಗಲಿಲ್ಲ, ಭಯ ಹುಟ್ಟಿಸುವ ದೇವರಾಗಲಿಲ್ಲ. ಎಲ್ಲರೂ ಪ್ರೀತಿಸುವ, ಎಲ್ಲರನ್ನೂ ಪ್ರೀತಿಸುವ ದೇವರಾದ.

ಹಾಗಾಗಿಯೇ ಅವನನ್ನು ದೇವಾ ಎನ್ನುವುದಕ್ಕಿಂತಲೂ ಮಗುವೇ ಎಂದು ಮುದ್ದಿಸುವವರ ಸಂಖ್ಯೆ ದೊಡ್ಡದು. ಮನದ ಒಡೆಯನಾಗಿ ಆರಾಧಿಸುವವರು, ಗೆಳೆಯನಾಗಿ ಕುಣಿದಾಡುವವರು, ಮಗನಾಗಿ ಕಾಣುವವರೇ ಹೆಚ್ಚು.  
  
ಅವನು ಬರೀ ಹಿಂದೂಗಳಿಗೆ ದೇವರಲ್ಲ. ಕೃಷ್ಣನ ಹುಟ್ಟು ಕ್ರಿಸ್ತನ ಹುಟ್ಟು ಭಿನ್ನವಲ್ಲ. ಜೈನರ 22ನೇ ತೀರ್ಥಂಕರರಾದ ನೇಮಿನಾಥನ ಸೋದರ ಕೃಷ್ಣ ಎನ್ನುತ್ತದೆ ಜಿನಸೇನನ ಹರಿವಂಶ. ಬುದ್ಧನ ಜಾತಕದ ಕತೆಗಳಲ್ಲಿಕೃಷ್ಣ ವಾಸುದೇವನಾಗಿದ್ದಾನೆ. ಅಹಮದೀಯರಿಗೆ ಕೃಷ್ಣ ಒಬ್ಬ ದೇವದೂತ. ಇದಕ್ಕಿಂತ ದೊಡ್ಡ ಕೃಷ್ಣ ಶಕ್ತಿ ಬೇರಾರ‍ಯವುವುದಿದೆ?