**ಜೈ ಜವಾನ್**

ನಮ್ಮೆಲ್ಲರ ನಿರಾಳ ನಿದ್ದೆಗೆ, ನೆಮ್ಮದಿಯ ಬದುಕಿಗೆ ಕಾರಣರಾದವರು ನಮ್ಮ ಸೈನಿಕರು. ಯುದ್ಧಾತಂಕಗಳ ನಡುವೆಯೇ ಭರವಸೆಯ ಕಂದೀಲುಗಳಾಗಿ ನಿಂತವರು ಈ ಸೋಲ್ಜರ್‌ಗಳು. ದೇಶಪ್ರೇಮವೊಂದೇ ಅಲ್ಲ, ಅತ್ಯಂತ ಗಟ್ಟಿ ಗುಂಡಿಗೆಯ ಅಸಲಿ ಹೀರೋಗಳು ಇವರೆ.

ಯೇ ದಿಲ್‌ ಮಾಂಗೇ ಮೋರ್‌!  
  
ನೆತ್ತರು ಉಕ್ಕುತ್ತಿದ್ದ ಕೈ¿åನ್ನು ಹಾಗೇ ಹಿಡಿದುಕೊಂಡು ಮತ್ತೊಂದು ಪರ್ವತದ ಮೇಲೆ ತ್ರಿವರ್ಣ ಧ್ವಜವನ್ನು ಹಾರಿಸುತ್ತೇನೆ ಎಂದು ಹೊರಟಿದ್ದವನ ಹೆಸರು ಕ್ಯಾಪ್ಟನ್‌ ವಿಕ್ರಮ್‌ ಬಾತ್ರಾ. 1999ರ ಕಾರ್ಗಿಲ್‌ ಕದನದ ಕಥನ ಕೇಳಿದವರಿಗೆ ನೆನಪಿರಬಹುದಾದ ಹತ್ತಾರು ಯೋಧರಲ್ಲಿ ಇವರೂ ಒಬ್ಬರು. 13 ಸೈನಿಕರ ತಂಡದೊಂದಿಗೆ 17000 ಅಡಿ ಎತ್ತರದ, 80 ಡಿಗ್ರಿಯಷ್ಟು ಕಡಿದಾದ ಪಾಯಿಂಟ್‌ 5140 ಪರ್ವತವನ್ನು ಹತ್ತಿ ಪಾಕಿಸ್ತಾನೀಯರಿಂದ ಬಂಧಮುಕ್ತಿಗೊಳಿಸಿದ ಮಹಾ ಸೇನಾನಿ. ಅದು ಇಡೀ ಕಾರ್ಗಿಲ್‌ ಕಾರ್ಯಾಚರಣೆಯ ಅತ್ಯಂತ ರೋಚಕ ಮತ್ತು ಉಳಿದೆಲ್ಲ ಯಶಸ್ಸುಗಳಿಗೆ ಸ್ಫೂರ್ತಿ ತುಂಬಿದ ಯಶೋಗಾಥೆ.  
  
ಹಾಗೆ, ಶತ್ರು ಸಂಹಾರ ಮಾಡಿ ಭಾರತದ ಧ್ವಜ ಹಾರಿಸುವ ಹೊತ್ತಿಗೆ ಅವನ ಮೈ ತುಂಬ ಗಾಯಗಳಾಗಿದ್ದವು, ಕೈಯಲ್ಲಿ ನೆತ್ತರ ಧಾರೆ. ಹೋಗಿ ವಿಶ್ರಾಂತಿ ಪಡೆಯಿರಿ ಎಂದು ಹಿರಿಯ ಅಧಿಕಾರಿಗಳು ಹೇಳಿದಾಗ ಬಾತ್ರಾ ಹೇಳಿದ್ದು: ಯೇ ದಿಲ್‌ ಮಾಂಗೇ ಮೋರ್‌!  
  
ಹಠ ಹಿಡಿದು ಅವನು ವಶಪಡಿಸಿಕೊಳ್ಳಲು ಮುಂದಾಗಿದ್ದು 16000 ಅಡಿ ಎತ್ತರದ ಪರ್ವತ ಪಾಯಿಂಟ್‌ 4875 ಅನ್ನು. ಬೆಟ್ಟ ಹತ್ತುತ್ತಿದ್ದಂತೆಯೇ ಪಾಕಿಗಳು ಗುಂಡು ಹಾರಿಸಲು ಶುರು ಮಾಡಿದರು. ಭಾರತೀಯ ಸೈನಿಕನೊಬ್ಬ ಗಾಯಗೊಂಡಾಗ ಆ ಹಿಮದ ನಡುವೆ ಇತರ ಸೈನಿಕರನ್ನು ಬೆನ್ನ ಹಿಂದೆ ನಿಲ್ಲಿಸಿ ತಾನೇ ಮುನ್ನುಗ್ಗಿದ ಕ್ಯಾಪ್ಟನ್‌ ಬಾತ್ರ್ರಾ. ಗಾಯಾಳುವನ್ನು ಅವಚಿಕೊಳ್ಳುತ್ತಿದ್ದಂತೆಯೇ ಪಾಕಿಗಳ ಗುಂಡು ಬಾತ್ರಾನನ್ನು ಸೀಳಿ ಹಾಕಿತ್ತು. 1999ರ ಜುಲೈ 7ರಂದು ಮೃತಪಟ್ಟಾಗ ಆ ಹುಡುಗನ ವಯಸ್ಸು ಇನ್ನೂ ಕೇವಲ 24.  
  
ಒಂದೋ ಕಾರ್ಗಿಲ್‌ ಬೆಟ್ಟಗಳಲ್ಲಿ ತ್ರಿವರ್ಣ ಧ್ವಜ ಹಾರಿಸಿ ಬರುತ್ತೇನೆ, ಇಲ್ಲವೇ ತ್ರಿವರ್ಣ ಧ್ವಜ ಹೊದ್ದು ಬರ್ತೇನೆ ಎಂದಿದ್ದ ಬಾತ್ರಾ ಎರಡನ್ನೂ ಸಾಧಿಸಿದ್ದ. ಅವನ ನೆನಪಿನಲ್ಲಿ ಸಹಯೋಧರು ಗೆದ್ದ ಪಾಯಿಂಟ್‌ 4875 ಇವತ್ತು ಬಾತ್ರಾ ಪರ್ವತ ಎಂದೇ ಜನಜನಿತ. ಜತೆಗೆ ಅವಿಸ್ಮರಣೀಯ ಘೋಷವಾಕ್ಯ: ಯೇ ದಿಲ್‌ ಮಾಂಗೇ ಮೋರ್‌!

ಅಷ್ಟು ಸಣ್ಣ ವಯಸ್ಸಲ್ಲೇ ಅಷ್ಟೊಂದು ಕೆಚ್ಚು, ಅಷ್ಟೊಂದು ಸಮರ್ಪಣೆ, ಅಷ್ಟೊಂದು ದೇಶಪ್ರೇಮ, ಅಷ್ಟೊಂದು ಮನೋಬಲ. ಅಬ್ಬಾ.. ಒಬ್ಬೊಬ್ಬ ಭಾರತೀಯ ಯೋಧರ ಕಥೆ ಕೇಳಿದರೂ ಮೈ ರೋಮಾಂಚನಗೊಳ್ಳುತ್ತದೆ. ಕೇವಲ ಸಾಹಸವೊಂದೇ ಅಲ್ಲ. ಸಾವು-ಬದುಕಿನ ನಿರ್ಣಾಯಕ ಕ್ಷ ಣದಲ್ಲೂ ತೆಗೆದುಕೊಳ್ಳುವ ಅಪೂರ್ವ ನಿರ್ಣಯಗಳು, ಮಾನವೀಯ ನಡೆ, ಇಡುವ ಪ್ರತಿ ಹೆಜ್ಜೆ ಅಚ್ಚರಿ ಮೂಡಿಸುತ್ತವೆ.  
  
ಕಾರ್ಗಿಲ್‌ ಸಮರದಲ್ಲಿ ಹುತಾತ್ಮನಾದ ಯೋಧ ವಿಜಯಂತ್‌ ಥಾಪರ್‌ ಕೊನೆಯ ಯುದ್ಧಕ್ಕೆ ಹೋಗುವ ಮುನ್ನ ತನ್ನ 72 ವರ್ಷದ ತಂದೆಗೆ ಬರೆದ ಕೊನೆಯ ಪತ್ರವನ್ನೊಮ್ಮೆ ಓದಬೇಕು. 'ಅಪ್ಪಾ, ನಾನು ಮರಳಿ ಬರುತ್ತೇನೋ ಗೊತ್ತಿಲ್ಲ. ಬಾರದೆ ಇದ್ದರೆ ನನಗೊಂದು ಸಹಾಯ ಮಾಡಬೇಕು. ಉಗ್ರರ ದಾಳಿಯಲ್ಲಿ ಕಣ್ಣೆದುರೇ ಅಪ್ಪನನ್ನು ಕಳೆದುಕೊಂಡು, ಅತ್ಯಾಚಾರಕ್ಕೆ ಒಳಗಾದ ಪುಟ್ಟ ಹುಡುಗಿ ರುಕ್ಸಾನಾಳನ್ನು ಅಣ್ಣನಂತೆ ಪೊರೆಯುವ ಸಣ್ಣ ಕೆಲಸ ಮಾಡುತ್ತಿದ್ದೇನೆ. ನಾನು ಸತ್ತರೂ ಅವಳಿಗೆ ತಿಂಗಳಿಗೊಮ್ಮೆ 50 ರೂ. ಕಳುಹಿಸಬೇಕು, ಸಾಧ್ಯಾನಾ?' ಅಂತ ಕೇಳಿದ್ದ. ಅಪ್ಪ ಮಗನಿಗಿಂತಲೂ ಮಹಾಯೋಧ. ಆಕೆಯ ಶಿಕ್ಷ ಣಕ್ಕೆ ಸಹಾಯ ಮಾಡಿದ್ದಲ್ಲದೆ ತಂದೆಯಾಗಿ ನಿಂತು ಮದುವೆಯನ್ನೂ ಮಾಡಿಸಿದರು.  
  
ಸೈನಿಕರೆಂದರೆ ಕೇವಲ ಯುದ್ಧ, ಉನ್ಮಾದ, ಕಡಿ-ಕೊಲ್ಲು ಎನ್ನುವ ರೋಷವೆಂಬ ಭ್ರಮೆಗಳು ಛಿದ್ರಗೊಂಡಾಗ ಇಂಥ ಸಾವಿರಾರು ಸ್ಫೂರ್ತಿದಾಯಕ ಕಥೆಗಳು ಎದ್ದು ನಿಲ್ಲುತ್ತವೆ. ಕಣ್ಣೆದುರು ಸಾವಿರ ಸಾವಿರ ಹೀರೊಗಳ ಮೆರವಣಿಗೆ ಹೊರಡುತ್ತದೆ.

ಸೈನಿಕನಾಗೋದು ಸುಲಭವಲ್ಲ  
  
ಅತ್ಯಂತ ಸಂಕಷ್ಟದಲ್ಲಿ ನಮಗೆ ನೆನಪಾಗುವ ಮೂವರೆಂದರೆ, ದೇವರು, ವೈದ್ಯರು ಮತ್ತು ಸೈನಿಕರು. ಆದರೆ, ಒಮ್ಮೆ ನೋವು ನೀಗಿದರೆ, ರೋಗ ವಾಸಿಯಾದರೆ, ಯುದ್ಧ ಕಳೆದರೆ ಇವರಾರ‍ಯರೂ ನೆನಪಲ್ಲಿರುವುದಿಲ್ಲ. ಸೈನಿಕರದ್ದೂ ಅಂಥ ಥ್ಯಾಂಕ್‌ಲೆಸ್‌ ಜಾಬ್‌. ಯುದ್ಧ ಕಾಲದಲ್ಲಿ ಅವರನ್ನು ಮಹಾ ಸಾಹಸಿಗಳಂತೆ ವಿಜೃಂಭಿಸಿ, ಯುದ್ಧೋನ್ಮಾದವನ್ನು ಸೃಷ್ಟಿಸಿ ಗಡಿಗೆ ಕಳುಹಿಸಿ ನಾವು ಟೀವಿಗಳ ಮುಂದೆ ಕುಳಿತು 'ಏರ್‌ ಶೋ' ನೋಡುತ್ತೇವೆ. ಆದರೆ, ನಿಜವಾದ ರಣರಂಗದಲ್ಲಿ ಅವರು ಪಡುವ ಪಾಡು, ಕ್ಷ ಣ ಕ್ಷ ಣವೂ ಮೃತ್ಯುವಿಗೆ ಮುಖಾಮುಖಿಯಾಗುವ, ಅಲ್ಲೂ ದಿಟ್ಟೆದೆ¿åನ್ನು ಪ್ರದರ್ಶಿಸಬೇಕಾದ ಅನಿವಾರ್ಯತೆಗಳು ಬಣ್ಣ ಬಣ್ಣದ ವಿವರಣೆಗಳಿಗೆ ಸೀಮಿತವಾಗುತ್ತವೆ.  
  
ಗಮನಿಸಿ ನೋಡಿ, ಕೇವಲ ಕಟ್ಟುಮಸ್ತಾದ ದೇಹವಿದ್ದರಷ್ಟೇ ಸೈನಿಕನಾಗಲು ಸಾಧ್ಯವಿಲ್ಲ, ಶತ್ರುವಿನ ಮೇಲೆ ಅಗಾಧ ರೋಷವೋ, ಅಪ್ರತಿಮ ದೇಶಭಕ್ತಿಯೋ ಸೈನಿಕನಾಗಿ ನೆಲೆಗೊಳಿಸಲಾರದು, ತಂತ್ರಗಾರಿಕೆಯೊಂದೇ ಬದುಕಿಸಲಾರದು.

ಸೈನಿಕನಾಗಬೇಕಾದರೆ ಹುರಿಗೊಂಡ ದೃಢದೇಹದಲ್ಲಿ ದೇಶಪ್ರೇಮದ ನೆತ್ತರು ಹರಿಯುತ್ತಿರಬೇಕು. ಉಕ್ಕುವ ರೋಷದ ಜತೆಗೆ ವಾಸ್ತವದ ಅರಿವಿರಬೇಕು. ದೇಶವನ್ನು ರಕ್ಷಿಸುವ ಸಾಹಸಿಕ ಮನೋಸ್ಥೈರ್ಯದ ಜತೆಗೆ ಎಲ್ಲವನ್ನೂ ಕಳೆದುಕೊಳ್ಳಲೂ ಶಕ್ತವಾಗಿರುವ ಮನೋವೈರಾಗ್ಯವೂ ಬೇಕು. ಚಳಿ, ಗಾಳಿ, ಮಳೆ, ಹಗಲು-ರಾತ್ರಿ, ಗುಡ್ಡ-ಕೊರಕಲುಗಳ ನಡುವೆ ವೈರಿಯನ್ನು ಸದೆಬಡಿಯುವ ದಾಷ್ಟ್ರ್ಯದ ಜತೆಗೆ ಬಂದೂಕಿಗೆ ಎದೆಯೊಡ್ಡುವ ಗುಂಡಿಗೆಯೂ ಬೇಕು. ಬಾಹ್ಯ ಪ್ರಚೋದನೆಗಳಿಗೆ ತೇಲಿ ಹೋಗದೆ ಎಲ್ಲವನ್ನೂ ಅವಲೋಕಿಸಿ ಹೆಜ್ಜೆ ಇಡಬಲ್ಲ ಮನೋದಾಢ್ರ್ಯವೂ ಬೇಕು.  
  
ನಮ್ಮ ನಡುವಿನಿಂದ ಯೋಧರಾಗಿ ತಲೆ ಎತ್ತಿ ನಿಂತವರೆಲ್ಲ ಅಂಥ ಪ್ರಬಲ ಅಸ್ತ್ರಗಳನ್ನು ದೇಹದೊಳಗೆ ಆವಾಹಿಸಿಕೊಂಡೇ ಶಸ್ತ್ರಾಸ್ತ್ರ ತೊಟ್ಟು ದೇಶ ರಕ್ಷ ಣೆಗೆ ನಿಂತಿದ್ದಾರೆ ಎನ್ನುವುದು ನಮ್ಮ ಹೆಮ್ಮೆ.  
  
ವಿಂಗ್‌ ಕಮಾಂಡರ್‌ ಅಭಿನಂದನ್‌ ವರ್ಧಮಾನ್‌ ಅವರ ಉದಾಹರಣೆಯೊಂದೇ ಸಾಕು ಭಾರತೀಯ ಸೈನಿಕರ ತಾಕತ್ತಿನ ಪರಿಚಯಕ್ಕೆ. ಪಾಕಿಸ್ತಾನದ ಎಫ್‌-16 ವಿಮಾನವನ್ನು ಮಿಗ್‌-21 ಮೂಲಕ ಬೆನ್ನಟ್ಟಿ ಹೊಡೆದುರುಳಿಸಿದ ಅಭಿನಂದನ್‌ ಅಂತಿಮವಾಗಿ ಶತ್ರುಪಾಳಯದ ಕೈಗೆ ಸಿಲುಕಿದರೂ ಕಾಪಾಡಿಕೊಂಡ ಘನತೆ, ದಿಟ್ಟೆದೆ ಆ ರಾಷ್ಟ್ರದ ಸೈನಿಕರಲ್ಲೂ ಸ್ಫೂರ್ತಿ ತುಂಬಿದ್ದರೆ ಅಚ್ಚರಿ ಇಲ್ಲ.

ವೈರಿಗಳ ನಡುವೆ ಇದ್ದರೂ ಅತ್ಯಂತ ನಿರ್ಭಾವುಕನಾಗಿ, ಸಣ್ಣ ನಡುಕವೂ ಇಲ್ಲದೆ ನಿಲ್ಲುವುದು ಒಬ್ಬ ಯೋಧನಿಗಷ್ಟೇ ಸಾಧ್ಯ. ಅದಕ್ಕಿಂತಲೂ ಹೆಚ್ಚಾಗಿ ಮರಳಿ ಭಾರತವನ್ನು ಪ್ರವೇಶಿಸುವಾಗ ಅವರು ತೋರಿದ ಗಾಂಭೀರ್ಯ ಯೋಧತ್ವದ ಶಿಖರ ಸ್ವರೂಪ.  
  
ದೇಶದಲ್ಲಿ ಇಷ್ಟೊಂದು ಭಾವುಕತೆ ಮೆರೆಯುತ್ತಿದ್ದರೂ, ಘೋಷಣೆ, ಪ್ರಾರ್ಥನೆ, ಸಂಭ್ರಮಾಚರಣೆಗಳ ಸುಗ್ಗಿ ಇದ್ದರೂ ಯಾವ ಭಾವಾವೇಶಕ್ಕೂ ಒಳಗಾಗದೆ, ಕಿರುನಗೆಯೊಂದಿಗೆ ಅತ್ಯಂತ ಗಂಭೀರತೆ¿åನ್ನು ಕಾಪಾಡಿಕೊಂಡದ್ದು ಕೆಲವರಿಗಷ್ಟೇ ಸಾಧ್ಯವಾಗಬಲ್ಲ ತಪಸ್ಸು.  
  
ಕಳುಹಿಸುವ ಕೈಗಳೆಷ್ಟು ಶಕ್ತಿಶಾಲಿ?  
  
ನಮ್ಮ ದೇಶದಲ್ಲಿ ಮಿಲಿಟರಿ ಸೇರ್ಪಡೆ ಕಡ್ಡಾಯವಲ್ಲ. ತಮ್ಮ ಮಕ್ಕಳು ವೈದ್ಯರಾಗಿಯೋ, ಎಂಜಿನಿಯರ್‌ಗಳಾಗಿಯೊ, ಶಿಕ್ಷ ಕರಾಗಿಯೋ, ಉದ್ಯಮಿಗಳಾಗಿಯೋ ನೆಮ್ಮದಿಯಾಗಿರಲಿ ಎಂದೇ ಬಯಸುವ ಮನೋಸ್ಥಿತಿ ಇರುವ ಈ ಕಾಲದಲ್ಲೂ ಇಷ್ಟೊಂದು ಕುಟುಂಬಗಳು ತಮ್ಮ ಕರುಳ ಕುಡಿಗಳನ್ನು ಸೈನಿಕರಾಗಲು ಮನದುಂಬಿ ಹೊರಡಿಸುತ್ತಿರುವುದು ದೇಶದ ಭಾಗ್ಯವೇ ಸರಿ. ಯಾವ ಕಟ್ಟಳೆಗಳು ಇಲ್ಲದೆ ವಿಶ್ವದ ಅತಿದೊಡ್ಡ ಸೇನೆಯನ್ನು ಕಟ್ಟುವುದಕ್ಕೆ ಸಾಧ್ಯವಾಗಿರುವುದು ಈ ನೆಲದ ತಾಕತ್ತು, ಹೆತ್ತವರ ಸಮರ್ಪಣೆಯ ಮನೋಭಾವದ ಪ್ರತೀಕ. ಕ್ಷ ಣ ಕ್ಷ ಣದ ಆತಂಕಗಳ ಹೊರತಾಗಿಯೂ ತಿಲಕವಿಟ್ಟು ಕಳುಹಿಸಿಕೊಡುವ, ನನ್ನ ಗಂಡ ಸೈನಿಕ ಎಂದು ಹೆಮ್ಮೆಯಿಂದ ತಲೆ ಎತ್ತಿ ನಿಲ್ಲುವ ಹೆಣ್ಮಕ್ಕಳ ತ್ಯಾಗದ ಫಲ. ಸೈನಿಕರ ಜತೆಗೆ ಅವರಿಗೂ ಸೆಲ್ಯೂಟ್‌ ಸಲ್ಲಬೇಕು.

ಇವರೇ ನಮ್ಮ ಹೀರೊಗಳು  
  
'ಅಭಿನಂದನ್‌ ಅವರೇ ನಿಜವಾದ ಹೀರೊ. ನಾವೆಲ್ಲ ಡಮ್ಮಿಗಳು,' ಎಂಬ ಕನ್ನಡದ ನಟರೊಬ್ಬರ ಮಾತು ನಿಜಕ್ಕೂ ಸತ್ಯ. ಸಿನಿಮಾದವರು, ಕ್ಷ ಣಕ್ಕೊಂದು ವರಸೆ ಬದಲಿಸುವ ರಾಜಕಾರಣಿಗಳು, ಲಾಭವನ್ನೇ ದೃಷ್ಟಿಯಲ್ಲಿಟ್ಟುಕೊಂಡಿರುವ ಉದ್ಯಮಿಗಳು ಹೀರೊಗಳಾಗಿ ವಿಜೃಂಭಿಸುತ್ತಿರುವ ಕಾಲದಲ್ಲಿ ಸೈನಿಕರೇ ನಿಜವಾದ ಹೀರೊಗಳು ಎನ್ನುವುದು ಕಾಲ ಕಾಲಕ್ಕೆ ಜನರಿಗೆ ಅರ್ಥವಾಗುತ್ತಿರುವುದು ನಿಜಕ್ಕೂ ಸಮಾಧಾನದ ಸಂಗತಿ.  
  
ಹಾಗಂತ, ಸೈನಿಕರ ಶ್ರಮ, ಸಾಧನೆ, ಶಕ್ತಿಗಳು ಕೇವಲ ಯುದ್ಧ ಕಾಲದಲ್ಲೇ ಗೌರವಿಸಲ್ಪಡಬೇಕು ಎಂದಲ್ಲ. ಸೈನಿಕ ಯಾವತ್ತಿದ್ದರೂ ಸೈನಿಕನೆ. ದೇಶ ಶಾಂತವಾಗಿದೆ ಎಂದ ಮಾತ್ರಕ್ಕೆ ಸೈನಿಕ ನಿರಾಳವಾಗಿದ್ದಾನೆ ಎಂದರ್ಥವಲ್ಲ. ಯುದ್ಧವಿರಲಿ-ಶಾಂತಿ ಇರಲಿ, ಅವನು ಕಣ್ಣಿಟ್ಟು ಕಾಯುತ್ತಲೇ ಇರಬೇಕು. ಅವನ ಕಟ್ಟೆಚ್ಚರವೇ ದೇಶವನ್ನು ನೆಮ್ಮದಿಯಲ್ಲಿ ಇರಿಸುವುದು. 'ನೀವು ನಿಮ್ಮ ಮನೆಗಳಲ್ಲಿ ನೆಮ್ಮದಿಯಿಂದ ನಿದ್ದೆ ಮಾಡಿ.. ಭಾರತೀಯ ಸೇನೆ ನಿಮ್ಮ ಗಡಿಗಳನ್ನು ಕಣ್ಣಲ್ಲಿಕಣ್ಣಿಟ್ಟು ಕಾಯುತ್ತಿದೆ,' ಎಂಬ ಧ್ಯೇಯವಾಕ್ಯವೇ ನಿಜವಾದ ವಾಸ್ತವ.

ಸೈನಿಕರೂ ನಿರುಮ್ಮಳವಾಗಿರಲಿ  
  
ಸೈನಿಕರು ದೇಶಕ್ಕಾಗಿ ಪ್ರಾಣವನ್ನೂ ಕೊಡಲು ಸಿದ್ಧರು ಎಂದ ಮಾತ್ರಕ್ಕೆ ಅವರು ಬಲಿದಾನಕ್ಕೆ ಸಿದ್ಧವಾಗಿರುವ ಕುರಿಗಳಲ್ಲ. ದೇಶವನ್ನು ರಕ್ಷಿಸುವ ಅವರನ್ನು ರಕ್ಷಿಸುವ ಹೊಣೆಗಾರಿಕೆ ಪ್ರತಿಯೊಬ್ಬರಿಗೂ ಇದೆ. ಇಲ್ಲಿ ನಾವು ನಮ್ಮ ನಮ್ಮ ಉದ್ಯೋಗಳಲ್ಲಿ ಸುರಕ್ಷಿತವಾಗಿ, ನಿರಾಳವಾಗಿರುವಂತೆ ಅವರೂ ಕರ್ತವ್ಯದಲ್ಲಿ ನಿರಾಳವಾಗಿರುವಂತೆ ನೋಡಿಕೊಳ್ಳುವ ಜವಾಬ್ದಾರಿ ಎಲ್ಲರದ್ದು. ದೇಶಗಳ ನಡುವೆ ದ್ವೇಷ ಸೃಷ್ಟಿಸದೆ, ಸದಾ ಕಾಲ ಯುದ್ಧಕ್ಕೆ ತಹತಹಿಸದೆ, ಒಬ್ಬರನ್ನೊಬ್ಬರು ಕೆಣಕದೆ, ಯುದ್ಧೋನ್ಮಾದ ಸೃಷ್ಟಿಸದೆ ಇರುವುದೇ ಅವರಿಗೆ ನಾವು ನೀಡಬಹುದಾದ ದೊಡ್ಡ ಕಾಣಿಕೆ. ಅಲ್ಲಿ ಅವರು ಗಡಿ ಕಾಯುವಾಗ ಅವರ ಕುಟುಂಬದ ಮೇಲೆ ಜನರ ಪ್ರೀತಿ ಇರಲಿ. ಊರಿಗೆ ಬರುವ ಸೈನಿಕನಿಗೆ ಒಂದು ಗೌರವಪೂರ್ವಕ ಸೆಲ್ಯೂಟ್‌ ಇರಲಿ.