**ಇರುವುದೆಲ್ಲವ ಬಿಟ್ಟು ಇರದುದರೆಡೆಗೆ ತುಡಿವುದೇ ಜೀವನ..! ಇದು ಲೇಖಕಿಯೊಬ್ಬಳ ಕಥನ..!**

## “ಅತಿಯಾದ ಯೋಚನೆಯಿಂದ ಯಾವ ಕೆಲಸವೂ ಆಗುವುದಿಲ್ಲ, ಬದಲಾಗಿ ಅದು ನಿಮ್ಮ ಸಂತೋಷವನ್ನು ಸಾಯಿಸುತ್ತದೆ.” ಈ ಒಂದು ಬುದ್ಧ ತತ್ವವನ್ನೇ ಕಥಾನಕವನ್ನಾಗಿ ಬರೆದುಕೊಂಡು ಹೋಗಿದ್ದಾರೆ ಲೇಖಕಿ ಕೃತಿ ಎಸ್. ಭಟ್. ನಮ್ಮೊಳಗಿರುವ, ನಮ್ಮ ಸುತ್ತಲೂ ಇರುವ ವಿಷಯಗಳನ್ನು ಸರಿಯಾಗಿ ಗಮನಿಸಿ ಸದುಪಯೋಗ ಮಾಡಿಕೊಳ್ಳದೆ, ಸಾಧ್ಯವಾಗದ ಅಥವಾ ಕೈಗೆಟುಕದ ವಿಷಯಗಳ ಬಗ್ಗೆ ಹೆಚ್ಚಾಗಿ ಯೋಚಿಸಿದರೆ, ಇಂದಿರುವ ಸಂತಸವನ್ನು ನಾವೇ ಕೊಂದುಕೊಳ್ಳುತ್ತೇವೆ ಎನ್ನುವುದು ಈ ಕಥೆಯ ಸಾರ. ಓದಿ, ಆನಂದಿಸಿ, ನಿಮ್ಮ ಸಲಹೆ ಸೂಚನೆಗಳಿಗೆ ಕಾಮೆಂಟ್ ಮಾಡಿ.

ಅದೊಂದು ಸುಂದರ ಪ್ರಕೃತಿ ಧಾಮ. ಹೆಸರೇ ಸೂಚಿಸುವಂತೆ ಸುತ್ತಲೂ ಮರ ಗಿಡಗಳಿಂದ ತುಂಬಿದ್ದು, ನಡೆದಾಡಲು ಅಲ್ಲಲ್ಲಿ ಕಿರುಹಾದಿಗಳು ಬೇಕಾದಷ್ಟಿದ್ದವು. ಕೆಲವೆಡೆ ಕೂರಲು ಬೆಂಚುಗಳಿದ್ದರೆ, ಕೊಂಚ ಹೊತ್ತು ವಿರಮಿಸಲು ಎರಡು ಮರಕ್ಕೊಂದಂತೆ ಕಟ್ಟಿದ ಆರಾಮ ಮಲಗು ಜೋಕಾಲಿಗಳಿದ್ದವು. ಒಂದೆಡೆ ವಿಶಾಲವಾದ ಆಟದ ಮೈದಾನ, ಅದರಾಚೆ ಶಾಂತವಾಗಿ ನೆಲೆಸಿದ್ದ ಧ್ಯಾನ ಮಂದಿರ. ಅತಿಥಿ ಕೋಣೆಗಳು ಧ್ಯಾನ ಮಂದಿರದ ಎದುರಿದ್ದ ದೊಡ್ಡ ನಿವೇಶನದಲ್ಲಿ ನಿರ್ಮಿಸಲ್ಪಟ್ಟಿದ್ದವು. ಕಿರುಹಾದಿಯ ಎರಡೂ ಬದಿಗಳಲ್ಲಿ ಹುಲ್ಲು ಹಾಸಿದ್ದರೆ, ಅಲ್ಲಲ್ಲಿ ಹೂವಿನ ಪೊದೆಗಳು ಹಾಗೂ ನೀರಿನ ಸಿಂಪರಣೆಗಳಿದ್ದವು.  
  
ಆದರೂ ಕಳೆದ ಆರು ದಿನಗಳಿಂದ ಸುದೀಪ್ತಾಳ ನೆಚ್ಚಿನ ಸ್ಥಳ, ಅವಳ ಕೋಣೆಯ ಎದುರೇ ಸ್ವಲ್ಪ ದೂರದಲ್ಲಿದ್ದ ಸಂಪಿಗೆ ಮರದಡಿಯ ಚಪ್ಪಡಿ ಕಲ್ಲು. ಪ್ರತಿ ದಿನ ಬೆಳಗೆದ್ದು ನಿತ್ಯಕರ್ಮಗಳನ್ನು ಮುಗಿಸಿ, ಧಾಮದವರು ಮಾಡಿಸುವ ವ್ಯಾಯಾಮ, ಯೋಗ, ಧ್ಯಾನಗಳ ನಂತರ ಇಲ್ಲಿಯೇ ಬಂದು ಕುಳಿತಿರುತ್ತಿದ್ದಳು ಸುದೀಪ್ತಾ. ಒಂದು ಕೈಯ್ಯಲ್ಲಿ ಬಿಗಿಯಾಗಿ ಹಿಡಿದ ಲೇಖನಿ, ಮತ್ತೊಂದು ಕೈಯ್ಯಲ್ಲಿ ತಣ್ಣನೆ ಹಿಡಿದಿದ್ದ ಡೈರಿ. ಎರಡೂ ಕಾಲುಗಳನ್ನು ಪಾದಗಳು ಒಂದೇ ದಿಕ್ಕಿಗೆ ಕಾಣುವಂತೆ ಮಡಚಿ ಕುಳಿತಿರುತ್ತಿದ್ದ ಸುದೀಪ್ತಾ, ದಿನವಿಡೀ ಡೈರಿಯನ್ನೇ ದಿಟ್ಟಿಸುವ ಕೆಲಸದ ಹೊರತಾಗಿ, ಬೇರೇನನ್ನೂ ಮಾಡಿರಲಿಲ್ಲ. ಮಲಗುವ ಮುನ್ನ ಡೈರಿಯನ್ನು ಹಾಗೂ ಲೇಖನಿಯನ್ನು ಸ್ವಸ್ಥಾನಕ್ಕೆ ಮರಳಿಸಿ, ದಿಂಬಿಗೆ ತಲೆ ನೀಡುತ್ತಿದ್ದಳು. ಆಗಲೂ ಅವಳನ್ನು ಬಿಟ್ಟುಬಿಡದೆ ಆವರಿಸಿದ್ದು ಇನ್ಸೋಮ್ನಿಯಾ.

ಧಾಮಕ್ಕೆ ಬಂದ ಏಳನೇ ದಿನ ಎಂದಿನಂತೆ ಬೇಗನೆದ್ದು, ಬೆಳಗ್ಗಿನ ಕೆಲಸಗಳನ್ನು ಮುಗಿಸಿ ಮತ್ತದೇ ಚಪ್ಪಡಿ ಕಲ್ಲಿನ ಮೇಲೆ ಕುಳಿತಳು. ಡೈರಿಯನ್ನು ತೆರೆದಾಗ ಮತ್ತೊಮ್ಮೆ ದೃಷ್ಟಿಯನ್ನು ಸೆಳೆದಿದ್ದು 'ಮೃಣಾಲಿನಿ' ಎಂಬ ಹೆಸರು. ಕಣ್ತುಂಬಿ ಬಂದರೂ ಪಕ್ಕನೆ ಖಾಲಿ ಹಾಳೆಯೊಂದನ್ನು ತೆರೆದು ಕುಳಿತ ಸುದೀಪ್ತಾ, ಮತ್ತದೇ ದಿಟ್ಟಿಸುವ ಕೆಲಸವನ್ನು ಮುಂದುವರೆಸಿದಳು. ಅವಳು ಬಂದ ದಿನದಿಂದ ಅವಳನ್ನೇ ಗಮನಿಸುತ್ತಿದ್ದ ಮಧ್ಯ ವಯಸ್ಕರೊಬ್ಬರು ಅವಳ ಬಳಿ ಬಂದು ನಿಂತರೂ, ಸುದೀಪ್ತಾಳ ಗಮನ ಬೇರೆಲ್ಲೋ ಇತ್ತು.