ಮೆಲ್ಲನೆ ಅವಳ ಬಳಿ ಮಂಡಿಯೂರಿ ಕುಳಿತ ಆ ವ್ಯಕ್ತಿ,  
  
“ನಮಸ್ತೆ ಮಾ, ನನ್ನ ಹೆಸರು ಶ್ರೀನಿವಾಸ ಪ್ರಭು ಅಂತ. ಇಲ್ಲಿನ ಸಿಬ್ಬಂದಿ ನಾನು. ತಪ್ಪು ತಿಳಿಯಬೇಡಿ, ನೀವಿಲ್ಲಿ ಬಂದ ದಿನವೇ ನಿಮ್ಮನ್ನು ಯಾವುದೋ ವಿಷಯವೊಂದು ಬಾಧಿಸುತ್ತಿದೆ ಎಂದು ನನಗನಿಸಿತ್ತು. ನಿಮಗೆ ಅಭ್ಯಂತರವಿಲ್ಲವೆಂದರೆ ನನ್ನ ಬಳಿ ನಿಮ್ಮ ತೊಳಲಾಟ ಹಂಚಿಕೊಳ್ಳಿ, ನನ್ನನ್ನು ನಿಮ್ಮ ಸಹೋದರ ಎಂದು ಭಾವಿಸಿ. ನೀವು ಈ ನಿಸರ್ಗ ಧಾಮಕ್ಕೆ ಬಂದಿರುವುದರ ಒಂದು ಉದ್ದೇಶ ಮನದ ನೋವನ್ನು ಶಮನ ಮಾಡಿಕೊಳ್ಳುವುದು ಕೂಡ ಆಗಿರುತ್ತೆ. ಹಾಗಾಗಿ ಕೇಳಿದೆ, ದಯವಿಟ್ಟು ಬೇಸರ ಮಾಡಿಕೊಳ್ಳಬೇಡಿ. ನಿಮಗೆ ಹೇಳಿಕೊಳ್ಳಬೇಕು ಎಂದೆನಿಸಿದರೆ ಖಂಡಿತಾ ಹೇಳಿಕೊಳ್ಳಿ.” ಎಂದು ಮೆಲುವಾಗಿ, ಅಪ್ಯಾಯತೆಯಿಂದ ಹೇಳಿದರು.  
  
ಶ್ರೀನಿವಾಸರ ಮಾತುಗಳನ್ನು ಕೇಳಿದ ಕೆಲವೇ ಕ್ಷಣಗಳಲ್ಲಿ ಸುದೀಪ್ತಾಳ ಮನದ ತೊಳಲಾಟ ಕಂಬನಿಯ ಮೂಲಕ ಹರಿದು ಹೋಗಲು ಶುರುವಾಯ್ತು. ಮೆಲ್ಲನೆ ಹೊರಬರಲು ಶುರುವಾದ ಅವಳ ದುಃಖ ಕೊನೆ ಕೊನೆಗೆ ಹೆಚ್ಚಾದಂತೆ, ಮುಖ ಮುಚ್ಚಿಕೊಂಡು ಬಿಕ್ಕಿ ಬಿಕ್ಕಿ ಅಳಲು ಶುರುವಿಟ್ಟಳು ಸುದೀಪ್ತಾ. ಅವಳಿಂದ ಕೊಂಚ ಅಂತರ ಕಾಯ್ದುಕೊಂಡು ಅಲ್ಲಿನ ಹುಲ್ಲು ಹಾಸಿನ ಮೇಲೆ ಕುಳಿತ ಶ್ರೀನಿವಾಸರು, ಅವಳ ಅಳು ಕೊಂಚ ತಹಬದಿಗೆ ಬರಲು ತಾಳ್ಮೆಯಿಂದ ಕಾದರು.  
  
ಒಂದಿಷ್ಟು ನಿಮಿಷಗಳ ಕಾಲ ತನ್ನ ದುಃಖ ಹೊರಹಾಕಿದ ಸುದೀಪ್ತಾ, ನಡೆದ ಘಟನೆಯನ್ನು ಹೇಳಲು ಪ್ರಾರಂಭಿಸಿದಳು.  
  
“ಹೇಯ್ ದೀಪು, ಇನ್ನೇನು ಕೆಲವೇ ದಿನಗಳಲ್ಲಿ ಈ ನಿನ್ನ ಎರಡನೇ [ಕಾದಂಬರಿ](https://vijaykarnataka.com/topics/%E0%B2%95%E0%B2%BE%E0%B2%A6%E0%B2%82%E0%B2%AC%E0%B2%B0%E0%B2%BF" \t "_blank) ಪುಸ್ತಕ ರೂಪದಲ್ಲಿ ಹೊರಬರಲಿದೆ. ಈಗಾಗಲೇ ಮುದ್ರಣಕ್ಕೆ ಕಳಿಸಿಯಾಗಿದೆ. ಇನ್ನೇನಿದ್ದರೂ ಅದು ಬಂದ ನಂತರ, ನಿಗದಿತ ದಿನದಂದು ಬಿಡುಗಡೆಗೊಳಿಸುವುದೊಂದೇ ಬಾಕಿ. ನಿನಗೆ ಖುಷಿಯಾಗ್ತಿದೆ ಅಂತ ನನಗೆ ಗೊತ್ತಿದೆ, ಆದರೂ ಕೇಳ್ತಿದ್ದೀನಿ. ಈ ಕ್ಷಣಕ್ಕೆ ನಿನ್ನ ಮನಸ್ಸಿನಲ್ಲಿರುವ ಭಾವನೆಯೇನು?” ಎಂದು ಕೇಳಿದಳು ಕ್ಷಮಾ, ತನ್ನೆದುರು ಕುಳಿತು ಕಾಗದದ ಮೇಲಿದ್ದ ಭಾರವಾದ ಗಾಜಿನ ಚೆಂಡನ್ನು ತಿರುಗಿಸುತ್ತಿದ್ದ ಸುದೀಪ್ತಾಳಿಗೆ.

ಹೆಮ್ಮೆ, ಹೆಮ್ಮೆಯೆಂಬ ಭಾವ ನನ್ನನ್ನಾಳುತ್ತಿದೆ ಕ್ಷಮಾ. ನನ್ನ ಪುಸ್ತಕ ಬಿಡುಗಡೆಯಾಗಿ ಬರಲಿದೆ ಮಾರುಕಟ್ಟೆಗೆ ಎಂಬ ಒಂದೇ ಕಾರಣಕ್ಕಲ್ಲ. ಆದರೆ ನಾನೂ ಕೂಡ ಒಂದು ಕಾದಂಬರಿಯನ್ನು ಶುರು ಮಾಡಿದ್ದಲ್ಲದೇ, ನಾನೆಣಿಸಿದಂತೆಯೇ ಎಲ್ಲಾ ಪಾತ್ರಗಳಿಗೂ ನ್ಯಾಯ ಒದಗಿಸಿ ಸುಸೂತ್ರವಾಗಿ ಶುಭಂ ಹಾಡಿದೆ ಎಂಬ ಕಾರಣಕ್ಕೆ. ಬರವಣಿಗೆ ಅನ್ನೋದು ನನ್ನ ಹವ್ಯಾಸವಾಗೋದು ಹಾಗಿರಲಿ, ಅದರ ತಲೆ ಬಾಲ ಕೂಡ ಗೊತ್ತಿರ್ಲಿಲ್ಲ. ಅಂಥದ್ರಲ್ಲಿ ನಾನೊಂದು ಕಾದಂಬರಿ ಶುರು ಮಾಡಿದ್ದು ಸಾಲದು ಎಂಬಂತೆ, ಅದನ್ನು ಬರೆದು ಮುಗಿಸಿದ್ದೇನೆ. ಧಾರಾವಾಹಿಯ ರೂಪದಲ್ಲಿ ಅದು ಪ್ರಕಟಗೊಂಡು ಮುಗಿದ ನಂತರ, ನನ್ನ ಇತರ ಕಿರುಗತೆಗಳು ಕೂಡ ಪ್ರಕಟಗೊಂಡವು. ಮೇಲಾಗಿ ಎರಡನೇ ಕಾದಂಬರಿ ಬಿಡುಗಡೆಯ ಹೊಸ್ತಿಲಲ್ಲಿದೆ. ಯಾವುದೇ ಕಥೆಯ ಯಾವುದೇ ಸನ್ನಿವೇಶದಲ್ಲೂ ಎಲ್ಲೆ ಮೀರಿ ಬರೆಯದಂತೆ ನೋಡಿಕೊಂಡಿದ್ದೇನೆ ಎಂಬ ಭಾವನೆಯಿದೆ. ಅದಕ್ಕಾಗಿ ನನಗೆ ನನ್ನ ಮೇಲೆ ಹೆಮ್ಮೆಯಿದೆ, ಸಂತೋಷವಿದೆ. ಎಂದು ಹೇಳಿದ ಸುದೀಪ್ತಾಳ ಮುಖದಲ್ಲಿ ಮಂದಹಾಸ ಮಿನುಗುತ್ತಿತ್ತು.